
Cuvânt înainte 


Acest volum cuprinde a cincia sută de „Răspunsuri la 
întrebări liturgice”, care se publică în regulat în revista „Efimerios”. 
Pentru completarea acestei sute a fost nevoie de o perioadă de 
timp neobişnuită, aproape unsprezece ani (de la 1 mai 1982 până la 
15 martie 1993). A mai intervenit şi o perioadă de trei ani de întrerupere 
a colaborării (de la 1 octombrie 1989 până la 15 iunie 1992), care ar fi 
fost hotărâtoare, dacă dragostea multor cititori nu l-ar fi obligat 
pe cel ce scrie să-şi continue încercarea sa curajoasă. Timpul 
acesta a arătat că osteneala pe care el o depune nu se pierde, ci, cu 
harul lui Dumnezeu, ceva-ceva se oferă în marea lucrare a iniţierii 
noastre liturgice şi acest lucru este prețuit de mulți. Aceasta este 
un Sprijin şi o mângâiere pentru cel ce scrie, ca, de altfel, şi o 
oarecare încredințare că până acum nu a alergat sau nu aleargă „în 
gol”, după cuvântul Apostolului (Gal. 2, 2). lar harul lui 
Dumnezeu să plinească lipsurile şi să vindece cele neputincioase. 

Astfel, acest volum predat pentru publicare este al cincilea, 
după vechea numerotare făcută în funcţie de suta de răspunsuri, 
dar al patrulea al noii serii, după unirea primelor trei volume 
iniţiale în două volume, în timpul reeditării lor făcută de 
editura Apostoliki Diakonia a Bisericii Greciei: volumul I (1- 
150), volumul al II-lea (151-300), volumul al III-lea (301-400), 
volumul al IV-lea (401-500). 

Cu această ocazie ne exprimăm calde mulțumiri către 
Comitetul Executiv al editurii Apostoliki Diakonia, care a cuprins 
în ediţiile ei acestă serie a volumelor „Răspunsurilor”, precum 
şi Redacţiei revistei „Ekklisia”, care de douăzeci şi cinci de ani 
găzduieşte articolele noastre în „Efimerios”, din care au fost 
retipărite aceste cinci sute de răspunsuri. 

De asemenea, calde mulțumiri datorăm şi preacucernicilor 
părinţi şi tuturor acelora care, prin întrebările lor, au determinat 
chiar conţinutul acestor volume, precum şi tuturor acelora care 
le citesc şi păstrează ceea ce găsesc bun şi folositor în ele pentru 
formarea lor liturgică şi pentru mai buna şi mai exacta săvârşire 
a cultului dumnezeiesc. 

Acest volum este dedicat amintirii dragi a soţiei mele, Elena, a 
cărei plecare din această viaţă a marcat drumul scrierii lui. Rog, 
pe cei care veți citi aceste rânduri, să vă rugaţi pentru odihna ei. 


Ioannis M. FOUNDOULIS 


Tesalonic 28 iunie 1993 

La a 141-a aniversare a aflării icoanei 

Maicii Domnului Care s-a arătat (Faneromenis) 
din Kydonii (Aivali) 

28 iunie 1852 

401 


Ştim că fiecare slujbă începe cu „Binecuvântat este 
Dumnezeul nostru...” şi se încheie cu „Pentru rugă- 
ciunile...”. La Pavecernița Mare se mai spune în 
timpul ei încă de două ori „Pentru rugăciunile...”. 
De ce după acestea nu urmează „Binecuvântat este 
Dumnezeul nostru...”? 


Constatarea de la care porneşte şi pe care se întemeiază 
întrebarea de mai sus nu este întru totul corectă. In practica 
mănăstirească, de unde provin şi Pavecerniţa Mare şi „Pentru 
rugăciunile...”, nici slujbele nu încep totdeauna cu „Binecuvântat 
este Dumnezeul nostru...”, nici „Pentru rugăciunile...” nu se 
foloseşte numai ca o încheiere a sfintelor slujbe. 

În primul rând, slujbele nu încep cu „Binecuvântat este 
Dumnezeul nostru...” atunci când nu ia parte la ele un preot. 
Această situaţie nu este atât de rar întâlnită pe cât am 
crede. La chilii, spre exemplu, slujba se face foarte des fără 
preot. Atunci, la începerea ei, în loc de „Binecuvântat este 
Dumnezeul nostru...” se zice „Pentru rugăciunile...” la începutul 
slujbei, nu la sfârşitul ei. De altfel, „Pentru rugăciunile...”, 
după cum am mai scris şi altă dată, se zice foarte des în mănăstiri 
la masă şi în viaţa de zi cu zi a monahilor ca un fel de 
arătare a cinstirii în formă de rugăciune, bineînţeles cu diferite 
variante („Pentru rugăciunile sfinţilor părinţilor noştri — 
sfântului părintelui nostru — sfântului stăpânului nostru”). 

În al doilea rând, nici toate slujbele monahale nu încep 
cu „Binecuvântat este Dumnezeul nostru...”, chiar dacă participă 
la ele şi preotul. Când o slujbă se leagă de alta, ea începe 
imediat cu „Veniţi să ne închinăm...” de trei ori, care constituie 
un îndemn la închinare şi rugăciune şi un semn al începerii 
noii slujbe. Aşa se face la Ceasul I, care este legat de Utrenie, 
şi la Ceasul al VI-lea, care se leagă de Ceasul al III-lea. 

Pe de altă parte, „Pentru rugăciunile...” se zice de către 
preot la anumite slujbe mănăstireşti ca o binecuvântare directă, 
atunci când este invitat de citeț să binecuvinteze poporul 
(„Intru numele Domnului binecuvintează, părinte”), în locul 
binecuvântării din Psalmi „Dumnezeule, milostiveşte-Te spre 
noi...”. Acest lucru se întâmplă sistematic în cazul unirii a 
două sau mai multe slujbe semi-independente. Spre exemplu, 
atunci când Ceasul al IX-lea se leagă de Fericiri şi de slujba 
Obedniţei, în timpul Postului Mare şi atunci când slujba Invierii 
„se întreieşte” în Săptămâna Luminată. In primul caz, la 
sfârşitul Ceasului al IX-lea se spune „Pentru rugăciunile...”, 
iar „Dumnezeule, milostiveşte-Te spre noi...” se mută cu 
Fericirile şi cu celelalte elemente ale Obedniţei. Iarăşi în 
timpul slujbei pascale care înlocuieşte Miezonoptica, Ceasurile 
şi Pavecerniţa, la sfârşitul primelor două se spune în mod 
repetat „Pentru rugăciunile...”, iar la ultima „Dumnezeule, 
milostiveşte-Te spre noi. Această situaţie este asemănătoare 
întru totul cu Pavecerniţa Mare. Şi aici „Binecuvântat este 
Dumnezeul nostru...” se spune la începutul întregii slujbe şi 
nu se reia după fiecare „Pentru rugăciunile...” care marchează 
sfârşitul fiecărei unităţi. A doua şi a treia repetare încep 
imediat după „Învierea lui Hristos văzând...”, care este 
„Veniţi să ne închinăm...” pascal. In mod analog Pavecerniţa 
Mare este constituită din trei unităţi, trei „stări” (după cum 
le numeşte Triodul) sau trei „porţii sau părți” (după cum le 
numeşte Sfântul Simeon al Tesalonicului: «Deci Pavecerniţele 
Păresimilor sunt mari şi aşa sunt şi numite şi se împart în 
trei părţi, întru închipuirea Sfintei Treimi şi a milostivirii 
[Ei] către no1...», Dialog, cap. 343). Intreaga slujbă începe cu 
„Binecuvântat este Dumnezeul nostru...” dacă se află acolo 
un preot. Prima şi a doua „porţie” sau „stare” se sfârşesc cu 
„Pentru rugăciunile...” şi o rugăciune de apolis, în timp ce a 
doua şi a treia încep îndată cu „Veniţi să ne închinăm...”. 

Şi încă ceva. Se ştie că slujbele din ciclul zilnic de rugă- 
ciune al Bisericii noastre provin în principal de la mănăstirea 

Sfântului Sava din Ierusalim. Potrivit însemnării tipicului 
care introduce Lunea Curată! în Triod: «ar slujba Pavecerniţei 
în Mănăstirea Lavrei (adică a Sfântului Sava) nu se cântă în 
biserică, ci fiecare să o citească în chilie». Această citire 
individuală a Pavecerniţei Mari practicată în ţara ei de 
origine, la Lavra Sfântului Sava, explică şi în alt mod folosirea 
repetată a rugăciunii „Pentru rugăciunile...” şi omisiunea lui 
„Binecuvântat este Dumnezeul nostru...”. 


402 


În vinerea din săptămâna a patra a Postului 
Mare nu se cântă canonul din Minei, ci cel din 
Triod. Irmosul, însă, nu există nici la sfârşitul, 
nici la începutul pesnei a 3-a. Unde putem să-l 
găsim pentru a-l cânta? 


403 


De asemenea, la peasna a 6-a a aceluiaşi canon 
nu există irmosul. Există însă un irmos al Triodului 
la peasna a 5-a. Nu cumva acesta este irmosul 
pesnei a 6-a pe care trebuie să-l cântăm şi, din 
greşeală, a fost pus la sfârşitul pesnei a 5-a? 


Într-adevăr, la Utrenia din vinerea săptămânii a patra 
a Postului Mare canonul Mineiului este omis (se cântă «la 
Pavecerniţă») din pricina Duminicii Închinării Sfintei Cruci. 
Se cântă însă întreg canonul Cinstitei Cruci (glasul al 8-lea 
„Adunându-ne astăzi cu gând curat...”) şi cele două „tricântări” 


1 Kaap Aev?epa — aşa este numită prima luni din Postul Mare în 
tradiţia greacă. 

(sau tripesnețe) ale zilei (pesnele 5, 6 şi 9), după obicei. La 
sfârşitul pesnei a 3-a şi a 6-a, după rânduială, trebuie să se 
cânte irmosul corespunzător al canonului Crucii. Aceste două 
irmoase sunt indicate la începutul pesnelor (a 3-a „Cel ce ai 
întărit dintru început...” şi a 6-a „Milostiveşte-te de mine, 
Mântuitorule”), dar nu sunt scrise în întregime nici la începutul, 
nici la sfârşitul odelor, aşa cum ar trebui. Dimpotrivă, foarte 
corect, irmoasele pesnelor 3 şi 6 există în Minee şi în Triod în 
alte zile, chiar şi în această situaţie paralelă, a miercurii din 
săptămâna a patra a Postului. 

Cele două irmoase care lipsesc din canonul în discuţie 
sunt dintre cele mai folosite şi de aceea mulţi le cunosc pe 
dinafară. Dar nu aceasta este motivul care să justifice lipsa 
lor aici. Tradiţia liturgică nu cere de la cei ce cântă să cunoască 
pe dinafară imnele. Nici nu este ceva sigur că şi cei care le 
cunosc vor avea în acea clipă trezvia necesară să şi le amintească 
şi să le cânte, desigur, fără greşeli. Altfel, n-ar mai fi existat 
cărţile liturgice. Irmoasele se află editate toate laolaltă, fiecare 
pe glasul lui, într-o carte liturgică specială, dar relativ rar 
folosită, în Irmologion. Insă vremea slujbei nu este momentul 
cel mai potrivit să caute cineva în Irmologion pentru a găsi 
irmosul care trebuie. Din acest motiv irmoasele se află la locul 
lor în Triod şi în Minei sau în cartea liturgică folosită în momen- 
tul acela de strană. Şi, în modul acesta, se face totul după 
rânduială. Aici este vorba despre o omisiune care, după cum 
se vede şi din întrebare, provoacă foarte multe dificultăţi practice. 

Triodul, în mod special, o carte liturgică încâlcită şi 
care prezintă multe probleme de editare, nu a avut parte de 
o îngrijire editorială sistematică şi serioasă, motiv pentru 
care şi prezintă multe astfel de omisiuni. De obicei, grija 
editorului se limitează la aspectul plăcut şi la corectarea 
greşelilor tipografice, fără ca aceasta să fie întotdeauna ceva 
sigur. În felul acesta se înveşnicesc greşeli şi omisiuni vechi. 
Un exemplu la îndemână este nu numai omisiunea acestor 
două irmoase, ci chiar a tuturor irmoaselor de la primul canon, 
atât aici, cât şi în miercurea din aceeaşi săptămână, irmoase 
care se cântă neapărat înainte de pesnele corespunzătoare. 

Un exemplu şi mai grăitor este omiterea unei întregi pesne (a 9-a) 
de la a doua tricântare din vinerea săptămânii brânzei. 

Acum, în ceea ce priveşte a doua parte a întrebării a 
doua: dacă irmosul pesnei a 5-a din canonul al doilea „De 
noapte mânecând...” nu este un irmos al pesnei a 6-a carea 
intrat din greşeală la sfârşitul pesnei a 5-a. Acest irmos se 
referă foarte clar la tema cântării a V-a (rugăciunea prorocului 
Isaia) şi foarte potrivit a fost pus acolo. Toate odele tricântărilor 
se încheie cu irmosul lor, cu siguranță deoarece în practica 
mai veche se cântau numai tricântările, reluându-se la sfârşit 
irmoasele lor, ca în Săptămâna Mare. Cu alte cuvinte, nu 
inserau canoanele Mineiului, aşa cum se face astăzi. Aici, de 
altfel, peasna a 6-a este a canonului Crucii, care este pe alt glas 
(al 8-lea), în timp ce canonul Triodului este pe glasul al 4-lea. 

Mai jos dăm textul complet al celor două irmoase ale 
canonului Crucii: 


Peasna a 3-a. Glasul al 8-lea. 

«Cel ce ai întărit dintru început cerurile cu pricepere şi 
ai întemeiat pământul peste ape, întăreşte-mă pe piatra 
poruncilor Tale, Hristoase; că nu este sfânt afară de Tine, 
Unule lubitorule de oameni». 


Peasna a 6-a. 

«Curăţeşte-mă, Mântuitorule, că multe sunt fărădelegile 
mele, şi din adâncul răutăţilor ridică-mă, rogu-mă; căci către 
Tine am strigat, şi mă auzi, Dumnezeul mântuirii mele.» 

404 


Când există un motiv serios (de ex. venirea la 
liturghie a unei clase întregi de elevi) se poate 
săvârşi Liturghia Darurilor mai înainte sfințite şi în 
alte zile din Postul Mare, adică luni, marți şi joi? 


Conform tipicului în vigoare Dumnezeiasca Liturghie 
a Darurilor mai înainte sfinţite se săvârşeşte în toate miercurile 
şi vinerile din Postul Mare, în joia Canonului Mare, precum 
şi în primele trei zile din Săptămâna Mare. De asemenea, se 
săvârşeşte şi la pomenirile unor sfinţi, cum ar fi la Sfântul 
Haralambie (după calendarul vechi), la întâia şi a doua 
aflare a capului Sfântului loan Botezătorul şi la Sfinţii 40 de 
Mucenici. În cazul praznicelor unor sfinţi locali, cum ar fi 
Sfânta Filoteea de la Atena, Sfântul Gheorghe mitileanul la 
Mitilene etc., tot Liturghia Darurilor se săvârşeşte, desigur, 
dacă pomenirea lor, ca şi a celor de mai înainte, nu cade 
sâmbăta sau Duminica. Conform Tipicului Sfântului Sava, 
Liturghia Darurilor mai înainte sfinţite se face şi în ajunul 
Buneivestiri, orice zi a săptămânii ar fi, cu excepţia sâmbetei 
şi Duminicii, dacă se întâmplă să fie. Tipicele mai noi ale 
Bisericii celei Mari (Constantinos sau Biolakis), în mod nejus- 
tificat, nu prevăd săvârşirea Liturghiei Darurilor mai înainte 
sfinţite în această zi, chiar dacă ar fi miercuri sau vineri. 

Aceasta, în general, este rânduiala ţinută astăzi în 
ceea ce priveşte zilele de săvârşire a Liturghiei Darurilor mai 
înainte sfinţite. Această rânduială provine de la mănăstirea 
ierusalimiteană a Sfântului Sava, după cum se vede din 
Tipic şi din Triodul în uz, care şi el este un reprezentant al 
practicii acestei mănăstiri. Din acest motiv, după cum se 
ştie, la slujbele din zilele obişnuite de săvârşire a Liturghiei 
Darurilor mai înainte sfinţite, toate miercurile şi vinerile, 
Vecernia se întrerupe la paremii. Cu alte cuvinte, aceste 
Vecernii nu au stihoavnă, aşa cum au lunea, marțea şi joia. 
Mai exact, stihoavna Vecerniei de miercuri şi vineri (idiomela şi 

martirica) nu sunt omise, ci sunt puse înaintea stihirilor de 
la „Doamne strigat-am”. 

In această rânduială de săvârşire regulată a Liturghiei 
Darurilor în fiecare miercuri şi vineri şi, ca excepţie, la 
pomenirile sfinţilor, se poate uşor recunoaşte obiceiul vechi 
al sinaxelor liturgice şi al împărtăşirii credincioşilor, pe de o 
parte regulat, de patru ori pe săptămână (sâmbăta, Duminica, 
miercurea şi vinerea) şi, pe de alta, neregulat, la pomenirile 
sfinţilor prăznuiţi în zile care cad în acest interval. Acest 
obicei este mărturisit şi de Sfântul Vasile cel Mare în epistola sa 
„către patriciana Cesaria: «Noi ne împărtăşim de patru ori în 
fiecare săptămână, Duminica, miercurea şi vinerea şi sâmbăta, 
precum şi în celelalte zile, dacă este pomenirea vreunui sfânt». 

In paralel a fost în vigoare şi obiceiul săvârşirii în fiecare 
zi a Dumnezeieştii Liturghii şi, prin urmare, a împărtăşirii 
zilnice, după cum dau mărturie mulţi Părinţi şi scriitori bise- 
riceşti, şi pe care însuşi Sfântul Vasile cel Mare îl încuviinţează 
în epistola amintită mai sus: «Şi a se împărtăşi în fiecare zi 
şi a se cumineca cu Sfântul Trup şi Sânge al lui Hristos este 
bine şi folositor, Insuşi Domnul zicând clar: „Cel ce mănâncă 
Trupul Meu şi bea Sângele Meu are viaţă veşnică”. Căci cine 
se îndoieşte că a se împărtăşi continuu de viaţă nu este 
nimic altceva decât a trăi în multe chipuri?». Potrivit acestui 
regim, în perioada Postului Mare se săvârşea în fiecare zi 
Liturghia Darurilor mai înainte sfinţite. Astfel, conform 
canonului 52 al Sinodului Trulan se hotărăşte ca «Sfânta 
Liturghie a Darurilor mai înainte sfinţite» să se săvârşească 
«în toate zilele Sfântului şi Marelui Post cu excepţia sâmbetei 
şi Duminicii şi a zilei sfinte a Buneivestiri». 

Şi în tipicele care s-au mai păstrat ale mănăstirilor fie 
se hotărăşte clar, fie se subînţelege săvârşirea zilnică a Liturghiei 
Darurilor mai înainte sfinţite. Tipicul mănăstirii Evergetidos 
(cod. Atena 788 din sec. al XII-lea), de exemplu, prevede săvâr- 
şirea Liturghiei Darurilor mai înainte sfințite în fiecare zi a 
săptămânii, în afară numai de lunea primei săptămâni: 
«Aşadar, luni seara în prima săptămână punem stihirile „Spre 
Domnu!” şi Liturghie nu se face în această zi şi numai în aceasta. 

lar de marţi şi în tot Postul Mare... slujim în fiecare zi 
Dumnezeiasca Liturghie a Darurilor mai înainte sfinţite». 

De asemenea, Tipicul mănăstirii Grotta Ferrata hotărăşte 
săvârşirea Liturghiei Darurilor mai înainte sfinţite în toate 
zilele de post din Postul Mare, chiar dacă are cunoştinţă despre 
vechiul obicei care domina în bisericile din lume şi la alte 
mănăstiri de a se săvârşi numai miercurea şi vinerea: «Trebuie 
să se ştie că potrivit obiceiului vechi Biserica în zilele Sfintei 
Patruzecimi nu cântă în fiecare zi Liturghia Darurilor, fără 
numai în două zile ale săptămânii..., dar noi... cântăm Liturghia 
Darurilor mai înainte sfinţite în fiecare zi, în afară de sâmbătă 
şi Duminică şi de sărbătoarea Sfinţilor patruzeci de mucenici 
şi de Bunavestire» (cod. Grotta Ferrata AII 7 din anul 1300). 
Şi în alte Tipice există dovezi indirecte. In Tipicul din codicele 
Barberini III 69 din anul 1205, de exemplu, se atrage atenţia 
preotului asupra Liturghiei din Duminica lăsatului sec de 
brânză, «ca să păstreze trei Agneţe mai înainte sfinţite pentru 
Liturghia Darurilor mai înainte sfinţite, pe care urmează să o 
săvârşească în cele trei zile din săptămâna aceasta, miercuri, 
joi şi vineri». De asemenea, şi stăruința Tipicului de mai sus, 
ca de altfel şi a multor altora şi chiar a Triodului, că în 
special în lunea şi marţea din prima săptămână a Postului 
Mare nu se săvârşea Liturghia Darurilor mai înainte sfințite 
„pentru a posti după tradiţie toată obştea”, lasă să se 
subînţeleagă faptul că în toate celelalte zile „din tradiţie” se 
săvârşea Liturghia Darurilor mai înainte sfinţite. Tipicul 
Barberini III 69, pe care l-am amintit mai sus, aduce şi o altă 
motivaţie: «Trebuie să se ştie că în mănăstiri, în cele două 
zile ale primei săptămâni a Postului Mare, adică luni şi marţi, 
Liturghia Darurilor mai înainte sfințite nu se cântă decât 
dacă episcopii şi arhiepiscopii le cântă (în aceste zile) în 
episcopiile lor şi în marile biserici». Astfel Tipicul acesta ne 
dă încă o mărturie despre săvârşirea Liturghiei Darurilor mai 
înainte sfinţite în alte zile decât miercurea şi vinerea. 

Recapitulând această tradiţie, Sfântul Simeon al 
Tesalonicului spune că «s-a predanisit a se săvârşi» Liturghia 
Darurilor mai înainte sfinţite «în cele cinci zile ale săptămânii». 

Amintind de obiceiul vechi de a se sluji Liturghia Darurilor 
mai înainte sfinţite şi în miercurea şi vinerea Săptămânii brânzei 
şi în Vinerea Mare, adică să se săvârşească Dumnezeiasca 
Liturghie, fie cea deplină, fie cea a Darurilor mai înainte sfinţite, 
în toate zilele anului, el adaugă: «Căci, de vreme ce mai înainte 
de toate înfricoşătoarea şi Sfânta slujbă (adică Dumnezeiasca 
Liturghie) este foarte de trebuință şi în toată lumea de 
mântuire, nu s-a părut a fi drept în nici un fel a conteni 
aceasta de tot, nici chiar în aceste Păresimi numite mari şi 
care şi sunt aşa... Căci nu voiau Părinţii să treacă vreodată 
vreo zi şi să nu vadă pe Domnul prin [Sfintele] Taine, prin care 
[Taine] a zis că Însuşi va fi una cu noi: „Şi iată, Eu sunt cu 
voi până la sfârşitul veacului”» (Răspuns la întrebarea 56 a 
lui Gavriil al Pentapolei). 

Prin urmare, în conformitate cu canonul 52 al Sinodului 
Trulan şi cu tradiția Bisericii, care este mărturisită de Părinţi şi 
de vechile Tipice, «nu numai miercurea şi vinerea, dar şi 
lunea, marțea şi joia, fără împiedicare se poate face liturghie de 
către cei care vor voi», după cum potrivit observă Sfântul Nicodim 
Aghioritul, comentând în Pidalionul său canonul de mai sus. 
Prevederea tipicelor mai noi legată de săvârşirea regulată a 
Liturghiei Darurilor mai înainte sfințite în miercurile şi vinerile 
din Postul Mare, nu are înțelesul că împiedică săvârşirea 
liturghiei şi în afara acestor zile. După cum nici săvârşirea 
neapărată a Dumnezeieştii Liturghii depline în sâmbetele şi 
duminicile şi în sărbătorile de peste an, nu înseamnă că 
împiedică săvârşirea ei şi în alte zile din timpul săptămânii. 

În cazul acesta, săvârşirea Liturghiei Darurilor mai 
înainte sfinţite în zilele de luni, marţi şi Joi, va trebui să 
aplice tipicul în vigoare de la Vecerniile de miercuri şi vineri 
legate cu Liturghia Darurilor mai înainte sfinţite. Stihirile 
de la Stihoavnă (idiomela şi martirica) se vor cânta înaintea 
stihirilor de la „Doamne, strigat-am”. Având ca bază acestea, 
foarte potrivit în cartea „Postul Mare” a editurii Rigopoulos, 
Tesalonic, 1977, a cuprins şi rânduiala tipiconală a „Vecerniei 
cu Liturghia Darurilor mai înainte sfinţite în zi de luni, 
marți şi joi” (p. 385-386). 

405 


În satul în care sunt preot slujitor, potrivit obice- 
iului vechi, de Cincizecime, săvârşesc Dumnezeiasca 
Liturghie şi plecarea genunchilor în biserica 
cimitirului şi nu în biserica satului. După slujbă, 
oamenii aprind lumânări la morminte şi oferă 
diferite mâncăruri. Cum se explică şi ce poziție 
trebuie să avem față de aceste obiceiuri? 


Profesorul Georgios Megas în cartea sa Sărbători şi 
obiceiuri greceşti ale cultului popular, ediţia a Il-a, Atena 
1936, p. 208-211, aminteşte o multitudine de obiceiuri populare 
legate de morţi, care se leagă de praznicul Cincizecimii, de 
Sâmbăta morților (Moşii de vară), care precede şi praznicul 
Sfântului Duh de după. Acestea se întâlnesc în foarte multe 
părţi sub diverse forme, ca de exemplu: aprinderea de lumânări 
la morminte, aducerea de flori, mâncăruri şi dulciuri, „îngenun- 
chierile”, ş.a.. El le socoteşte drept „obiceiuri ale vechiului 
cult al morţilor transmise din străbun!” şi o supravieţuire a 
sărbătorilor mortuare idololatre de trei zile ale Lemuriilor. 

Asemănările cu vechile obiceiuri precreştine sunt aşa 
de mari încât nu se poate nega uşor legătura strânsă care există 
între acestea şi manifestările actuale pentru cinstirea morţilor 
care se fac în cele trei zile ale praznicului Cincizecimii. Şi nu 
sunt numai aceste obiceiuri populare. Sâmbăta morţilor (Moşii 
de vară) de la Cincizecime este încadrată în calendarul nostru ca 
o zi de rugăciuni obşteşti pentru cei adormiţi. Chiar şi slujba 
„plecării genunchilor” de la Vecernia praznicului Cincizecimii 
nu este lipsită de un anume caracter mortuar. Primele două 
mari rugăciuni de la a treia plecare a genunchilor („Izvorule al 
vieţii cel luminător ...” şi „Dumnezeule cel mare şi veşnic...”) 
sunt în mod clar legate de morţi. Cea dintâi leagă praznicul 
Cincizecimii de rugăciunile pentru morți: „Care şi întru acest 
praznic cu totul desăvârşit şi mântuitor, ai judecat cu cuviinţă a 
primi rugăciunile cele de milă pentru cei ţinuţi în iad. Şi ai 

dat mari nădejdi că: Slobozire celor ţinuţi din scârbele ce-i 
ţin pe ei şi mângâiere li se va trimite lor de la tine”. Este ştiut 
şi faptul că anticii înghenuncheau ca să îi cinstească pe morți 
şi ca să se roage pentru ei zeităților subpământene. 

Creştinismul, în decursul istoriei sale, a aplicat o tactică 
foarte înţeleaptă: a înlocuit sărbătorile iudaice şi idololatre 
cu unele creştine, dându-le un înțeles nou. Astfel, în afară de 
Paştele şi Cincizecimea evreilor, pe care le-a încreştinat, a 
înlocuit şi sărbătorile naşterii soarelui nebiruit? cu sărbătorile 
Naşterii şi Epifaniei Soarelui Dreptăţii, Hristos. Tema legăturii 
dintre Lemurii şi cele trei zile ale Cincizecimii, cu care aproape 
coincide din punct de vedere al datei, nu a fost studiată. Dar 
chiar dacă s-ar constata vreo legătură, acest lucru nu este un 
element condamnator pentru cultul creştin. In timpul zilelor 
tradiţionale de cinstire a morţilor, creştinii puteau foarte 
bine să se roage pentru credincioşii adormiţi, fără ca aceasta 
să însemne că au adoptat obiceiuri idololatre şi au întinat în 
felul acesta cultul lor pur. Este suficient să se citească minunata 
slujbă din Sâmbăta morţilor şi preaminunatele şi foarte teolo- 
gicele rugăciuni ale morţilor de la slujba plecării genunchilor 
din timpul Cincizecimii pentru a simți prăpastia care desparte 
cultul cuvântător al creştinilor de cultul păgânesc al morților. 

In legătură cu diferitele obiceiuri populare la morţi care 
continuă în multe obiceiuri antice precreştine, se poate spune că 
acestea au rămas în spațiul cultului creştin fără să atingă 
caracterul lui duhovnicesc. Oamenii în toată lumea şi orice 
religie ar avea îşi exprimă în moduri asemănătoare cultul către 
Dumnezeu şi respectul faţă de morţi. Ceea ce are importanţă 
este înţelesul pe care îl dă fiecare religie tuturor acestor 
tipuri şi modului în care interpretează acest limbaj universal 
al simbolurilor. 


2 Sol Invictus, echivalarea romană a zeului persan Mithra. 

406 


Am auzit la ectenia mare şi la „Întâi pomeneşte...” 
să se zică „pe părintele şi arhiepiscopul nostru...”. 
În cărticele scrie numai „pe arhiepiscopul nostru...”. 
Cum este mai corect? 


Pomenirea numelui arhierelului în dipticele de la 
Dumnezeiasca Liturghie, la ectenia mare şi la ecteniile 
tuturor tainelor şi a celorlalte ierurgii, la „Să ne rugăm...” de la 
Pavecerniţă şi de la Miezonoptică şi la toate situaţiile ocazionale, 
se face întotdeauna aşa cum o prevăd toate manuscrisele şi 
cărțile tipărite din cultul nostru: „pe arhiepiscopul nostru 
(N)...”. Aşa am primit şi aşa se făcea în practica noastră 
liturgică de până acum. Aşa au fost pomeniţi în Biserică mii de 
sfinţi arhierei şi marii părinți de către miile de guri preoțești 
sau diaconeşti în cele douăzeci de veacuri ale vieţii Bisericii. 

Ca „părinte” este pomenit egumenul în mănăstiri 
(„...pe părintele nostru (N) ieromonahul”). Folosirea aceluiaşi 
termen şi pentru arhiepiscop nu este, evident, o greşeală, de 
vreme ce arhiereul este cu adevărat, după Dumnezeu, părintele 
Bisericii locale, iar clerul şi poporul sunt fiii lui duhovniceşti. 
Dar aceasta nu îndreptăţeşte acest adaos mai nou. Am scris 
şi altă dată că textele noastre liturgice nu sunt în pericol de 
la cei necredincioşi, cât suferă de „libertatea” acelor bine- 
credincioşi care la propriu le distrug prin adăugarea a diferite 
cuvinte evlavioase sau chiar a unor fraze întregi. Când ne 
arătăm noi înşine mai evlavioşi decât părinţii noştri e o dovadă 
de egoism şi este păcat. Alcătuitorii textelor liturgice sfinte, 
Părinţii, şi acei preoţi care le-au citit de-a lungul veacurilor 
aşa cum le-au formulat aceia, nu nutreau un respect mai mic 
față de înalta demnitate a arhiereului, nici nu s-au gândit 
vreodată să pună la îndoială paternitatea lui în Domnul. 

Nu ne îndoim că acest adaos se face din raţiuni curate. 
Nu este valabil pentru acest caz ceea ce scrie în altă situaţie, 
condamnând, Sfântul Simeon al Tesalonicului că «de la lingu- 

şirile oamenilor s-a făcut» (Dialog..., cap. 220). Care expresie 
este însă mai cuprinzătoare şi mai serioasă decât cea străveche: 
„pentru arhiepiscopul nostru”? Dacă începem cu astfel de adăugiri, 
unde le vom sfârşi? După aceeaşi logică nu s-ar putea adăuga 
oare şi „pe preasfinţitul” sau „de Dumnezeu-păzitu”? Nu 
sunt preasfințiţi şi de-Dumnezeu-păziţi toţi arhiereii noştri? 
De asemenea, nu poate fi acceptată nici motivaţia 
invocată de unii clerici că adaugă „părinte” acei clerici care 
au fost hirotoniți de către cel pomenit. In afară de faptul că 
ceva de acest fel este cu totul nemărturisit în tradiţie, se 
introduc şi deosebiri nepotrivite şi opoziții. De altfel, îndemnurile 
diaconeşti nu privesc numai pe diaconul sau pe preotul care 
le spune, ci întreaga plinătate a Bisericii, cler şi popor. Dintre 
clerici, unii pot fi hirotoniți de către episcopul pomenit, alţii 
nu, iar din popor nimeni. Este evident că încercăm să introducem 
în tradiţia noastră liturgică deosebiri scolastice şi nefolositoare, 
străine de caracterul ei sobru şi care nu aduc nimic în plus. 
Acestea despre tradiţia noastră liturgică bizantină. In 
alte tradiţii liturgice, într-adevăr, pomenirea arhiereului sau 
a patriarhului este însoţită de diverse epitete. În Liturghia 
ierusalimiteană a Sfântul Iacov, fratele lui Dumnezeu, de 
exemplu, episcopul locului se pomeneşte ca „preacuvios părinte” 
sau „sfânt părinte” sau „preacuvios arhiepiscop”, iar patriarhul 
ca „preasfânt patriarh”. In Liturghia alexandrină a Sfântului 
Marcu rugăciunile pentru patriarhul Alexandriei cuprind o 
serie de titluri: „pe preasfântul şi preafericitul şi arhiereul 
nostru papa (N) sau „pe arhiereul nostru papa avva (N), 
papă şi patriarh, domn, arhiepiscop al marii cetăţi a Alexandrie!”. 
Despre Ierusalim se poate adăuga faptul că patriarhul acolo 
are şi calitatea de egumen, de „părinte” al obştii monahale a 
Sfântului Mormânt. Acelaşi lucru este valabil şi pentru 
arhiepiscopul de Sinai, de unde provin multe manuscrise ale 
acestei liturghii. Despre Alexandria se cunosc raţiunile istorice 
care au provocat încercarea de dovedire a patriarhului ei. 
Fericitul de pomenire, profesorul arhimandrit Vasilios 
Stefanidis, scrie laconic undeva în Istoria sa bisericească: 
«Oamenii, când pierd realitățile (sau lucrurile), dau atunci impor- 

tanță titlurilor» (ed. a II-a, Atena, 1959, p. 440). Tradiția 
liturgică bizantină, care nu a pierdut niciodată „realitățtile”, 
ci a rămas fidelă tipului antic simplu, doric, de pomenire a 
arhiereului „pe arhiepiscopul nostru”. Să nu îşi dorească 
generaţia noastră să îl distrugă. 


407 


îngădui în mănăstiri maici sluj 
Este ăduit ca ănăstirile de maici slujba 
„înălțării Panaghiei” să fie săvârşită, în lipsa 
preotului, de către stareţa sfintei mănăstiri? 


„Înălţarea Panaghiei” de la sfârşitul mesei la mănăstirile 
Sfântului Munte nu se face nici de preotul slujitor din acea 
zi, nici de către egumen. Inălţarea o face trapezarul mănăstirii, 
nu numai atunci când lipseşte egumenul sau când nu sunt 
de față preoţi, ci şi în prezenţa egumenului şi preoţilor. 
Aceeaşi rânduială o ţin şi mănăstirile de maici, care urmează 
tipicul Sfântului Munte. „Înălţarea Panaghiei” se face şi 
acolo de către trapezară şi participă la ea şi stareţa şi preotul, 
dacă se întâmplă să fie de faţă. Aşa este şi corect, nu numai 
pentru că aşa o cere rânduiala cucernică şi exactă a mănăstirilor 
de la Sfântul Munte, ci şi pentru că este mărturisită şi de 
tradiția noastră liturgică. 

Vechile Tipice şi Ceasloave scriu că „înălțarea Panaghiei” 
o face „fratele rânduit” sau „monahul rânduit”, ori, indicat 
mai nedeterminat, „cel ce urmează să înalțe Panaghia”. Nicăieri 
nu se spune că o face preotul sau egumenul. Sfântul Simeon 
al Tesalonicului în minunatul său comentariu la slujba „înălțării 
Panaghiei” (Dialog..., cap. 357-359) spune că înălțarea o face 
«cel ce citeşte (în timpul mesei) şi care a slujit cele duhovniceşti 
fraților» (cap. 359). Conform Sfântului Marcu Eugenicul înălţarea 
se face «de (monahul) rânduit spre aceasta» (Explicarea 
slujbei bisericeşti). 

Prin urmare, în conformitate cu cele de mai sus şi în 
opoziţie cu ceea ce întrebarea de mai sus a presupus a fi practica 
corectă, „înălțarea Panaghiei” la mănăstirile de maici trebuie 
să se facă de către „sora rânduită pentru acest lucru”, trapezara 
sau cea careciteşte în timpul mesei, şi nu de către preot sau stareță. 

În Evhologhiile noastre există o slujbă extinsă a „înălțăriui 
Panaghiei, când urmează să plece cineva în călătorie”. Aceasta 
se săvârşeşte de către preot şi se leagă de slujba „înălţării 
Panaghiei” care se întâmplă în casele oamenilor în timpul 
zilelor de praznic. Despre aceasta însă s-a pus deja o întrebare 
specială şi ne vom ocupa de ea mai târziu. 


408 


Liturghierul spune la începutul Dumnezeieştii 
Liturghii: „Toate cele ale diaconului (dacă nu 
există un diacon la slujbă) le zice preotul, în afară 
de „Binecuvintează, stăpâne”. Cuvintele „Şi pe 
cei pe care fiecare îi are în cuget şi pe toţi şi pe 
toate” le zice tot preotul, dacă nu există diacon, 
dat fiind faptul că acest ecfonis este sfârşitul 
dipticelor, pe care preotul nu îl pomeneşte? 


Problema  dipticelor de la rugăciunea anaforalei 
Dumnezeieştii Liturghii ne-a preocupat îndelung de curând, 
având ca motivaţie o întrebare oarecum asemănătoare (nr. 400). 
În acel loc, în problema rostirii de către preot a ecfonisului de 
la sfârşitul dipticelor („Şi pe cei pe care fiecare ...”), bazându- 
ne pe prevederea tipiconală a Liturghierului reţinută mai 
sus, am avut o poziție opusă celei pe care o formula întrebarea. 

Recunoaştem că cel ce întreabă are dreptate. Sfârşitul 
dipticelor, câtă vreme nu se citesc dipticele, este ceva incoerent 
din punct de vedere logic — ca şi cum am spune un ecfonis 
fără rugăciune (chiar dacă astfel de exemple nu sunt rare în 

forma actuală a slujbelor noastre). Dacă nu slujeşte împreună şi 
un diacon, dipticele nu se citesc. Cum să se spună atunci 
încheierea lor? Poate că acesta este motivul pentru care, în 
ciuda acelei prevederi tipiconale (fără îndoială scrisă oarecum 
improvizat) a Liturghierului, cei mai mulţi preoţi nu spun 
„Şi pe cei pe care fiecare...”, urmând cu siguranţă o tradiţie 
mult mai exactă. Şi încă ceva: cuvintele „Şi pe cei pe care 
fiecare...” fără verbul „pomeneşte (Doamne) nu spun nimic. 

Ne permitem să stăruim asupra faptului că, în ciuda 
tuturor celor de mai sus, „Şi pe cei pe care fiecare...” trebuie 
să se spună de către preot, atunci când slujeşte singur, fără diacon, 
chiar dacă nu s-au citit mai înainte dipticele. Preotul deja a 
citit dipticelele la Proscomidie şi a pomenit la rugăciunea anafo- 
ralei câteva nume „pe care le vrea” ale celor vii şi ale celor 
adormiţi. «In acest mod», am scris la întrebarea amintită, «sunt 
îndemnați şi credincioşii să pomenească la momentul potrivit în 
cuget persoanele apropiate». Lipsa verbului este suplinită de 
ecfonisul precedent, căruia aceste cuvinte i se adaugă ca o con- 
tinuare: „Întâi pomeneşte, Doamne, pe arhiepiscopul nostru... 
şi pe cei pe care fiecare îi are în cuget şi pe toţi şi pe toate”. 


409 


La nuntă se cântă tropare fără legătură cu ea 
sau aproape fără legătură. Nu există alte tropare 
speciale pentru această slujbă sau, dacă nu există, 
de ce să nu se scrie unele noi pentru a se împodobi 
potrivit slujba acestei taine? 


Cu această problemă ne-am ocupat mai demult cu ocazia 
altor întrebări (vezi în special întrebările nr. 96 şi 98, 99) şi 
mai recent (întrebarea nr. 348). 

Nu există în realitate o imnografie specială pentru 
nuntă. Acest lucru se explică istoric prin structura liturgică 

şi proveniența acestei slujbe, care este întru totul de enorie. 
Slujbele monastice se disting prin mulţimea troparelor care 
au fost încorporate în ele de către sfinții imnografi, care au 
fost în principal monahi. Era firesc ca problematica nunţii să 
rămână în afara temelor interesante pentru ei. Slujbele de 
enorie au aproape în exclusivitate psalmi sau nişte imne 
foarte scurte şi uşoare pe care poporul le poate înţelege, le 
poate reţine uşor şi le poate cânta. Astfel de elemente are din 
destul slujba Cununiei, chiar dacă unele dintre acestea si-au 
pierdut intensitatea astăzi. Dacă ele sunt valorificate, dau destulă 
podoabă biblică. De exemplu, psalmul de intrare, 127, „Fericiţi 
toți cei ce se tem de Domnul...” cu refrenul sărbătoresc foarte 
scurt „Slavă Tie, Dumnezeul nostru, slavă Tie”, frumosul stih 
„Doamne Dumnezeul nostru, cu slavă şi cu cinste încununează-i 
pe ei” (vezi Ps. 8,6b), prochimenul (Ps. 20,4b-5), aleluiarul 
(Ps. 11, 8) şi chinonicul Maicii Domnului „Paharul mântuirii 
voi lua...” (Ps. 115, 4). 

Impunerea troparelor la celelalte slujbe a creat o 
familiaritate şi o alipire a poporului de acestea. Astfel, nevoia de 
acoperire a anumitor goluri de la slujba Cununiei, cum ar fi 
sărutarea cununilor şi mergerea în procesiune la casa 
mirilor, a provocat introducerea unor tropare, în principal ale 
Născătoarei de Dumnezeu, care provin din împrumutarea de 
la alte slujbe, deoarece nu existau tropare speciale pentru 
nuntă. In general s-au impus cele trei tropare care însoțesc 
dansul sfânt („Isaia, dănţuieşte...”, „Sfinţilor mucenici...” şi 
„Slavă Tie, Hristoase Dumnezeule...”), în timp ce folosirea altora 
este diversă în funcţie de loc şi epoci, după cum constatăm 
din manuscrise şi din practica actuală („Chipul Crucii 
Tale....”, „Constantin astăzi...”, „Cuvine-se cu adevărat...,, 
„De tine se bucură...”, „Pe ceea ce este slava a toată lumea...”, 
„În Marea Roşie...” etc.). De reţinut însă că nici psalmodierea 
multor tropare — care să nu aibă legătură directă cu Taina 
săvârşită — nu ar fi foarte folositoare, pe de o parte pentru că 
ar lungi şi mai mult slujba deja destul de lungă, iar, pe de 
alta, deoarece nu este sigur în ce măsură poporul înţelege 
aceste tropare şi poate să participe la cântarea lor. 

În mod excepţional în foarte puţine manuscrise şi în 
unele mai noi se găsesc câteva tropare speciale, nu însă şi 
foarte recunoscute, pe care creştinii le cântau în anumite 
momente ale slujbei. Este vorba despre două serii de tropare- 
stihiri şi despre o idiomelă. Prima serie este alcătuită din 
şase tropare cu stihuri din Ps. 127, pe glasul al II-lea, după 
podobia: „Casa Efratului”. Ele au acrostih alfabetic (A-Z) şi 
sunt păstrate în codicele Bibliotecii Naţionale din Atena 688 
din sec. al XVII-lea. Cealaltă serie se află în codicele Atena 
665 din secolul al XVI-lea şi este alcătuită din patru tropare 
pe glasul al 5-lea, pe care le cântau numai la mutarea alaiului 
către casa mirilor. Acestea au fost publicate de vrednicul de 
pomenire profesor Panagiotis Trembelas, Mikron Euhologion, 
vol. I, Atena 1950, p. 94-95. Idiomela, scrisă după modelul 
celor douăsprezece slave eotinale şi a altora asemenea (a 
Samarinencei, a Orbului, a Slăbănogului etc.) şi inspirată din 
pericopa In. 2, 1-11, adică evanghelia nunţii, se află în codicele 
Cairo 149 din sec. al XIV-lea şi Sinai 977 din sec. al XVI-lea. 
A fost publicată de A. Dimitrievski în Opisanie liturgitseskich 
rukopisej, vol. II, Evhologhii, Kiev, 1901, p. 715, după codicele 
Sinai, şi republicată de fostul episcop de Cezareea, Ambrozie 
Stavrino, „Sluba nunții”, Constantinopol 1923, p. 144. Acest 
tropar se cântă pe glasul al 5-lea, după Evanghelie. 

În răspunsul de la întrebarea 96 am vorbit despre 
aceste tropare, amintind numai începutul lor. Acum, având 
ca motiv noua întrebare, la publicăm în întregime, puţin 
diortosite, cu nădejdea că pot fi folosite la momentul potrivit. 


1. Glasul al 2-lea. Casa Efratului. 


«Sfânt eşti Părinte, Sfânt eşti Cuvântule, Sfânt eşti şi 
Duhule, Preasfântă Treime, nunta acum o binecuviîntează». 


3 «H iepoAoyia toð yanov». 

«Caută acum, Născătoare de Dumnezeu, către poporul 
care strigă şi primeşte rugăciunile; Binecuvîntează nunta lui 
(N), o, Preacântată». 

«Nunta lui (N) acum, arhanghelilor ai Domnului, 
Mihaile şi Gavriile, dintru înălțime văzându-o, pe acesta păziți-l». 

«Primeşte, o, Botezătorule şi Înainte-mergătorule al 
Domnului, rugăciunile preoților şi nunta lui (N) o binecuvîntează 
acum, preasfinte». 

«Cu rugăciunile preoților şi ale dumnezeieştilor Apostoli, 
Fiule al lui Dumnezeu şi Cuvântule, precum în Cana nunta 
[ai binecuvântat-o] şi a acestuia acum o binecuvântează». 

«Viaţă paşnică şi bătrâneţi cu lungime de zile robilor 
tăi dă-le, celor ce se nuntesc acum, întru tot sfinte Nicolae». 


2. Troparele. Glasul al 5-lea. 


«Ca să primească rugăciunea preotului, după datorie 
rugăm pe Dumnezeu, venind alături clerul Bisericii; Fiule al 
lui Dumnezeu, binecuvântează-i pe miri, ca toți să ne 
bucurăm şi să slăvim pe Domnul Mântuitorul». 

«Dumnezeule, nunta poruncindu-o oamenilor şi întru 
aceasta arătând facerea de prunci a nunții, Insuţi şi acum pe 
miri porunceşte să se binecuvânteze cu mâna Ta, ca toţi să 
ne bucurăm şi să slăvim pe Domnul Mântuitorul». 

«Dumnezeule, cel ce ai primit rugăciunile Anei şi i-ai 
dăruit ei pe Samuel spre mângâiere, Insuţi şi acum cu mâna 
Ta porunceşte să se binecuvânteze nunta aceasta, ca toţi să 
ne bucurăm şi să slăvim pe Domnul Mântuitorul». 

«Dumnezeule, Cel ce în Cana Galileii nunta ai binecuvântat-o 
şi apa în vin cu puterea ta o ai sfinţit, Însuţi şi acum cu 
palma Ta porunceşte să se binecuvânteze nunta aceasta, ca 
toţi să ne bucurăm şi să slăvim pe Domnul Mântuitorul». 

3. Idiomela. Glasul al 5-lea. 


«În Cana Galileii nuntă făcutu-s-a, fiind de faţă 
Domnul. Zis-a cea fără prihană către Mântuitorul: Nu mai 
au vin. Şi întorcându-se a zis celor care slujeau: Umpleţi vasele 
cu apă! lar ei au făcut după cum li s-a poruncit. lar lubitorul 
şi atotputernicul Dumnezeu a binecuvântat şi apa vin a 
făcut-o. O, preaslăvită minune! O, taină înfricoşătoare! Cine 
poate să facă acestea fără numai Domnul şi Dumnezeul lui 
Israil, Cel lăudat de heruvimi şi proslăvit de serafimi şi slujit 
de toată făptura. Mare este mila Ta şi mare e puterea Ta, 
lubitorule de oameni şi mare e puterea Ta. Slavă Ţie». 


410 


La Dumnezeiasca Liturghie, atunci când preotul 
slujeşte fără diacon, când se spun rugăciunile 
antifoanelor, ale ecteniilor, ale credincioşilor, ale 
punerii înainte şi rugăciunea de dinainte de Tatăl 
nostru, după primele cereri ale ecteniilor, aşa 
cum există în ediţiile mai vechi ale Liturghierelor, 
sau după cereri şi înainte de ecfonise, după cum 
se găseşte în edițiile mai noi? 


Nu cred că este nevoie să stăruim şi să demonstrăm că 
între rugăciuni şi ecfonise există o legătură indestructibilă. Acest 
lucru devine evident din compararea conţinutului fiecărei 
rugăciuni cu ecfonisul ei, care arată exact unitatea ei. 
Rugăciunea formulează cererea, iar ecfonisul slăveşte pe 
Dumnezeul Treimic cu referire la cererea rugăciunii. Fericitul 
Nicolae Cabasila în Tâlcuirea Dumnezeieştii Liturghii, urmărind 
să arate exact această legătură dintre rugăciune şi ecfonis, 
numeşte ecfonisul „pricina” sau „motivaţia” rugăciunii: «Adaugă 
şi pricina pentru care el (preotul) cere acestea şi Dumnezeu 
le dăruieşte cele cerut în chip drept», ori «adaugă o pricină 

foarte potrivită... şi această motivaţie» «săvârşind rugăciunea, 
această motivaţie, că fiind (ecfonisul) parte de final este şi 
doxologie»(cap. 164, 1-6, cap. 22, 1). Şi are dreptate, cel puţin 
în cazurile în care ecfonisul are caracter cauzal şi începe cu 
particula de legătură „că” sau cu expresia „căci tu eşti” şi cele 
asemenea. Uneori, cuvintele ecfonisului amintesc textul rugă- 
ciunii, ca de exemplu în a 11-a rugăciune a Utreniei, în 
rugăciunea de la Sfinte Dumnezeule, în rugăciunea de la 
ectenia morților şi în multe altele. Titlul rugăciunii, scris cu 
alte cuvinte, („Rugăciunea ecteniei mari”, „Rugăciunea punerii 
înainte”, „Rugăciunea heruvicului” etc.) nu se referă numai 
la rugăciune, ci cuprinde şi ecfonisul care o încheie. Când se 
introduce termenul „ecfonis” între cele două nu înseamnă că 
de aici încolo este ceva separat de rugăciune, ci indică modul 
rostirii lui, care va fi diferit de modul citirii rugăciunii. 
Ecfonisul este un epilog doxologic al fiecărei rugăciuni, 
care se rosteşte melodic: „ek-fonos = din/cu glas mai înalt”. 
Cu alte cuvinte, termenul „ekfonos” se poate caracteriza ca 
un tip de termen muzical, asemănător cu termenul „psalmodie 
sau cântare ecfonetică”, care indică modul de citire melodică 
a textelor sfinte. Dimpotrivă, rugăciunea constituie corpul 
principal al textului şi se citeşte fie „în auzul” poporului, după 
rânduiala mai veche care este încă în vigoare şi astăzi la Sfintele 
Taine, cu excepţia Dumnezeieştii Liturghii, fie „în taină”, cum s- 
a impus mai târziu să se facă la rugăciunile Dumnezeieştii 
Liturghii şi a altor câtorva slujbe, adică la Vecernie şi Utrenie. 
Că aşa stau lucrurile se vede şi din acele rugăciuni 
care fie se citesc în întregime „în auzul” poporului (rugăciunea 
amvonului, a litiei, rugăciunile nunţii, ale maslului etc.), fie 
de la rugăciunile care se citesc în întregime „în taină” (rugăciunea 
„vremii”, a imului heruvic, a vohodului, cea din timpul ecteniei 
mari a Botezului etc.), în care rugăciunea şi ecfonisul constituie 
un text continuu, care nu este întrerupt de specificaţia „cu 
glas tare” sau „ecfonis”, exact pentru motivul că sfârşitul- 


+ Cap. 15 în traducerea românească. 

ecfonis nu se zicea în modul obişnuit, ci se rostea în acelaşi 
fel ca şi rugăciunea. 

Ca o urmare logică, între rugăciune şi ecfonis nu trebuie 
să se insereze nimic altceva, câtă vreme ele constituie ceva 
unitar. Şi aşa stau lucrurile în marea majoritate a cazurilor. 
De exemplu, aşa se face la toate slujbele tainelor şi ale 
celorlalte ierugii: rugăciunea este urmată de ecfonis. Există 
însă şi excepţii: Am văzut situaţia specială a rugăciunilor de 
seară şi de dimineaţă, unde rugăciunile se citesc toate împreună 
în timpul psalmului de început (103) şi în timpul celor şase 
psalmi, iar ecfonisele se spun la locul lor în timpul slujbei 
(răspunsul la întrebarea nr. 301). S-ar mai putea referi 
cineva şi la rugăciunile plecării genunchilor de la Cincizecime, 
unde „Apără, mântuieşte...” se inserează între rugăciuni şi 
ecfonise, evident pentru a se da porunca pentru ridicare 
(„ridică”), şi la rugăciunea ecteniei pentru morţi „Dumnezeul 
duhurilor...”, unde se inserează „Domnului să ne rugăm” 
înainte de ecfonisul „Că Tu eşti învierea...”, probabil deoarece îl 
ziceau mulţi preoţi care luau parte la slujbele pentru morți şi 
la pomeniri, cum se întâmplă şi în practica actuală. 

La Dumnezeiasca Liturghie însă, avem o un evoluţie 
diferită, atât în practică, cât şi în textele manuscrise şi ediții 
tipărite care rețin această evoluţie. Ca punct de început putem 
să fim siguri că rugăciunea şi ecfonisul nu se separau niciodată. 
Acest lucru îl constatăm din vechile Liturghii, care urmează 
toate aceeaşi rânduială (de ex. liturghiile Constituţiilor Apostolice, 
a Sfântului Iacov, a Sfântului Marcu, a Sfântului Grigorie 
etc.). Acelaşi lucru se întâmplă şi în cele mai vechi manuscrise 
ale liturghiilor bizantine (a Sfântului Vasile cel Mare, a 
Sfântului loan Hrisostom, a Darurilor mai înainte sfințite), 
nu se separă rugăciunea de ecfonis. Intră la început titlul 
rugăciunii (de ex. „Rugăciunea antifonului întâi”, „Rugăciunea 
imnului trisaghion”, etc.), se adaugă textul ei şi în continuare 
cuvântul „cu glas înalt sau ecfonisul” şi textul ecfonisului. 
Aşa stau lucrurile în codicele Barberini 336 din secolul al 
VIII-lea şi în alte manuscrise vechi. 

Alterarea în această ordine inițială şi corectă a adus-o 
pe de o parte imixtiunea diaconului în legătură cu citirea în 
taină a rugăciunilor, care s-a impus treptat (deja din epoca 
lui Justinian, secolul al VI-lea, avem prima mărturie despre 
tendința condamnată atunci de citire în taină a rugăciunilor 
la Dumnezeiasca Liturghie şi la Botez), şi pe de alta lipsa 
diaconului, adică săvârşirea Dumnezeieştii Liturghii numai 
de către preot. 

Cele spuse de diacon, care introduceau şi formulau 
cererile rugăciunilor, erau la început foarte simple şi scurte, 
precum cele care se păstrează în câteva cazuri şi în slujbele 
noastre de azi, adică „Domnului să ne rugăm” sau „In pace 
Domnului să ne rugăm”, „Incă şi încă în pace Domnului să 
ne rugăm” sau, într-o formă oarecum mai lărgită „Pentru 
punerea înainte a cinstitelor Daruri, Domnului să ne 
rugăm”, „Incă şi încă plecând genunchii noştri, Domnului să 
ne rugăm” etc. Treptat însă, cererile diaconeşti se dezvoltă, 
în timp ce în paralel începe să se impună citirea tainică a 
rugăciunilor. Astfel, în timp ce diaconul rosteşte cererile 
rugăciunii, preotul spune în acelaşi timp rugăciunea şi mai 
rămâne numai ecfonisul ca să încheie deodată şi rugăciunea 
şi ectenia diaconului. Deja în două momente din liturghiile 
Sfântului Vasile cel Mare şi a Sfântului loan Hrisostom, 
conform Evhologhionului Barberini 336, avem primele mărturii 
despre această alterare. Cererile diaconeşti nu sunt cuprinse 
în textul Liturghiilor, ci la rugăciunea de dinainte de Tatăl 
nostru şi la rugăciunea «după ce toţi s-au împărtăşit» se 
mărturiseşte faptul că, în timp ce diaconul zicea „rugăciunea” 
(adică ectenia), preotul „se roagă”: «Şi când diaconul face 
rugăcinea din mijloc, preotul se roagă: Dumnezeul nostru, 
Dumnezeul care mântuieşti ...», «Şi după ce toţi s-au împărtăşit, 
pe când diaconul zice rugăciunea, preotul se roagă: Mulţumim 
Ţie...». Foarte grăitoare este situaţia ecteniilor diaconeşti şi a 
rugăciunii de dinainte de Tatăl nostru la Liturghia Sfântului 
loan Hrisostom: «Diaconul: „Pe toţi sfinţii...”. Preotul, în 
taină: „Ţie ne-am încredinţat...”. Diaconul: „Apără. Ziua 
toată...”. Preotul: „Şi ne învredniceşte pe noi...”». 

Astfel, când încep cărțile diaconești şi preoțești să se 
unească într-un singur text liturgic, de obicei rugăciunile 
intră după primul îndem diaconesc (În pace Domnului să ne 
rugăm” sau „Incă şi încă...”), iar după textul rugăciunii se 
continuă cererile diaconeşti obişnuite, iar apoi ecfonisul, de 
vreme ce într-un fel sau altul preotul ar citi rugăciunea în acelaşi 
timp cu cele diaconeşti şi ar aştepta să termine diaconul ca 
să spună rugăciunea. 

O dificultate şi mai mare exista în momentul în care 
preotul săvârşea Dumnezeiasca Liturghie singur, fără diacon. 
Zicea singur şi cele ale diaconului. Rugăciunile corespunzătoare 
fie le muta în timpul cântării antifoanelor sau a trisaghionului 
(vezi răspunsul la întrebarea nr. 260), fie a chinonicului (vezi 
răspunsul 311). In felul acesta însă s-a spart unitatea 
organică a rugăciunii cu ecfonisul ei. Ecfonisul, ca un moment 
foarte puternic înrădăcinat, şi-a păstrat locul său iniţial. 
Rugăciunea însă, deoarece se spunea în taină, s-a minimizat 
şi a început să caute sprijin ici şi colo, cu toate că ea este 
elementul esenţial şi principal al ierurgiei. 

Ediţiile tipărite ale Liturghiilor au urmat tradiția 
alterate ale manuscriselor mai noi. In ultimii ani s-a făcut o 
lăudabilă încercare în ediţiile oficiale de la Apostoliki Diakonia 
de întoarcere la ordinea corectă mai veche şi s-au reeditat 
rugăciunile cu ecfonisele lor (vezi ediția Ieratikonului 1977, 
Mikron leratikon, Arhieratikon). Acolo trebuie cu siguranţă 
să rămână în următoarele ediţii şi acolo trebuie să se rostească 
în timpul săvârşirii Dumnezeieştii Liturghii. „In taină” sau „în 
auzul” poporului este o problemă de discutat, asupra căreia 
vom reveni, deoarece de-a lungul timpului s-au pus anumite 
întrebări legate de acest subiect. Insă mutarea rugăciunilor 
de la locul lor corect este ceva care trebuie să înceteze a se 
mai întâmpla. Ea distruge iremediabil structura Sfintei Taine. 
Poziţia corectă şi iniţială a rugăciunilor este exact înainte de 
fiecare ecfonis, care logic, organic şi inseparabil îi aparţine. 


IOANNIS FOUNDOULIS 33 


411 


La Dumnezeiasca Liturghie a Sfântului Vasile 
cel Mare există fraza: „Adu-ți aminte, Doamne, 
după mulțimea îndurărilor Tale, şi de nevrednicia 
mea, iartă-mi toate greşelile cele de voie şi cele 
fără de voie şi să nu împiedici, pentru păcatele 
mele, harul Sfântului Duh de la aceste daruri”. 
Care este înțelesul ei? Nu este opusul a ceea ce 
credem îndeobşte că nevrednicia preotului slujitor 
nu influențează săvârşirea Tainei? 


Fraza de mai sus a rugăciunii anaforalei Sfântului Vasile 
cel Mare prezintă evident o serioasă dificultate de interpretare. 
Şi aceasta deoarece înţelesul ei, la o primă vedere, este că 
păcatele preotului („pentru păcatele mele”) pot împiedica („să 
împiedici”) harul Sfântului Duh de la Daruri, adică pot 
împiedica sfinţirea şi schimbarea lor în Trupul şi Sângele lui 
Hristos. Această primă impresie este eronată, nu pentru că 
vrem noi să impunem în interpretarea textului propriile noastre 
idei dogmatice preconcepute, ci pentru că altul trebuie să fie 
înțelesul ei, după cum se va vedea îndată din cele ce urmează. 

In primul rând, această rugăciune se află în textul 
rugăciunii de după sfinţirea Cinstitelor Daruri. Acestea, după 
invocarea Sfântului Duh, au fost deja „binecuvântate”, „sfințite” 
şi „arătate” („binecuvintează-le şi sfinţeşte-le şi arată-le”) ca 
Trup şi Sânge al lui Hristos. Acest lucru este întru totul clar 
în textul Dumnezeieştii Liturghii. În al doilea rând, nicăieri 
nu se spune în acelaşi text că preotul poate să fie fără de 
păcat sau pentru a săvârşi Dumnezeiasca Liturghie trebuie 
să nu fi păcătuit. Dimpotrivă, chiar înainte de sfințire găsim 
o mărturisire sinceră a păcatelor şi a nevredniciei preoţilor 
slujitori: „şi noi, păcătoşii şi nevrednicii robii Tăi, cei ce ne- 
am învrednicit să slujim sfântului Tău Jertfelnic, nu pentru 
dreptăţile noastre, căci nu am făcut ceva bun pe pământ...”. 
Preotul nu este învrednicit să slujească Liturghia pentru că 

nu are păcate sau pentru că este vrednic („Nimeni nu este 
vrednic...”), ci deoarece este „înfăşurat cu harul preoţiei”, „pentru 
milele şi îndurările” lui Dumnezeu. Şi în alte rugăciuni — şi, 
în special, în „rugăciunea Proscomidiei” de la Liturghia Sfântului 
Vasile cel Mare — se stabileşte clar că preotul lucrează nu de 
la sine, ci din porunca lui Hristos, Care l-a pus, prin taina 
preoţiei, prin puterea Sfântului Duh, „întru această slujire”. 
Şi preoţii sunt păcătoşi, aşa cum sunt toţi oamenii, de aceea 
şi aduc jertfă pentru propriile lor „păcate şi pentru neputințele 
poporului” şi se împărtăşesc „spre iertarea păcatelor”. Din 
aceste motive nu ar fi cu putinţă să depindă vreodată sfinţirea 
Cinstitelor Daruri de calitatea morală a preoţilor. Păcatele 
sunt o chestiune personală a preotului, care priveşte legătura 
lui individuală cu Dumnezeu. Liturghia este o lucrare a 
Bisericii şi se lucrează în Duhul Sfânt prin darul preoţiei. 

Excluzând din motivele enunțate mai sus această inter- 
pretare a textului nostru, trebuie să căutăm înţelesul acestei 
fraze într-o altă direcţie. Fericitul Nicolae Cabasila în Tâlcuirea 
Dumnezeieştii Liturghii dă o explicaţie mult mai potrivită şi 
mai teologică. În controversata frază preotul se roagă pentru 
sine, ca să se învrednicească şi el de sfinţirea pe care o aduce 
harul lui Dumnezeu prin împărtăşirea de Cinstitele Daruri. 
El deosebeşte două moduri în care acţionează harul sfințitor 
al Sfântului Duh în Cinstitele Daruri. Potrivit primului mod, 
le sfinţeşte. Această sfințire nu o poate împiedica nici un păcat 
omenesc, tocmai pentru faptul că nu este lucrarea vreunei 
virtuți omeneşti. Potrivit celui de-al doilea mod, el îi sfințeşte 
pe cei ce se împărtăşesc de Daruri prin împărtăşire. În acest 
al doilea caz este nevoie şi de conlucrarea propriei noastre 
râvne, deoarece lucrarea harului Sfântului Duh este împiedicată 
de trândăvia noastră şi de răutatea omenească. Ori preotul 
se roagă tocmai ca această lucrare a harului dumnezeiesc să 
nu fie împiedicată de la sine pentru păcatele sale. Adică să 
nu-i fie nefolositoare, din această pricină, împărtăşirea cu 
Sfintele Taine sau „spre judecată sau spre osândă”. 

In continuare adăugăm în întregime minunatul text al 
lui Nicolae Cabasila: «lar preotul, după ce s-a rugat pentru 


IOANNIS FOUNDOULIS 35 


cele de trebuinţă tuturor, se roagă şi pentru sine însuşi, să 
fie sfinţit de către Sfintele Daruri. Şi cum să fie sfinţit? — Să 
primească adică iertarea păcatelor, căci aceasta este lucrarea 
de căpetenie a acestor Daruri... „Adu-ţi aminte, Doamne, şi 
de a mea nevrednicie... de la Darurile ce sunt puse înainte”. 
Iertarea păcatelor o dă Sfântul Duh celor ce se împărtăşesc 
cu Sfintele Daruri. Acest har, zice preotul, să nu fie 
împiedicat prin mine de la Daruri, din pricina păcatelor 
mele. Pentru că se spune că Harul lucrează în chip îndoit în 
Cinstitele Daruri: într-unul prin care se sfinţesc ele însele, 
iar într-altul prin care Harul ne sfinţeşte pe noi, printr-însele. 
Când e vorba de cel dintâi chip, adică de lucrarea Darurilor, 
nimic din slăbiciunile omeneşti nu o poate împiedica; ci, aşa 
precum sfințirea lor de către Domnul nu este lucrarea virtuţii 
omului, tot aşa nu poate fi întru nimic oprită din pricina păcatelor 
omeneşti. Insă în al doilea chip de lucrare a Harului, adică 
sfinţirea credincioşilor, cere neapărat şi râvna (sau conlucrarea) 
noastră înşine; de aceea poate să fie împiedicată de reaua noastră 
voinţă. Căci Harul ne sfințește prin Sfintele Daruri numai dacă 
ne-a găsit pregătiţi pentru sfințire; însă dacă ne-a aflat 
nepregătiţi, nu ne aduce nici un câştig, ci, dimpotrivă, ne 
pricinuieşte o nemăsurată pagubă. Pentru Harul acesta — fie 
că e numai iertarea păcatelor, fie că e şi alt dar ce se dă, 
odată cu ea, celor ce, cu cuget curat, se ospătează la această 
Cină Sfântă —, se roagă preotul ca să nu fie oprit de la Sfintele 
Daruri, deoarece am văzut că el ne poate fi refuzat, din pricina 
răutăţii omeneşti» (Tâlcuirea Dumnezeieştii Liturghii). 

La Dumnezeiasca Liturghie a Sfântului Iacov, fratele 
lui Dumnezeu, există o frază echivalentă, care are însă un 
înțeles mai larg: „Şi nu pentru mine (preotul) şi pentru 
păcatele noastre să nu cauţi spre poporul Tău, lubitorule de 
oameni”. Ea se referă aşadar la lucrarea Sfântului Duh prin 
Cinstitele Daruri asupra poporului lui Dumnezeu. Păcatele 
preotului, în acest caz, pot să devină o pricină ca harul să fie 
oprit sau ca Dumnezeu să nu ia în seamă cererile poporului 
Său, de vreme ce fie rugăciunile preotului pentru sine însuşi 
nu ar fi bineprimite de Dumnezeu, fie subiectiv poporul s-ar 

sminti de viaţa vădit păcătoasă a preotului. Poate că şi la 
Dumnezeiasca Liturghie a Sfântului Vasile cel Mare fraza 
paralelă se poate interpreta că se referă nu numai la preot, 
în particular, după cum o interpretează Cabasila, ci şi la credin- 
cioşi, ca la Liturghia Sfântului Iacov. Adică creştinii, scandalizați 
de păcatele preotului, păcătuiesc, iar preotul se face pricină 
de oprire a lucrării harului Sfântului Duh şi pentru ei. 


412 


În parohia mea, Agheasma mică, după tradiţie, 
nu se săvârşeşte la 1 martie şi la 1 aprilie, dacă 
aceste zile cad în zile de rând din Postul Mare, ci 
se mută în prima sâmbătă de după. Este acest 
lucru corect? 


Nu am cunoştinţă să existe nici o interdicţie referitoare la 
acest lucru. Nici rânduiala din tradiție nu împiedică săvârşirea 
Agheasmei mici în zilele de rând ale Postului Mare. Numai 
pentru 1 septembrie şi 1 ianuarie există o cerință, despre care am 
scris mai pe larg la răspunsul de la întrebarea cu numărul 359. 

De altfel, slujba Agheasmei mici nu este una sărbă- 
torească, ci de umilinţă, un fel de paraclis, motiv pentru care 
nici săvârşirea ei nu este în opoziţie cu caracterul de pocăință al 
acestor zile. Dacă practica pe care o urmaţi în parohia 
dumneavoastră este veche, se poate explica de la faptul că 
Agheasma mică era în vechime legată de Dumnezeiasca 
Liturghie şi, câtă vreme în zilele acestea nu se săvârşea 
Liturghia, nu se săvârşea nici sfinţirea apei. Astăzi însă, 
acest motiv nu mai este valabil. Sfinţirea apei s-a transformat 
de destule veacuri încoace într-o slujbă de sine stătătoare, 
independentă de Dumnezeiasca Liturghie. Pretutindeni, din 
câte cunosc, chiar şi la Sfântul Munte, Agheasma mică se 
săvârşeşte obligatoriu şi în aceste două zile de început de 
lună, chiar dacă ele cad în zile de rând din Postul Mare. 

413 


Tipicul prevede ca la liturghiile de Duminică să 
se cânte psalmii introductivi şi Fericirile. În 
practică însă se cântă antifoanele. Nu este acest 
lucru ceva care încalcă rânduiala şi trebuie 
corectat? 


414 


Când se cântă antifoanele Liturghiei în Duminici 
ce stihuri trebuie să se zică: stihurile antifoanelor 
din zilele de rând sau stihuri din psalmii de 
început ai Liturghiei? Sau poate că nu este necesar 
să punem stihuri, ci sunt de ajuns refrenele, aşa 
cum se întâmplă adesea? 


Subiectul legat de cântarea la Dumnezeiasca Liturghie a 
antifoanelor sau a psalmilor introductivi nu este atât de 
simplu şi de „tipicăresc”, după cum pare la prima vedere. Tocmai 
multitudinea de forme — sau mai degrabă lipsa (anarhică) de 


5 Trebuie să se ştie că în tradița greacă se face deosebire între două tipuri 
de începuturi ale Dumnezeieştii Liturghii. O primă formă constă în aşa- 
numitele tipicale (ta tumxá), adică partea de început a Obedniţei 
(psalmii 102 şi 145 cântaţi, lângă fiecare dintre aceştia adăugându-se 
câte un „antifon”, adică ceea ce urmează după „Şi acum”: „Binecuvintează 
suflete al meu..” şi, respectiv, „Unule-Născut”), iar a doua, „antifoanele” 
propriu-zise (Antifonul I: „Pentru rugăciunile Născătoarei de Dumnezeu...”, 
antifonul al II-lea „Mântuieşte-ne pe noi, Fiul lui Dumnezeu, cel ce ai 
înviat din morţi/cel ce eşti minunat întru sfinţi ...”), cu variante pentru 
zile de rând şi pentru Duminici, formă care în tradiția liturgică românească 
mai este păstrată numai la praznicele împărăteşti, atunci când sunt prevăzute 
în Minei sau Penticostar. Diferenţa şi istoria acestor tipuri se va vedea în 
răspunsul care urmează. Am folosit termenul de „tipicale” pentru a se 
putea face diferenţa şi a se înţelege evoluţia acestei forme liturgice care, 
mai târziu, s-a impus ca început al Dumnezeieştii Liturghii. 

unitate — care se observă în cazul acestei teme, arată că este 
vorba despre o problemă mai adâncă, care, deoarece nu a fost 
abordată cu cunoaşterea necesară a tradiţiei, a nevoilor şi a 
condiţiilor speciale ale epocii de azi, conduce la toate 
inconvenientele cunoscute astăzi din practică. lar pentru că 
antifoanele —  „tipicalele” sunt parte din Dumnezeiasca 
Liturghie, care este cea mai sfântă, dar şi cea mai importantă 
din punct de vedere pastoral sinaxă de cult a Bisericii, 
suntem datori să tratăm subiectul cu seriozitatea şi atenția 
cuvenită lui. In mod necesar recursul nostru la tradiţie, adică 
la istoria antifoanelor-tipicale va fi destul de extins, atât pentru 
faptul că nu am avut o altă ocazie să vorbim despre aceste 
teme, cât şi deoarece cunoaşterea tradiţiei noastre este necesară 
pentru înţelegerea şi alegerea soluţiilor celor mai corecte. 

Conform Tipicului Bisericii celei Mari, care este şi 
astăzi în vigoare, «în fiecare Duminică, la Liturghie, se cântă 
neapărat psalmii introductivi (tipicalele) şi Fericirile, cu cele 
opt tropare ale Invierii din Octoih; iar când se întâmplă să 
cadă Duminici ale înainte-prăznuirii sau odovanii ale praznicelor 
împărăteşti şi ale Născătoarei de Dumnezeu, ori chiar 
pomeniri de sfinţi care sunt hramul vreunei biserici, se cântă 
la Fericiri câte patru tropare din pesnele 3 şi 6 ale canonului 
acelui praznic sau al Sfântului care se va întâmpla să fie» (G. 
Biolakis, Tipicul Bisericii celei Mari a lui Hristos, ed. M. 
Saliberu, Atena 1921, p. 31). Acelaşi lucru în mai puţine cuvinte 
spunea şi Tipicul bisericesc după rânduiala Bisericii celei 
Mari a lui Hristos al lui Constantin Protopsaltul, ediţia a 7- 
a, Constantinopol 1874, p. 4: «La Liturghie (de Duminică) 
tipicalele şi Fericirile». 

Acest lucru este valabil şi astăzi în mănăstiri, motiv 
pentru care este prevăzut şi de Tipicul Mănăstirii Sfântului 
Sava, care este tipicul valabil în sfintele mănăstiri. E adevărat, 
slujba „tipicalelor” îşi trage originea de la Ierusalim, de la 
mănăstirea amintită mai sus, a Sfântului Sava. Acest lucru 
devine evident din structura ei şi din modul cântării, care 
este curat monahal. La început constituia o slujbă separată, 
aşa cum este şi în Ceasloavele nostre de azi, care şi ele sunt 

monahale, «după rânduiala Lavrei de-bine-făcătoare a Sfântului 
Sava», după cum scriau vechile ediţii în titlul acestei cărți. 
Slujba „tipicalelor” apare pentru prima dată în codicele Sinai 
863 din secolul al IX-lea, care este „Ceaslov după regula 
Lavrei Sfântului Părintelui nostru Sava”. Ea poartă titlul «la 
împărtăşire» şi este într-adevăr o slujbă obştească sau indivi- 
duală de împărtăşire a monahilor fără preot, un fel de Liturghie 
a Darurilor mai înainte sfinţite monahală. Asemănarea ei cu 
Liturghia Sfântului lacov este şi astăzi foarte vizibilă. Ca 
slujbă independentă a fost introdusă de la lerusalim la 
mănăstirea Studios din Constantinopol, împreună cu alte 
elemente ale tipicului ierusalimitean, şi se cânta în fiecare zi 
în timpul împărţirii anafurei, fie după Dumnezeiasca Liturghie, 
fie după Ceasul al IX-lea în zilele de post (vezi Formularea 
statutului mănăstirii Studiosf, codicele Vatopedi 322). 

De la Tipicul mănăstirii Everghetidos din Constantinopol 
din secolul al XII-lea (cod. Atena 788) avem o importantă 
informaţie despre mutarea de la practica iniţială de mai sus 
la cea de azi. Adică, atunci când nu se făcea Liturghie, tipicalele 
se cântau independent de orice altă slujbă, după Ceasul al 
IX-lea. Când însă săvârşeau Liturghia, cântau tipicalele în 
timpul Liturghiei. Impărţeau slujba în două şi prima ei parte 
(psalmii 102, 145 şi Fericirile) constituia partea Liturghiei 
de dinainte de intrare (adică de dinainte de Vohodul mic), în 
timp ce ultimii psalmi (33, poate şi 144) acopereau timpul 
împărțirii anafurei. Foarte corect omiteau elementele cuprinse 
între acestea, deoarece coincideau cu elemente corespondente 
ale Dumnezeieştii Liturghii (troparele, Crezul, „Sfânt, Sfânt,...”, 
„Tatăl nostru..”, chinonicul). Dintr-o traducere georgiană a 
Liturghiei din secolul al XI-lea reiese că şi la Ierusalim, încă 
din această perioadă, tipicalele se cântau împreună cu Liturghia. 

Tipicul mănăstirii Everghetidos prevedea săvârşirea 
zilnică a Dumnezeieştii Liturghii şi împărtăşirea vieţuitorilor. 
În felul acesta Tipicalele şi Liturghia s-au contopit definitiv 


6 „'Y NOTUIIGOLS TÄS KATAOTAVELE Tig EVAYEOTAĂTNS povýg tæv Lrovõiov”. 

la această mănăstire, în timp ce, potrivit chiar mărturiei 
Tipicului, celelalte mănăstiri, câte ţineau Tipicul „vestitei” 
mănăstiri a Studiţilor, «nu cântă tipicalele la litughii». În 
cele din urmă, unirea tipicalelor şi a Liturghiei s-a generalizat 
în toate mănăstirile, de vreme ce însăşi mănăstirea Studion 
o adoptase, după cum mărturiseşte din nou codicele Vatoped 
322. In Diataxa patriarhului Filotei (secolul al XIV-lea), care 
reprezintă practica mănăstirii Marea Lavră din Sfântul 
Munte, în care Filotei era egumen în vremea când a scris-o, 
se prevede, după rânduiala monahală, cântarea tipicalelor şi 
a Fericirilor în timpul Dumnezeieştii Liturghii (codicele 
Panteleimon 6277-770). 


Acestea se întâmplau în mănăstiri. Care era însă 
practica bisericilor de mir? 

In parohii, ca şi în mănăstiri la început, Dumnezeiasca 
Liturghie începea de la intrarea preoţilor şi poporului în 
biserică, fără să se cânte nimic în acest timp. Indată după 
aceea se citeau pericopele zilei din Apostol şi Evanghelie. Această 
practică foarte veche este mărturisită de izvoarele vechi, de 
scriitorii sfinţi, cum ar fi Sfântul Iustin Martirul şi Sfântul 
loan Hrisostom, şi de liturghiile vechi, cum ar fi cea din 
Constituţiile Apostolice (sfârşitul secolului al IV-lea). Aceeaşi 
rânduială a fost valabilă până în secolul al VII-lea, după cum 
putem să concluzionăm din Mistagogia Sfântului Maxim 
Mărturisitorul, în care începutul Dumnezeieştii Liturghii 
este încă marcat de intrarea în biserică şi citirea pericopelor 
biblice. Din această perioadă trebuie că a început dezvoltarea 
acestei părţi a Liturghiei. Prima dată se pare că a fost 
introdus un psalm al intrării, care însoțea intrarea fastuoasă 
a clerului şi poporului în biserică. Un astfel de psalm a fost 
psamul 94 („Veniţi să ne bucurăm de Domnul...”), psalm care 
până la stihul al şaselea constituie o minunată invitaţie la 
slăvirea lui Dumnezeu de către comunitatea adunată să se 
închine: „Veniţi să ne bucurăm... să strigăm...să întâmpinăm 
fața Lui întru laudă şi în psalmi să-l strigăm Lui...Veniţi să 
ne închinăm şi să cădem înaintea Lui...”. Din toate aceste 

dovezi trebuie să concluzionăm că acest psalm avea drept refern 
cuvântul „Aliluia”, iar cântarea stihurilor lui (sau stihologia) 
se întrerupea la stihul prin excelenţă de intrare, la „Veniţi să 
ne închinăm...”. Mai târziu acest stih a suferit o reuşită 
prelucrare hristologică: „Lui” a devenit „lui Hristos”. 

La începuturile secolului al VIII-lea s-au adăugat 
înaintea acestui psalm introductiv (Ps. 94) şi alţi doi psalmi, 
probabil în mod succesiv, astfel încât în cele din urmă, ca să 
se împlinească numărul sfânt, psalmii s-au făcut trei: Ps. 91 
(„Bine este a ne mărturisi Domnului...), Ps. 92 („Domnul a 
împărăţit, întru podoabă s-a îmbrăcat...” şi mai vechiul psalm 
94. Despre existenţa a trei antifoane la începutul Liturghiei dă 
mărturie cel dintâi Sfântul Gherman al Constantinopolului 
(+ 733) în Istoria bisericească şi vedere mistică. Cei doi psalmi 
noi, ambii doxologici, au fost aleşi cu siguranţă pentru tonul 
lor puternic sărbătoresc, atât de potrivit cu caracterul sărbătoresc 
şi de bucurie al sinaxei. Este grăitor faptul că psalmul 93 
(„Dumnezeul răzbunărilor, Domnul...”), care este între aceşti 
psalmi, este omis tocmai pentru că are un conţinut auster şi 
de pocăință. Ceilalţi doi psalmi însă, 91 şi 92, sunt tâlcuiţi de 
Părinţi ca referindu-se profetic la Învierea Domnului, lucru 
care se potrivea cu caracterul pascal al Dumnezeieştii Liturghii 
şi, în special, cu tema Duminicii, legată de înviere, prin 
excelență ziua de săvârşire a Dumnezeieştii Euharistii (vezi 
Eusebiu de Cezareea, Explicarea psalmilor 91 şi 92; Sfântul 
Atanasie cel Mare, Explicarea psalmilor 91 şi 92, ş.a.). Iniţial 
se cântau aceste antifoane în modul cunoscut de cântare: 
adică se cântau toate stihurile psalmilor, iar poporul, după 
fiecare stih, cânta refrenul, care era diferit la fiecare psalm. 
De asemenea, psalmii se legau unul de altul tot în modul 
cunoscut, adică prin ectenii rostite de diaconi, printr-o rugăciune 
preoțească şi un ecfonis, întocmai cum se întâmplă şi astăzi. 


7 În limba greacă cele două cuvinte se potrivesc şi ca număr de silabe: aù- 
tÕ (Lui) şi Xpo-râ (lui Hristos). 

Ştim din istoria cultului dumnezeiesc pentru care rațiune 
liturgică s-au făcut aceste schimbări de la începutul Liturghiei 
la începuturile secolului al VIII-lea. Atunci începuse să scadă 
în importanță intrarea clerului şi a poporului în timpul 
intrării-vohodului (mic), iar Proscomidia se mutase de la 
heruvic la începutul Liturghiei. Acoperirea ei cerea o cântare 
relativ lungă. Mai târziu, Proscomidia s-a mutat înainte de 
antifoane. Atunci a început şi scurtarea psalmilor şi limitarea 
lor la patru stihuri din fiecare, cele mai importante şi mai 
potrivite, primele două şi ultimele două („antifoanele mici”). 

De la începuturile secolului al VIII-lea singurul mod 
de săvârşire a Dumnezeieştii Liturghii în bisericile de mir 
era cel pe care l-am descris mai sus. La începutul Liturghiei se 
cântau cele trei antifoane cu psalmii 91, 92 şi 94 şi refrenele lor, 
care nu erau toate şi peste tot aceleaşi. Acest lucru se potrivea cu 
tradiţia bisericilor de mir, cu modurile şi posibilităţile de cântare 
din ele. Vechiul Tipic al Bisericii celei Mari din Constantinopol, 
secolele IX-X, (codicele Timiou Stavrou 40 şi Patmos 266), 
Tipicul Bisericii celei Mari din Tesalonic, scris de Sfântul Simeon, 
arhiepiscopul Tesalonicului, din secolul al XV-lea (codicele Atena 
2047), toate manuscrisele parohiale ale Liturghiei şi comentatorii 
bizantini ai Dumnezeieştii Liturghii (Gherman, Teodor al 
Andidelor, Pseudo-Sofronie, Mihail Psellos, Nicolae Cabasila şi 
Simeon al Tesalonicului), cunosc numai această rânduială, 
care era valabilă, după cum am văzut, pentru Duminici şi pentru 
celelalte zile ale anului în care se săvârşea Dumnezeiasca 
Liturghie. Sfântul Simeon al Tesalonicului face pe această 
temă o observaţie istorico-liturgică extrem de corectă: «Să se 
ştie dar că numai slujba Liturghiei a rămas de se face după 
rânduiala cea dintâi. Drept aceea, preotul astfel binecuvintează 
pe Dumnezeu şi îndată zice ecteniile şi se cântă cele trei 
antifoane spre închipuirea Treimii, [antifoane] care sunt ale 
slujbei celei vechi a cântării (adică a slujbei vechi parohiale, 
numită şi asmatică)» (Dialog, cap. 347). Pentru sărbători s- 
au prelucrat alte antifoane cu psalmi aleşi special pentru 
fiecare situaţie. Acestea sunt antifoanele praznicelor, pe care 
le cântăm şi astăzi. 

Faptul că rânduiala antifoanelor (cu stihuri din psalmi 
şi un refren pe care îl cânta poporul) este mai veche decât 
cea monahală cu tipicalele şi Fericirile, pe care am văzut-o 
mai sus, se vede nu numai din mărturiile care s-au păstrat, 
ci şi din forma arhaică a antifoanelor, precum şi din modul 
încorporării tipicalelor şi a Fericirilor în cadrul liturgic deja 
existent. Adică, deşi în slujba de sine stătătoare a tipicalelor 
nu există ectenii diaconeşti şi rugăciuni ale preotului, când 
se cântă la Liturghie există aşa ceva. Pe deasupra mai rămâne 
şi ca element al intrării-vohod stihul celui de-al treilea antifon 
din bisericile de mir: „Veniţi să ne închinăm...” (Ps. 94, 6a). 

Din mănăstiri, cântarea Tipicalelor la Dumnezeiasca 
Liturghie s-a răspândit şi în bisericile de mir, bineînţeles cu 
tendinţe de impunere asupra tipicului de enorie. Deja cărțile 
liturgice mănăstireşti cu elementele Vecerniei şi Utreniei 
mănăstireşti (Ceaslovul, Octoihul Mare, Mineele, Triodul, 
Penticostarul) fuseseră introduse în uzul liturgic al bisericilor de 
mir, iar acestea prevedeau cântarea tipicalelor şi a Fericirilor cu 
troparele speciale sau cu pesnele 3 şi 6 din canonul sfinților 
prăznuiţi în acea zi. In teorie a dominat Tipicul mănăstiresc 
şi, bineînţeles, în Duminici, aşa cum am văzut la început. 
Astfel tipicalele împreună cu Fericirile au luat locul antifoanelor 
duminicale ale Invierii din enorii, care, drept urmare, s-au 
refugiat în zilele obişnuite. 

Practica însă era mult mai puternică decât teoria. 
Tipicalele, în pofida prevederilor Tipicelor mai noi, au rămas 
în teritoriul folosirii excepţionale, numai ca excepţie. Antifoanele, 
îngreunate cu toate urmările datorate alterării întâmplate 
între timp, au continuat să se cânte şi în Duminici. Caracte- 
rizarea vechilor antifoane drept „antifoane în zile de rând” 
era probabil un motiv în plus pentru folosirea greşită a lor. 
Deja nu mai aveau stihuri — psalmi, de vreme ce nu mai apar- 
țineau slujbei de Duminică. Cântarea refrenelor fără stihuri 
a făcut să nu se mai înțeleagă rostul repetării lor. Indepărtarea 
poporului de cântare şi monopolizarea ei de către psalți, a 
avut iarăşi drept urmare neglijarea refrenelor de către aceştia, 
câtă vreme nu găseau nimic special în cântarea tradiţională, 

simplă, a acestor refrene, care să-i atragă din punct de vedere 
muzical. Astfel antifoanele au ajuns la o adevărată atrofiere, 
la repetarea numai de trei ori, dacă nu chiar de două, a 
refrenului, fără stihuri, fără „Slavă. Şi acum”, care încheia 
antifoanele, fără participarea poporului la cântarea lor. Recenta 
inițiativă a Calendarului-Tipic al Bisericii Greciei de a introduce 
la antifoane stihuri din Tipicale a urmărit corectarea lor. Insă, 
să ne fie îngăduit să spunem, această soluţie nu a fost bună. 
Şi vom spune de ce în cele ce urmează. 

Tipicalele şi Fericirile nu au putut să se impună în 
practica bisericilor de mir, în pofida susţinerii lor din partea 
Tipicului oficial mai nou. Acesta era ulterior. Să lăsăm deoparte 
participarea poporului la cântare, care, într-un fel sau altul, 
era limitată în perioada în care s-a întâmplat tentativa de 
introducere a lor. Această lipsă de participare a poporului la 
cântare a fost sporită, însă, de introducerea tipicalelor. Poporul, 
în mare lui majoritate, nu era posibil să cunoască pe dinafară 
psalmi întregi — mai ales primul este foarte lung. Ce să mai 
vorbim despre troparele Fericirilor şi, cu atât mai mult, 
despre pesnele 3 şi 6 din canoanele Sfinţilor, care necesită 
texte, cunoştinţă şi tehnică pentru a le cânta. Motivul principal 
a fost însăşi lungirea pe care o aduce cântarea tipicalelor şi 
Fericirilor la Dumnezeiasca Liturghie, care deja ajunsese să 
fie oficial unită cu o altă slujbă foarte lungă, Utrenia. 

Bisericile slave, foarte conservatoare în practica lor 
liturgică, au păstrat la liturghiile din Duminici tipicalele şi 
Fericirile (de notat că la ei Liturghia nu se uneşte cu Utrenia), 
dar au făcut în practică diverse prescurtări ale stihurilor din 
psalmi şi au revenit la vechiul refren al Fericirilor, „Pomeneşte-mă 
pe mine, Doamne”, sau „Întru Împărăţia Ta pomeneşte-mă 
pe mine, Doamne”, adică au omis troparele. Există mărturii 
că astfel de prescurtări — de altfel, tradiţionale, aşa cum am 
văzut şi la antifoane — se făceau sau se fac şi în celelalte 
Biserici Ortodoxe. Chiar şi în multe mănăstiri s-a impus, din 
rațiuni asemănătoare, chiar o formă de mijloc, care uneşte 
antifoanele şi tipicalele. Se cântă primul şi al doilea antifon 
şi în continuare Fericirile cu troparele prevăzute de Tipic, 

monahii având o deosebită sensibilitate la omiterea lor. 

Astfel, prin antifoanele din Duminici şi cunoscuta lor 
diversitate din timpul sărbătorilor, prin tipicale şi Fericiri şi 
prin diferite tentative de prescurtări, s-au dezvoltat multe 
tipuri tradiţionale, care pot, prin bogăţia lor, să contribuie la 
oprirea declinului acestei părţi din Dumnezeiasca Liturghie 
şi la înfrumusețarea ei. Fiecare tip are propriile lui avantaje. 
Schimbul între ele poate să aducă multe la săvârşirea mai 
strălucitoare a Dumnezeieştii Liturghii şi la îmbogățirea ei 
cu elemente special înfrumuseţate şi bogate în conţinut 
doxologic şi didactic. Este suficient să apară conştiinţa că 
există nevoia de încercare pentru stoparea situaţiei actuale 
inadmisibile, care arată indiferenţă şi o abandonare nepermisă 
pe panta stricăciunii. 

Să vorbim întâi de antifoane. S-a demonstrat din cele 
spuse mai sus că antifoanele caracterizate ca „din zile de rând” 
sunt vechile antifoane ale Duminicilor după tipicul bisericilor 
de mir. In mod legitim ele pot reveni împreună cu cele patru 
minunate stihuri ale lor şi cu refrenele lor simple, care 
uşurează atât de mult participarea poporului la cântarea lor. 

Al doilea şi al treilea antifon au şi o altă posibilitate de 
diversitate în refrenele lor. Antifonul al doilea are ca refren, 
în afară de „Mântuieşte-ne pe noi, Fiul lui Dumnezeu...”, şi pe 
„Pentru rugăciunile Sfinţilor Tăi, mântuieşte-ne pe noi, Doamne”. 
Al treilea, în afară de tropar, care într-un fel sau altul se 
cântă şi după intrarea-vohod, are ca refren şi „Mântuieşte-ne 
pe noi, Fiul lui Dumnezeu...”, precum şi imnul de intrare care 
aparţine acestui antifon. Este vorba despre o formă foarte 
veche a antifoanelor, care există în Ceasloavele noastre şi 
care se cântă şi astăzi la Sfântul Munte. Cu siguranță că 
acestea se pot cânta şi în bisericile de mir, în alternanță cu 
cele mai noi, şi să dea astfel o diversitate care este de dorit. 

In ceea ce priveşte tipicalele, la fel, se pot cânta 
psalmii în întregime şi Fericirile cu troparele lor luminoase, 
fie cele din Octoih, pe glasul din Duminica respectivă, fie cele 
de la peasna a 3-a şi a 6-a a canoanelor sfinţilor prăznuiţi, la 
sărbători, fie combinate, după cum prevede Tipicul. Este de 

ajuns ca Liturghia să înceapă cu 15 minute mai devreme ca 
să nu se provoace întârziere. larăşi, se pot cânta cu mai multă 
grijă patru stihuri, la alegere, din fiecare psalm (primele 
două stihuri şi ultimele două, de exemplu, după modelul 
antifoanelor) şi Fericirile fără tropare, numai stihurile, fie cu 
vechiul lor refren („Pomeneşte-mă pe mine [sau pe noi], Doamne” 
sau „Pomeneşte-mă pe mine [sau pe noi], Doamne, când vei 
veni întru Împărăţia Ta”), după practica Bisericilor slave. 

Aceste multe posibilităţi ne sunt date de tradiţia 
noastră liturgică. Unirea practicii de enorie cu cea monahală, 
adică amestecarea refrenelor antifoanelor cu stihuri din psalmii 
Tipicalelor, nu este nici ceva consacrat, nici necesar, nici conform 
cu tradiția. Ea dă senzaţia greşită că păstrează litera Tipicului, 
care hotărăşte cântarea Tipicalelor în Duminici. În realitate, 
însă, ea amestecă şi înstrăinează cele două venerabile tradiţii cu 
totul independente şi de provenienţă diferită. 


415 


De ce praznicul celei de-a treia aflări a capului 
Sfântului loan Botezătorul a fost mutat pe 26 
mai 1980 în lunea Sfântului Duh? Nu se putea 
muta într-o altă zi mai potrivită? 


Întrebarea este interesantă din punct de vedere teoretic, 
dar practic lipsită de folos, deoarece următoarea situaţie de 
acest fel va mai fi abia în anul mântuirii 2037! 

Este vorba despre ceva destul de rar deoarece, ca să se 
întâmple acest lucru, Paştile trebuie să fie foarte devreme, 
adică pe 5 sau 6 aprilie. In decursul unui secol, din 1951 până în 
2050, avem Paştile în aceste zile numai de patru ori: pe 5 
aprilie în 1953, 2037 şi 2048 şi pe 6 aprilie în 1980. Atunci 
Cincizecimea se prăznuieşte pe 24 sau, respectiv, pe 25 mai, 
iar Soborul Sfântului Duh pe 25 sau 26 mai. A treia aflare a 
cinstitului cap al Sfântului loan Botezătorul se prăznuieşte, 

după cum se ştie, pe 25 mai. După prevederile din Tipic, dacă 
Cincizecimea cade în aceeaşi zi cu a treia aflare a capului 
Sfântului loan Botezătorul (25 mai), al doilea praznic se 
mută în ziua următoare, iar slujba se cântă împreună cu slujba 
praznicului, adică a Sfântului Duh. Iarăşi, dacă Soborul Sfântului 
Duh cade în aceeaşi zi cu a treia aflare a capului Sfântului 
loan Botezătorul, cele două slujbe se cântă împreună. Acelaşi 
lucru îl prevedea Tipicul şi pentru praznicul Sfinţilor Constantin 
şi Elena (21 mai), dacă acest praznic ar cădea în ziua Soborului 
Sfântului Duh, dar pe calendarul vechi, deoarece pe cel gregorian 
Paştele nu poate să fie atât de devreme. Prin urmare, în anul 
1980, s-a aplicat Tipicul în vigoare (vezi G. Biloakis, Tipic..., 
Atena 1921, p. 276-277). 

Alături de cel ce întreabă sunt şi eu de părere că nu 
este corect ceea ce se întâmplă, chiar dacă Tipicul prevede 
aşa. Praznicul celei de-a treia aflări a capului Sfântului loan 
Botezătorul are, cu siguranţă, un fundament venerabil, aflarea 
capului Botezătorului în Comana şi mutarea lui la Constantinopol 
în secolul al IX-lea. Pe 24 februarie se prăznuiesc celelalte 
două aflări ale lui. (Despre acestea vezi în cartea lui Manuil 
Ghedeon, Byzantinon Eortologion, Constantinopol 1899, p. 
77 şi 108). Este un praznic intrat ulterior în cult, care nu 
este amintit în multe Sinaxare şi Mineie vechi, ori este pus 
pe locul doi în calendar, după ce se reţine pomenirea Sfântului 
Terapont, episcopul Ciprului sau a Sfântului Ioan Psihaitul. 
In Tipicul Sfintei Sofia din Constantinopol, secolul al X-lea, 
există numai pomenirea muceniciei Sfântului Sfinţit Mucenic 
Terapont. Alte Tipice sau Minee conţin pomenirea aflării 
capului, dar nu au o slujbă specială şi fac trimitere la 24 
februarie. Toate acestea nu înseamnă că este subapreciat 
cinstitul Înaintemergător, cel „mai mare între cei născuți din 
femei”, după mărturia Domnului Insuşi (Mt. 11, 11). El, după 
Preasfânta Născătoare de Dumnezeu, adună evlavia întregii 
Biserici, iar în cinstea lui se fac praznice strălucite, cum ar fi 
pomenirea, soborul, zămislirea şi naşterea lui. Incă şi fiecare 
zi de marţi îi este consacrată. Această pomenire a celei de-a 

treia aflări a cinstitului său cap evident nu este unul din 
praznicele sale cele mai importante. 

Dimpotrivă, pentru Sfântul Duh nu s-a consacrat o 
altă zi de praznic în calendarul nostru. Este adevărat că nici 
aceasta nu este veche şi nici nu a avut de la început 
importanţa pe care i-o dăm astăzi. In Tipicul Sfintei Sofia de 
care am amintit nici nu apare, ci este reţinută o sinaxă 
pentru cinstirea Sfinţilor Apostoli. Praznicul cel mare este 
Cincizecimea, iar ziua de după ea, a doua zi a praznicului, au 
pus acest Sobor al Sfântului Duh, aşa cum a doua zi de Crăciun 
au pus Soborul Născătoarei de Dumnezeu, la Bobotează al 
Botezătorului, la Intâmpinare al dreptului Simeon, ş.a.m.d.. 
Chiar şi slujba din această zi are lipsuri. De exemplu, nu are 
Polieleu, Antifoane şi Evanghelie la Utrenie. 

In pofida tuturor acestor lucruri — şi foarte corect — în 
conştiinţa pleromei Bisericii, praznicul Sfântului Duh se află 
pe loc înalt între marile praznice împărăteşti. În această zi 
este cinstită Sfânta Treime, iar bisericile zidite în cinstea Ei 
îşi prăznuiesc hramul. Este o zi în care nu se lucrează. Există şi 
eforturi liturgice de promovare a ei şi de completare cu 
elementele care îi lipseau. Sfântul Simeon al Tesalonicului a 
scris o rugăciune lungă către Sfântul Duh şi a aşezat-o înaintea 
rugăciunilor mai vechi ale plecării genunchilor. Tipicul 
Mănăstirii Sfântului Pavel de la Sfântul Munte completează 
slujba, adăugând Antifoane, Prochimen („Duhul Tău cel bun 
mă va povăţui...”), Evanghelie la Utrenie (pericopa din Joia 
Innoirii: In. 3, 1-15), la „Slavă ...” şi la „Şi acum...” adaugă 
„Părinte, Cuvântule, Duhule, Treime în unime...”, iar la stihul 
„Miluieşte-mă, Dumnezeule...” stihira „Împărate ceresc...”. 

Nu este corect din punct de vedere liturgic să se cânte 
slujba Sfântului Duh împreună cu slujba aflării moaştelor 
cuiva, fie el şi un sfânt foarte mare. De aceea, foarte corect 
Tipicul mănăstirii Xiropotamou din Sfântul Munte, în situaţia 
în care aflarea capului ar cădea în aceeaşi zi cu Cincizecimea 
sau cu lunea Sfântului Duh, o mută miercuri, iniţiativă care, 
din punct de vedere liturgic şi teologic, este cu totul îndreptățită. 

Istoria calendarului Bisericii are multe astfel de exemple 
şi precedente. Cel mai grăitor, dar căzut în uitare, deoarece 
este foarte vechi, este cel al praznicului Inălțării Cinstitei 
Cruci. Marele praznic era praznicul Innoirii bisericii Invierii 
(13 septembrie). Inălţarea, cea de-a doua sărbătoare, era un 
fel de Sobor întru cinstirea Sfintei Cruci. Praznicul Inălţării 
a fost ridicat la ragul de mare praznic împărătesc — a devenit 
o a doua Vinere Mare — încât a umbrit Înnoirile. În situaţia 
noastră însă, nu se va întâmpla acelaşi lucru. Cincizecimea 
va rămâne «ultima, marea şi atotdesăvârşita sărbătoare». 
Dar, pe de altă parte, şi praznicul Sfântului Duh, al Sfintei 
Treimi, trebuie să fie pus în valoare şi subliniat. El trebuie 
ca şi din punct de vedere liturgic să fie pus la înălțimea la care, 
teologic şi esenţial, se află astăzi în conştiinţa Bisericii. Nu 
este potrivit ca asemenea lucruri să fie puse pe picior de egalitate 
cu aflarea capului Sfântului loan Botezătorul, după cum nici 
praznicul Înălţării cu pomenirea Sfântului loan Hrisostom. 

Tipicele aghiorite de la Sfântul Pavel şi de la Xiropotamou 
sunt călăuze desăvârşite pentru ce trebuie să se facă. 


416 


De multe ori se discută despre faptul că Dumnezeiasca 
Liturghie durează foarte mult şi creştinii obosesc. 
Dacă acest motiv este unul serios, cum ar fi cu 
putință şi în ce momente s-ar putea face vreo prescur- 
tare, astfel încât lungimea ei să se micşoreze? 


Problema este dificilă şi serioasă. Nimeni nu o poate 
ignora cu uşurinţă în numele credinţei şi al Tradiţiei Bisericii, 
socotind cele spuse ca nişte „răspunsuri din păcate” sau 
roade ale credinţei slabe şi ale lipsei de râvnă pentru cele 
dumnezeieşti. Tradiţia Bisericii şi practica ei de veacuri nici 
nu îndreptăţeşte, cum simplist credem uneori, o astfel de 
tactică „dură”, după cum dimpotivă nici nu încurajează o 

abordare superficială şi arbitrară a unor astfel de teme în 
numele aşa-ziselor aduceri la zi şi adaptări sau, ca să vorbim 
mai bisericeşte, în numele aplicării şi aici a principiului 
„iconomiei”. De aceea Dumnezeiasca Liturghie nu a fost 
niciodată nici monolită şi rigidă, aşa cum se spune de multe 
ori, ignorându-se istoria, dar nici labilă sau uşor de schimbat, 
după cum dimpotrivă vor unii să creadă. Dacă ne gândim că 
Dumnezeiasca Liturghie este cel mai important şi mai sfânt 
act de cult al Bisericii, iar un lucru ca acesta, nu numai în 
esenţă, dar şi în formă, este într-o ultimă analiză o lucrare a 
Duhului Sfânt, numai atunci putem să înțelegem şi 
coexistenţa şi echilibrul din ea — şi, în general, din întreaga 
practică şi lucrare a Bisericii — a două puteri contrabalansante, 
atât la suprafaţă, cât şi în esenţă, cea a tradiţiei stabile şi a 
tipului străvechi, pe de o parte, şi cea a adaptabilităţii, a 
progresului şi a evoluţiei, pe de alta. 

Respectăm credința adâncă şi râvna celor cărora 
numai şi formularea unei astfel de întrebări şi frica de un 
răspuns condescendent la aceasta le-ar provoca mânie sfântă 
împotriva acelora care necuviincios se gândesc la reforme şi 
la încălcări ale hotărârilor Sfinţilor Părinţi şi ale Sfintei 
Tradiţii a Bisericii. In mod special, în poziţia noastră, frica de 
astfel de reacţii nu ne lasă să abordăm şi să vorbim serios şi 
sincer despre probleme arzătoare. Ne facem că nu există, în 
timp ce în realitate le întâlnim în fiecare zi şi de multe ori le 
rezolvăm în mod superficial. De exemplu, astăzi — ca să dăm 
un exemplu foarte grăitor din afara Dumnezeiştii Liturghii — 
cine ar avea curajul să spună sau să scrie cu îndrăzneală că 
în bisericile de mir catismele din Psaltire nu se mai citesc? Tipicul 
continuă să le prevadă, iar tabele de împărţire ale Psaltirii 
se publică foarte exact la sfârşitul Psaltirilor şi în celelalte 
cărţi de cult. Dacă discuţi cu cineva despre folosul citirii Psaltirii, 
va supralicita şi te va încredința că Psaltirea este potrivit 
Părinților „glasul Bisericii”. Însă când nu auzi Psaltirea la 
Vecernie sau la Utrenie, vei fi informat că se citeşte înainte de 
slujbă. lar dacă stăruieşti şi întrebi care au fost catismele din 
acea zi, nu ştiu câţi vor fi în stare să dea răspunsul corect. 

Despre Dumnezeiasca Liturghie poate că nu avem un 
exemplu atât de tare. Dar şi lucrurile pe care le vom invoca 
sunt de ajuns pentru a arăta că şi în cazul ei avem ceva 
analog. Adică o distanță asemănătoare între ceea ce este tipărit, 
care reprezintă rânduiala teoretică în vigoare, şi practică, care 
se adaptează şi evoluează — dacă mai bine sau mai rău este o 
altă problemă — în funcţie de nevoile şi cerințele epocii noastre. 

Intr-un răspuns anterior am vorbit despre Tipicale şi 
antifoane. În câte biserici se mai cântă Tipicalele şi Fericirile, 
chiar dacă Tipicul în vigoare le socoteşte ca neapărat necesare a 
fi cântate la Liturghia din Duminici, şi asta în mod greşit, 
aşa cum am văzut? În câte biserici se mai spun stihurile 
Antifoanelor? In câte nu se omit — sau se zic „în taină” — 
ecteniile, rugăciunile pentru catehumeni şi cererile şi 
rugăciunile credincioşilor? In câte nu se cântă alte cântări în 
locul chinonicelor prevăzute? Şi, ca să mergem la o practică 
puţin mai veche, dar foarte exactă: Ce s-a întâmplat cu aliluarul 
şi cu „Să se umple” sau cu Psalmul 33 de la împărţirea 
anafurei? Este evident că în practică se întâmplă deja o 
oarecare reducere semnificativă a lungimii Liturghiei, tocmai 
pentru că cererea de restrângere a duratei Dumnezeieştii 
Liturghii se pare că îşi află susţinere. 

Să pretindem că această tendinţă de scurtare a 
Dumnezeieştii Liturghii şi restrângere a duratei ei îşi are 
rădăcinile mult mai departe, în chiar practica veche a Bisericii. 
Să dăm două exemple, unul dintr-un text vechi şi unul din 
practica liturgică. 

Pe seama Sfântului Proclu, patriarhul Constantinopolului 
(+ 446) este pus un tratat intitulat Cuvânt despre predanisirea 
Dumnezeieştii Liturghii. Nu are o importanţă deosebită 
faptul că astăzi s-a demonstrat că acest text este unul târziu. 
La început vorbeşte despre vechea tradiţie liturgică care s-a 
cristalizat în două vechi Liturghii, a Sfântului Iacov, fratele 
lui Dumnezeu, şi a lui Clement, adică cea care este cuprinsă 


8 Titlul original Aoyoc nepi napadooec Tic Beiac Aertovpyiag. 

în Constitutiile Apostolice. În continuare el vorbeşte despre 
originea celor două liturghii bizantine, a Sfântului Vasile cel 
Mare şi a Sfântului loan Hrisostom. Adăugăm respectivul 
fragment: « lar Marele Vasile, după acestea, văzând moleşeala 
sufletească şi delăsarea oamenilor şi bănuind că pricină a 
acestora este lungimea liturghiei, nu pe aceasta a socotit-o a 
fi peste măsură de mare şi lungă, ci, mai degrabă moleşeala 
sufletească a celor ce se rugau laolaltă şi a celor care ascultau, 
tăind cheltuirea fără trebuinţă a timpului foarte lung, a predanisit 
să se zică mai grabnic... Însă cei de după, lepădând statornicia 
şi înflăcărarea credinţei, fiind prinşi cu totul în treburile şi 
grijile lumii, dându-se înapoi de la lungimea liturghiei, abia 
de mai ajungeau la dumnezeiasca auzire a cuvintelor împără- 
teşti; de aceea şi dumnezeiescul Vasile, folosindu-se de o 
anume metodă tămăduitoare, vesteşte pe aceasta (liturghia) 
mai scurtă. larăşi, nu după mult timp, părintele nostru loan, 
cel cu limba de aur, îngrijindu-se (fiind preocupat) cu multă 
râvnă, ca un păstor, de mântuirea oilor, căutând la trândăvia 
firii omeneşti şi prevăzând toată pricina stanică”, a vrut să o 
smulgă cu totul din ei; de aceea a şi tăiat (scurtat) din cele 
multe şi a poruncit să se săvârşească mai repede, ca nu, 
puţin câte puţin, oamenii, iubind o oarecare libertate şi 
şedere fără treabă, fiind înşelaţi cu sfătuirile potrivnicului, 
să renunţe la o astfel de predanie apostolică şi dumnezeiască, 
după cum mulţi, de multe ori, în multe locuri care au făcut 
aceasta au fost vădiţi chiar şi până în ziua de astăzi». 

Aceste elemente istorice nu sunt exacte. Cele trei 
Liturghii, a Sfântului Iacov, a Sfântului Vasile cel Mare şi a 
Sfântului loan Hrisostom, sunt independente una faţă de 
alta — în ciuda paralelelor şi a asemănărilor pe care le au — iar 
Laturghia Sfântului Vasile cel Mare nu a provenit din scurtarea 
Liturghiei lui Iacov, nici Liturghia Sfântului loan Hrisostom 
nu este o prescurtare a Liturghiei Sfântului Vasile cel Mare. Dar 
nu se îndoiește nimeni că „trândăvia” firii omeneşti şi nevoia de a o 


° Pretextul pe care îl va avea satana de a face ceva rău 

aborda cu condescendenţă au fost raţiunile care au impus aproape 
peste tot Liturghia mai scurtă a Sfântului loan Hrisostom. 

Un exemplu foarte grăitor din practica liturgică este şi 
mutarea Proscomidiei. De la Heruvic, care este locul iniţial şi 
firesc al ei, ea s-a mutat la antifoanele Liturghiei, iar de la 
antifoane a fost mutată înainte de începerea Dumnezeieştii 
Liturghii, în bisericile de mir la Utrenie, iar în mănăstiri la 
Ceasurile al III-lea şi al VI-lea. Acest lucru s-a făcut pentru a 
se câştiga timp şi pentru a se evita întârzierea care era inevi- 
tabilă dacă Proscomidia s-ar fi făcut la Heruvic sau la Antifoane. 

Din cele scrise se vede clar cum cerința de prescurtare 
a Dumnezeieştii Liturghii, din înţelegere faţă de trândăvia 
caracteristică epocii noastre atât de grăbite, nu ar putea să 
fie exclusă de la început ca ceva inadmisibil şi „din principiu” 
neconform cu înţelesul tradiţiei şi cu sfinţenia Tainei. Că nu 
trebuie surmenaţi credincioşii şi, drept urmare, — pe drept sau 
pe nedrept — ei să se revolte din cauza unei slujbe extrem de 
lungi, cred că nu mai intră în discuţie dacă trebuie să se 
întâmple. Aceasta (lungimea slujbei) împiedică şi posibilitatea 
participării reale a credincioşilor, printre care se află şi 
bătrâni, şi bolnavi, şi copii, şi nu-i ajută să-şi păstreze limpezimea 
duhovnicească şi atenţia pe care o necesită sfinţenia momentelor 
cultului dumnezeiesc. 

Ca să dispară orice neînțelegere posibilă, să notăm şi ceea 
ce este de la sine înțeles. Aceste observaţii nu se referă la 
mănăstiri. Acolo condiţiile sunt total diferite, de aceea şi cultul 
dumnezeiesc nu numai că poate, dar se şi impune să aibă o 
durată mai mare. Comunitatea din lume, însă, este altceva. Nu 
are în întregul ei „credinţa fierbinte şi statornică” nici a creştinilor 
Bisericii vechi, nici a monahilor. Membrii ei se ocupă „de 
faptele şi grijile vieţii”. lar Biserica înțelege acest lucru şi foloseşte 
metode „terapeutice” potrivite, adică scurtarea slujbelor, ca 
să vorbim în cuvintele textului pus pe seama lui Proclu. 

N-aş vrea să se socotească, însă, contradictorii cele ce 
se vor exprima mai departe. Dumnezeiasca Liturghie nu are 
nevoie să fie prescurtată pentru a deveni mai scurtă. Aş 
spune chiar inversul. Săvârşirea ei decentă impune întoarcerea 

la forme mai exacte şi mai complete acolo unde evoluția 
nepotrivită din bisericile de mir, în special din țara noastră, 
a introdus şi impus schimbări care păgubesc structura ei 
tradiţională şi perfectă din punct de vedere liturgic. 

Şi mai la obiect. Este nevoie ca Antifoanele să revină la 
forma lor deplină şi să înceteze folosirea lor greşită iresponsabilă 
şi netradiţională (despre această temă am vorbit la întrebările 
nr. 413 şi 414). De asemenea, este nevoie să se repună în 
drepturi forma corectă a aliluarului cu stihurile lui, încât, în 
timpul lui, cu rânduială şi cu bună-cuviinţă, să se facă tămâierea, 
citirea rugăciunii de dinainte de Evanghelie şi mergerea la 
amvon a diaconului care urmează să citească Evanghelia (despre 
acest lucru am scris în răspunsul de la întrebarea 286). Predica, a 
cărei durată să nu depăşească 15 minute, este imperios necesar 
să se ţină imediat după citirea Evangheliei, adică la locul ei corect 
din punct de vedere liturgic, istoric şi pedagogic, şi să încercăm 
să ajungem cât mai repede la idealul de a nu exista Liturghie 
săvârşită fără învăţătura legată indisolubil de ea, adică fără 
omilie, fără predică (şi despre aceasta am vorbit mai pe larg în 
răspunsul de la întreabrea nr. 125). Astăzi ectenia şi rugăciunile 
credincioşilor — poate şi ale catehumenilor — fie, în mod greşit, 
sunt omise, fie strică rânduiala corectă, atunci când sunt rostite 
nepotrivit în diferite momente ale Dumnezeieştii Liturghii, 
„in taină” (şi despre aceasta vezi răspunsurile de la întrebările 
nr. 70 şi 71). Iarăşi, din punct de vedere teologic şi liturgic, 
este inacceptabilă mutarea împărtăşirii credincioşilor după apolisul 
Dumnezeieştii Liturghii sau împărtăşirea credincioşilor în 
timp ce, concomitent, se rostesc ecteniile de după şi ecfonisul 
Euharistiei sau rugăciunea amvonului (vezi răspunsul la întrebarea 
nr. 185). De asemenea este nevoie şi de revenirea la cântarea 
lui „Să se umple...” în bisericile de mir, între „Totdeauna, 
acum şi pururea ...” şi „Drepţi, primind...”, pentru ca Sfintele 
să se poată muta în bună rânduială la proscomidiar. 

Toate acestea vor prelungi cu siguranţă durata Dumnezeieştii 
Liturghii, în loc să o scurteze. Şi totuşi, uneori trebuie să 
gândim foarte responsabil şi serios nu numai prescurtările, ci 
şi repararea greşelilor din corpul practicii noastre liturgice, 

greşeli care o afectează foarte serios şi ne expun în ochii altor 
popoare binecredincioase, care au luat de la noi tradiţia 
liturgică şi au păzit-o „ca pe lumina ochilor”, în opoziţie cu 
cele care se întâmplă la noi atât de iresponsabil. 

Pe de altă parte se poate câştiga timp în alte momente 
ale Dumnezeieştii Liturghii şi tot într-un mod tradiţional. 
Spre exemplu, să nu se cânte multe tropare după Vohodul 
Mic. Să nu întârzie diaconul la întoarcerea cu Evanghelia, 
după citirea ei la amvon, care tinde să se transforme într-un 
al doilea Vohod mic. Să nu se lungească tămâierea din 
timpul heruvicului. Să nu se facă pomeniri la Vohodul Mare, 
lucru care se potriveşte, aşa cum am mai spus, numai Liturghiei 
arhiereşti (răspunsurile la întrebările nr. 10, 70, 231, 290- 
292). Să se omită a doua ectenie „Să plinim...”, care este mai 
recentă, de dinainte de „Tatăl nostru...” (răspunsul la întrebarea 
nr. 281). Să nu se prelungească durata chinonicului, din 
cauză că preoţii obişnuiesc să spună în acel timp, din evlavie, 
rugăciuni proprii, înainte şi după Dumnezeiasca Impărtăşanie, 
din slujbele speciale ale Impărtăşirii şi ale mulţumirii. 

Ceea ce lungeşte durata Dumnezeieştii Liturghii şi, prin 
urmare, o face obositoare nu este atât de mult ceea ce se spune 
sau se cântă în timpul ei, ci cum se spune şi se cântă. Cei 
care au avut ocazia să slujească sau participe la slujbă la 
Sfântul Munte au experiența nemijlocită a faptului că 
Liturghiile strălucitoare cu Tipicale şi Fericiri, cu patru 
pericope (două la Apostol şi două la Evanghelie), ectenii şi 
acea ectenie dublă, „Să plinim...”, şi fără să se omită nimic 
din cele prevăzute de rânduială, abia că durează o oră (fără 
să se includă predica, care este completată de lecturile de la 
Utrenie şi de la trapeză). Insă ritmul cântării şi al rostirii 
este de aşa natură încât nu numai că nu oboseşte, ci şi ține 
statornic, viu şi palpitant dialogul dintre preot şi popor. In 
bisericile de mir, într-o epocă nu foarte veche, psalmodia a 
luat la Dumnezeiasca Liturghie un alt drum, drum care cu 
siguranţă nu este cel tradiţional. Accentul s-a pus pe cântare 
şi pe rostirea muzicală căutată a ecteniilor diaconeşti şi a 
ecfoniselor preoțești. 

Potrivit rânduielii vechi care se ţine la Patriarhia 
Ecumenică şi la Sfântul Munte, la Dumnezeiasca Liturghie 
se cântă numai Antifoanele, troparele, trisaghionul, heruvicul, 
megalinaria Născătoarei de Dumnezeu (axionul), „Am văzut 
lumina...” şi „Fie numele Domnului...”, şi acestea grabnic şi 
simplu, afară numai de „Puternic” de la „Sfinte Dumnezeule...”, 
de heruvic şi de chinonic, precum şi de „lubite-voi, Doamne...” 
de la marile liturghii în sobor. Aceasta deoarece ele sunt 
imne care acoperă timpul, adică au un rol de dinainte stabilit, 
acela de a acoperi anumite lucrări ale preotului care se fac în 
acel moment, cum ar fi, de exemplu, mutarea la Scaunul cel 
de sus, pregătirea preotului şi aducerea jertfei şi cuminecarea, 
ori sărutarea pe care preoţii slujitori şi-o dau unii altora. 
Ecfonisele preoțești, cele spuse de diacon, lecturile şi toate 
celelalte răspunsuri ale poporului se spun oarecum cântat 
(enmelos), dar aproape de stilul rostit. Cu cât ne aflăm mai 
aproape de acest stil, cu atât mai tradiţională şi cu atât mai 
corectă din punct de vedere liturgic şi logic este executarea 
acestor cântări ale Dumnezeieştii Liturghii. lar motivul principal 
al întârzierii se află tocmai în cântarea lipsită de vlagă, 
lălăită, a ecfoniselor preoţeşti şi a îndemnurilor diaconești şi 
în schimbarea citirii melodice (enmelos) a pericopelor şi a 
răspunsurilor poporului (de la anafora) în cântece, iar nu în 
presupusa sau reala lungime a Dumnezeieştii Liturghii. 

Fără să subestimăm slujbele din ciclul zilnic, Vecernia 
şi Utrenia, ca oportunități strălucite de rugăciune şi de adorare 
a lui Dumnezeu, şi fără să încetăm să-i îndemnăm pe credincioşi 
să se roage în timpul acestora, trebuie să acceptăm că pentru 
majoritatea zdrobitoare a creştinilor singurul moment de cinstire 
a lui Dumnezeu din timpul săptămânii este Dumnezeiasca 
Liturghie de Duminică. Măsura, chiar şi în acest caz, este 
neapărat necesară. Nu trebuie nici să ne grăbim şi să 
scurtăm timpul în care se aduce închinare lui Dumnezeu în 
numele vitezei şi a nervozităţii care caracterizează veacul nostru, 
dar nici să depăşim hotarele logice şi tolerabile ale răbdării 
credincioşilor. Argumentul obişnuit că pe terenuri şi în 
teatre oamenii nu obosesc când stau cu orele, este foarte slab 

când este raportat la cultul dumnezeiesc. Condiţiile în cadrul 
lui sunt cu totul diferite şi termenii de participare la el dintr- 
o altă categorie. Tradiţia noastră liturgică arată că durata 
slujbelor în enorii nu depăşea o oră, o oră şi jumătate. Aproape o 
oră şi jumătate durează şi o Liturghie corect săvârşită, împreună 
cu cele zece sau cincisprezece minute de predică. Mai puţin 
de atât este insuficient, iar ceea ce este mai mult este în plus 
şi greu de urmărit. 

Există însă şi un alt mod, mai direct şi cu rezultate 
mai bune, de limitare a lungimii Dumnezeieştii Liturghii. 
Este vorba despre gestul inadmisibil şi neortodox de omitere 
sau scurtare a înseşi rugăciunilor Liturghiei. Nu l-aş fi amintit 
deloc, deoarece nici din punct de vedere teoretic, nici din 
punct de vedere practic nu se poate îndreptăţi un astfel de 
tip de intervenţie în texte sfintele. Este o soluţie „in afara 
legii”. Prevederile tipiconale legate de acest lucru şi Părinţii 
atrag atenţia preotului la momentul acesta şi accentuează 
faptul că el păcătuieşte foarte greu şi de moarte atunci când 
omite sau scurtează, ba chiar şi atunci când citeşte fără 
atenţie sfintele rugăciuni ale Dumnezeieştii Liturghii. Sfătuirea 
către preoți care este pusă pe seama Sfântului Vasile cel 
Mare o arată foarte grăitor: «Infăţişează-te cu zdrobire şi cu 
inimă curată înaintea sfântului Jertfelnic, nu rătăcind cu 
privirea aici sau dincolo, ci stând cu frică înaintea înfricoşătorului 
Împărat ceresc. Nici să nu grăbeşti rugăciunile sau să le 
scurtezi pentru motive omeneşti, nică să cauţi la fața omului, 
ci vezi numai pe Împăratul ce stă înainte şi puterile care 
sunt de faţă în jurul lui». Numai de dragul adevărului 
trebuie să amintim o astfel de tentativă nefericită care s-a 
întâmplat la editarea celor trei Liturghii făcută de către 
episcopul de atunci al Bostonului şi după aceea al Tiatirelor, 
Atenagora Kavada (/epă PuMac..., Boston 1944). Din Liturghiile 
sfinților loan Hrisostom şi Vasile cel Mare sunt omise în 
această ediţie rugăciunea antifonului al II-lea („Doamne 
Dumnezeul nostru, mântuieşte poporul Tău...”), ectenia întreită 
şi rugăciunea ei, cele ale catehumenilor şi rugăciunea lor, 
cele două mici ectenii şi cele două rugăciuni ale credincioşilor 

şi rugăciunea de dinainte de „Tatăl nostru” („Tie Îţi încre- 
dințăm...” şi „Dumnezeul nostru, Dumnezeu care mântuieşti...”), 
iar rugăciunea puneriiînainte („Doamne Dumnezeule atotţiitorule, 
Cel ce singur eşti sfânt...” şi „Doamne Dumnezeul nostru, 
Cel ce ne-ai zidit pe noi...”) se prevede a fi spusă numai când 
preotul slujeşte împreună cu un diacon. De altfel o mulţime de 
reduceri se întâmplă în textul marilor rugăciuni ale Liturghiilor 
şi chiar în textul rugăciunii centrale a „sfintei anaforale”. Din 
fericire, această iniţiativă „îndrăzneaţă” nu a avut continuări. 
Exemplul rău al acestei ediţii nu şi-a aflat imitatori. 


417 


La troparul „Mântuieşte, Doamne, poporul 
Tău...” găsim şi grafia „biruință binecredincioşilor 
asupra celor potrivnici...” în loc de „biruință 
împăraţilor asupra barbarilor”. Care frază este 
mai corectă? Cum a pătruns expresia „biruință 
binecredincioşilor...” şi de ce avem două grafii, 
încât se creează dezbinări? 


Creştinii, în timpul adunărilor lor, în conformitate cu 
porunca Apostolului Pavel, făceau şi fac „cereri, rugăciuni, 
mijlociri, mulțumiri, pentru toţi oamenii, pentru împărați şi 
pentru toţi care sunt în înalte dregătorii” (| Tim. 2, 1-2). În 
textele noastre liturgice există o mulțime de astfel de rugăciuni 
în cererile diaconești, în rugăciunile preoțești şi în imne. In 
acea perioadă în care s-au scris aceste texte, cel mai înalt 
dregător era „bazileul”, adică împăratul Bizanțului, pe teritoriul 
căruia, în principal, s-a format Biserica Ortodoxă şi cultul ei. 
Şi în afara statului bizantin, atât în vechime, cât şi după 
crearea statelor naționale în timpurile mai noi, tot „împărat” 
sau „rege” era numit cel mai înalt dregător. Prin urmare 
terminologia bizantină nu a creat nici o problemă până de 

curând. În perioada stăpânirii turceşti, însă, şi după desființarea 
instituţiei regale în statele mai noi, era normal să apară o 
discuție legată de corectarea sau adaptarea cererilor respective 
din slujbă. Indeosebi în ţara noastră, din cauza temperamentului 
poporului nostru, a suferințelor sale politice, a interesului pe 
care îl manifestă pentru cult, chiar şi pentru faptul că limba 
lui îi este uşor de înțeles, această problematică are oarece 
subtilitate şi seriozitate. 

Dacă cercetăm problema chiar şi numai teoretic, ne 
vom afla iarăşi în dificultate ca să îndreptăţim stăruința noastră 
asupra vechii terminologii. Rugăciunea şi cultul dumnezeiesc 
sunt glasul viu al credinciosului şi al Bisericii şi se referă la 
situaţii reale de astăzi. Ea formulează cereri legate de realități, 
pe care le înfăţişează, prin rugăciune, iubirii şi purtării lui 
Dumnezeu. Acest lucru se arată în practică prin înnoirea 
continuă care se întâmplă în textele liturgice, prin adăugarea de 
cereri noi, de rugăciuni la diverse situaţii şi de producţii noi 
ale imnografiei bisericeşti. Adaptarea se întâmplă şi în 
terminologie; cărțile, de exemplu, nu se mai numesc piei, nici 
vasele de război nu se mai numesc corvete sau trireme, nici 
automobilele căruţe. Este greu, cu alte cuvinte, să îl 
convingem pe credincios în cazul acesta că trebuie să zică 
„impărat” şi să înțeleagă prin aceasta pe preşedintele statului. 
Pe de altă parte, textele rugăciunilor nu sunt ca textele biblice 
sau ca Simbolul credinţei, care nu pot suferi schimbări, din 
pricina formulărilor stereotipe şi a tradiţiei lor de neînstrăinat. 

Că aceasta este poziţia teoretică pe care o acceptăm 
îndeobşte, se vede în chip neîndoielnic din practica mai veche 
sau cea contemporană a Bisericii. Astfel, din cultul dumnezeiesc 
sunt omise sau chiar sunt şterse din cărțile de cult cereri 
care existau de la început în acestea, cum ar fi rugăciunile 
pentru împărați din ecteniile mari, din ecteniile întreite, de 
la Litie, de la rugăciunea amvonului, polihroniile şi cele 
asemenea. In plus, chiar şi prelucrările frazelor respective 
dau mărturie că acestea se făceau, mai ales într-o vreme în 
care oamenii erau mai puţin educați şi mult mai conservatori. 
De exemplu, în perioada stăpânirii turceşti îşi au începutul 

înlocuirea cererii „Pentru binecredincioşii şi de Dumnezeu 
păziţii noştri împărați...” de la ectenia mare, de la ectenia 
întreită şi de la „Să ne rugăm...” de la Miezonoptică şi Pavecemiţă, 
cu cererea „Pentru binecredincioşii şi drept-slăvitorii creştini”, 
omiterea cererii pentru împărați de la începutul Utreniei 
(înainte de cei şase psalmi) sau înlocuirea ei cu o cerere 
pentru arhiereu sau pentru „binecredincioşii şi drept-slăvitorii 
creştini”, precum şi modificarea urării bazilicale din timpul 
liturghiei arhiereşti din „Doamne, mântuieşte pe împărați” 
în „Doamne, mântuieşte pe cei binecredincioşi” (vezi răspunsurile 
la întrebările nr. 225 şi 256). In câteva manuscrise din 
perioada stăpânirii turceşti sunt înlocuiţi chiar şi psalmii 
împărăteşti de la Utrenie (Ps. 19 şi 20) cu psalmul de 
tânguire 101, iar cele trei tropare („Mântuieşte, Doamne, poporul 


Tău.., „Cel ce Te-ai înălţat pe cruce...” şi „Ocrotitoare 
neînfricată şi neînfruntată...”) cu cele trei tropare de umilinţă 
„Miluieşte-ne pe noi, Doamne...”, „Doamne, miluieşte-ne pe 


noi...” şi „Uşa milostivirii...”. 

Există, desigur, multe situaţii de rugăciuni pentru 
împărați sub formă de rugăciuni sau tropare, care se spun 
aşa cum sunt. Acest lucru se întâmplă nu pentru că nu este 
permis ca aceste texte să primească vreo modificare, ci pentru că 
nu este nevoie imediată sau pentru că nu este uşor din punct 
de vedere practic. Adică unele rugăciuni se rostesc în taină, 
iar alte tropare se cântă la anumite slujbe sau la Ceasuri, 
care abia sunt întâlnite sau nu sunt deloc cunoscute de popor. 
Practic însă este greu, deoarece aceste rugăciuni sunt încorporate 
în fraze lungi şi încurcate (ca în rugăciunea anaforalei de la 
Liturghia Sfântului Vasile cel Mare) sau prezintă serioase 
dificultăţi metrice (cum ar fi, de exemplu, condacul Întâmpinării, 
condacul Crucii — chiar dacă şi la acesta am auzit uneori să 
se facă o nepotrivită diortosire „pe credincioşii noştri cârmuitori”!0 


10 Traducerea românească a acestui condac folosit la începutul slujbei 
Utreniei a suferit deja astfel de adaptări (vezi: „veseleşte cu puterea Ta 

— etc.). Pentru aceste situaţii s-ar putea socoti că s-a aplicat 
ceea ce am scris mai sus, că prin termenul „împărat” se înţelege 
demnitarul politic corespunzător în statele noi, oricum s-ar 
numi astăzi el, cu terminologia contemporană. 

In special, troparul „Mântuieşte, Doamne, poporul Tău...” 
este aproape singurul tropar controversat care are o deosebit 
de mare uzanţă liturgică. El se cântă la toate praznicele 
Cinstitei Cruci, la odovaniile lor, miercurile şi vinerile, la 
slujba Utreniei în fiecare zi, la sfeştanii şi, desigur, la 
slujbele ocazionale înaintea conducătorilor şi a multor altor 
persoane importante, precum şi la marile adunări ale poporului, 
care îl ştie pe dinafară şi aşteaptă să comenteze respectiva 
frază. Modificarea acestei fraze („biruinţă împăraţilor asupra 
barbarilor dăruieşte”) în „biruinţă binecredincioşilor asupra 
celor potrivnici dăruieşte” nu putem să spunem că metric şi 
ca înţeles nu s-a impus. Şi numărul de silabe rămâne acelaşi 
şi accentele se află la locurile lor, şi înţelesul rămâne neîncălcat, 
dar devine mai duhovnicesc, mai interior, devreme ce „cei 
potrivnici”!! pot fi înțeleşi ca toţi vrăjmaşii văzuţi, dar şi cei 
nevăzuţi, ai credincioşilor. Această corectură trebuie să fie şi 
destul de veche, pentru că a intrat în destul de multe 
tipărituri (de exemplu, în ediţia Mineelor Paraskevopoulos, 
Atena 1904) şi este cunoscută de toţi şi acceptată. Să mi se 
permită, ca o exprimare a propriei păreri, observaţia că nu 
este nevoie ca şi acest tropar să fie inclus în cele „consacrate 
istoric” şi că în mod obligatoriu aici trebuie „în mod revelator”, 
prin cuvântul „impărați” să „fie înţeleşi conducătorii în 
general”, după cum notează Calendarul-Tipic de la Apostoliki 
Diakonia. Cred că este de preferat să se cânte diortosit. Diortosit 
se cântă, de altfel, la slujbele ocazionale oficiale şi la sfinţirea 
apelor, când este transmis de radiouri şi de televiziuni. 


pe binecredincioşii creştini”) , argumentele legate de metrica inițială a 
acestei alcătuiri poetice nefiind luate în seamă în cazul traducerii româneşti. 

11 În limba română înţelesul lăuntric este sporit de alegerea singularului 
„celui potrivnic”. 


62 RĂSPUNSURI LA PROBLEME LITURGICE 


418 


De ce după rugăciunile de slobozire a pruncului, 
când preotul zice „Îndreptatu-te-ai, luminatu-te- 
ai”, el stropeşte cu apă pe cel nou-botezat? Unii cred 
că botezăm prin stropire, ca romano-catolicii. De ce 
se întâmplă aceasta şi ce înțeles are această stropire? 


Această stropire nu are nici o legătură cu „botezul la 
mare nevoie” sau cu „botezul celor grav bolnavi”, care se 
făcea şi se face prin stropire sau prin vărsarea apei peste cel 
botezat şi care, mai târziu, s-a generalizat pentru toţi cei 
botezați în Biserica Romano-Catolică. Cel nou-luminat este 
deja botezat canonic prin întreita afundare în cristelniță în 
momentul în care se spun cuvintele: „Se botează robul lui 
Dumnezeu... în numele Tatălui...”. Prin urmare, nu este 
vorba despre un botez prin stropire şi punerea în paralel cu 
botezul apusenilor este nefondată. 

Stropirea despre care se vorbeşte în întrebare este o 
rămăşiţă din slujba „de după baie” sau „de după spălare” de 
la Sfântul Botez, care se făcea în mod obişnuit în a opta zi de 
la botez, aşa cum este scris şi astăzi în Evhologhiile noastre. 
Atunci îl aduceau pe noul botezat, care în toată această 
perioadă nu îşi schimba hainele şi nu se spăla, în biserică, la 
baptisteriu sau la schevofilax, după prevederile manuscriselor, 
şi îi scăldau întreg trupul şi îi spălau hainele luminoase. 
Acest lucru se făcea pentru cinstirea materiilor Tainei 
Sfântului Botez şi a ungerii, care, în timpul acestor şapte zile 
rămâneau pe corpul celui botezat. Izvoarele referitoare la 
acestea şi prevederile manuscriselor subliniază sfinţenia acestor 
elemente şi atrag atenţia celui nou-botezat, sau părinţilor 
sau naşilor lui, dacă este prunc, să nu le spurce, şi interzic 
orice spălare a trupului sau a feţei lui. După a opta zi, 
conform slujbei spălării, după citirea rugăciunilor speciale, 
preotul dezlega veşmintele luminoase şi începea el însuşi 
spălarea, spunând cuvintele „Botezatu-te-ai, luminatu-te- 

al..., care apar în manuscrise într-o diversitate mare de 
variante. Nu există un acord între codici în legătură cu modul în 
care preotul făcea începutul spălării, deoarece acesta era 
diferit, după cum se pare, în funcţie de loc şi de timp. După 
unele manuscrise preotul stropea simplu cu apă feţele celor 
nou-botezaţi (codicele Sinai 961), după altele spăla numai 
faţa sau faţa şi «mâna dreaptă şi piciorul drept» (Biblioteca 
Naţională din Atena 713, Sinai 937) sau «le spăla acestora 
fruntea, pieptul, mâinile şi picioarele» (Atena S 2086). După 
alte prevederi lua «un burete nou» sau «o pânză de bumbac 
nouă» sau «colţul scutecului» sau «o parte din învelitoarea 
capului», adică a cuculionului (căciuliţei), o stropea cu apă şi 
cu aceasta «ştergea» în chipul crucii «fruntea, urechile, ochii 
şi celelalte mădulare ale lui, pe care le unsese cu Sfântul 
Mir», sau «capul împreună cu fruntea, nasul, pieptul, pântecele 
şi spatele» sau «simţurile în care mirul a fost uns» sau «toate 
părțile» (codicele Atena 662, 664, 667, 670, 1910, S 64, S 573). 
In alte manuscrise se dă mărturie că neofitul este dezbrăcat 
complet şi preotul ia apă cu mâinile sale şi «varsă pe capul 
lui de trei ori» (Atena S 724). După altele, îl spală cu totul: 
«Apoi preotul dezleagă crucile lui şi îl dezbracă de tot şi îl 
aşează în colimvitră. Şi, luând apă cu mâinile sale preotul, îl 
pecetluieşte pe acesta pe cap de trei ori, zicând: „Botezatu-te- 
ai...” . Şi îl spală pe tot trupul, la fel [fac] şi primitorii (naşii) 
lui» (Marea Lavră 21). Iarăşi, după alte manuscrise, spălarea 
de după se făcea cu o apă pe care preotul o binecuvântase în 
prealabil «în vas», suflând asupra ei şi pecetluind-o cu 
semnul crucii, ori chiar citind o rugăciune specială de sfințire 
(Atena 665, Sinai 966, 991). In fine, conform codicilor Atena 
848 şi 851, spălarea neofitului se făcea cu vin: «punând vin 
în vas, îl spală pe cel nou-botezat şi hainele lui». 

Rânduiala de astăzi din Molitfelnice constă într-o unire 
stranie, nu însă şi neobişnuită în practica noastră liturgică, 
a două tradiţii, pe care alcătuitorul rânduielii a reuşit să le 
împace. Se vorbeşte mai întâi despre stropirea «cu apă curată» a 
capetelor «centurii/feşei» şi a «scutecului de in» şi de 
stropirea pruncului de către preot, în timp ce spune cuvintele 

„Îndreptatu-te-ai, luminatu-te-ai”. În continuare, rânduiala 
stabileşte spălarea feţei. a capului şi a celorlalte mădulare 
ale trupului (cu siguranţă a celor care erau unse cu Sfântul 
Mir), în timp ce se rosteşte întreaga frază într-o altă variantă 
(„Botezatu-te-ai, luminatu-te-ai, miruitu-te-ai, sfințitu-te-ai, 
spălatu-te-ai, în numele Tatălui...”). În practică, cel puţin din 
câte ştiu eu, preoții urmează tradiţiile locale, care nu consună 
toate cu această rânduială. 

O descriere mai completă a spălării şi un comentariu 
la aceasta ne dă Sfântul Simeon al Tesalonicului în Dialogul 
său: «Până în ziua a şaptea cel botezat este dator a se îmbrăca 
pentru ungerea cea sfântă şi a nu se spăla nicidecum, şi cu 
aceste veşminte să-şi şteargă mâinile, ca cel ce este sfințit. 
lar după a şaptea zi, care arată sfârşitul acestei înşeptite 
vieţi, să vină la biserică şi la preot şi să fie spălat de preot, 
care, prin sfintele rugăciuni, să-l spele cu un buretele şi cu 
apă pe unde s-a uns cu preasfântul Mir, la cap şi la mâini, 
afară de alte părți ale trupului, căci la aceste locuri însuşi cel 
botezat se spală la loc osebit, ca nu cumva căzând ceva din 
apa botezului sau din Mir să fie călcate, acestea fiind 
sfinţite. De aceea şi despre aceasta cel ce este în vârstă să ia 
sfătuire de la preot cum să se păzească... iar de va fi prunc 
[cel botezat], pentru acestea mama lui trebuie să se îngrijească. 
Şi să aibă sfătuire, ca după şapte zile să aducă pe prunc spre 
a fi spălat de către preot, iar ea să-l spele peste tot trupul şi 
acea apă să o verse la loc curat şi osebit. Dar şi scutecele în 
care a înfăşat pruncul în acele şapte zile datoare este să le 
spele iarăşi osebit» (cap. 68). 

Din descrierea lui Simeon şi din prevederile manuscriselor 
se vede cum în întreaga perioadă bizantină, precum şi în 
vremurile turcocraţiei, spălarea se făcea după obicei şi la cei 
maturi şi la prunci. Incet-încet însă, practica a început să se 
altereze. Preotul citea rugăciunile spălării imediat după 
botez şi o începea în mod obişnuit, prin spălarea mădularelor 
trupului sau chiar numai prin stropirea pruncului. Mamele 
se îngrijeau de celelalte, în parte şi pentru că nu era posibil 
ca pruncul să rămână nespălat timp de opt zile. Deja Simeon 

lasă să se înţeleagă că în epoca lui schimbau în timpul acestor 
opt zile scutecele luminoase ale copiilor şi pe toate le «spălau» în 
a opta zi «deosebi». Cu alte cuvinte, spălarea a trecut treptat 
anumite etape de evoluţie, care au dus-o la o anumită tipizare, 
aşa cum s-a întâmplat şi în alte situaţii asemănătoare, de 
exemplu, cu dezlegarea cununilor de nuntă în ziua o opta. 

Stropirea de astăzi a neofitului sau ştergerea frunţii 
sale este o rămăşiţă a gestului mai vechi al spălării. 


419 


Fericitul de pomenire mitropolit al Kerkyrei, Metodie 
(în Teleturgiki, vol. 1, Kerkyra 1958, p. 224-226) 
susține că „este greşit faptul că preotul stropeşte 
cu untdelemn mâinile naşului” şi apoi unge pe 
cel botezat. Care este rânduiala corectă? 


Obiceiul de a vărsa preotul uleiul binecuvântat pe 
palama dreaptă a naşului şi după aceea să înmoaie degetul 
său şi să îl ungă pe catehumen nu este mărturisit în manuscrise 
şi nici astăzi nu este răspândit peste tot. Prevederile codicilor şi 
sursele stăruie, aşa cum am văzut în răspunsul de la 
întrebarea 353, pe nevoia ungerii întregului corp şi scot în 
evidenţă sensul ei teologic deosebit. O începea arhiereul sau 
preotul, ungând în chipul crucii anumite puncte importante 
ale trupului. Unde afunda un deget (sau două, după anumite 
manuscrise) ca să facă ungerea, acest lucru nu este definit de 
manuscrise. Să le fi afundat oare în uleiul care plutea în apa 
cristelniţei? Nu pare foarte probabil, dacă se are în vedere 
înălțimea relativ mică a colimvitrei în baptisterii, care ar fi 
împiedicat mişcările preotului. Şi mai dificilă ar fi folosirea 
acestui ulei pentru ungerea întregului corp. Cel mai probabil 
este ca preotul să fi afundat degetul său în sticluţa cu 
untdelemn, în care acesta fusese binecuvântat, şi din care cu 
siguranţă se făcea ungerea trupului imediat după. 

Câteva manuscrise hotărăsc ca ungerea întregului 
trup să fie făcută de către naş (Atena 668, 848, 851, S 64, S 

124). De aici cu siguranţă a provenit şi practica actuală la 
care se referă cel ce întreabă. Preotul vărsa în mâinile naşului 
uleiul, urmând ca acesta să facă ungerea întregului trup al 
celui botezat. Şi, deoarece vasul cu untdelemn nu era potrivit 
întotdeauna ca preotul să-şi poată înmuia degetul, s-a folosit 
pentru scopul acesta uleiul care era în palma naşului. Era 
mai practic. Această ipoteză explică şi rațiunea pentru care 
această practică este larg răspândită. După multe manuscrise , 
ungerea întregului corp nu se făcea de către naş, ci de către 
diaconi sau diaconiţe, în cazul femeilor, de „slujitori” clerici 
inferiori, ori numai de către preot. Codicele Atena S 696 
interzice cu tărie naşului să facă ungerea: «Şi unge preotul 
singur întreg trupul copilului. Nimeni altul să nu-şi întindă 
mâna sa să ia ceva sau să îl ungă pe copil cu untdelemn... Să 
nu îndrăznească nimic... naşul, ci preotul singur să îl ungă 
pe copil cu untdelem». De aceea preotul nici nu îl vărsa în 
mâna naşului şi, prin urmare, nu din aceasta lua untdelemn 
ca să facă ungerea principalelor mădulare. Fericitul de pomenire 
Metodie al Kerkyrei urmează această a doua tradiţie, o crede 
mai potrivită şi încearcă să o impună general, ca să dispară 
discuţiile pe seama acestui lucru. Sunt de părere că este 
exagerat. Fiecare loc urmează tradiţiile sale, care sunt adânc 
înrădăcinate în practica ei de cult. 


420 


În Ciclade, unde se păstrează intacte obiceiuri 
creştine foarte vechi, nu se face înconjurul de trei 
ori, ci numai o singură dată împrejurul colimvitrei. 
Este îngăduit acest lucru? 


Obiceiurile liturgice locale sunt demne de o atenţie 
specială deoarece, de multe ori, ele păstrează tradiţii foarte 
vechi şi aduc lumină asupra evoluţiei istorice şi a căii de 
formare a tipurilor noastre liturgice. Există situaţii când tradiţiile 

locale sunt mai corecte decât cele care, din diverse motive, s- 
au impus. Uneori, bineînţeles, se întâmplă şi invers. De aceea 
poziţionarea noastră faţă de aceste tradiţii nu este un lucru 
facil. Este nevoie de multă cercetare şi de cunoaştere a istoriei, a 
surselor şi a sensurilor tipurilor liturgice. Din acest motiv 
cunoştinţele superficiale şi înfumurarea unora a distrus de 
multe ori tradiţii foarte respectabile şi foarte corecte şi le-a 
înlocuit cu altele de o exactitate îndoielnică, în numele unei 
uniformităţi liturgice prost înțelese. Şi ca să venim la întrebarea 
noastră, că peste tot s-a impus să se facă de trei ori înconjurul 
colimvitrei în timp ce se cântă „Câţi în Hristos v-aţi botezat...”, 
nu înseamnă neapărat că numai această practică este cea 
corectă, sau singura corectă, iar înconjururarea o singură 
dată, care s-a păstrat în anumite locuri, trebuie neapărat să 
lase locului celei întreite. 

„Câţi în Hristos v-aţi botezat...” este astăzi imnul care 
se cântă la Liturghiile baptismale ale marilor praznice 
împărăteşti în locul cântării „Sfinte Dumnezeule...”. Exact 
acelaşi rol îl are şi la slujba Botezului. El este elementul de 
conectare dintre Botez şi Liturghie, articulația de lipire a 
celor două taine, care timp de multe secole se săvârşeau 
unite inseparabil, după cum inseparabil sunt unite din punct 
de vedere teologic şi liturgic cele trei stadii ale inițieii 
creştine: Botezul — Mirungerea — Euharistia. Adică, după 
botez şi îmbrăcarea neofitului cu hainele albe luminoase, se 
făcea mirungerea (hrisma) şi îndată, în procesiune de la 
baptisteriul unde se făcea Botezul şi Mirungerea, mergeau în 
biserică, unde se săvârşea Dumnezeiasca Liturghie pentru 
împărtăşirea noilor membrii ai Bisericii. Imnul care acoperea 
acest timp al procesiunii era „Câţi în Hristos v-aţi botezat...”, 
care se cânta de multe ori, cât timp dura drumul de la 
baptisteriu la biserica mare. Potrivit codicelui Patmos 226, 
„Câţi în Hristos v-aţi botezat...” se cânta ca refren la 
stihurile Psalmului 92, „Domnul a împărăţit, întru podoabă 
S-a îmbrăcat...”, foarte potrivit cu refrenul şi cu botezul. 
Psalmul vorbeşte despre Domnul Împăratul Care S-a îmbrăcat 
întru podoabă şi putere, despre râuri şi despre glasurile 

apelor multe şi despre casa sfinţită a Domnului în care au 
intrat cei nou luminați. Din practica ulterioară şi din manuscrise, 
se pare că Psalmul 31 („Fericiţi cei cărora s-au iertat 
fărădelegile...”), ale cărui prime stihuri se referă la fericirea 
celor cărora, prin Sfântul Botez, Dumnezeu le-a iertat păcatele, 
s-a folosit atât ca psalm recitat ca stihuri la „Câţi în Hristos 
s-au botezat...” în locul Psalmului 92, cât şi ca psalm de 
litanie pentru procesiunea nou-botezaţilor, independent de 
„Câţi în Hristos s-au botezat...”, după cum se cântă şi astăzi. 
Cântarea de două ori a lui „Câţi în Hristos...” este mărturisită în 
aceste momente, după ungerea neofiţilor cu Sfântul Mir, 
precum şi înainte, iar la sfârşitul litaniei, după intrarea în 
biserică, în locul trisaghionului, se făcea după tipul liturgic 
cântat şi astăzi (de trei ori, Slavă, Şi acum, sfârşitul — „In 
Hristos v-aţi şi îmbrăcat” — şi „Puternic”). Apostolul şi Evanghelia 
care urmează sunt pericope ale Liturghiei baptismale, de 
aceea nici nu există aproape în nici un manuscris. „Câţi în 
Hristos v-aţi botezat...” a deţinut locul, potrivit rânduielii vechi, 
concomitent şi de imn al intrării şi de trisaghion al Liturghiei 
baptismale. Tămâierea din timpul cântării lui se explică fie 
ca un element al litaniei, fie ca un element al triasaghionului. Şi 
astăzi la Sfântul Munte se tămâiază, după cum se ştie, în 
timpul triasaghionului. 

Este un lucru mărturisit de multe manuscrise că intrarea 
din baptisteriu în biserică se făcea în timpul cântării lui 
„Câţi în Hristos...”: «Şi se cântă „Câţi în Hristos...” şi se intră» 
(Atena 670), «Şi se intră împreună cu naşul şi cu copilul în 
mijlocul bisericii cântând „Câţi în Hristos...” de trei ori» 
(Atena 564), «Şi se intră cu cel nou-botezat înaintea uşilor 
Sfântului Altar» (Atena 667, Marea Lavră 0 88), «Şi intră 
preotul împreună cu cel nou-luminat pe uşă şi se face după 
aceea întreaga Dumnezeiască Liturghie» (Sinai 973), «Şi după 
aceea preotul începe aşa „Câţi în Hristos...” şi intră în Sfântul 
Altar cu cel nou-luminat» (Sinai 961), «După aceasta, făcând 
intrare (preotul), cântă „Câţi în Hristos...» (Atena 661). 

In timpul începerii litaniei pentru mergerea de la 
baptisteriu la biserică, se pare că se făcea un înconjur al 

colimvitrei, evident unul, după cum mărturisesc manuscrisele: 
«Şi luând (preotul) cădelniţa, înconjură baia împreună cu 
naşul ţinând pe cel nou-luminat, cântând „Câţi în Hristos...”» 
(Atena 1910). «Merge preotul de jur împrejur în baptisteriu 
tămâind, şi se rotesc în jurul vasului. Preotul cântă „Câţi în 
Hristos...” de trei ori» (Atena 696). Conform altui manuscris, 
înconjurul se făcea după sosirea în biserică, în jurul amvonului 
care era în centru: «Şi după această rugăciune („Binecuvântat 
eşti, Doamne...) preotul face intrare în jurul amvonului 
împreună cu cel botezat şi cu naşul, cântând „Câţi în Hristos...”, 
înconjurând amvonul şi cântând de trei ori aceasta» (Atena 851). 
Dacă nu exista amvon, cercul se făcea în mijlocul bisericii: 
«ŞI intră cel nou-luminat înaintea uşilor Sfântului Altar. Şi îl 
înconjură.» (Marea Lavră 88, Atena 667), «Apoi face preotul 
împreună cu naşul şi cu nou-luminatul intrare de jur împrejur, 
cântând împreună cu poporul „Câţi în Hristos...» (Atena 665). 
Mai târziu, când nu mai existau baptisterii şi botezul 
pruncilor se făcea în mijlocul bisericii într-o cristenliță 
mobilă, procesiunea a încetat şi ea să se mai facă sau a fost 
limitată la mersul în jurul cristelniţei şi la mutarea de lângă 
aceasta la Sfântul Altar, fie pentru săvârşirea Dumnezeieştii 
Liturghii, fie, după ruperea de ea a botezului, pentru citirea 
pericopelor biblice şi pentru împărtăşirea celui nou-luminat. 
Acest mers în horă inițial simplu, făcut o singură dată, a fost 
foarte uşor să evolueze într-unul făcut de trei ori, pentru a se 
împlini numărul sfânt, după cum mărturisesc anumite 
manuscrise târzii («Şi îl înconjură de trei ori» Lavra 88, 
Atena 667, şi «Şi fac aceasta de trei ori» Atena 665), precum 
şi Sfântul Simeon al Tesalonicului («bucurându-se, ia de 
mână iarăşi pe cel ce a fost botezat, mergând naşul după dânsul, 
şi fac horă, ca şi cum ar dănțui împreună cu îngerii, şi împreună 
bucurându-se, înconjură colimvitra de trei ori, bucurându-se de 
maica cea duhovnicească şi de cel născut din ea prin 
Dumnezeiescul Duh. Şi cântă împreună cu cântăreții: „Câţi 
în Hristos v-aţi botezat...”» (Dialog, cap. 67). Era un fel de 
mică procesiune, care amintea de cea mare din vechime. 

Tradiţia locală, aşadar, pe care o aminteşte cel ce întreabă, 
păstrează o practică foarte veche, un pre-stadiu al celei de 
astăzi. Ea este, pentru locurile unde încă se săvârşeşte, 
respectabilă şi de păstrat. 


421 


De ce de multe ori pe an, în zilele de rând, la 
Dumnezeiasca Liturghie, se repetă aceleaşi pericope 
ale Apostolului şi Evangheliei, în timp ce altele, 
la fel de importante, nu se citesc deloc? 


Sistemul pericopelor de citit la Dumnezeiasca Liturghie 
din Apostol şi Evanghelie are ca bază acelaşi an liturgic. Cu 
alte cuvinte, Părinţii, care au rânduit şirul citirilor, au încercat 
să împartă pericopele în aşa fel încât în decursul unui ciclu 
anual să se citească întreg Noul Testament în timpul slujbelor 
(în afară de Apocalipsă). Acest lucru s-a realizat prin sistemul 
citirii continue a Sfintei Scripturi, care începe din Duminica 
Paştelui cu Evanghelia după loan şi cu Faptele Apostolilor şi 
se continuă de-a lungul anului cu ceilalți evangheliști (Matei, Luca 
şi Marcu), cu Epistolele lui Pavel şi cu Epistolele Soborniceşti. 
In prima parte a Evangheliarelor şi a Apostolelor, adică a cărţilor 
de cult „Evanghelia” şi „Apostolul”, se poate vedea cum alcătuitorii 
sistemului pericopelor au zămislit şi cum au realizat acest 
deziderat. Subliniem ceea ce am spus mai sus, că scopul lor a 
fost citirea întregului Nou Testament. Cuvântul lui Dumnezeu 
care este cuprins în el trebuie neapărat să fie auzit în întregime 
la adunările bisericeşti şi să constituie obiectul erminiei şi 
învăţăturii date poporului lui Dumnezeu, pe care o fac dascălii 
Bisericii responsabili cu aceasta. 

Împărţirea acestui material în tot atâtea pericope câte 
zile ale anului sunt, presupune însă comunităţi monastice 
sau de enorie care vin la biserică în fiecare zi ca să participe 
la taina Dumnezeieştii Euharistii şi să audă lecturile sfinte 

legate de aceasta. În mănăstiri urmează să se întâmple acest 
lucru. In bisericile de mir însă, creştinii, din diferite rațiuni, 
vin la biserică numai Duminicile şi la marile sărbători. 
Astfel, nu au prilejul să audă citirea — sau interpretarea — 
întregului Nou Testament, ci numai a unei mici părți din ea, 
cele 52 de pericope ale Duminicilor şi încă puţine, adică nici 
măcar o optime din întregul text sfânt. Aceste condiţii noi a 
făcut ca Biserica Romano-Catolică, care avea şi ea un sistem 
analog de pericope, organizat şi el pe baza anuală şi care, din 
acest motiv, prezenta aceleaşi inconveniente, să facă după 
Conciliul II Vatican un nou sistem pe un ciclu de trei ani, cu 
baza numai în Duminici şi sărbători. 

Acestea le-am scris ca o introducere pentru a se vedea 
dificultatea pe care o prezintă întreaga problemă. Adică pentru 
început, deşi pericopele zilelor de rând sunt un element 
indestructibil al întregului program al Bisericii pentru 
citirea Sfintelor Scripturi şi, deşi primează scopul Bisericii 
de a fi citit întreg Noul Testament, în practică scopul acesta 
se împlineşte numai la mănăstiri, deoarece acolo există 
premisele necesare împlinirii lui. In plus, a discuta despre 
pericopele zilelor de rând, pare să ne folosească foarte puţin 
în practică, de vreme ce numai pericopele din Duminici şi din 
marile sărbători vor fi auzite de către popor. Tema însă este 
de foarte mare interes teoretic, istoric, precum şi fundamental. 

In orice caz, chiar dacă pericopele din zilele de rând au 
pentru enorii o valoare practică-pastorală limitată, nu trebuie să 
înceteze să ne intereseze, după cum corect pune problema cel 
ce întreabă. 

Repetarea aceloraşi pericope nu se datorează sistemului 
citirii continue a Sfintei Scripturi, aşa cum am văzut la 
începutul răspunsului. În acest sistem nu se repetă aceleaşi 
pericope, ci chiar se citesc şi toate pericopele paralele. O istorisire 
sau o învăţătură care este păstrată de cei trei sinoptici sau şi 
de loan, se citeşte după cele trei sau patru variante ale sale 
atunci când vine rândul ei la citirea Evangheliilor Acest lucru 
este mai evident în Săptămâna Mare sau în ajunul Crăciunului 
şi al Bobotezei, precum şi la Utreniile şi la Dumnezeiasca 

Liturghie a praznicelor împărăteşti, când se citesc pericope 
paralele de la mai mulți evanghelişti, pericope care se referă 
la evenimentele sfinte prăznuite. 

Repetarea aceloraşi pericope evanghelice şi apostolice 
la Liturghiile zilelor de rând, se datorează sistemului citirii 
unor pericope din Noului Testament care urmează şirul anului 
calendaristic, de la 1 septembrie până la 31 august. Pentru 
sărbătorile acestui ciclu anual, împărăteşti, ale Maicii Domnului 
şi ale sfinţilor, s-au ales lecturi potrivite — pe cât a fost posibil. 
Un criteriu pentru alegerea lor a fost identitatea sfântului, 
apostol, proroc, mucenic, ierarh, cuvios etc. Astfel, pentru 
sfinți din aceeaşi categorie se repetă, de obicei, aceleaşi pericope. 

E adevărat, de la Tipic se pune un hotar, care limitează 
citirea pericopelor speciale ale sfinţilor numai la sfinți 
„prăznuiţi”, adică la cei la care se prevede în timpul Utreniei 
cântarea doxologiei mari. Acest hotar însă este foarte uşor 
mişcător. Vedem şi din cărțile noastre de cult şi, de asemenea, 
constatăm şi din practică, că foarte uşor un sfânt dintre cei 
„ne-prăznuiţi” devine „prăznuit”. In Minee adesea se introduce 
prevederea tipiconală: «iar dacă sfântul este prăznuit» sau 
«de vei voi, fă doxologie mare». Mai demult se cântau mult 
mai puţine tropare ale sfinţilor la Utrenie sau se pomenea 
numele lor la apolisuri. O sărbătoare a numelui, o icoană sau 
o raclă cu moaştele sfântului transformă slujba unui sfânt în 
zi de praznic. De altfel, în bisericile de mir, din câte ştiu, 
oamenii găsesc că e mai practic şi mai uşor, poate şi din 
economie de timp, să cântă Laudele — la nevoie dintre stihirile 
de seară — şi doxologia mare şi, de acolo, să treacă la 
Dumnezeiasca Liturghie, omițând ectenia cererilor, stihoavna 
Utreniei, rugăciunile începătoare şi celelalte ale Utreniei. In 
felul acesta însă se înmulţesc situaţiile de citire ale pericopelor 
sfinţilor şi, prin urmare, şi repetarea aceloraşi pericope. 

Ca să se înţeleagă răspândirea pe care a luat-o această 
practică, am făcut o mică cercetare statistică pe Tipicul în 
vigoare, luând de exemplu o perioadă de 100 de zile a anului 
1983. Ne-am bazat pe „Calendarul — Tipic” al Bisericii Greciei al 
acelui an. Să luăm, spre exemplu, perioada de la 19 septembrie 

(lunea săptămânii I a lui Luca) până la 27 decembrie. Din 
aceste 100 de zile scoatem cele 14 Duminici şi mai rămân 86 
zile de rând. Din aceste 86 de zile, pentru care sunt prevăzute 85 
de liturghii (în ziua de 23 decembrie nu se slujeşte Liturghia 
deoarece se pun Ceasurile împărăteşti ale Crăciunului), cu 
un număr egal de pericope apostolice şi evanghelice, numai 
10 pericope apostolice sunt ale zilei, adică din citirea continuă a 
Epistolelor, în timp ce 75 sunt pericope ale sărbătorilor sau 
ale sfinților prăznuiţi. Pericopele evanghelice, în altă ordine 
de idei, sunt jumătate-jumătate: 41 din citirea continuă şi 44 
din pericopele sărbătorilor sau ale sfinţilor prăznuiţi. Acum, 
dintre aceste pericope ale Apostolului la sfinţii prăznuiţi: 
una (Efes. 6, 10-17) se citeşte de 10 ori în această perioadă şi 
chiar în zile succesive (20, 27 sept., 12, 13, 14 oct., 15 nov., 
10, 13 şi 14 dec.), două se citesc de cinci ori (I Cor. 4, 9-16: 6 
oct., 10, 14, 16 şi 30 nov. — Ever. 11, 33 — 12, 2: 7, 14, 24 oct., 7 
nov., 17 dec.), una de patru ori (II Tim. 1, 8-18: 22 sept., 15 
oct., 28 nov., 15 dec.), patru de trei ori (II Cor. 4, 6-15: 28 
sept., 11 nov., 26 nov., — II Cor. 9, 6-11: 21 oct., 4 şi 12 nov. — 
Gal. 5, 22 — 6, 2: 29 sept., 20 oct., 5 dec., — II Tim. 2, 1-10: 20, 
26 oct. 18 nov), şapte de două ori (Gal. 3, 23 — 4, 5: 5 nov., 22 
dec; — Gal. 4, 22-27: 23 sept., 9 dec.; — Efes. 5, 8-19: 8 oct., 12 
dec.; — II Tes. 2, 13 — 3, 5: 7 şi 8 dec.; — Evr. 7, 26 — 8, 2: 4 și 
22 oct.; — Evr. 10, 32-38: 5 ş 9 nov. — Evr. 13, 7-16: 23 nov., 14 
dec.). Două dintre aceste pericope se repetă şi în Duminicile din 
această perioadă (Gal. 3, 23 — 4, 5: 4 dec. — Evr. 7,26 — 8,2: 
13 nov.). De notat şi faptul că 27 dintre aceste pericope apostolice 
ale sărbătorilor sunt pericope repetate ale Duminicilor anului. 

Dintre pericopele evanghelice ale acestei perioade una 
se citeşte de cinci ori (In. 10, 9-16: 4 oct., 9 nov., 12, 16 şi 17 
dec.), cinci de trei ori (Lc. 6, 17-23: 28 sept., 21 oct., 6 dec; 
Lc. 10, 38-42 — 11, 27-28: 24 sept, 28 oct., 21 nov.; — Le. 11, 
12-19 sept., 12 oct., 2 nov.) şi cinci de două ori (Mt. 10, 1.5-8: 
1 şi 17 nov.; — Mt. 11, 27-30: 20 oct., 5 dec.; — Lc. 10, 16-21: 1 
oct., 8 nov.; — Le. 12, 2-12: 25 oct., 3 nov. — In.15, 17 — 16,2: 
26 oct. Şi 24 nov.). 

Un număr asemănător de omisiuni ale pericopelor din 
grupa celor citite continuu şi de repetări ale aceloraşi sau ale 
altor pericope din grupa celor alese special se observă şi în 
celelalte perioade ale anului 1983 şi în toţi anii. De notat 
faptul că în timpul celor o sută de zile pe care le-am luat de 
exemplu, ar fi trebuit ca prin sistemul citirii continue să se fi 
citit aproape opt Epistole întregi ale Apostolului Pavel 
(săptămânile 13-27: II Cor, Galateni, Efeseni, Filipeni, Coloseni, 
I şi II Tesaloniceni, I Timotei) şi o mare parte din Evangheliile 
lui Luca (cap. 3-19) şi Marcu (cap. 8-10). Din acestea, au fost 
citite numai 18, în loc de 99, dintre pericopele apostolice, cu 
tot cu pericopele Duminicilor, şi dintre cele evanghelice aproape 
jumătate, iar în locul lor s-au repetat până la saturație aceleaşi 
pericope stereotipe continuu. Răul este, prin urmare, dublu: 
pe de o parte, ignorarea citirii continue a Noului Testament, pe 
de alta, o situaţie de sărăcie voită într-o bogăţie biblică fabuloasă. 

Nu vrem să spunem că în Calendarul-Tipic există 
greşeli. Dimpotrivă, cei care s-au îngrijit de alcătuirea lui au 
aplicat cu acrivie prevederile Tipicului. Problema este în altă 
parte. In felul în care trebuie interpretate aceste prevederi pentru 
sfinții „prăznuiţi”. Pentru că în cazul marilor praznice 
împărăteşti şi ale Maicii Domnului şi pomenirile sfinților 
importanţi (loan Teologul, Arhanghelii, Sfântul Dimitrie, 
Andrei, Nicolae etc., care cad în această perioadă) nu există 
vreo problemă. Dar nimeni nu poate spune acelaşi lucru despre 
sfinţi precum Grigorie al Armeniei, Anania, lerotei, Prov, 
Carp, Areta, Marcian, Achepsima, Guria şi mulţi alţii, care 
nici nu ştiu dacă sunt prăznuiţi undeva sau dacă există măcar 
icoane ale lor în bisericile noastre. Numai pentru că s-a 
întâmplat să aibă o slavă în Minee sau doxologie la Utrenie, 
este destul ca să fie caracterizați ca sfinţi cu praznic şi lecturile 
lor să primeze înaintea celor ale zilei? Dacă vreo biserică are 
hramul sau dacă este cinstită undeva pomenirea lor, ar 
putea să se citească acolo şi pericopele lor. Altfel primează 
pericopele zilei în faţa celor din grupa citirii continue din 
Apostol şi Evanghelie. 

Cred că acesta este spiritul prevederilor tipiconale 
care se referă la citirea Sfintelor Scripturi. Se dă întâietate 
pericopelor din şirul continuu, şi foarte corect. Acest lucru se 
vede din întreaga tradiţie legată de acest lucru, din 
întâietatea dată lecturilor din şirul continuu din Apostol şi 
Evangheli şi din regulile care conduc la preferarea lecturilor 
din Duminici. Nu ar fi existat nici o problemă dacă s-ar fi 
citit două pericope, aşa cum se întâmpla în practica veche şi 
cum se face până astăzi la Sfântul Munte. In felul acesta s-ar 
fi zis întotdeauna Apostolul şi Evanghelia săptămânii şi după 
aceea a sfinţilor, dacă sunt prăznuiţi. Dar, de vreme ce greşit, 
după cum socotesc, acest sistem s-a desfiinţat în bisericile de 
mir (mai ales de la Tipicul lui Constantin), sunt de părere că 
singura soluţie, la posibilităţile liturgice parohiale de astăzi, 
ar putea să fie aceea de a se nota întotdeauna în Tipic 
pericopele zilei şi acestea să fie preferate la citire. Pericopele 
sfinților pot fi însemnate şi ele şi pot fi citite, dacă sfinţii 
sunt prăznuiţi şi acolo unde sunt prăznuiţi. In felul acesta, 
nu se va eluda nici citirea continuă a Sfintei Scripturi, după 
cum se întâmplă astăzi la modul general, vor dispărea şi 
repetările aceloraşi pericope sau, fie şi aşa, vor fi mai puţine. 

Tema lecturilor din timpul slujbelor este foarte încâlcită. 
Din cele scrise s-a văzut o singură parte din problemele lor, 
nevoia de soluţionare a lor, dificultăţile pe care le prezintă, 
precum şi marea importanţă practică pe care o are pentru 
viaţa Bisericii. S-a semnalat de către Biserica noastră nevoia 
de studiere şi de căutare a soluţiilor corecte pentru reîmpărţirea 
sistemului de pericope. Din acest motiv ea a fost scrisă şi între 
temele viitorului Sfânt şi Mare Sinod ce urmează să se adune. 

422 


Inainte de catismele canonului treimic de la 
Miezonoptica din Duminici trebuie să se facă 
ectenie sau nu? 


Canoanele sunt o specie imnografică, o compoziţie poetică 
alcătuită dintr-o serie de tropare care au o destinație liturgică 
anume. De aceea, în momentul alcătuirii lor, se urmează un 
anume model, un „canon” predeterminat, de la care şi-au şi 
luat numele. Aşa cum stihirile de la Vecernie au fost menite 
să înfrumuseţeze cântarea psalmilor de la aprinderea luminii 
(Ps. 140, 141, 129 şi 116) şi să fie intercalate între ultimele 
zece, opt sau şase stihuri ale acestora, ori aşa cum stihirile 
Laudelor se alcătuiesc şi înfrumuseţează cântarea psalmilor 
Laudelor (148, 149, 150) de la Utrenie, tot aşa şi sistemul 
troparelor canoanelor este alcătuit şi destinat să înfrumuseţeze 
cântarea celor nouă Ode ale Psaltirii. Potrivit şirului prestabilit 
al acestor Ode (1-a odă a lui Moise „Să cântăm Domnului...”, 
a 2-a odă „la aminte, cerule...”, a 3-a odă, rugăciunea Anei: 
„Întăritu-s-a inima mea..” etc.) se alcătuiesc şi aceste tropare, 
împărţite în nouă ode sau pesne!? (de obicei opt, deoarece a 2- 
a se omite, ca una de pocăință) şi se inserează printre 
stihurile odelor în timpul recitării acestora. Aceasta era 
rânduiala iniţială veche, care încă se mai ţine şi astăzi în 
mănăstirile de la Sfântul Munte. Cele nouă (sau opt) pesne 
constituie un element organic al slujbei Utreniei, în timpul 


12 Peasna (pl. peasne sau pesne) este denumirea slavoneasca veche a 
acestor ode. În cărţile noastre de cult sunt numite cântări (Cântarea I-a, 
a III-a etc.). Pentru că termenul de „cântare” îl folosim în mult mai multe 
situaţii, am preferat să folosim cuvântul „peasnă” pentru a ne referi la 
fiecare odă/cântare a canonului, iar termenul „odă” l-am folosit cu 
referire la cele nouă cântări biblice care se găsesc la sfârşitul Psaltirii 
sau în Ceaslovul Mare, chiar dacă toţi aceşti trei termeni (odă-peasnă- 
cântare) sunt sinonimi şi chiar arată, în esenţă, legătura indisolubilă 
dintre odele biblice şi odele imnografice. 

căreia ele se cântă cu stihurile lor. Acolo sunt împărţite în 
trei „stări, după modelul catismelor Psaltirii, fiecare din ele 
având câte trei pesne: 1, (2), 3 — 4, 5, 6 - 7, 8, 9. După acelaşi 
model, între stările lor se introduc ectenii mici, ecfonis şi 
tropare „de mijloc (mesodiay’, catisme/sedelne între odele 3 şi 
4, şi un condac între odele 6 şi 7. Ecteniile şi ecfonisele sunt 
elemente ale cadrului liturgic, în care se încadrează stihologia 
celor nouă (opt) Ode şi cântarea canoanelor dependente de 
acestea — adică a „stihirilor” lor — în timpul slujbei Utreniei. 

Canoanele, ca alcătuiri imnografice independente, s- 
au folosit în cultul dumnezeiesc — fără ca aceasta, aşa cum 
am văzut, să fie destinaţia lor iniţială — şi afară de cadrul lor 
liturgic firesc, adică al stihologiei odelor din timpul Utreniei. 
Este vorba despre o a doua uzanţă — ulterioară — a cano- 
nului. Astfel, canoane se cântă în principal la slujbele de 
Pavecerniţă (acatistul, canonul cel mare, triodele din 
Săptămâna Mare, canonul împărtăşirii, al Născătoarei de 
Dumnezeu), de Miezonoptică (canoanele treimice ale Duminicilor), la 
sfârşitul Vecerniei sau în timpul procesiunilor. In aceste 
cazuri ele pot să păstreze sau nu catismele „de mijloc” sau 
condacele. De asemenea nu presupun nici ectenie (o 
rugăciune) şi ecfonis, după cum nu se face nici recitarea 
stihurilor Odelor biblice, tocmai pentru că aceste stihuri 
aparţin organic, aşa cum am spus, slujbei Utreniei. 

Din acest motiv, înainte de catismele „de mijloc” ale 
canoanelor treimice de la Miezonoptica din Duminicii nu se 
fac cereri şi ecfonis. Canonul se cântă sau se citeşte 
continuu, iar sedelne se inserează după peasna a 3-a şi a 6-a, 
aşa cum se face la Octoih. 

Numai la slujbele Paraclisului se fac cereri după 
peasna a 3-a a canonului paraclis (de mângâiere), înainte de 
sedealnă, şi după peasna a 6-a, înainte de condac, deoarece 
această slujbă este structurată după modelul Utreniei. Este 
un fel de Utrenie de mângâiere câtre Născătoarea de Dumnezeu. 

La slujba Maslului avem o situaţie asemănătoare. In 
prima parte există un canon cu sedealnă la peasna a 3-a şi 
condac după peasna a 6-a. Aici este vorba despre o adevărată 

slujbă de Utrenie şi, în mod normal, ar trebui ca înainte de 
sedelne şi de condac să se facă ectenie şi ecfonis. În practică 
însă nu se mai face acest lucru şi foarte corect, deoarece 
această parte a slujbei nu se mai cântă deja ca o slujbă de 
Utrenie, ci ca o slujbă pregătitoare, într-un anumit fel, 
pentru săvârşirea Maslului. Altfel, ar trebui să se spună atât 
ectenie mare înainte de „Aliluia” (Molitfelnicul prevede 
„ectenie mică”), cât şi celelalte ectenii (de exemplu, cea de 
dinainte de exapostilarie) şi celelalte elemente ale Utreniei, 
care sunt omise în mod corect. 

Ce legătură este între pericopele Evangheliilor 
din Duminicile lui Luca şi Crăciun şi între 
pericopele Evangheliilor Duminicilor Postului 
Mare şi Paşte? 


1. Pericopele Evangheliilor din Duminicile lui Luca nu 
au fost alese având drept criteriu praznicul Naşterii Domnului, 
în perioada de dinaintea căruia cad destul de multe dintre 
ele. La vremea în care s-a îngheţat sistemul pericopelor nu 
se formase încă perioada pre-praznicală a celor patruzeci de 
zile de dinaintea Crăciunului, prin imitarea Postului Mare, 
cu post şi cu tropare ale înainte-prăznuirii şi cu desele pomeniri 
ale prorocilor. Dacă ar fi existat, ar fi fost foarte posibil ca 
alegerea pericopelor să fi fost influenţată de aceasta. Sărbătoarea 
Naşterii Domnului, ca şi cea a Teofaniei şi a Înălţării 
Cinstitei Cruci, a avut drept cadru liturgic inițial numai 
două Duminici, una a înainte-prăznuirii şi una de după- 
prăznuire, adică Duminicile de astăzi „de dinaintea Naşterii 
lui Hristos” şi „de după Naşterea lui Hristos”. Pericopele 
evanghelice ale acestor două Duminici, alături de cele două 
pericope ale zilei de praznic (cea a Utreniei şi cea a 

Dumnezeieştii Liturghii) este bine de reţinut că sunt luate 
toate patru din Evanghelia după Matei (1, 1-25; 1,18-25; 2, 1- 
20 şi 2, 13-23) şi dezvoltă tema istorică a Naşterii lui Hristos, 
de la genealogia lui Hristos până la întoarcerea sfintei familii în 
Nazaret. Ele constituie, cu alte cuvinte, o grupă compactă de 
lecturi prăznicare, care este inserată în anul liturgic şi 
întrerupe şirul lecturilor Duminicilor lui Luca. 

În secolul al X-lea, tema sărbătorească a Duminicii de 
dinaintea Naşterii lui Hristos, care era „pomenirea sfinților 
strămoşilor noştri Avraam, Isaac şi lacov” (de aceea se şi 
numea „Duminica Sfinţilor Părinţi”) şi pomenirea „sfinţilor 
trei tineri, Anania, Azaria, Misail, şi a lui Daniil, prorocul” 
(din mutarea lor de la 17 decembrie), se împarte şi într-o altă 
Duminică pre-praznicală, Duminica de astăzi a strămoşilor. 
A existat atunci o tentativă de a se introduce în această 
Duminică o pericopă din Evanghelia după Matei (Mt. 8, 5-13, 
parabola cinei celei mari), prin imitarea sărbătorii Naşterii 
şi a celor două Duminici de dinainte şi de după praznic. 
Această pericopă vorbeşte despre strămoşii Avraam, Isaac şi 
Iacov (Mt. 8, 11). Într-o manieră mai conservatoare însă, Tipicele 
prevedeau citirea Evangheliei lui Luca, cea „de rând”, adică a 
pericopei Duminicii care venea în şirul normal, fără deosebire. 
Această rânduială mai nouă s-a fasonat în relaţie cu cele 
două de mai sus: a rămas pe de o parte şirul lui Luca, dar, prin 
mutare, pericopa Duminicii a 11-a vine să o înlocuiască pe cea 
„de rând”. Pericopa a 11-a a lui Luca este paralelă cu Mt. 8, 5-13, 
dar nu aminteşte numele strămoşilor Avraam, Isaac şi Iacov. 

Intr-o epocă oarecum ulterioară, după acelaşi sistem, 
s-a încorporat în perioada pre-praznicală a Naşterii lui Hristos 
şi Duminica de dinaintea Duminicii Strămoşilor. In această 
Duminică se citeşte iarăşi, prin mutare, evanghelia a 10-a a 
lui Luca, care se referă la vindecarea femeii gârbove, pentru 
motivul că ea este caracterizată de Domnul drept fiică a lui 
Avraam („fiică a lui Avraam fiind”, Le. 13, 16). 

Când luna decembrie are cinci Duminici, în prima 
Duminică a lunii se citeşte, iarăşi prin mutare, evanghelia a 
14-a a lui Luca (18, 35-43, vindecarea orbului din Ierihon), 


80 RĂSPUNSURI LA PROBLEME LITURGICE 


evident pentru dubla caracterizare de „Fiu al lui David” 
făcută Domnului de către orb. 

In felul acesta, prin sistemul mutării, fără să se fi 
clintit în general perioada lui Luca, toate Duminicile din 
decembrie sunt adaptate perioadei pre-praznicale a Naşterii 
Domnului, de vreme ce pericopele lor evanghelice se referă, 
fie şi ocazional, la numele strămoşilor lui Hristos, la David, 
Avraam şi la ceilalți patriarhi şi bărbaţi ai Vechiului Testament, 
cărora le este consacrată perioada de dinaintea Naşterii lui 
Hristos şi îndeosebi luna decembrie. Poate că este foarte 
puțin acest lucru, dar practica Bisericii a preferat această soluţie 
în loc să facă schimbări mai adânci în sistemul preexistent al 
pericopelor, introducând pericope ale înainte-prăznuirii şi 
mai potrivite din ceilalți evanghelişti. 

La întreaga discuţie legată de mutarea Duminicilor lui 
Luca se referă răspunsul de la întrebarea nr. 17. 

2. Lecturile evanghelice ale Duminicilor Postului Mare, 
după cum mărturisesc vechile Evangheliare şi imnografia 
veche a acestor Duminici, nu au fost de la început acestea. 
Numai prima Duminică a Postului a păstrat vechea ei pericopă 
evanghelică (In. 1, 44-52), care nu se referă la praznicul resta- 
bilirii cultului sfintelor icoane (Duminica Ortodoxiei), ci la 
pomenirea prorocilor Moise, Aaron şi Samuel (vezi „despre 
Care au scris Moise în Lege şi prorocii”, v. 45), care era vechea 
temă a zilei. La proroci se referă şi Apostolul (Evr. 11, 24-26. 
32-40), prochimenul, aliluiarul şi destul de vechile tropare 
ale acestei Duminici. Celelalte Duminici (a 2-a, a 3-a, a 4-a şi 
a 5-a a Postului) aveau alte evanghelii, din Evanghelia după 
Luca, respectiv parabolele fiului risipitor, a vameşului şi 
fariseului, a bunului samarinean şi a bogatului şi a săracului 
Lazăr, după cum se vede din imnografia acestor Duminici şi 
a săptămânilor care le urmează. Unde, când şi de ce s-au făcut 
aceste schimbări în pericopele din Postul Mare nu ne este cunoscut 
cu exactitate, deoarece problema nu s-a cercetat îndeajuns. 
Oricum, ea presupune o reorganizare generală a sistemului 
pericopelor în perioadele lui Luca şi Marcu, de vreme ce peri- 
copele de mai sus sunt cuprinse deja între pericopele Duminicilor 

din şirul lui Luca. În orice caz, în secolul al X-lea, după cum 
constatăm din Tipicul Sfintei Sofia din acea perioadă, în Duminicile 
din Postul Mare se citeau la Biserica Mare pericopele de astăzi 
din Apostol şi din Evanghelie. Poate că schimbările acestea 
s-au făcut pentru a se potrivi mai bine lecturile evanghelice 
cu temele Postului Mare şi pentru a se lega ultimele două 
Duminici cu Patima şi cu Paştile, aşa cum am văzut că s-a 
întâmplat în perioada pre-praznicală a Naşterii lui Hristos. 

Despre Evanghelia Duminicii I-a a Postului am vorbit 
deja. Pomenirea prorocilor se află în dependenţă cu tema sărbă- 
torească a Duminicii lăsatului sec de brânză, căderea celor 
întâi-zidiţi şi purtarea ulterioară de grijă a lui Dumnezeu 
pentru neamul oamenilor (vezi la Liturghia Sfântului Vasile 
cel Mare: „ai trimis proroci .. ai dat Legea spre ajutor”). 

Pericopa evanghelică a Duminicii a doua a Postului 
(Mc. 2, 1-12, vindecarea slăbănogului din Capernaum) are evident 
legătură nu cu Paştele, ci cu tema centrală a Postului Mare, 
pocăinţa şi iertarea păcatelor. Hristos este Fiul Omului care 
are puterea „să ierte pe pământ păcatele” (v. 10. Vezi şi v. 5-9). 

Pericopa din Duminica a treia face referire la crucea 
Domnului (Mc. 8, 34 — 9, 1), care este închinată în acea zi 
(Duminica Inchinării Sfintei Cruci), fie pentru că în această 
Duminică s-a mutat pomenirea aflării ei de la 6 martie, fie 
deoarece în această zi cădea, poate nu întâmplător şi fără 
legătură cu sărbătoare mutată a aflării, mutarea „sfintelor 
lemne” în secolul al VI-lea de la Apameea la Constantinopol. 
Crucea lui Hristos şi viaţa răstignită după pilda Domnului a 
celor ce-l urmează este una din temele principale, care îmbibă 
întreaga perioadă a Postului Mare. 

Pericopa evanghelică a Duminicii a patra (Mc. 9, 17-31) 
are ca legătură tematică cu Postul Mare lupta împotriva diavolului 
şi armele duhovniceşti cu care şi numai cu care, după cuvintele 
Domnului, poate să fie învins acela: rugăciunea şi postul (v. 29). 
La sfârşitul pericopei este cuprinsă şi prima descoperire a lui 
Hristos despre pătimirea pe cruce şi despre Invierea Lui. 

In Duminica a cincea a Postului avem în mod evident 
o pericopă de înainte-prăznuire (Mc. 10, 32-45), de vreme ce 

ea începe şi se sfârşeşte cu profeția foarte amănunțită despre 
„cele ce urmează să se întâmple” (v. 32). In două din aceste 
ultime Duminici paralela cu cele două Duminici ale înainte- 
prăznuirii Naşterii este foarte vizibilă. 

Ce înseamnă cuvântul „po6opoc!” şi care este 


legătura lui cu sărbătoarea Sfântului loan Teologul 
(8 mai - stihurile de la sinaxar). 


Cuvântul „posiopos” (de la „po6ov” — trandafir) este 
întâlnit în Mineele noastre tipărite, în al treilea stih al 
Sinaxarului Sfântului loan Teologul din ziua de 8 mai: 
„Oy6oârn redtovo poðropòv Bpovroy6vovo” care înseamnă 
„in a opta zi (a lunii mai) se săvârşeşte împodobirea cu 
trandafiri" a fiului tunetului (adică a lui loan, Mc. 3, 17). În 
manuscrisele sinaxarelor se lămureşte, epexegetic, pomenirea 
aceasta a Teologului ca „podopnoe” („Pomenirea Sfântului Apostol... 
adică ó po6opnog”). Din cele spuse în sinaxarele Mineelor 
despre legătura dintre „po6ouoc” şi „izbucnirea manei”, adică a 
prafului sfânt care a izvorât minunat în acea zi din mormântul 


13 Dicţionarul Liddell-Scott ne spune că po6onog înseamnă ceremonia la 
care mormintele erau împodobite cu trandafiri. 

14 Verbul neogrec podiţw înseamnă a colora în trandafiriu sau roz, a face 
trandafiriu sau roz, a rumeni; II. v.i. a se colora în trandafiriu sau în roz, 
a se rumeni. Expresia po6i(e. n auy are sensul de se întrevăd zorile (adică se 
colorează în trandafiriu zorile). De aici substantivul poopa — colorare în 
trandafiriu. La noi, cele trei stihuri de la sinaxar au fost traduse după 
cum urmează: 

Nu hrană, ci întărire oamenilor împărțeşte 

Ucenice al Domnului, mana ceea ce din mormântul tău izvorăşte 

În a opta zi săvârşim cu adevărat 

Înflorirea fiului tunetului celui lăudat. 

traducându-se substantivul „po6opog” prin „înflorire”. 

său, devine evident faptul că este vorba despre o sărbătoare 
care se făcea în Efes în biserica mare, unde exista şi mormântul 
Apostolului. În Tipicul Sfintei Sofia din Constantinopol din secolul 
al X-lea, apare scris de două ori cuvântul „po6ounoc”, pe 9 mai, la 
pomenirea patriarhului Timotei („ó porog Tod &ylov 
TiwpoBtouv rod narpiâpxov” — „rodismos'-ul sfântului patriarh 
Timotei ) şi în a doua Duminică după Cincizecime „a 
Sfântului Teodor cel din Sparachios, cel numit „poâionog”. In 
inscripţii apare şi verbul „po6icew”. 

Este vorba despre împodobirea mormintelor sfinților 
sau în general a mormintelor celor morţi cu trandafiri, pe 
care obişnuiau să o facă în mod firesc în perioada trandafirilor, 
adică în lunile mai — iunie. Toţi cei de sus, „înfloriţii”, care 
primesc apelativul de „po6onos”, sunt prăznuiţi în zilele lunii 
mai, iar Duminica a II-a după Cincizecime, potrivit calendarului 
iulian, cade între 24 mai şi 27 iunie. Obiceiul pare că era 
destul de răspândit, dacă e să judecăm după mărturiile de 
mai sus şi după alte surse care amintesc o practică asemănătoare 
pentru sărbătoarea Sfintei Teodosia (29 mai). La stihirile 
Laudelor de la slujba sfinţilor fraţi din Mitilene, David, Simeon 
şi Gheorghe, care se află în codicele 9,21 din secolul al XIV- 
lea al bibliotecii Laurentiane din Florenţa, există informaţia 
despre o minune care s-a făcut în timpul „înfloririi (poôtopòg)” 
mormântului lor de la mănăstirea lor din Mitilene. „Proiestosul” 
voia ca locaşul lor obştesc să „miroasă”, punând în el trandafiri: 
«A trandafiri părându-i-se că miroase racla înmiresmată a 
oaselor, proiestosul pe-aceştia pentru voi, din dragoste, i-a adus 
în raclă». Sfinţii însă nu au fost mulţumiţi de această manifestare 
a cinstirii; au arătat trandafirii ca „urât mirositor!” şi au 
izvorât mir în chip minunat: «Urât mirositori ați arătat voi 
trandafirii înaintea voastră, căci cu izvorâtoare miruri 
dumnezeieşti racla miroase celor ce vin la voi». 

În lumea idolatră romană şi greacă se făcea în aceeaşi 
perioadă a anului (mai-iunie) o sărbătoare pe care o numeau 
cu numele latinesc, deoarece se pare că îşi avea începutul în 
Italia, „rozalia” sau „rozaria”. Făceau procesiuni religioase, împo- 
dobeau mormintele cu trandafiri şi săvrşeau ospeţe funerare. 

De la aceştia au împrumutat şi creştinii obiceiul împodobirii 
cu trandafiri (po6onog) şi al cinelor mortuare. Este o mani- 
festarea atât de umană de dragoste şi cinstire faţă de cei 
morți şi, fireşte, dintr-o rațiune şi mai mare, faţă de sfinţi. 
Aducerea de flori — şi trandafiri — la mormintele sfinţilor şi a 
persoanelor iubite, care se face şi astăzi, este o formă actuală 
a vechiului po6opos — împodobirea cu trandafiri. 

Cum trebuie să fie pomenită stareţa la ectenia 
mare şi la celelalte momente în mănăstirile de 
maici? Sau nu trebuie pomenită? 


Nu cred că există vreun model mărturisit şi întărit din 
punct de vedere tradiţional de pomenire a stareţei mănăstirilor 
de maici, sau cel puţin nu am găsit nicăieri să se interzică 
vreun model de acest fel. Poate că acestui lucru se datorează 
şi lipsa consensului care, aşa cum am constatat, se observă 
în practica actuală. În orice caz modelul care e valabil pentru 
mănăstirile de bărbaţi nu este potrivit să se aplice şi aici, 
prin analogie: „Pentru părintele nostrul (N) ieromonahul...” 
sau „Pentru egumenul nostru...”. Acest model s-ar potrivi în 
gura celor care trăiesc în mănăstire, nu în gura preotului sau 
diaconului, care nici nu sunt membrii ai obştii maicilor ca să o 
numească „stareţa noastră”, nici nu se potriveşte cu demnitatea 
lor preoțească să o numească „maica noastră”. Pe de altă 
parte nici omiterea acestei cereri din pricina acestei dificultăți 
nu este indicată. 

Sunt de părere că cel mai răspândit model: „Pentru 
stareţa sfintei mănăstirii acesteia (N) monahia, dimpreună cu 
obştea el” este singurul corect sau cel puţin cel mai potrivit. 

Când un arhiereu este prezent în biserică, privat, 
în sfântul altar, este corect să se spună la apolis 
„Pentru rugăciunile sfântului stăpânului nostru...? 


Nu o să reluăm ceea ce am scris la răspunsul de la 
întrebarea cu numărul 110, despre sensul şi folosirea acestui 
„stih”, având atunci ca motivaţie înlocuirea lui cu „Hristos a 
înviat...” în timpul perioadei Paştelui. 

Câtă vreme arhiereul nu slujeşte sau nu stă în scaunul 
arhieresc, prezidând Liturghia — şi, prin urmare, nici nu zice 
„Pentru rugăciunile sfinților părinţilor noştri...”, invocând într-un 
mod oarecare smerit rugăciunile părinților şi preoţilor prezenţi 
(acesta este înţelesul iniţial al „stihului”) — este foarte firesc 
ca respectiva replică de răspuns la această cugetare sfântă 
să nu fie făcută de către cei către care se adresează prin 
„Pentru rugăciunile sfântului stăpânului nostru...”. Aceeaşi 
„intrecere”, ca să o caracterizăm aşa, respectuoasă între părți în 
manifestarea smereniei creştine o găsim şi în mănăstiri, de 
unde şi provine acest tip liturgic, în „Pentru rugăciunile sfinţilor 
părinţilor noştri...”, care constituie răspunsul egumenului la 
„Pentru rugăciunile sfântului părintelui nostru...”, la masă şi 
în multe alte situaţii. 

Acestea se zic, după cum este bine înţeles, atunci când 
este prezent arhiereul sau egumenul. Şi aşa se şi face, foarte 
corect, totdeauna şi în practică. Dacă acesta nu este prezent 
este de neînțeles folosirea acestor două tipuri cu totul personale 
(...a sfântului stăpânului...”, „... a sfântului părintelui...”). Iar 
prezent este atunci când stă oficial în adunare. Când însă se 
află ascuns, deoparte, în Sfântul Altar şi prin această atitudine 
a sa arată că nu doreşte să se i facă simțită prezenţa, cum să 
se adreseze public preotul către el în timpul apolisului şi, 
fără discernământ, fără să respecte momentul privat al acestuia, 
să ceară oficial rugăciunile lui? Este ca şi când l-ar descoperi 
ascuns şi l-ar sili în mod necuviincios să ia parte la slujbă. 

O oarecare paralelă este cazul lui „Pe arhieria voastră 
să o pomenească Domnul Dumnezeu...” din timpul Vohodului 
Mare. Aceasta ne poate duce şi la fulosirea corectă a lui 
„Pentru rugăciunile...” în cazul nostru. Aşa cum privat preotul 
slujitor poate şi trebuie să se adreseze arhiereului în Sfântul 
Altar urându-i „Arhieria voastră ...”, tot aşa preotul poate — 
şi cred că şi trebuie —să ceară binecuvântare sau iertare, 
după caz, în mod privat sau să îi ceară rugăciunile pentru 
terminarea slujbei. Nu însă public. 

Tipurile sfinte, când sunt ţinute corect, asigură demni- 
tatea arhiereului şi a preotului şi îi păzesc pe amândoi de orice 
fel de neînțelegere. Ele se mişcă într-o atmosferă de înaltă 
bună-cuviinţă, dragoste şi cinstire reciprocă, însă, totodată, şi de 
adevărată smerenie în Hristos şi respect al unuia față de celălalt. 

Din ce motiv în perioadele Evangheliilor după loan 
sau Luca, se inserează pericope de la ceilalți 
evanghelişti, în timp ce din titlurile acestor 
perioade se vede că acest lucru este exclus? 


Într-adevăr, titlurile perioadelor particulare ale „Evangheliei” 
(Evangheliarului sau Eclogei) care apar la începutul fiecărei 
perioade („Dumnezeiasca şi Sfânta Evanghelie după loan”, 
„... după Matel...”), dau impresia că este vorba despre împărțiri 
ermetice, adică despre citirea pericopelor numai din 
Evangheliile perioadei evanghelistului, fiecare aparţinând 
uneia din cele patru unităţi. Această impresie este intensificată 
atât de icoanele evangheliştilor, cât şi de subtitluri care, şi în 
manuscrise, şi în tipărituri, se inserează între unităţi şi le 
separă. Este neîndoielnic că această împărţire a anului în 
patru perioade, după cei patru evangheliști, există. Tradiția 
legată de acest lucru este rezumată în rânduiala foarte veche 
pe care o găsim în Tipicul Sfintei Sofia din Constantinopol, codicii 

Timiou Stavrou 40 şi Patmos 266 din secolul al X-lea: «Trebuie 
să se ştie că Evangheliile se citesc în felul acesta: de la Paşte 
până la 50 (adică la Cincizecime) Evanghelia după loan; de 
la 50 până la anul nou (adică 23 septembrie) cea după Matei; 
de la anul nou până la Post, cea a lui Luca, de la începutul 
postului până la Florii, cea după Marcu». Inserarea pericopelor 
de la alţi evanghelişti în aceste perioade ale Evanghelilor 
trebuie mai degrabă să fie caracterizată ca o excepţie. Şi 
astfel de excepții există din destul. Mai departe vom încerca să 
le explicăm, după ce, cum e şi firesc, le localizăm mai întâi. 

Perioada Evangheliei după loan este relativ cea mai 
lipsită de asperităţi. Ea începe din Duminica Paştelui şi 
ajunge până în Duminica Cincizecimii. In toate aceste zile se 
citesc pericope din Evanghelia după loan, cu trei excepţii, 
care sunt notate în manuscrise: «Trebuie ştiut că se citeşte 
toată evanghelia după loan în toate cele şapte săptămâni, 
numărate de la marea Duminică a Paştelui, fără trei zile 
anumite» (codicele Sinai 754). Aceste trei zile sunt marțea 
Săptămânii Luminate, Duminica Mironosiţelor şi joia Înălţării. 
Pentru Înălţare motivul este evident: în Evanghelia după 
Ioan nu se face referire la aceasta. Mai potrivită a fost găsită 
istorisirea lui Luca (24, 36-52), bineînţeles în legătură cu 
pericopa din Fapte (1, 1-12), împreună cu care constituia 
perechea lecturilor de la Liturghia acestui praznic. 

Celelalte două cazuri sunt mai dificile. In marţea 
săptămânii mari se citeşte periocopa din Evanghelia lui 
Luca, care relatează arătarea Domnului către cei doi care 
mergeau la Emaus (Lc. 24, 12-35), adică a 5-a Evanghelie 
eotinală. Numai faptul că acestă Evanghelie este una a Invierii 
nu îndreptăţeşte citirea ei în Săptămâna Luminată. Conform 
sistemul lecturilor din săptămâna Paştelui care este în vigoare, 
nu se citesc pericope ale Invierii, ci continuarea Evangheliei 
după loan. Citirea ei în acea zi s-ar fi justificat şi explicat 
dacă evenimentul descris ar fi avut loc în ziua de marţi de 
după Paşti. Dar această arătare a Celui înviat s-a întâmplat 
chiar în ziua Invierii, afară numai de cazul în care pasajul 
24, 21 „astăzi este a treia zi de când s-au petrecut acestea” 

(adică de la ziua de Vineri) nu a fost greşit interpretat, în 
înțelesul că se referă la a treia zi de după Înviere (ziua de 
marți), lucru improbabil. Şi încă ceva: din textul continuu al 
lui Ioan, care se citeşte de la Duminica Paştelui până în joia 
Săptămânii Luminate (1, 1-17.18-28 şi 35-52) lipseşte exact o 
pericopă (1, 29-34: „...loan vede ... am văzut şi am mărturisit 
că Acesta este Fiul lui Dumnezeu”), cea care corespunde 
marței din Săptămâna Luminată şi care, cu siguranță, se 
citea în această zi înainte de a fi fost înlocuită de pericopa 
din Luca. De ce s-a făcut această schimbare nu putem să ştim, 
cel puțin nu din elementele care ne sunt cunoscute până 
acum. Faptul că pericopa din Ioan 1, 29-34 este pericopa 
Liturghiei din 7 ianuarie (Soborul Inainte-mergătorului), nu 
este un motiv puternic ca să se justifice omiterea ei, de vreme ce 
şi pericopa imedia următoare (In. 1, 35-52) se citeşte şi în 
miercurea Săptămânii Luminate şi la Liturghia din ziua de 
pomenire a Sfântului Apostol Andrei (30 noiembrie). Dimpotrivă, 
conform Tipicului bisericii Invierii din lerusalim (codicele T. 
Stavrou 43 din anul 1122), în Săptămâna Luminată se citeau 
la Ierusalim în timpul Utreniilor acestor zile Evangheliile 
eotinale. Dacă schimbarea pericopei care ne preocupă s-a făcut 
acolo, se poate interpreta fie ca o supravieţuire a acelei practici, 
fie că se datorează vreunei adunări de cult care s-ar fi făcut 
în marţea Săptămânii Luminate în satul Emaus. In orice caz 
rânduiala actuală exista deja în secolul al X-lea, de vreme ce 
este mărturisită de Tipicul Sfintei Sofia amintit mai sus. 
Introducerea pericopei Marcu 15, 43 — 16, 8 în a treia 
Duminică de după Paşti se datorează unor raţiuni calendaristice. 
În această zi se prăznuieşte, potrivit Tipicului de mai sus al 
Sfintei Sofia, „pomenirea drepţilor Iosif din Arimateea şi 
Maria Magdalena şi a celorlalte uceniţe ale Domnului”. Sinaxarul 
Penticostarului mai adaugă şi pe ucenicul „nocturn”, pe Nicodim, 
şi personalizează pomenirea ucenițelor la grupul femeilor 
mironosițe. În această Duminică, după cum este mărturisit 
de Canonarul ierusalimiteano-georgian din secolul al VII-lea, se 
citea iniţial pericopa In. 2, 1-11, adică relatarea despre 
minunea Domnului de la nunta din Cana. Cu siguranţă că şi 

aici avem o schimbare târzie în ceea ce priveşte subiectele 
Duminicilor şi pericopele care se citeau în acestea, poate 
chiar o încercare de legare directă cu tema Paştelui a primelor 
două Duminici ale Penticostarului, adică crearea a două Duminici 
de „după-prăznuire”. Iosif, Nicodim şi mironosiţele sunt puşi 
primii în sinaxar şi în slujba acestei Duminici ca unii care au 
fost martori ai îngropării şi Invierii lui Hristos. De ce însă s- 
a preferat pericopa din Marcu în locul relatării paralele din 
Evanghelia după loan, aşa cum era firesc? Poate pentru că 
relatarea lui Marcu este mai cuprinzătoare (chiar dacă nu se 
aminteşte Nicodim). Poate şi pentru că femeile mironosiţe nu 
sunt amintite de loan, excepție făcând numai Maria Magdalena. 
Citirea continuă a Evangheliei după Matei, care începe în 
lunea Sfântului Duh, se prezintă compactă şi fără excepţii 
până în Duminica a XI-a. De acolo până în Duminica a XVI-a 
începe citirea, în zilele de rând, a Evangheliei după Marcu, 
în timp ce citirea celei după Matei se continuă în sâmbete şi 
în Duminici. Exact acelaşi lucru se întâmplă şi cu Duminicile 
şi săptămânile lui Luca, unde de la început (lunea de după 
Duminica Inălţării Sfintei Cruci) şi până în Duminica a XII- 
a avem o unitate compactă şi se citeşte continuu, fără nici o 
excepţie, Evanghelia după Luca. Din lunea săptămânii a XIII-a 
se inserează, în zilele de rând, lecturi din Evanghelia după 
Marcu, din punctul de unde s-a oprit în vinerea săptămânii a 
XVI-a a lui Matei (Mc. 8, 1-10), adică de la Mc. 8, 11. In zilele 
se sâmbătă şi Duminică se citesc pericopele lui Luca, aşa 
cum am văzut că se întâmplă şi în perioada lui Matei. Duminica 
lăsatului sec de carne are o pericopă din Evanghelia după 
Matei (25, 31-41, a Infricoşătoarei judecăţi), ca şi sâmbăta şi 
Duminica lăsatului sec de brânză (Mt. 6, 1-13 şi Mt. 6, 14-21), în 
timp ce în zilele de rând ale săptămânii brânzei (afară de miercuri 
şi vineri, care sunt zile aliturgice şi de aceea nu au lecturi — 
în vechime se săvârşea Liturghia Darurilor mai înainte sfinţite 
şi din acest motiv nici nu aveau lecturi din Apostol şi 
Evanghelie) se revine la sfârşitul Evangheliei după Luca. 
Acum, de ce s-au întâmplat aceste inserări ale pericopelor 
lui Marcu la sfârşitul perioadelor lui Matei şi Luca şi de ce 

revine iarăşi citirea din Luca în timpul săptămânii brânzei? 
Este evident că aceste aranjări au legătură cu perioada Postului 
Mare şi cu dezvoltarea treptată a acestei perioade pregătitoare. 
S-a voit, cu alte cuvinte, ca perioada Postului Mare să rămână 
ca o perioadă de citire continuă a Evangheliei după Marcu, aşa 
cum este astăzi în Evangheliarele noastre. Din Evanghelarele 
foarte vechi, însă, şi din imnografia veche a Duminicilor 
Postului Mare şi a săptămânilor lor cunoaştem că şi în 
această perioadă se citeau pericope din Evanghelia lui Luca. 
Dar, deoarece Postul Mare are Evanghelie numai sâmbăta şi 
Duminica, s-a mutat citirea continuă a Evangheliei lui Marcu în 
perioadele lui Matei şi Luca, încercându-se astfel să se 
regleze sistemul pericopelor, astfel încât relatarea Patimilor 
de la aceşti doi evanghelişti (Luca şi Marcu) să vină înainte 
de începutul Postului Mare, pentru a-l pregăti. Astfel, în 
timpul Săptămânii Mari, pericopele Patimii şi a evenimentelor 
care o preced sunt luate în marea lor majoritate din Evangheliile 
lui Matei şi loan, adică a evangheliştilor care au fost martori 
oculari ai evenimentelor, ale căror capitole legate de aceasta 
au fost lăsate intenţionat în afara sistemului citirii continue 
a acestor Evanghelii în perioadele lor. Astfel, în Săptămâna 
Mare se citesc pericope din Marcu şi Luca numai ca excepție. Din 
32 de pericope evanghelice care se citesc din sâmbăta lui Lazăr 
până în Sâmbăta Mare, 15 au fost luate din Evanghelia după 
Matei, 11 din cea după loan şi numai 3 din cea după Marcu 
şi cea după Luca. De altfel, perioada pregătitoare pentru Postul 
Mare s-a construit prin mutarea a două pericope din Luca, 
care în vechime aparţineau Postului Mare (a Vameşului şi 
Fariseului — a Fiului risipitor), două pericope din Matei (a 
Infricoşătoarei Judecăţi — a lăsatului sec de brânză), ba chiar 
şi a femeii cananeence, care se citeşte aproape totdeauna 
înainte de începutul Triodului. 

In fine, perioada citirii Evangheliei după Marcu se limi- 
tează la cinci sâmbete şi la acelaşi număr de Duminici ale 
Postului. Şi aici însă există o excepţie. În Duminica I-a a 
Postului se citeşte pericopa In. 1, 44-52 pentru fraza: „despre 
Care a scris Moise în Lege şi Proroci, l-am aflat, pe Iisus, fiul 

lui Iosif, cel din Nazaret” (v. 46). Aşa cum am scris într-un 
alt context, în această Duminică se sărbătorea pomenirea 
prorocilor Moise, Aaron şi a celorlalţi. Această pericopă era 
singura potrivită, devreme ce în ea lisus este recunoscut de 
ucenicii Săi ca Mesia cel prorocit de proroci. 

Faptul că în perioada fiecărui evanghelist s-a depus, 
în principiu, efortul ca măcar în Duminici să se citească 
pericope din evanghelistul acelei perioade se vede şi din lecturile 
evanghelice ale Duminicilor Sfinţilor Părinţi de la Sinoadele 
Ecumenice. Astfel, în Duminica Sfinţilor Părinţi de la 
Sinodul I Ecumenic, a şaptea după Paşti, se citeşte pericopa 
In. 17, 1-13, în Duminica Sfinţilor Părinţi din iulie pericopa 
Mt. 5, 14-19 şi în Duminica Sfinţilor Părinţi din octombrie, 
prin mutare, „evanghelia semănătorului” (Le. 8, 5-15), în 
timp ce iniţial era prevăzută şi aici citirea pericopei Mt. 5, 
14-19. Acelaşi lucru s-a întâmplat şi cu Duminica Strămoşilor, 
în care, prin mutare, s-a pus pericopa a Xl-a a lui Luca (14, 
16-24) în locul pericopei paralele Mt. 8, 5-13, care este 
prevăzută de anumite manuscrise şi care era mult mai 
potrivită, deoarece în ea se vorbeşte deschis despre patriarhii 
Avraam, Isaac şi Iacov (v. 11), care sunt prăznuiţi în această 
Duminică împreună cu ceilalți strămoşi ai lui Hristos. 


428 


Se poate face consumarea parţială a Sfintelor 
înainte de împărtăşirea credincioşilor? 


Nu văd să existe vreun motiv, fie şi practic, care să 
îndreptăţească consumarea parţială a Sfintelor înainte de 
împărtăşirea credincioşilor. Preotul, după rânduială, se împăr- 
tăşeşte el primul şi după aceea cheamă poporul să se împărtăşească 
şi el de Preacuratele Taine. Este vorba despre un act unitar 
de apropiere de Dumnezeiasca Impărtăşanie a clerului şi a 
poporului, care începe cu „Sfintele Sfinţilor” şi cu rugăciunile 
pregătitoare, şi se încheie cu îndemnurile diaconești şi cu 

rugăciunea de mulțumire. În vechime această unitate era 
mai evidentă, deoarece nu era întreruptă prin mai noul „Cu 
frică de Dumnezeu...”. Nici cântarea chinonicului nu se oprea 
după împărtăşirea preoților, ci se continua şi în timpul 
împărtăşirii laicilor, după cum trebuie să se facă şi astăzi, 
dacă există mulți care vin la Sfintele Taine. Consumarea 
resturilor Dumnezeieştii Impărtăşanii se face după împărtăşirea 
tuturor, la proscomidiar — mai demult se făcea la diaconicon 
— după terminarea Dumnezeieştii Liturghii. Sfânta Masă, de 
altfel, nu este nici din punct de vedere tradițional, nici din 
motive practice, locul cel mai potrivit pentru consumarea 
chiar şi parţială a Sfintelor. 


429 


La Ceasurile împărăteşti din ajunul Crăciunului, 
al Bobotezei şi din Vinerea Mare nu se indică 
nicăieri că după Apostol se cântă „Aliluia”. Dacă 
trebuie să se cânte, de ce nu scriu aceasta cărțile, 
iar dacă nu trebuie, care este motivul? 


Întrebarea, foarte corect, cuprinde două părți: Prima 
se referă la faptul dacă se cântă „Aliluia” la Ceasurile 
împărăteşti, iar a doua, în cazul unui răspuns negativ, care 
este motivul omiterii lui. 

1. Pentru început, este într-adevăr ciudată această 
tăcere a textelor noastre liturgice. In cărțile tipărite, nici în 
Vinerea Mare, nici în ajunul Crăciunului şi Bobotezei nu se 
spune nimic despre „Aliluia” de după pericopa apostolică şi 
înainte de Evanghelia Ceasurilor împărăteşti. Dacă aceasta 
şi-a avut cauza într-o greşeală sau omisiune tipografică, ar fi 
fost puţin probabil ca această greşeală sau omisiune să se fi 
făcut în toate aceste cazuri, adică de douăsprezece ori, devreme 
ce slujbele Ceasurilor se cântă în fiecare din aceste trei zile. 
Pe de altă parte, indicaţiile tipiconale în toate aceste cazuri sunt 

atât de amănunțite încât nu lasă loc ipotezei că a trecut neobservat 
un punct, chiar şi de amănunt, din aceste slujbe. Desigur, 
puţin mai Jos, la descrierea slujbei Vecerniei acestor mari 
praznice, care are, după cum se ştie, lecturi din Apostol şi din 
Evanghelie, se dă dovada despre existența lui „Aliluia”, glasul şi 
stihurile lui. Acelaşi lucru se întâmplă în toate cărţile noastre 
de cult, în Apostol, în Minee, în Triod, în Penticostar şi în 
Evhologhion. Când o slujbă are lectură apostolică şi evanghelică, 
în mod neapărat după Apostol se indică glasul şi stihul sau 
stihurile lui „Aliluia”. Astfel se întâmplă la lecturile Duminicilor, 
ale sărbătorilor, ale zilelor de rând şi ale Tainelor şi ierurgiilor 
Bisericii noastre, cum ar fi la Botez, la Cununie, la sfeştanii, 
la Maslu, la Agheasma mică şi mare, la tunderea în monahism 
cu schima mică sau mare, la slujba înmormântării mirenilor, 
a preoţilor şi pruncilor, ba chiar şi la „apostol-evanghelia” 
procesiunilor, la secetă, cutremur, năvălirea barbarilor etc. 
Discuţia primeşte o importanţă deosebită dacă facem 
recursul datorat la vechile Tipice, care şi acestea descriu cu 
lux de amănunte rânduiala Ceasurilor împărăteşti. De 
exemplu, Tipicele Sfântului Sava (cod. Vatopedi 322/956 din 
sec. XIII-XIV şi ed. Veneţia 1771), al mănăstirii Everghetidos 
din secolul al XII-lea, al bisericii Invierii din Ierusalim din 
anul 1122, al mănăstirii Mântuitorului din Mesina din anul 
1131, Tipicele manuscrise mai noi ale mănăstirilor de la 
Sfântul Munte, cum ar fi Dionisiou, Kostamonitou, Sfântul 
Pavel, Xiropotamou şi Filotheou, dau exact aceeaşi imagine 
cu cea pe care ne-o pun la dispoziţie tipăriturile. Adică, în timp 
ce în toate cazurile de citire a Apostolului — Evangheliei şi, 
bineînțeles, şi la Vecernia Crăciunului, Bobotezei şi Vinerii Mari, 
notează „Aliluia” şi de la unul până la patru stihuri din 
psalmi, la toate slujbele Ceasurilor împărăteşti îl omit. Să 
notăm că această armonie a vechilor Tipice nu poate să fie 
întâmplătoare, de vreme ce în alte momente rânduiala 
Ceasurilor împărăteşti, aşa cum este descrisă de aceastea, 
nu este exact aceeaşi, ci prezintă diverse variante. Şi iarăşi, 
este demn de remarcat faptul că Tipicul bisericii Învierii ŞI 
Tipicul codicelui Sinai (1096 din secolul al XII-lea) prevăd înainte 


94 RĂSPUNSURI LA PROBLEME LITURGICE 


de Evangheliile Ceasurilor împărăteşti cântarea prochimenelor, 
nu însă a aliluiarelor. Un Canonar-Tipic al Bisericii lerusalimului, 
care s-a păstrat în traducere georgiană şi care urcă până 
spre secolul al VII-lea, nu are slujba Ceasurilor împărăteşti 
în Vinerea Mare, ci o formă embrionară a ei, care este 
constituită din douăsprezece tropare, stihuri din psalmi şi 
multe lecturi. Şi aici, înainte de Evanghelii există prochimene, 
nu însă şi „Aliluia”. In plus, se notează clar la Vecernia din 
Joia Mare: „Aliluia nu se zice”. Urmând în mod evident 
aceeaşi tradiție, primul papă de Navplio, Nicolae Malaxos, în 
secolul al XVI-lea, a alcătuit slujbele Ceasurilor împărăteşti 
pentru praznicul Cincizecimii, fără să noteze cântarea 
aliluarului în aceste slujbe ale lui. 

Astăzi „Aliluia” dintre Apostol şi Evanghelie trece 
aproape neobservat, deoarece se cântă repede şi numai de 
trei ori, fără o grijă deosebită pentru glasul cântării lui. Practica 
s-a alienat. Conform vechii rânduieli corecte „Aliluia” se 
cânta de nouă ori sau de doisprezece ori (3x3 sau 3x4), pe un 
glas anume şi cu stihuri din psalmi alese special, care de 
fiecare dată sunt scrise în cărţile de cult şi în manuscrise şi 
variază între unul şi trei sau chiar patru stihuri. Îl 
introducea citețul prin cuvintele „Aliluia. Psalmul lui David”, 
diaconul zicea, ca şi la prochimen, „Înţelepciune. Să luăm 
aminte” şi în timpul cântării lui se făcea tămâiere, se zicea 
rugăciunea Evangheliei, binecuvântarea diaconului-binevestitor 
şi se făcea mutarea lui la amvon. Era, cu alte cuvinte, un 
element foarte viu, cu o prezenţă puternică în slujbă şi cu o 
determinare liturgică bine stabilită. Neînsemnarea lui în 
slujbele Ceasurilor împărăteşti înseamnă clar că „Aliluia” nu 
se cânta în timpul lor şi , prin urmare, nici nu spuneau în 
timpul Ceasurilor împărăteşti rugăciunea de dinainte de 
Evanghelie, nici nu se făcea tămâiere, iar Evanghelia o citea 
preotul şi nu diaconul, aşa cum se face până astăzi. Mărturiile 
cărţilor de cult, tipărite sau manuscrise, sunt în concordanţă. 

2. Răspunsul la cea de-a doua parte a întrebării, de ce 
nu se cântă aliluarii la Ceasurile împărăteşti, este destul de 
greu de dat sau poate, din câte se vede, chiar imposibil. 

Cred că pot fi presupuse două interpretări posibile, 
dar nu întru totul multumitoare. Una poate fi caracterul de 
pocăință al Ceasurilor împărăteşti din Vinerea Mare, care 
stă în antiteză cu caracterul doxologic şi de bucurie al 
cântării „Aliluia”. Slujbele Ceasurilor împărăteşti ale Crăciunului 
şi Bobotezei au fost făcute prin imitarea Ceasurilor împărăteşti 
din Vinerea Mare şi păstrează multe din caracterul de umilinţă 
al acelora. „Aliluia” însă, din tradiţia noastră liturgică, nu 
este socotit numai o expresie a bucuriei, ci şi un imn de 
umilinţă. El înlocuieşte, după cum se ştie, pe „Dumnezeu 
este Domnul...” în zilele de rând ale Postului Mare şi în primele 
zile ale Săptămânii Mari. Şi, lucrul cel mai important, el apare, 
aşa cum am văzut, chiar şi la Vecernia din Vinerea Mare. Nu 
este logic ca într-o parte să nu se cânte deoarece este un imn 
de bucurie, iar în alta să se cânte ca imn de umilinţă. 

Legat de aceasta şi oarecum lămuritoare sunt cele scrise 
în $ 43 din Tipicul Bisericii celei mari a lui Hristos al lui G. 
Biolakis, ed. M. Saliberou, Atena 1921, p. 37: «lar a se omite în 
ziua de Paşti şi în celelalte zile din Săptămâna Luminată 
cântarea Aliluia de după Apostol şi după chinonic, nicăieri 
nu se află în vechile Tipice... şi stranele sunt datoare să-l 
cânte». Din cele de mai sus se vede că unii socoteau cântarea 
nepotrivită în timpul Paştelui şi a Săptămânii Luminate, 
probabil fie deoarece îi dădeau un caracter de umilinţă, fie 
pentru că erau influențați de Liturghia din Sâmbăta Mare, 
unde, după cum se ştie, se cântă „Scoală-te, Dumnezeule, judecă 
pământul...”, cu stihuri, după modelul vechilor prochimene, 
având stihuri din psalmul 81, de unde şi provine (v. 8). Tipicul, 
în această situaţie, are în mod evident dreptate, de vreme ce în 
cărţile noastre de cult se indică atât pentru Paşte, cât şi pentru 
zilele din Săptămâna Luminată cântarea „Aliluia” după Apostol, 
cu stihuri speciale, bineînţeles, de fiecare dată de bucurie. 

A doua interpretare care se poate susține este că 
aliluarul este un element organic al Dumnezeieştii Liturghii. 
În timpul lui se înainte-vesteşte auzirea pericopei evanghelice şi 
se pregăteşte poporul pentru aceasta, după cum învaţă 
Părinții tâlcuitori ai Dumnezeieştu Liturghii (vezi: Gherman 

al Constantinopolului, Istorie bisericească şi vedere mistică: 
«Aliluia: vestitor al Evangheliei, strigând: „Domnul vine”». Şi 
Simeon al Tesalonicului, Tâlcuirea 66: «lar înainte de 
Evanghelie imnul Aliluia, care arată lauda lui Dumnezeu şi 
venirea peste tot a harului dumnezeiesc, care este citirea 
Evanghelie»). Cu alte cuvinte, Aliluia este un fel de prochimen 
doxologic al Evangheliei, care acoperă, după cum am scris şi 
altă dată, citirea rugăciunii de dinainte de Evanghelie, tămâ- 
ierea, binecuvântarea diaconului binevestitor şi mutarea lui 
la amvon. In cazul Ceasurilor împărăteşti nici nu se 
săvârşeşte Liturghie, nici nu se zice rugăciunea de dinainte 
de Evanghelie, iar Evanghelia este citită de către preot în 
faţa uşilor împărăteşti. Cu siguranţă că nici tămâiere nu se 
săvârşea, de vreme ce aceasta a fost făcută după rânduială în 
timpul cântării idiomelelor. Dimpotrivă, în timpul Vecerniei se 
cântă „Aliluia”, deoarece în în Vinerea Mare se săvârşea în 
continuare Liturghia Darurilor mai înainte sfinţite, iar în 
timpul Vecerniilor Crăciunului şi Bobotezei se săvârşeşte, 
fără excepţie, Liturghia Sfântului Vasile cel Mare. De altfel, 
Evanghelia de la Vecernie se rosteşte de către diacon de la 
amvon şi, cu siguranță, cântarea aliluarului presupune şi 
aducerea de tămâie în acest moment. 

Împotriva acestei interpretări, oricum mai probabilă 
decât prima, vine cântarea lui „Aliluia” în alte situaţii în 
afară de Dumnezeiasca Liturghie. Şi pentru slujbele Sfântului 
Botez, Cununiei, a tunderii în monahism şi a sfinţirilor de 
biserici este un fapt neîndoielnic că Apostolele şi Evangheliile 
lor — prin urmare şi aliluarul — nu aparţin organic acestor 
slujbe, ci Dumnezeieştii Liturghii, cu care erau de la început 
legate. Pentru celelalte situaţii însă (sfeştanii, maslu, slujbele de 
înmormântare, ş.a.) nu se întâmplă acelaşi lucru, cel puţin în 
practica mai târzie. 

Din cele văzute până acum tragem concluzia că ceea ce 
este sigur este faptul că „Aliluia” nu se cântă înainte de 
Evanghelie la slujbele Ceasurilor Impărăteşti. Însă cauza 
pentru care nu se cântă rămâne încă întunecată. 

430 


Tipicul notează în patru rânduri că, de fiecare 
dată când se citeşte Evanghelia despre Zaheu, se 
citeşte împreună cu ea şi Apostolul din Duminica a 
XXXII-a (ed. M. Saliberu, p. 157). În 1983 însă, în 
Calendarul-Tipic al Bisericii Greciei (p. 32) este 
indicat Apostolul din Duminica a XV-a. Cum se 
explică această abatere singulară? 


Într-adevăr, în „Însemnările despre Apostol şi Evanghelie” 
din Tipic, la care face trimitere întrebarea, se prevede citirea 
împreună a Evangheliei a XV-a a lui Luca şi a Apostolului 
Duminicii al XXXII-a. Această prevedere este în acord cu 
tabelul citirilor şi cu tabelele canonice tipărite la sfârşitul 
Evangheliilor (sau Evangheliarelor). Pentru aceeaşi rațiune 
şi mitropolitul de Heliopolis, Ghenadie (Arabatzoglou), în 
studiul său „Baze şi îndrumări pentru alcătuirea tabelului 
canonic al evangheliilor din fiecare an, cu tabele legate de 
aceasta” (Ortodoxia, v. III [1938], p. 385 şi v. XIV [1939], p. 
23), precum şi Levkis Pagkratios în articolul său „Reguli şi 
îndrumări pentru alcătuirea tabelelor pascaliei” (Ortodoxia, 
v. XIV [1939], p. 314 şi 338) urmează întotdeauna prevederea de 
mai sus. Acest lucru se întâmplă în toate „Calendarele- 
Tipice” ajutătoare, care sunt editate în fiecare an, pe care am 
reuşit să le cercetez (aproape treizeci). Numai „Calendarul- 
Tipic” al Bisericii Greciei din anul 1983 se pare că face 
această excepţie. Este vorba de o greşeală, pe care o semnalează 
Şi o corectează domnul G. Mpekatoros în „Rânduiala” din acelaşi 
an (1983). La paginile 8-14 el analizează exhaustiv cum anume 
stau lucrurile şi care este soluţia corectă. Susţinearea unei poziții 
diferite se poate vedea în „Calendarul-Tipic” al Bisericii Greciei 
din anul 1983, p. 6-8. În rezumat, problema este în felul următor: 

Când Sfintele Paşti — bineînţeles, după calendarul 
gregorian — se prăznuiesc pe 1 sau 8 mai, ca în 1983, Duminica 
în care trebuie să se citească pericopa evanghelică despre 

Zaheu (şi, prin urmare, şi Apostolul citit împreună cu ea, cel 
al Duminicii a XXXII-a) cade în aceeaşi zi cu sărbătoarea 
Sfinţilor Trei lerarhi. Exact acest lucru îl prevăd pentru anul 
1983 „Calendaru!” şi „Rânduiala”. Apostolul Duminicii a XXXII-a 
însă, şi Evanghelia despre Zaheu nu revin în Duminica următoare 
(6 februarie), ci se socotesc pierdute, deoarece la mănăstiri, 
mai demult şi în parohii, în aceste situaţii se citesc lecturi 
duble (a Duminicii şi a Sfântului). Iarăşi, potrivit prevederilor 
Tipicului, în duminicile dintre Duminica lui Zaheu şi până în 
Duminica Vameşului şi a Fariseului (în anul 1983 au fost 
trei duminici: 6, 13 şi 20 februarie) se citesc pericopele luate 
din anul bisericesc în curs, nu cel astronomic (în situația de 
față, cel început de la Paştele din 1982), pericope din Evanghelia 
lui Matei, împreună cu apostolele citite împreună cu ele, 
adică a XV-a a lui Matei (a învățătorului de lege) şi pericopa 
a XV-a a epistolelor, a XVI-a a lui Matei (a talanţilor) şi a 
XVI-a a epistolelor, şi a XVII-lea a lui Matei (a cananeencei) 
şi a XVII-a a epistolelor. Acest lucru îl prevăd şi tabele canonice 
mai noi, care sunt luate drept criteriu la ediția Evangheliei 
de la Apostoliki Diaconia din anul 1986, p. 43-50. 
„Calendarul-Tipic” al Bisericii Greciei a aplicat în 
parte această prevedere. Adică, a socotit nepierdută Evanghelia 
lui Zaheu şi a repus-o pe 6 februarie, dar a lăsat deoparte 
Apostolul din Duminica a XXXII-a şi, în locul lui, a prevăzut 
pentru Duminica aceasta Apostolul Duminicii a XV-a, care se 
citeşte împreună însă cu Evanghelia a XV-a a lui Matei (a 
învățătorului de lege). Era mai firesc dacă Apostolul din 
Duminica a XXXII-a nu se socotea pierdut şi era şi el repus 
pe 6 februarie, astfel încât nu s-ar fi distrus legătura tradițională 
dintre pericopa lui Zaheu şi Apostolul Dumincii a XXXII-a. 
În această situație însă, greşeala ar fi fost dublă. Bineînțeles, în 
ambele situaţii, nu este vorba despre o greşeală „de moarte”. 
Poate că s-ar putea socoti şi foarte firească şi în conformitate 
cu duhul — bineînţeles nu cu litera — prevederilor tipiconale, 
revenirea asupra unei pericope care nu s-a citit, de vreme ce 
într-un fel sau altul — bine sau rău — nu se mai citesc două pericope 
(din Evanghelie sau din Apostol) în cultul nostru de parohie. 

S-ar putea replica în situaţia de faţă că duhul şi litera 
coincid aici. Tipicul nu este scris numai pentru bisericile de 
mir, ci şi pentru mănăstiri. lar câtă vreme în parohii se 
aplică o „iconomie”, aceasta nu trebuie să tulbure rânduiala 
citirilor şi în Duminicile următoare, adică să creeze o anomalie 
şi mai mare. Deoarece, în mod necesar, in Duminca de după 
unele pericope ar trebui să se citească în mănăstiri, devreme 
ce pericopa lui Zaheu şi Apostolul ei s-ar citi pe 30 ianuarie 
împreună cu pericopele Sfinților Trei Ierarhi, şi altele în bisericile 
de mir, dacă s-ar adopta mutarea acestor lecturi pe 6 februarie. 

Să notăm însă cu această ocazie faptul că tabelele 
concordanței pericopelor apostolice şi evanghelice, precum şi 
îndrumările şi tabelele canonice care decurg din acestea, nu 
sunt exacte. Potrivit legăturii inițiale a pericopelor din Duminici, 
aşa cum mărturiseşte Tipicul păstrat al Sfintei Sofia din 
Constantinopol (cod. T. Stavrou 40 şi Patmos 266 din secolul 
al X-lea), pericopa evanghelică a XV-a a lui Luca (a lui 
Zaheu, Lc. 19, 1-10) nu se citeşte împreună cu Apostolul din 
Duminica a XXXII-a (I Tim. 4, 9-15: „... credincios este cuvântul... 
căci de aceea ne şi ostenim...”), ci împreună cu Apostolul din 
Duminica a XXXI-a (I Tim. 1, 15-17: „...credincios este cuvântul... 
că lisus Hristos a venit...”). Aceste două pericope au înrudire 
tematică lăuntrică, de aceea au şi fost puse împreună. În 
Evanghelie iudeii râvnitori „cârteau, zicând că a intrat să 
mănânce la un om păcătos”, iar Hristos vesteşte că „a venit 

„să caute şi să mântuiască pe cel pierdut” (v. 7 şi 10). În 
pericopa apostolică a Duminicii a XXXI-a Apostolul Pavel ne 
încredinţează că „Hristos a venit în lume ca să-i mântuiască 
pe cei păcătoşi” şi că Dumnezeu l-a miluit întâi pe el, „cel 
dintâi!” dintre păcătoşi, „spre pildă celor ce vor crede în El (în 
Hristos)” (v. 15-16). 

Această separare a pericopelor legate între ele, adică a 
celor care se citeau împreună, şi legarea lor cu altele trebuie 
că este destul de veche, de vreme ce ea apare şi în manuscrise, 
mai veche oricum decât listele şi tabelele canonice ale lui 
Emanouil Glyzonios şi Neofit din Kasos. Despre această 
temă se va vorbi mai pe larg cu ocazia unei alte întrebări. De 

reţinut însă, numai special pentru situația noastră, că greşeala 
începe din momentul în care se introduce în şirul pericopelor 
lui Matei Evanghelia femeii cananeence ca Evanghelia Duminicii 
a XVII-a a lui Matei şi se leagă în tabelele canonice şi în 
listele concordanţelor pericopelor cu Apostolul Duminicii a 
XVII-a („voi sunteţi templul lui Dumnezeu Celui viu...”, II 
Cor. 6, 16 — 7, 1), Apostol care iniţial era citit împreună cu 
Evanghelia Duminicii l-a a lui Luca. De acolo mai departe 
toate perechile au fost mutate cu o Duminică: Il-a a lui Luca 
— Apostolul Duminicii a XIX-a (în loc de a XVIII-a); a III-a a 
lui Luca — Apostolul Duminicii a XX-a (în loc de a XIX-a), 
ş.a.m.d. Eroarea se recorectează spre sfârşitul şirului lui 
Luca, când pericopa cananeencei nu este reluată în tabelele 
canonice şi în liste în poziţia ei iniţială, adică înainte de 
pericopa Duminicii Vameşului şi a Fariseului (în „Evanghelii” 
pericopa cananeencei apare de două ori, acest lucru fiind o 
mostră a amestecului: o dată la sfârşitul lui Matei, ca Duminica 
a XVII-a, şi a doua oară între Duminicile a XV-a şi a XVI-a 
ale lui Luca). Astfel, pericopa Apostolului din Duminica a 
XXXII-a se leagă cu pericopa lui Zaheu (a XV-a a lui Luca) şi 
completează golul creat. 

Iniţial, Apostolul Duminicii a XXXII-a era pericopa 
apostolică citită împreună cu pericopa cananeencei (Mt. 15, 
21-28), cu care se leagă şi în ceea ce priveşte înțelesul: Conform 
Apostolului, Hristos este „Mântuitorul tuturor oamenilor” (I 
Tim. 4, 10), adică nu numai al „casei pierdute a lui Israel”, ci şi al 
neamurilor (cum este cazul cananeencei). De acolo mai departe, 
pericopele revin la vechea rânduială de citire (Duminica 
Vameşului şi Fariseului — Apostolul Duminicii a XXXIII-a; 
Duminica Fiului risipitor — Apostolul Duminicii a XXXIV-a etc.). 

Despre perechile de pericope şi înrudirea lor de sens 
ne vom ocupa într-un răspuns viitor. Pentru că nu va mai fi 
oportun să revenim la tema Duminicii cananeencei, este de 
folos, chiar şi ca o imixtiune, să completăm cele pe care le-am 
scris mai sus despre ea. 

Este evident faptul că poziţia normală şi inițială a 
pericopei cananeencei este la sfârşitul şirului Duminicilor lui 

Luca şi înainte de începutul Triodului. Cu alte cuvinte, ea 
este un fel de pericopă de rezervă, pregătitoare pentru 
subiectele perioadei imediat următoare, cea a Postului Mare. 
Conform rânduielhlor vechi, Evanghelia cananeencei se citeşte la 
sfârşitul lui Matei numai când Paştele „va fi foarte devreme”, 
adică pe 22 martie (pe calendarul vechi — nu este exactă nota 
din „Evanghelia”, ed. Apostoliki Diakonia, 1973 şi 1982, p. 
199, care ne spune că această pericopă „nu se citeşte în şirul 
Duminicilor Evangheliei după Matei, decât dacă Paştele 
cade pe 15 Aprilie”). Această situaţie este foarte rară, de 
vreme ce din secolul al IV-lea până în secolul al XX-lea, adică 
timp de 1700 de sărbătoriri ale Paştelui, numai de 13 ori s-a 
întâmplat ca Paştile să cadă în acea zi. De aceea atât Tipicul 
Sfintei Sofia din secolul al X-lea, cât şi alte tabele canonice 
vechi nu o numără ca Duminica a XVII-a a lui Matei, ci o 
aşează împreună cu Apostolul ei (| Tim 4, 9-15) în şirul 
apostol-evangheliilor ca Duminica a XXXII-a, adică între 
Duminicile lui Zaheu şi a Vameşului şi Fariseului. Cu parabola 
vameşului şi fariseului pericopa cananeencei are punct de 
legătură comun rugăciunea lucrătoare, care devine pricină a 
împlinirii cererii unei păgâne şi care îndreptează pe un 
vameş păcătos. In manuscrisele mai târzii însă, ea este 
caracterizată ca a XVII-a a lui Matei, fapt care a făcut mai 
târziu ca ea să fie legată cu Apostolul Duminicii I-a a lui Luca (a 
Duminicii a XVII-a, II Cor. 6, 16 — 7, 1) şi să provoace anomalia 
care s-a constatat mai sus. Nu este posibil ca o pericopă, sau 
mai degrabă o pereche de pericope (I Tim. 4, 9-15 şi Mt. 15, 
21-28), care nu se citea la sfârşitul Duminicilor lui Matei nici 
măcar o dată la o sută de ani, să fie socotită ca aflându-se în 
poziția ei inițială în acest punct. Grăitoare este nota unui 
Evangheliar din sec. XII-XIII, care pune pericopa cananeencei 
în locul celei din Duminica a XVII-a, dar notează: «Trebuie 
să se ştie că această Evanghelie a cananeencei, pentru că de 
multe ori se întâmplă ca Paştile să cadă târziu, nu [mai] 
încape să se citească aici, în şirul sâmbetelor şi Duminicilor 
lui Matei, căci niciodată nu s-a citit timp de 17 duminici; se 
citeşte însă la Luca, în Duminica de dinaintea celei a 


102 RĂSPUNSURI LA PROBLEME LITURGICE 


Fariseului, motiv pentru care Luca va lipsi, prin urmare, 
după cum s-a spus, pentru faptul că Paştele s-a depărtat» 
(cod. Princeton, N. Jersey). 


431 


La anumite sărbători sunt hotărâte două pericope 
apostolice sau evanghelice (1, 2 septembrie, 26 
octombrie, ş.a.). Trebuie să se citească amândouă? 


Astăzi, după cum se ştie, în parohii nu se mai citeşte 
decât o singură pereche de pericope la Dumnezeiasca Liturghie. 
Practica mai veche era diferită. Se citeau două Apostole şi 
două Evanghelii, una a şirului (a zilei) şi una a sfântului 
prăznuit, după cum se face astăzi în mănăstirile din Sfântul 
Munte. Pe noi, însă, ne interesează în mod direct practica 
bisericilor de mir, deoarece aceasta priveşte partea cea mai 
mare a Bisericii şi pentru că aceste tipuri de problematizări 
apar în acestea, după impunerea rânduielii hotărâte de noile 
Tipice, adică să se citească o singură pereche de pericope. In 
alte răspunsuri am văzut cum exagerarea în preferarea perico- 
pelor apostolice, în parte şi evanghelice, ale sfinților, în principal 
în zilele de rând, a dus la repetarea până la saturație a aceloraşi 
pericope. În acest punct facem trimitere la răspunsul de la 
întrebarea cu nr. 421. Cu această nouă ocazie, să ni se îngăduie 
să stăruim asupra unei alte părți a sa, de asemenea importantă, 
pe care şi atunci am pus-o pe seama omiterii nepermise şi 
anti-tradiţionale a pericopelor din categoria celor care se 
citesc continuu. Dacă generalizăm înţelesul de sfânt „prăznuit” 
şi luăm ca îndrumător de bază în alcătuirea tabelelor pericopelor 
anului a doua pereche a Apostolului şi Evangheliei, adică cea 
a „Sinaxarului (Menologion)”, ajungem în cele din urmă la 
desfiinţarea primei şi celei mai importante părţi a cărților 
pericopelor, care hotărăşte citirea continuă a Sfintelor Scripturi. 
Şi, ca să rămânem la Apostol, unde problema este mai arzătoare, 

există luni care sunt acoperite aproape în întregime cu pericope 
din Minei. Noiembrie, de exemplu, are pericope apostolice 
(ale Mineiului) pentru 28 de zile, ianuarie pentru 26, octombrie 
pentru 25, decembrie pentru 23, septembrie pentru 22, iulie 
pentru 21 ş.a.m.d. Dacă toţi sfinţii acestor zile sunt socotiți 
„prăznuiţi”, este exagerat să spunem că se eludează şi că 
aproape se desființează citirea continuă a Sfintei Scripturi? 

Şi, pentru a lega cele spuse mai sus de întrebarea de 
faţă, mai spunem încă o dată că, în practica liturgică, sensul 
trimiterii la pericope din Minee este acela de a indica, nu de 
a obliga la citirea lor. Adică pericopele sfinţilor se citesc numai 
când sfinţii sunt prăznuiţi, fie general, în cazul sfinţilor mari, fie 
local. De altfel, întâietate au pericopele primei părți a Apostolului 
şi Evangheliei, adică lecturile zilelor săptămânii. Cu acelaşi 
criteriu ar trebui să abordăm şi pericopele duble, acolo unde 
există. Şi există din destul: la „Apostol” pe 1 (al Indictului, al 
Sfântului Simeon Stâlpnicul), pe 2 (al lui Mamant, al lui 
Ioan Postitorul), pe 3 (al lui Antim, al lui Teoctisc) şi pe 24 
septembrie (al Mirtidiotissei, al Teclei), pe 20 (al lui Artemie, 
al lui Gherasim) şi pe 22 octombrie (al lui Averchie, al celor 
şapte copii), pe 9 noiembrie (al lui Onisifor, al lui Nectarie), 
pe 17 decembrie (al Prorocului Daniil, al lui Dionisie de Eghina), 
pe 14 iunie (al lui Elisei, al lui Metodie) şi pe 26 iulie (al lui 
Ermolae, al Paraschevei); la „Evanghelie” pe 1 (a Indictului, 
a lui Simeon) şi pe 2 septembrie (a lui Mamant, a lui loan 
Postitorul), pe 26 octombrie (a lui Dimitrie, a cutremurului), 
pe 17 decembrie (a lui Daniil, a lui Dionisie), pe 4 ianuarie (a 
înainte-prăznuirii Bobotezei, a celor şaptezeci de Apostoli), pe 10 
(a odovaniei Bobotezei, a lui Grigorie de Nissa) şi pe 11 ianuarie 
(a după-prăznuirii Bobotezei, a lui Teodosie începătorul vieţii 
de obşte) şi pe 8 mai (a lui loan Teologul, a lui Arsenie). 

În general, în astfel de cazuri de pericope duble ar 
trebui să fie preferată pericopa Sfântului care este prăznuit cu 
adevărat. Dacă sunt prăznuiţi amândoi deopotrivă, s-ar putea 
citi Apostolul unuia şi Evanghelia celuilalt. Citirea a două 
pericope, în afară de faptul că nu se mai obişnuieşte, ar duce 
la o nouă exagerare, opusă celei dintâi, adică la înmulţirea fără 

măsură şi fără discernământ a lecturilor. De altfel, acest 
lucru nu ar fi în concordanţă cu scopul pentru care s-au făcut 
aceste alegeri. Există cazuri de manuscrise vechi care nu rețin 
numai două pericope, cum fac cărţile de cult contemporane, pe 
care le-am arătat mai sus, ci chiar mai multe. De asemenea 
manuscrise care fac trimitere la mai multe pericope pentru unii 
sfinți, tocmai pentru a se face respectiva alegere în funcţie de 
sfântul care de fiecare dată era prăznuit în fiecare loc. În esenţă, 
însă, folosul, în cazul citirii a două pericope ale sfinţilor prăznuiţi, 
ar fi mic, de vreme ce nu s-ar citi pericope din citirea continuă, ci 
cele ale sfinţilor din sinxar, care sunt repetate continuu. 

Şi, ca să recurgem iarăşi la autoritatea Tipicului Sfintei 
Sofia din Constantinopol din secolul al X-lea, a codicilor T. 
Stavrou 40 şi Patmos 266, pentru căutarea unor exemple 
grăitoare: pe 1 septembrie la Biserica Mare se citea Apostolul 
Sfântului Simeon Stâlpnicul (Col. 3, 12-16) şi Evanghelia 
Indictului (Le. 4, 16-22a), în timp ce la biserica Născătoarei 
de Dumnezeu din Halkoprateia se citea un alt Apostol al 
sfântului (Gal. 5, 22 — 6, 2) şi Evanghelia Născătoarei de 
Dumnezeu (Lc. 1, 39-56). Pe 26 octombrie la mucenicia Sfântului 
Dimitrie „care este lunea” se citeau Apostolul şi Evanghelia 
Sfântului (II Tim. 2, 1-10, In. 15, 17 — 16, 3), în timp ce la 
biserica Născătoarei de Dumnezeu din Vlaherne ale cutremurului 
(Evr. 12, 6-10, Lc. 8, 22-25). Pe 1 ianuarie, deşi evangheliarele 
au două pericope, una a tăierii-imprejur (Le. 2, 20-21. 40-52) 
şi una a Sfântului Vasile cel Mare (In. 10, 9-16), la Sfânta Sofia 
se citea numai una, Evanghelia tăierii-împrejur a lui Hristos. 

Dacă în acelaşi duh relaxat cu care vedem că abordează 
situaţii asemănătoare Tipicul Sfintei Sofia abordăm şi cazul 
pericopelor duble în situaţiile punctuale din cărţile noastre 
de cult, problema se rezolvă uşor: în cazul Indictului şi al 
Sfântului Simeon prin citirea Apostolului Sfântului şi a 
Evangheliei Indictului; pe 26 octombrie, 8 mai şi 26 iulie au 
întâietate evident pericopele Sfântului Dimitrie, ale Sfântului 
Ioan Teologul şi ale Sfintei Parascheva, care sunt prăznuiţi 
în toată creştinătatea. Insă, în aproape toate celelalte situaţii 
cred că trebuie preferate lecturile zilei, cele din şirul continuu, 

afară de situaţia în care vreunul din sfinţi este păznuit în 
mod special undeva, ori este hramul, ori se face o sinaxă spre 
pomenirea lui. Propuneri legate de aceasta a făcut părintele 
Constantin Papaghianis în studiul său „Sfânta Scriptură în cult”, 
extras din revista „Grigorios o Palamas”, Tesalonic 1966, p. 9. 


432 


Din experiența personală şi din cele pe care le 
citim de-a lungul timpului, precum şi din disen- 
siunile Calendarelor-Tipic în legătură cu stabilirea 
lecturilor din Duminici, avem impresia că există 
o oarecare neregulă generală în sistemul actual 
de citire a pericopelor. Cum funcționează acest 
sistem şi cărui fapt se datorează forma lui încâlcită, 
cea care şi provoacă greşeli în aplicarea lui? 


Subiectul lecturilor din Apostol şi Evanghelie la 
Dumnezeiasca Liturghie este cu adevărat dificil şi încâlcit. 
Deja am spus-o în răspunsurile precedente şi s-au putut 
vedea, din întreaga tratare a problemei de până acum, 
extensia şi dificultăţile lui. Intrebarea de mai sus ne dă 
prilejul unei evaluări mai generale şi complete a lui. Poate că 
este de prisos să spunem că aici nici nu va putea fi epuizat, 
nici nu vor fi rezolvate problemele lui speciale sau generale. 
Sper însă ca cele pe care le voi scrie să-l facă mai puţin întunecat 
şi mai inteligibil. Poate vor ajuta şi să se conştientizeze 
nevoia de studiere sistematică a subiectului, care nu este 
lucrarea unui singur om, ci a multor specialişti în problema 
respectivă şi a multora care se îngrijesc de ea în întreaga 
lume ortodoxă. lar aceasta, pentru că subiectul acesta nu priveşte 
şi nu poate să se restrângă numai la Biserica greacă, ci se 


15 «H &yia pagoh Ev t AaTpeia». 

extinde şi la tradiţia Bisericilor slave, aşa cum vom vedea în 
răspunsul următor. Astfel se va aduce lumină asupra 
întregii problematici, cu scopul de a se corecta erorile ce pot 
să apară şi de a se armoniza practica Bisericilor Ortodoxe 
locale în punctele în care diferă. 

În cele ce urmează ne vom limita numai la apostolele 
şi evangheliile Duminicilor din anul liturgic. Ne vom referi la 
pericopele zilelor de rând numai ca excepţie, iar aceasta deoarece 
pericopele Duminicilor au o importanţă specială şi numai 
acestea ne pot da o bună imagine de ansamblu a subiectului 
nostru. Sistemul pericopelor din zilele de rând, independent 
în multe de sistemul celor din Duminici, prezintă probleme 
speciale, care nu intră în cadrele acestei cercetări. De asemenea, 
în răspunsul de faţă ne vom limita numai la tradiţia greacă. 
La întrebarea şi răspunsul următor vom prezenta, în ansamblu, 
tradiţia slavă şi, comparând-o cu cea grecească, vom încerca 
să explicăm diferenţele dintre ele. Astfel, în cadrele şi 
posibilităţile acestor răspunsuri sper că voi da o imagine pe 
cât se poate de completă şi folositoare. 

În răspunsul de la întrebarea 179, având ca provocare 
Duminicile Evangheliilor lui Luca, am văzut cât de adânc 
sistemul pericopelor îşi are înfipte rădăcinile în tradiţia 
noastră bisericească, chiar dacă de multe ori ne scapă raţiunile 
pentru care s-a făcut alegerea sau succesiunea sau mutarea 
diferitelor pericope. Cu multe secole în urmă, poate deja din 
secolul al IV-lea, acest sistem era în vigoare în Constantinopol şi 
în Bisericile care urmau această rânduială, chiar dacă formarea 
ultimă a acestui sistem, cu diferite schimbări şi modificări 
care au venit treptat, s-a făcut mai târziu. Istoria formării 
sale nu s-a cercetat îndeajuns, chiar dacă este extrem de 
interesantă şi foarte folositoare din punct de vedere practic. 
Nu este însă uşor. Manuscrisele sunt foarte multe şi studiul 
comparat al diferitelor tradiții, influenţe şi reorganizări 
necesită osteneală şi multă atenţie. Ca să dăm numai o 
imagine a dimensiunii pe care o are această operaţiune, notăm 
numai că în 1900 G. R. Gregory, în cartea sa „Critica textului 
Noului Testament” (în germană), a reţinut 1072 de manuscrise 

ale Evangheliei (Evangheliare) şi 1077 de Apostole, scrise 
din secolul al X-lea până în secolul al XVII-lea. Numărul 
acesta a crescut simţitor după cercetările savanților mai noi. 

Printr-un fericit concurs de împrejurări se păstrează 
Tipicul Sfintei Sofia din Constantinopol in două manuscrise 
din secolul al X-lea (T. Stavrou şi Patmos 266), un text deo 
importanţă covârşitoare, care s-a editat in condiţii excepţionale 
şi a fost comentat de profesorul J. Mateos („Tipicul Bisericii 
celei Mari” în limba franceză, vol. I şi II, Roma 1962 şi 1963). 
In subiectul nostru acest Tipic este o călăuză unică, deoarece 
în el se indică, bineînţeles, şi şirul pericopelor din Apostol şi 
Evanghelie pentru tot anul şi se dau îndrumări despre 
succesiunea lor. Tipicul Bisericii celei Mari, a Sfintei Sofia, a 
fost baza tipicului comun şi, datorită naturii sale, a fost şi cel 
mai exact şi mai oficial. In cele ce urmează îl vom numi „Tipicul 
Sfintei Sofia”, pentru a-l deosebi de mai târziul „Tipic al 
Bisericii celei Mari” în vigoare (Constantinou — Biolakis). 

In Tipicul Sfintei Sofia sistemul pericopelor, împărţirea şi 
succesiunea lor este exact aşa cum este tipărit în cărțile 
noastre de cult contemporane, Apostolul şi Evanghelia. Deosebiri 
există numai in amănunte de mică importanţă, care pot fi 
explicate uşor. Acest sistem de pericope al Tipicului Sfintei 
Sofia, care este aproape contemporan cu răspândirea credinţei 
creştine şi a cultului în lumea slavă, este prima, din câte 
ştiu, formulare autoritară a tradiței Bisericii Constantinopolului, 
comună astăzi în toate Bisericile ortodoxe din întreaga lume. 
Acesta trebuie că a constituit şi îndrumarul, sau măcar 
îndrumarul principal alături de manuscrisele Evangheliilor 
şi a Praxapostolelori* şi de diferite Tipice, pentru diortosirea 
erorilor şi greşelilor apărute în practica actuală. Şi exact aici 
trebuie să mărturisim, ca să putem să găsim ceea ce este 
corect, că de la teorie la practică şi de la sistemul iniţial la 
punerea lui în aplicare în cultul de fiecare zi, s-au făcut 


15 Este denumirea veche a cărţii Apostol. 

destule greşeli şi înţelegeri eronate care au afectat unitatea 
iniţială şi au dus la instabilitatea actuală în multe cazuri. 
Sistemul succesiunii citirilor este, aşa cum vom vedea, 
destul de simplu, adică cât se poate de simplu, însă, pentru 
aplicarea lui corectă în practică, este neapărat necesară 
înţelegerea anumitor principii-cheie ale lui. Mai trebuie să 
acceptăm şi faptul că această potrivire a teoriei simple şi a 
practicii încâlcite nu este un lucru uşor şi nici nu se face fără 
greşeală din partea oamenilor. Dacă avem în vedere faptul 
că Paştele şi toate Duminicile şi săptămânile anului se mişcă 
în interiorul calendarului, că anul care a trecut nu coincide 
cu anul în curs şi cu cel care vine în ceea ce priveşte data 
Paştelui, că multe pericope ale Duminicilor se mişcă în succesiunea 
pericopelor, că sărbătorile cu dată fixă influenţează citirile, 
că, în fine, schimbarea calendarului a adus noi revoluţii în 
şirul sărbătorilor, înţelegem câte problme încâlcite a avut de 
înfruntat acela care, cu bună intenţie şi cu multă, să zicem, 
cunoştinţă şi atenţie se va fi apucat de această armonizare. 
Uneori însă, acest lucru trebuia făcut de cineva, aşa cum s-a 
întâmplat şi cu pascaliile. Ar fi fost uşor, nu însă şi practic, 
să se dea preoţilor şi îndeosebi citeţilor şi psalţilor nişte 
îndrumări generale şi un sistem de pericope, iar aceştia să 
poarte grija şi responsabilitatea aplicării lui în practică. Ce fel 
de greşeli se făceau, fiecare îşi poate închipui, dacă s-ar întâmpla 
să cunoască realitarea în practică înainte de circulaţia generală 
a „Calendarului-Tipic” a Bisericii Greciei în satele noastre. 
Această lucrare şi-au asumat-o în principal doi oameni, 
Emanouil Glyzonios (sau Glynzonios sau Glyzounios) din Chios, 
diortositor savant şi editor al cărților de cult, şi diaconul 
Neofit din Kasos, prim-portar al Bisericii celei Mari. In 1587 
primul a publicat „Evanghelistarul”, într-o anexă a ediţiei 
Evangheliei, cu îndrumări şi 35 de „canonarii (tabele canonice)” 
pe baza celor 35 de posibilităţi de prăznuire a Paştelui, de la 22 
martie până la 25 aprilie (după calendarul iulian). După caz, 
el a pus toate Duminicile anului alături de datele lor calen- 
daristice, stihira evangheliei şi Evanghelia. Intr-un tabel special 
a pus pe două coloane Evangheliile şi Apostolele care „trebuie a 

fi citite împreună cu Evangheliile”. Greşelile şi omisiunile 
„Evanghelistarului” lui Glyzonios a reuşit să le îndrepteze la 
începutul secolului al XVIII-lea diaconul Neofit, care, pe lângă 
altele, a pus înaintea canonariilor şi începuturile pericopelor 
apostolice. In felul acesta, la sfârşitul marilor Evanghelii ale 
Bisericii sunt tipărite până astăzi tabele şi îndrumări (cu 
adăugarea, în ediţiile mai noi, de canonarii până pe 8 mai, 
pentru sărbătorirea Paştelui după calendarul gregorian), care se 
presupune cel puţin că sunt folosite de preoţi şi le uşurează 
găsirea pericopelor pentru fiecare dată. Din nefericire aceste 
tabele canonice au fost greşite. In pofida acestui fapt ele au 
stat la baza stabilirii citirilor pericopelor până astăzi. Câtă 
vreme lucrul acesta a rămas neobservat, a fost oarecum lucru 
iertat. Rău însă este că şi după indicarea greşelilor acestor tabele 
se continuă editarea lor în Evanghelii şi că, pe baza acestora, 
se editează şi Apostolele şi se scriu prevederile tipiconale al 
„Îndrumărilor Duminicale”. Astfel, erorile continuă să se 
extindă în Sfânta Tradiţie, Glyzonios şi Neofit să fie socotiți 
părinţi ai Bisericii şi greşelile lor să fie creditate, pe seama 
personalitării lor. Cu treizeci de ani înainte, fericitul de pomenire 
iconom şi epitrop arhieresc de Skiatos, Georgios Rigas, în 
„Probleme de Tipic” (Atena 1954, p. 51-60) a notat prevederile 
greşite ale canonariilor şi ale Tipicului mai nou. Aproape în 
acelaşi timp Georgios Mpekatoros, în două introduceri foarte 
studiate şi serioase ale sale la „Rânduielile sfintelor slujbe” 
din anii 1956 şi 1957 (p. 3-11 şi respectiv 5-13) analizează istoria 
şi erorile acestor Canonarii şi propune corecturile necesare. 
Şi, lucrul cel mai important, el a pus la dispoziţie celor în 
drept lucrarea lui finalizată, în vederea diortosirii părților 
greşite. Bineînţeles, aceasta presupune revederea edițiilor tipărite, 
mai uşor de făcut în cazul Evangheliilor (prin omiterea sau 
înlocuirea „canonariilor” lui Glyzonios), dar mai greu în cazul 
Apostolelor, după cum vom vedea îndată. Cu siguranţă este 
nevoie de o studiere şi comparare şi mai exactă cu manuscrisele 
Evangheliarelor pentru a se corecta şi greşelile mai vechi. 
Acestea însă se pot face şi se impune a fi făcute. Este vorba 

despre greşeli dovedite, care strică ordinea citirilor şi sparg 
unitatea practicii liturgice. 

Nu este cazul să intrăm în amănunte. Nici nu este de 
folos acest lucru pentru moment şi nici nu avem spaţiu în 
cadrele acestor „Răspunsuri”. Vom trasa numai câteva linii 
generale din care se va vedea, pe de o parte, relativa simplitate, 
după cum am spus, a sistemului pericopelor şi al succesiunii 
lor în principiile lui îndrumătoare şi, pe de alta, aplicările lui 
greşite în practică, potrivit greşelilor mai vechi şi canonariilor 
lui Glyzonios şi Neofit. 

1. Sistemul lecturilor apostolelor şi evangheliilor este 
articulat pe săptămâni. Fiecare săptămână, fără excepţie, 
începe de luni şi se termină Duminica. Adică exact ceea ce vedem 
clar că se întâmplă în toate săptămânile celor trei evangheliști 
(Matei, Luca şi Marcu — în perioada Octoihului şi Triodului) 
şi în săptămânile corespunzătoare ale apostolelor este valabil şi 
pentru loan şi Fapte (în perioada Penticostarului). Şi acolo 
prima săptămână este Săptămâna Luminată, iar Duminica I 
este Duminica lui Toma (numită Antipasha), a Il-a săptămână 
este cea după Duminica lui Toma, iar a Il-a Duminică este 
Duminica Mironosiţelor etc. Duminica Paştelui este în afara 
numerotării. Săptămânile se numără corect la Apostol şi 
Evanghelie, Duminicile însă nu, de vreme ce Duminica Mirono- 
siţelor este caracterizată ca a Il-a Duminică, Duminica 
Slăbănogului a IV-a, ş.a.m.d. Această greşeală apare şi în 
manuscrise, fiind semnalată şi de Evanghelie, dar nediortosită 
nici măcar de Apostol, şi, în felul acesta se creează prima 
confuzie: „Se notează că în timpul citirii împreună a evanghelilor 
şi apostolelor săptămânilor anului prima Duminică începe de 
la Duminica lui Toma, iar în canonarii Sfânta şi Marea 
Duminică a Paştelui este numită prima, iar a lui Toma a doua şi 
aşa mai departe celelalte până la Cincizecime” („Evanghelia”, ed. 
a III-a K. Antoniadis, Atena, 1905, p. 254). 

Astfel, Duminica Paştelui este caracterizată greşit ca 
Duminica l-a a lui loan şi l-a a Faptelor. Prima Duminică, 

atât în cazul succesiunii citirilor, cât şi în toate celelalte cazuri, 
după cum vom vedea, este Duminica lui Toma, a „Antipaştelu:”” 
numită şi „Duminica Înnoirilor”, „nouă” sau „Duminica nouă”. 
Acest lucru, explicându-l lămurit Sfântul Grigorie Teologul, 
o separă de Duminica Paştelui, definind în acelaşi timp şi 
locul ei fruntaş în sistemul Duminicilor: «Deci ce înseamnă 
aceasta, zice? Nu oare că nu prima era Duminica înnoirii, 
adică cea de după noaptea sfântă şi luminoasă, ci că celei de 
astăzi i s-a dat [a fi] aceasta, o, iubitorule de praznic?... 
Aceea era mântuirea, aceasta ziua de naştere a mântuirii; şi 
aceea este hotar între îngropare şi înviere, iar aceasta în chip 
curat [hotar] al naşterii celei de-a doua; ca după cum prima 
zidire ia început de la [ziua de] Duminică... tot aşa şi a doua, 
iarăşi de la aceasta se începe, prima fiind a celor ca ea şi a 
opta a celor de dinaintea ei, cu mult mai înaltă şi cu mult 
mai minunată. Căci către starea de sus duce» (Cuvântul 44, 
La Duminica Nouă, 5). 

În sinaxarul din Penticostar, Nichifor Calist Xantopol o 
analizează mai clar: «Deci înnoirile erau un obicei străvechi care 
se săvârşea la vreun lucru mai important; căci întorcându-se 
anul şi ajungând la acea zi întru care se întâmplase, se făcea 
pomenire de acel lucru, ca să nu se uite lucrurile cele mari. 

„ Însă, de vreme ce Învierea Domnului este un lucru mai 
ia şi mai mare decât toate lucrurile din lume şi mai 
presus de tot gândul, pentru aceea o prăznuim şi o înnoim pe 
aceast nu numai în fiecare an, ci totdeauna şi după fiecare a 
opta zi. Intâia înnoire a acesteia (adică a Învierii) este 
Duminica de acum, care este numită pe drept şi a opta şi cea 
dintâi. A opta, pentru că este a opta de la Paşti; întâia, 


17 Duminica lui Toma este numită în tradiţia liturgică greacă „antipasha”, 
adică „în locul Paştelui”, fiind considerată un fel de odovanie a Paştelui, 
ziua a opta-a a Paştelui. Prefixul „anti” nu trebuie înţeles cu sensul de 
„opus”, după cum este folosit în limba română, ci cu sensul de „în loc de”. 
Vezi aceeaşi uzanţă şi la „antiaxion”, după cum sunt numite axioanele 
praznicelor care se cântă în loc de „Cuvine-se cu adevărat”, sau chiar la 
„antihrist” — cel care se pune în locul lui Hristos. 

pentru că este începătură celorlalte. Şi iarăşi a opta, pentru 
că se pune spre închipuirea zilei celei fără de sfârşit, care va 
fi în veacul viitor, cel care va fi cu adevărat şi cel dintâi şi o 
zi care nu se va mai despărți nicidecum cu vreo noapte». Acelaşi 
lucru îl reia şi primul tropar al pesnei a 7-a din canonul Duminicii 
lui Toma, alcătuire a Sfântului loan Damaschin: «Cea dintâi 
dintre zile şi doamnă este această zi purtătoare de lumină, 
întru care se cuvine să se bucure, după vrednicie, norodul cel 
nou şi dumnezeiesc; căci, ca ceea ce este a opta, poartă şi 
chipul veacului ce va să fie...». 

Este desigur cunoscut faptul că astăzi citirea Evangheliei 
după loan şi a Faptelor începe la Liturghia din Duminica 
Paştelui. Poate că acest lucru s-ar putea justifica din faptul 
că atunci se citeau proloagele acestor cărţi, „începutul” lor. 
Sau poate pentru faptul că principala Liturghie pascală era 
iniţial Liturghia Sfântului Vasile cel Mare de la Vecernia din 
Sâmbăta Mare, adică cea a privegherii de toată noaptea a 
Paştelui, în timpul căreia se citeşte sfârşitul Evangheliei după 
Matei. Faptul că în marţea Săptămânii Luminate este prevăzută 
pericopa din Evanghelia după Luca (24, 12-35) în locul celei 
după loan, după cum era normal, se poate socoti ca o rămăşiţă a 
mutării pericopelor. Citirea proloagelor Faptelor şi Evangheliei 
după loan în timpul Liturghiei Paştelui este, în orice caz, 
motivul care a provocat schimbarea numărării la Duminicile 
lui loan şi ale Faptelor. 

Presupunerile noastre că Evanghelia după loan nu 
începea în Duminica Paştelui sunt adeverite de Canonarul 
ierusalimitean din secolul al VII-lea, care se păstrează într-o 
traducere georgiană. Într-adevăr, conform acestuia, prologul 
Evangheliei după loan (1, 1-17) se citea la Dumnezeiasca 
Liturghie «a primei sfinte Duminici a Cincizecimii, care este 
Duminica Nouă», adică în Duminica lui Toma. Pericopa care 
istoriseşte arătarea lui lisus celor unsprezece şi lui Toma (In. 
20, 26-31) se citea, potrivit Canonarului de mai sus, la Vecernia 
din această Duminică „la ceasul al nouălea”, aşa cum se face 
astăzi la Vecernia zilei Paştelui cu pericopa primei arătări a 
Celui înviat către cei zece ucenici (In 20, 19-25). Poate că 

începutul Evangheliei după loan a fost atras la Liturghia 
Paştelui de începutul Faptelor, care se citea în acea zi, nu 
deoarece atunci începea citirea Faptelor, ci pentru conţinutul 
lui cu referire la Inviere. 

După Duminicile şi săptămânile lui loan începe 
perioada lui Matei, din lunea Sfântului Duh. Urmează Luca, 
din lunea după Inălţarea Sfintei Cruci sau din lunea de după 
«anul nou, în care este ziua egală [cu noaptea)» (23 septembrie), 
potrivit rânduielilor foarte vechi. După aceea vine Marcu, în 
principal în timpul Postului Mare. Intre Matei şi Luca sunt 
inserate două Duminici (înainte şi după Inălţarea Sfintei Cruci) 
sau trei, atunci când Înălţarea Sfintei Cruci cade Duminica. 
Spre sfârşitul perioadei lui Luca se inserează patru Duminici 
(înainte şi după Naşterea lui Hristos, înainte şi după Teofanie), 
chiar şi dacă Crăciunul sau Boboteaza cad Duminica. In 
funcție de întârzierea Paştelui, Duminicile lui Matei se reduc, 
iar Duminicile dintre Duminica de după Bobotează şi cea a 
Triodului sunt mai numeroase (în principal după aplicarea 
calendarului gregorian). Invers se întâmplă când sărbătoarea 
Paştilor este mai devreme. Despre modul în care se face 
această distribuire a pericopelor Duminicilor există îndrumări 
în Tipice, care însă nu sunt aplicate întotdeauna corect. Dacă 
într-o Duminică se va citi Apostolul sau Evanghelia praznicului 
sau a sfântului zilei, pericopa propriu-zisă a Duminicii se 
socoteşte pierdută, şi asta pentru că la mănăstiri — şi mai 
demult şi în bisericile de mir — se citeau ambele pericope. Cu 
alte cuvinte nu se schimba rânduiala succesiunii săptămânilor 
sau a Duminicilor. La fel se întâmplă când, din motivele pe 
care le-am văzut la răspunsul întrebării cu nr. 179, se mută 
numai pericopa Duminicii şi nu se mută pericopele săptămânii. 
Dimpotrivă, însă, pericopele Duminicilor de dinainte şi de 
după Inălțarea Sfintei Cruci, de dinainte şi de după Naşterea 
lui Hristos şi de dinainte şi de după Teofanie nu fac să se 
piardă pericopele Duminicilor care ar fi căzut să se citească 
în aceste zile. După practica Bisericilor slave însă, pericopele 
Duminicilor de dinainte şi de după Inălţarea Sfintei Cruci se 


114 RĂSPUNSURI LA PROBLEME LITURGICE 


citesc împreună cu pericopele din şirul lui Matei. Cu acestea 
însă, ne vom ocupa într-un alt răspuns. 

Despre pericopa cananeencei şi anomaliile pe care le-a 
provocat caracterizarea ei drept Duminica a XVII-a a lui Matei 
am vorbit în răspunsul de la întrebarea cu nr. 430. 

2. În ceea ce priveşte pericopele apostolice sunt valabile, 
prin analogie, aceleaşi lucruri. Şi ele încep din Săptămâna 
Luminată cu Faptele Apostolilor, având ca primă Duminică 
Duminica lui Toma, care este numărată însă ca a doua, şi se 
continuă până la Duminica Cincizecimii. Din lunea Sfântului 
Duh încep epistolele lui Pavel, ale căror săptămâni se numără 
continuu în Apostol până în sâmbăta săptămânii a XXXV-a 
(săptămâna Fiului risipitor) şi se continuă până la sfârşitul 
Postului Mare (Duminica a V-a a Postului). Din sâmbăta lui 
Lazăr şi Duminica Floriilor şi până la Vecernia Sâmbetei 

Mari avem un alt grup, ca şi în cazul Evangheliilor. 

Şi aici săptămânile încep de luni şi se termină Duminica. 
Când o pericopă, din orice motiv, nu este citită la rândul ei, se 
socoteşte pierdută, ca şi la evanghelii, deoarece se presupune că 
s-a citit împreună cu pericopa sfântului, după sistemul vechi. 
Creşterea şi descreşterea numărului de săptămâni dintre 
Duminicile lui Matei şi Duminica de dinaintea Inălţării Sfintei 
Cruci, pe de o parte, şi dintre Duminica de după Bobotează şi cea 
a Triodului, pe de alta, influenţează, după cum era de aşteptat, 
şi săptămânile apostolelor, iar ele urmează mutările evanghelilor 
Duminicilor, nu însă potrivit perechilor definite de „Canonarii”. 

3. Fiecare pericopă apostolică se leagă cu o anume 
pericopă evanghelică, adică constituie o pereche. Aşa cum la 
sărbători şi la pomenirile sfinților, la Duminicile de dinainte 
şi de după Inălţarea Sfintei Cruci, de dinainte şi de după Crăciun 
şi de dinainte şi de după Teofanie avem perechi de pericope 
stabilite pentru fiecare situaţie, tot astfel, de-a lungul întregului 
an liturgic, apostolele şi evangheliile se mişcă în pereche. Cu 
alte cuvinte, ceea ce se întâmplă astăzi în timpul perioadei 
Triodului şi Penticostarului şi în săptămânile lui Matei, este 
valabil pentru întreg ciclul de pericope. Excepţie se face astăzi la 
Duminicile mutate ale lui Luca, în timpul cărora se mută 

numai pericopa evanghelică, fără să fie urmată de apostolul 
ei. Cred însă că este vorba despre o greşeală, care se datorează 
conectării greşite a pericopelor apostolice cu glasurile şi 
eotinalele, aşa cum vom vedea mai departe, şi nu cu pericopele 
evanghelice, aşa cum ar trebui. 

Acum, de ce anumite pericope apostolice au fost puse în 
legătură cu anumite pericope evanghelice, adică dacă există 
vreun motiv evident sau mai puţin evident care să fie criteriul 
acestei însoţiri, nu este un lucru uşor de constatat. Trebuie 
totuşi să recunoaştem că în ceea ce priveşte citirea continuă 
a apostolelor şi evangheliilor, cei care au alcătuit sistemele 
pericopelor au avut de înfruntat dificultăţi serioase, dacă 
într-adevăr au urmărit să atingă vreo unitate tematică sau 
de altă natură între pericopele citite împreună. Alegerea lor 
trebuia să se facă din texte care urmau o ordine prestabilită 
de la început. Din mutările capitolelor şi alegerile făcute, cel 
puțin pentru pericopele sâmbetelor şi Duminicilor, constatăm că 
ceva au urmărit şi au şi reuşit pe cât a fost posibil şi oarecum în 
parte. De exemplu: în Duminica Slăbănogului Apostolul şi 
Evanghelia relatează vindecarea unor paraltici; Duminica a II-a 
a lui Matei şi a Il-a a epistolelor vorbesc despre propovăduirea 
Evangheliei, a XIV-a a lui Matei şi a XIV-a a epistolelor 
despre logodnă/arvună şi nuntă. Asemenea înrudiri de sens 
am notat şi în răspunsul de la întrebarea cu nr. 430, între 
Evanghelia despre Zaheu şi Apostolul Duminicii a XXXI-a şi 
între pericopa cananeencei şi Apostolul Duminicii a XXXII-a, 
care, după vechea rânduială corectă, se citeau împreună. In 
aceste însoţiri ale pericopelor Duminicilor lui Luca şi ale 
apostolelor lor putem să notăm multe paralele: la chemarea 
apostolilor din Duminica I-a a lui Luca se potriveşte Apostolul 
Duminicii a XVII-a, care cuprinde îndemnul lui Pavel către 
credincioşi: „ieşiţi din mijlocul lor şi vă osebiţi...” (II Cor. 6, 
17); cu Evanghelia a II-a a lui Luca, care vorbeşte despre 
facerea de bine şi împrumut, Apostolul Duminicii a XVIII-a, care 
propune „darul cu voie bună”, care „îimpărţit-a, dat-a săracilor” 
(II Cor. 9, 7-10); Evanghelia a VII-a a lui Luca despre credinţa 
femeii cu scurgere de sânge şi despre învierea fiicei lui air şi 

Apostolul (Duminicii a XXIII-a) despre mântuirea prin credinţă 
şi învierea prin şi cu Hristos a oamenilor morți. Evanghelia a 
VIII-a a lui Luca despre bunul samarinean — „aproapele” şi 
Apostolul ei (al Duminicii a XXIV-a) despre Hristos, care a 
distrus zidul din mijloc al despărțiturii şi a adus pace oamenilor; 
Evanghelia a X-a a lui Luca, despre ridicarea femeii gârbove şi 
Apostolul ei (al Duminicii a XXVI-a) despre ridicarea duhov- 
nicească a credincioşilor; Evanghelia a XII-a a lui Luca 
despre leprosul recunoscător şi Apostolul ei (al Duminicii a XXV-a), 
despre mulţumirea datorată lui Dumnezeu. Pericopa Duminicii 
Fiului risipitor despre tânărul care şi-a cheltuit „averea cu 
desfrânatele”, şi Apostolul ei despre fuga de desfrânare; în 
Duminica lăsatului sec de brânză, amândouă pericopele 
vorbesc despre post. Toate acestea nu pot fi întâmplătoare. 

Oricare ar fi însă legătura lăuntrică dintre perechile 
de pericope apostolice şi evanghelice, un lucru este sigur, că 
aceste pericope sunt câte două, citite în pereche timp de veacuri, 
după tradiţia Bisericii. Aceste perechi sunt prezentate rupte 
în Canonarii, care, de la ultimele Duminici ale lui Matei şi 
după, cele mai multe sunt greşite. Din 35 de Canonarii numai 7 
leagă Evanghelia I-a a lui Luca cu Duminica a XVII-a a 
epistolelor („... voi sunteţi templul lui Dumnezeu cel viu...”), 
cu care este legată dintotdeauna. Mai Jos dăm tabelul pericopelor 
citite împreună conform Tipicului Sfintei Sofia, de la Duminica 
a XI-a a lui Matei şi până la Duminica Fiului risipitor, adică 
perioada marii anomalii: 


a XI-a Matei — a XI-a a epistolelor 
a XII-a ? — a XII-a ý 
a XIII-a i -aXIll-a ” 
a XIV-a pi —a XIV-a ” 
a XV-a ? —a XV-a d 
a XVI-a ii -aXVl-a ” 
I-a a lui Luca -a XVII-a ” 
a Il-a si — a XVIII-a ” 
a III-a i —a XIX-a ” 
a IV-a ý —a XX-a i 


a V-a d —a XXI-a a 

a Vl-a K —a XXII-a ” 
a VII-a ? — a XXIII-a ” 
a VIII-a : —a XXIV-a ” 
a IX-a d -aXXV-a ” 
a X-a d ~a XXVl-a ” 
a XI-a d — a XXVII-a ” 
a XII-a i — a XXVIII-a i 
a XIII-a —a XXIX-a ” 
a XIV-a îi -aXXX-a ” 
a XV-a i —a XXXI-a ” 
a cananeencei — a XXXII-a ” 
a vameşului — a XXXIII-a” 


a fiului risipitor — a XXXIV-a” 


Această distrugere a vechilor perechi se datorează unei 
greşeli mai vechi şi uneia mai noi. Cea veche, care apare şi în 
manuscrise, era inserarea Duminicii cananeencei la sfârşitul 
pericopelor lui Matei, caracterizarea ei drept Duminica a 
XVII-a şi legarea ei cu Apostolul Duminicii a XVII-a şi nu cel 
al Duminicii a XXXII-a. Greşeala mai nouă se datorează 
Canonariilor, care au pus în legătură glasul şi eotinala cu 
pericopa apostolică, despărțind astfel Apostolul de Evanghelie. 

4. Sistemul ciclicităţii celor opt glasuri, adică al celor 
opt săptămâni, începe şi el tot din Duminica lui Toma şi se 
reia de-a lungul anului până în vinerea săptămânii a Vl-a a 
Postului, adică până la sfârşitul Postului Mare. Zilele de la 
sâmbăta lui Lazăr şi până în sâmbăta Săptămânii Luminate 
se află şi de această dată în afara ciclului. Ciudăţenia sistemului 
ciclicității glasurilor în comparaţie cu sistemul pericopelor 
constă în faptul că el începe de Duminica şi se sfârşeşte sâmbăta. 
În mod evident el urmează o altă tradiţie despre începutul şi 
sfârşitul timpului săptămânii, pe cea iudaică. Spre deosebire de 
celelalte, el se desfăşoară în anul liturgic aproape la fel ca 
pericopele, însă fără nici o întrerupere sau mutare. Când o 
Duminică sau o săptămână cuprinde un praznic împărătesc, 
glasul nu se socoteşte pierdut, fie că se cântă împreună cu cele 
ale sărbătorii, fie că nu, iar după aceasta ciclul se continuă 

normal, ca şi când nu ar fi fost întrerupt. Din acest ciclu face 
parte şi Penticostarul, în care, începând cu Duminica Nouă 
(a lui Toma) şi până la Duminica Tuturor Sfinţilor, se consumă 
şirul glasurilor. Chiar şi în Duminica l-a (a lui Toma) şi 
săptămâna ei, precum şi la Cincizecime şi săptămâna ei, pentru 
care sunt hotărâte glasul 1 şi, respectiv, glasul al 7-lea, este 
evidentă prezența lor, chiar dacă troparele Octoihului „se 
odihnesc”. Paştele şi Săptămâna Luminată, luate aici ca o 
singură zi, se află în afara numărării şi în afara şirului glasurilor. 

Ce legătură au glasurile cu pericopele? Niciuna. Acest 
lucru trebuie înţeles pe deplin. Este vorba, de fapt, despre un 
al doilea ciclu, ulterior din punct de vedere temporal, independent 
de ciclul pericopelor şi nedecupat întru nimic din el. Acest 
lucru nu l-au înţeles alcătuitorii Canonariilor şi de aceea au 
creat o nouă încurcătură. Şi iată de ce: 

_ Fiecare glas are pentru fiecare Duminică două prochimene 
ale Invierii şi un aliluar. Primul prochimen este prevăzut 
pentru Evanghelia eotinală, al doilea pentru Apostol, iar 
aliluarul pentru Evanghelia de la Dumnezeiasca Liturghie. 
Aceste trei elemente sunt „ale Invierii”, după cum sunt carac- 
terizate de Tipicul Sfintei Sofia. Cu alte cuvinte, psalmii din 
care provin fie sunt tâlcuiţi de Părinţi ca referindu-se profetic la 
Înviere, fie titlurile lor au caracteristica „pentru a opta [zi]” 
sau „în ziua Sâmbetei”, fie, în fine, sunt psalmi de veselie şi 
sărbătoreşti. Aceste elemente aparţin Octoihului şi nu au 
nici o legătură cu sistemul anual al succesiunii pericopelor. 
In Apostole şi în Tipice sunt puse la început sau la sfârşit în 
tabele speciale, ca şi prochimenele şi aliluarele zilelor de rând, 
pentru a putea fi folosite uşor. Determinarea locului lor iniţial 
este uşor de făcut în perioadele lui loan şi Matei, deoarece, 
din pură întâmplare, sunt în concordanţă cu şirul Duminicilor. 
De acolo mai departe însă, ele depind de mersul glasurilor şi 
nu de al apostolelor, după cum se întâmplă în Canonarii şi în 
Apostole, având ca rezultat crearea multor erori. 

5. In sfârşit, al treilea ciclu îl constituie Evangheliile 
eotinale ale Duminicilor. Şi acestea încep din Duminica l-a, 
Duminica lui Toma, şi, după modelul revenirii glasurilor, se 

mişcă de-a lungul anului până în Duminica a V-a a Postului. 
Acest ciclu al Evanghelilor eotinale nu are nici o legătură cu 
şi este întru totul independent de ciclul anual al apostolelor- 
evangheliilor şi de ciclul glasurilor, prin urmare şi de cele 
opt prochimene anastasime ale lor (adică ale Evanghelilor 
eotinale de la Utrenie) şi, cu atât mai mult, de cele opt prochi- 
mene anastasime ale apostolelor şi de pericopele apostolice. 
Glasurile sunt opt, eotinalele unsprezece. Prin urmare, perioada 
repetării lor nu coincide cu perioada glasurilor şi, acolo unde 
se întâmplă, este ceva pur întâmplător. Ele au numai un început 
comun, ca şi glasurile şi pericopele, Duminica lui Toma. Mutările 
lor, care se fac în perioada Penticostarului, se datorează altor 
rațiuni, adică încercării de fi citite toate în această perioadă şi de 
a nu se citi până la Inălţare «o Evanghelie eotinală care poves- 
teşte sau istoriseşte Inălţarea», potrivit prevederii Evangheliarului. 
Astfel se citesc: la Utrenia din Duminicile lui Toma, a 
Mironosiţelor, a Slăbănogului, a Samarinencii, a Orbului şi a 
Sfinților Părinți, I-a evanghelie eotinală, respectiv a IV-a, a V-a, 
a VII-a, a VIII-a şi a X-a, la Utrenia Inălţării a III-a eotinală, 
iar la Dumnezeiasca Liturghie a lui Toma, a Înălţării şi a 
sâmbetei de dinaintea Cincizecimii a IX-a, a VI-a şi a XI-a 
evanghelie eotinală. A Il-a este parte a pericopei de la 
Dumnezeiasca Liturghie din Duminica Mironosiţelor. Duminica 
Paştelui rămâne din nou în afara numărului. De altfel, citirea 
Evangheliei la slujba Invierii este ceva mai nou. ŞI aici, punct de 
început este tot Duminica Innoirilor, adică Duminica lui Toma. 

Alcătuitorii Canonariilor, în încercarea lor de a planifica 
succesiunea evangheliilor eotinale, le-au pus în legătură cu 
glasurile, cu prochimenele apostolelor şi cu pericopele apostolice 
(care, în felul acesta, au fost dezlegate de însoţirea lor cu 
anumite pericope evanghelice), şi au hotărât greşit succesiunea 
pericopelor, şi au târât aceste greşeli în practica noastră 
liturgică şi în ediţiile tipărite până astăzi. 

Şi, pentru a încheia acest răspuns foarte lung, nu găsesc 
vreo încheiere mai potrivită decât aceea de a relua ultimele 
cuvintele ale lui G. Mpecatoros din prologul Rânduielii sale 
din anul 1956, p. 10-11: «Ne înfăţişăm respectuos rugămintea 

către Instituţia Bisericească şi către Administraţia acestei 
Mitropolii, ca să purceadă la revederea cu multă cercetare a 
Evangheliarului. Şi aceasta deoarece suntem încredințaţi că 
printr-o lucrare serioasă se poate să rezulte Evangheliarul 
care hotărăşte timpul citirii Evangheliilor şi Apostolelor, curăţat 
nu numai de neconcordanţele din el, dar şi în acord cu 
prevederile Tipicului şi cu cele corecte de acest fel din vechea 
rânduială. In felul acesta rânduiala cuvenită va domni şi în 
acest punct al cultului dumnezeiesc». 


433 


În anul 1984 Duminica Închinării Sfintei Cruci a 
căzut în acelaşi timp cu praznicul Buneivestiri. 
Conform Tipicului, deşi cele două slujbe s-au 
cântat împreună, la Dumnezeiasca Liturghie s- 
au omis Apostolul praznicului şi Evanghelia Crucii. 
Nu era mai firesc şi, prin urmare, mai corect să 
se citească amândouă perechile de pericope, 
câtă vreme aşa se face şi la Sfântul Munte? 


Tipicele mai noi în vigoare ale lui Constantin şi Biolakis 
prevăd în situaţia de mai sus citirea Apostolului Crucii şi a 
Evangheliei Buneivestiri. Pe baza acestei prevederi s-a făcut 
omiterea celorlalte două pericope, deoarece în bisericile de 
mir, după cum se ştie şi după cum am văzut în răspunsurile 
precedente, nu se mai citesc pericope duble. In cazurile speciale 
ale praznicului Buneivestiri şi ale altor praznice asemănătoare, 
dar mai ales în cuvântul înainte „Despre Apostol şi Evanghelie” 
al tipicului lui G. Biolakis ($ 12, p. 36-37, ed. M. Saliberou, 
Atena 1921) au fost scoase prevederile respective, care, aplicând 
principiul de a se citi numai o singură pereche de pericope la 
Dumnezeiasca Liturghie, hotărăsc când anume să fie preferate 
Apostolul sau Evanghelia Duminicii sau al praznicului şi când 
anume să se zică numai pericopele praznicului sau numai 

ale Duminicii. Prin definirea acestor prevederi cei doi autori 
ai Tipicelor noastre mai noi nu introduc o practică nouă, ci o 
rețin pe cea care, înainte de ei, se impusese treptat în Biserica 
Mare. Această rânduială s-a impus prin Tipicele lor şi în 
Bisericile ortodoxe greceşti dependente sau influențate de 
rânduiala Patriarhiei ecumenice. 

Dimpotrivă, nici Tipicul Sfântului Sava şi toate Tipicele 
monahale mai noi care îl urmează, precum nici Tipicul 
slavon, nu cunosc această omisiune a pericopelor, ci hotărăsc 
să se citească pericope duble sau chiar triple, adăugând Apostolul 
şi Evanghelia Duminicii şi pericopele praznicului sau ale 
sfântului prăznuit. Acest lucru se întâmplă, desigur, în acele 
situaţii în care slujbele se cântă împreună, nu la marile praznice 
împărăteşti, a căror slujbă se cântă singură, neamestecată cu 
alte elemente, chiar dacă se întâmplă să cadă Duminica. 
Bineînţeles, după cum se notează şi în întrebare, această 
practică este cea mai exactă şi logică. Câtă vreme cele două 
evenimente sunt prăznuite împreună şi ambele slujbe sunt 
cântate împreună, cum ar fi raţional să se omită lectura care 
aparţine fiecăreia şi care constituie de multe ori şi punctul 
central în jurul căruia se învârte prăznuirea şi slujba, şi care 
va constitui subiectul învăţăturii în predica ce va urma? În 
cazul expus de întrebare precum şi în situațiile asemănătoare în 
care Bunavestire cade în celelalte Duminici ale Postului 
Mare, acest lucru este destul de evident. In alte situaţii este 
chiar şi accentuat. Spre exemplu, rămânând la Cuvântul înainte 
al Tipicului lui Biolakis, dacă Bunavestire cade în Sâmbăta 
lui Lazăr sau în Duminica Floriilor, la Liturghie se citeşte 
numai evanghelia lui Lazăr sau respectiv a Floriilor şi nu a 
praznicului, cea care relatează evenimentul Buneivestiri. Acelaşi 
lucru se întâmplă dacă ar cădea praznicul Întâmpinării în vreo 
Duminică a Triodului. Dimpotrivă, sunt omise evangheliile 
Duminicilor dacă în acestea cad sărbători ale Înainte- 
mergătorului, ale verhovnicilor şi ale celor doisprezece Apostoli, 
ale evangheliştilor, ale celor Trei Ierarhi şi ale Sfinţilor 
Părinţi de la Sinoadele Ecumenice. In cazul celor două praznice 
împărăteşti ale Maicii Domnului se operează o oarecare 

echilibrare, de vreme ce Evanghelia Liturghiei praznicului se 
mută la Utrenie. Din punct de vedere practic însă, folosul 
este minim, de vreme ce Evanghelia praznicului este auzită 
numai de puţini credincioşi şi este omisă în timpul marii adunări 
a credincioşilor de la Dumnezeiasca Liturghie. De altfel, omiterea 
evanghelhilor Duminicilor, atunci când cad în acelaşi timp cu 
praznicele sfinților mari pe care le-am amintit mai sus, nu ştiu 
în ce măsură se poate socoti în conformitate cu tradiţia biseri- 
cească, care cu deosebită evlavie a fost întotdeauna alipită şirului 
pericopelor din Duminici şi nu se omiteau decât atunci când 
în Duminica aceea cădea unul din marile praznice împărăteşti. 

Această rânduială a citirii pericopelor duble este prevă- 
zută, după cum am spus mai sus, de Tipicul Sfântului Sava şi de 
toate manuscrisele mai noi ale Tipicelor aghiorite (de ex. ale 
mănăstirilor Dionisiou, Grigoriou, Kostamonitou, Xiropotamou, 
Panteleimonos şi Sfântul Pavel, pe care le-am văzut), 
precum şi de tipicul urmat şi astăzi în Bisericile slave. La 
Sfântul Munte evlavia pentru protectoarea locului sfânt, 
Preasfânta Născătoare de Dumnezeu, se exprimă şi prin 
citirea Apostolului şi Evangheliei Născătoarei de Dumnezeu 
în paralel cu pericopele din şirul continuu la aproape cele 
mai multe Liturghii din an, cu tendinţe chiar de întâietate a 
Apostolului şi Evangheliei Născătoarei de Dumnezeu. 

Grăitoare este nota din codicele Kostamonitou 287 din 
secolul al XVI-lea, care leagă această practică de numele patri- 
arhului de Constantinopol, Sfântul Filotei Kokkinos: «Acel fericit 
de pomenire patriarh, kir Filotei, zicea că trebuie ca în toate aceste 
praznice, la care se cântă la Utrenie un canon al Născătoarei 
de Dumnezeu, să se zică şi la Liturghii apostol-evanghelia 
Născătoarei de Dumnezeu înainte de cea a Sfântului. Şi dacă 
acest lucru se întâmpla, ca şi în mănăstiri, la Liturghie, acela 
(apostol-evanghelia Născătoarei) să fie trecut cu vederea, 
este vădit că se făcea în astfel de mănăstiri». (f. 153). 

Practica de a se citi pericope duble trebuie că este foarte 
veche. Chiar dacă nu găsim în manuscrise o prevedere generală 
clară referitoare la aceasta, o întâlnim în fiecare situaţie 
punctuală, fie obişnuindu-se să se presupună ca de la sine 

înţeleasă, fie indicată lămurit. Astfel, Tipicele manuscrise pe care 
le-a publicat A. Dimitrievski, Tipicul mănăstirii Everghetidos 
(cod. Atena 788 din secolul al XIII-lea), al mănăstirii Sfântului 
Nicolae din Kasoula (cod. Barberini 69 III din anul 1205) şi 
alte Tipice monahale ale codicilor Sinai 1096 din secolul al 
XII-lea, Vatopedi 320 (931) din anul 1346 şi Simonos Petra 
177 din secolul al XVI-lea prevăd pericope duble în diferite 
situaţii de prăznuire a Buneivestiri, chiar şi atunci când 
cade chiar în Duminica Paştelui, precum şi pentru multe alte 
cazuri de praznice din calendar, dacă se întâmplă ca acestea 
să cadă Duminica. Acelaşi lucru îl prevede şi Tipicul mănăstirii 
Mântuitorului din Messina din anul 1131, hotărând să se 
citească pericope duble pentru 9 şi 25 Martie, pentru sâmbăta 
Lăsatului sec de carne şi pentru cea de dinaintea Cincizecimii. 
In altă parte, iarăşi, se subînţelege sau se lasă la libera 
alegere (de ex. pe 26 octombrie «de Sfântul Dimitrie, dacă vei 
voi şi al cutremurului») sau în cazul altor sărbători duble 
alege Apostolul uneia şi Evanghelia celeilalte (de ex. pe 1 
septembrie, 1 ianuarie ş.a.). Prevederea de la sărbătoarea 
Schimbării la Faţă «de se va întâmpla să fie Schimbarea la 
Faţă în zi de Duminică, nimic din ale Invierii nu cântăm, nici 
Evanghelie eotinală sau a Liturghiei Duminicii nu zicem», arată 
că numai în situaţii de acest fel, de mari praznice împărăteşti, 
se putea omite Evanghelia „de rând” a Duminicii. 

Rezumând mărturiile de mai sus, putem să concluzionăm 
ca ceva sigur concluzia că potrivit Tipicelor mănăstireşti din 
secolul al XII-lea (adică de acolo de unde ajung informaţiile 
surselor noastre) până astăzi, potrivit celei mai vechi tradiţii 
cu siguranță, atunci când un praznic cade Duminica şi slujba 
Învierii se cântă împreună cu slujba praznicului, atunci se 
citesc pericope duble, a Duminicii şi a praznicului. 

Care era oare practica paralelă în bisericile de mir 
înainte de impunerea şi în cadrul lor a tipicului mănăstiresc? 
Din nefericire, mărturiile care s-au păstrat sunt foarte puţine şi 
nu atât de clare. Aproape singura sursă cunoscută este 
Tipicul Sfintei Sofia din Constantinopol din codicii Patmos 
266 şi T. Stavrou 40 din secolul al X-lea. De asemenea, Tipicul 

parohial al Sfintei Sofia din Tesalonic pe care l-a scris 
Sfântul Simeon al Tesalonicului (+ 1429) şi se păstrează în 
codicele Atena 2047 nu vorbeşte despre lecturi. Dimpotrivă, 
primul reţine pentru fiecare sărbătoare a Sinaxarului şi pentru 
fiecare zi a Triodului şi Penticostarului pericopele prevăzute 
a fi citite la Dumnezeiasca Liturghie, precum şi începutul şi 
sfârşitul apostolelor şi evangheliilor din sâmbetele şi Duminicile 
anului, de la Cincizecime şi până la Duminica lăsatului sec 
de carne. Pentru multe sărbători şi pomeniri duble ale sfinților 
are pericope duble („şi alt Apostol”, „şi un alt Apostol”, „se 
zice şi acesta”, „se zice şi un alt Apostol” sau „altă Evanghelie”, 
„Şi o altă Evanghelie” etc.). Nu spune însă nimic clar dacă 
citeau neapărat ambele pericope sau dacă alegeau una sau 
alta. Primul caz este cel mai probabil (vezi „se zice şi...”). Iarăşi, 
la alte sărbători duble nu are pericope duble, ci Apostolul 
uneia şi Evanghelia celeilalte. Despre situaţiile în care o 
sărbătoare cădea în zi de Duminică nu vorbeşte în mod special. 
Poate însă că această tăcere să fie un argument pentru citirea 
dublă a pericopelor. Altfel, ar fi trebuit să existe o prevedere 
specială sau generală, după caz, care Apostol sau care Evanghelie 
ar trebui să fie preferată de fiecare dată, cu atât mai mult cu 
cât în practica Bisericii celei Mari era foarte des întâlnită 
prăznuirea în zi de Duminică, prin mutare, a pomenirii 
Părinților de la Sinoadele Ecumenice şi a altor sfinţi mari. 
De altfel, în Praxapostole şi în Evangheliarele care ne- 
au rămas în manuscris şi care păstrează practica bisericilor 
de mir, sunt reţinute la Sinaxar de obicei două sau trei pericope 
pentru fiecare din sfinţii prăznuiţi. Nici aici însă nu se indică 
dacă se citeau toate pericopele sau dacă făceau vreo alegere. 
Este, în orice caz, fără îndoială că pentru praznicele mari 
(Crăciun, Bobotează, Înălţarea Sfintei Cruci) care aveau pericope 
ale înainte-prăznuirii şi după-prăznuirii, se citeau mai multe 
apostole sau evanghelii. Despre aceste cazuri există şi o prevedere 
tipiconală în Evangheliarul din codicele Paris 194 A şi din 
anul 1255: «la după-prăznuirile Naşterii lui Hristos, adică 
din 28 până în 31 se pun întâi cele ale după-prăznuirii din fiecare 

zi şi, în felul acesta, cele ale sfinţilor sunt lăsate la urmă. Tot aşa 
şi la înainte-prăznuinle Luminilor (Bobotezei) şi la după-prăznuir»». 
Atunci când tipicul monahal s-a impus şi în bisericile 
de mir, cu siguranţă că se citeau pericope duble, după cum 
arată practica actuală a Bisericilor slave. Când şi de ce s-a 
limitat citirea la o singură pereche de pericope nu putem să 
ştim cu exactitate. Cu siguranţă că acest lucru s-a întâmplat 
în perioada turcocraţiei şi neapărat trebuie că s-a încadrat în 
întreaga încercare de micşorare a lungimii slujbelor monahale şi 
de adaptare la posibilităţile credincioşilor care trăiau în lume, 
bineînţeles, atunci când s-a îndătinat săvârşirea Liturghiei 
legată de Utrenie. Intr-o primă fază pericopele slujbelor s-au 
axat pe elementul biblic (catismele Psaltirii, psalmii aprinderii 
luminii şi ai laudelor, stihologia Odelor, lecturile din Vechiul 
Testament de la Vecerniile Crăciunului, Bobotezei şi Sâmbetei 
celei Mari). Mai târziu s-au extins şi la imnografie (pesnele 
canoanelor, antifoanele Dumnezeieştii Liturghii). In prima fază 
a adaptărilor trebuie că a început şi omiterea pericopelor duble 
la Dumnezeiasca Liturghie, care s-a şi impus în cele din urmă. 
Într-un răspuns precedent am notat faptul că nu este 
uşor să ne întoarcem la sistemul mai vechi de citire al pericopelor 
duble la Dumnezeiasca Liturghie şi poate nici de dorit, dacă este 
vorba să se reia de fiecare dată aceleaşi pericope ale Sinaxarului. 
In anumite situaţii serioase, însă, prin excepţie, şi îndeosebi 
atunci când pericopa apostolică şi evanghelică se referă la 
evenimentul prăznuit, ar trebui să se spună pericope duble. 
Astfel de situaţii sunt şi praznicele Intâmpinării şi Buneivestiri, 
atunci când cad în zilele de Duminică în Triod. Poate că acelaşi 
lucru ar putea să se întâmple şi în toate Duminicile care cad 
în aceeaşi zi cu sărbătorile Maicii Domnului şi cu sărbătorile pe 
care le-am amintit la $ 42 al Cuvântului înainte al Tipicului, 
chiar dacă numai în bisericile care au hramul anumitor sfinţi, 
atunci când acea prăznuire cade în zi de Duminică. Aceasta ar 
simplifica, bineînţeles, mai corect şi mai tradiţional, prevederile 
destul de încâlcite ale Tipicului şi ar micşora şi greşelile 
inerente care s-ar face la aplicarea acestor prevederi. 

434 


Ce tropar trebuie să se cânte la Sâmbăta Morților 
3 

de la Cincizecime în loc de „Am văzut lumina 

cea adevărată...”: „Pomeneşte-ne, Milostive, şi pe 

noi...” sau „Cel ce prin adâncul înțelepciunii...”? 


Noile Tipice cunoscute, cel al lui Constantin şi cel al 
lui Biolakis, nu consună în acest punct. Primul hotărâşte pe 
„Pomeneşte-ne, Milostive...” din Sâmbăta Mare, iar al doilea 
„Cel ce prin adâncul înțelepciunii...”, adică troparul morţilor, 
adică al zilei, deoarece socoteşte că „Pomeneşte-ne, Milostive...” 
nu este potrivit (vezi nota 14 de la p. 388 a ediţiei din 1921: 
„... lar Tipicul lui Constantin nu ştim de unde a pus şi astăzi 
troparul din Sâmbăta Mare: „Pomeneşte-ne, Milostive...”, pe 
care Comisia îl găseşte nepotrivit, şi a hotărât primul tropar 
al sufletelor...”). Tipicul Sfântului Sava nu vorbeşte deloc despre 
această problemă. Pe de altă parte manuscrisele mai noi ale 
Tipicelor aghiorite fie tac, cum e cazul Tipicului mănăstirii 
Sfântului Pavel, fie hotărăsc troparul „Pomeneşte-ne, Milostive...”, 
cum face Tipicul de la mănăstirile Grigoriou, Dionisiou, 
Kostamonitou şi cel al ieromonahului Metodie, fie preferă pe 
„Cel ce prin adâncul înţelepciunii...”, ca Tipicul mănăstirii 
Xiropotamou. Poate că aceeaşi diversitate o prezintă şi 
celelalte Tipice monahale mai noi ale mănăstirilor de la Sfântul 
Munte sau chiar şi din afara lui, care nu ne sunt accesibile. 
Poate că aceasta nu ar folosi foarte mult, deoarece astfel de 
subiecte nu se rezolvă oricum prin sistemul „majorităţii”. 

Două motive fac ca răspunsul să fie dificil: în primul 
rând faptul că Sâmbăta morţilor de la Cincizecime se află între 
odovania praznicului Înălţării (vineri) şi sărbătoarea Cincizecimil. 
Astfel, nu este cu putință ca în timpul ei să se cânte 
„Inălţatu-Te-ai întru slavă...”, deoarece s-a odovăit praznicul, 
nici „Binecuvântat eşti, Hristoase Dumnezeul nostru...” de la 
Cincizecime sau „Am văzut lumina cea adevărată...”, care începe 
să se cânte din lunea Sfântului Duh. Exemplul paralel cu 

sâmbăta lăsatului sec de carne nu ne ajută, deoarece acolo se 
cântă „Am văzut lumina...”, care nu-şi are locul aici. 

A doua dificultate provine din lipsa mărturiilor mai 
vechi, care ar fi putut clarifica problema. „Am văzut lumina...” 
sau troparele care se cântă în locul lui n-au fost introduse de 
prea multă vreme în cadrul Dumnezeieştii Liturghii, ci mai 
curând în perioada turcocraţiei. De aceea nu avem mărturii 
despre acestea nici din manuscrise, nici de la Părinţii care 
au tâlcuit Dumnezeiasca Liturghie. Fericitul de pomenire 
profesor Panaiotis Trembelas ne încredințează că în cele 80 
şi mai bine de manuscrise pe care le-a folosit pentru editarea 
Liturghiilor, în niciunul nu apare „Am văzut lumina...”, şi nici 
vreo dovadă despre folosirea altui imn în locul lui („Cele trei 
Liturghii după codicii existenţi în Atena”, Atena 1935, p. 149). 
Desigur, aceasta nu înseamnă că până în secolul al XVIII-lea, 
momentul până la care ajung manuscrisele pe care le-a cercetat, 
nu se introdusese „Am văzut lumina...”. Tăcerea lor se explică şi 
prin conservatorismul tradiției şi al copiştilor textelor 
liturgice, precum şi din faptul că nu-i interesa pe preoții 
pentru care erau destinaţi aceşti codici nimic din ce ar fi 
trebuit să spună poporul în acest moment. Nici în diferite Tipice 
vechi care se păstrează nu se vorbeşte despre aceste tropare, 
fie pentru că nu se cântau încă, fie pentru că „se ziceau din 
obişnuinţă” şi nu potrivit vreunei rânduieli oficiale şi exacte. 
Aceasta explică atât tăcerea, cât şi diferenţele Tipicelor mai noi. 

Ca să putem să înţelegem şi, prin urmare, să dăm o 
dezlegare corectă, pe cât este cu putinţă, la această problemă, va 
trebui să facem un mic recurs, neapărat puţin ipotetic, la 
tradiţia legată de ea. 

Diferitele surse mărturisesc că chinonicul nu se cânta 
numai în timpul împărtăşirii preoţilor, ca astăzi, ci se continua 
şi în timpul împărtăşirii poporului. Invitarea poporului de a 
se apropia de Dumnezeiasca Împărtăşanie, prin cuvintele 
„Cu frică de Dumnezeu...” — sau iniţial numai prin „Apropiaţi-vă” 
—, nu exista, iar atunci când s-a introdus ea nu întrerupea 
cântarea chinonicului. Nici măcar binecuvântarea „Mântuieşte, 
Dumnezeule, poporul Tău...”, care pecetluieşte Dumnezeiasca 

Împărtăşanie, nu exista iniţial. Chinonicul se întrerupea 
atunci când se termina împărtăşirea clerului şi a poporului 
şi imediat se cânta „Să se umple...”, cântare care, potrivit 
Cronicii Pascale, a fost introdusă la Dumnezeiasca Liturghie 
în anul 624 de patriarhul Serghie. Ceva paralel avem şi la 
Liturghia Sfântului Iacov, unde, după împărtăşirea credincioşilor 
şi sfârşitul chinonicului se adaugă „Să se umple gura mea de 
lauda Ta, Doamne...”, fără intercalarea vreunei binecuvântări 
de tipul „Mântuieşte, Dumnezeule, poporul Tău...”. „Cronica 
Pascală” scrie referitor la aceasta: «După ce s-au împărtăşit 
toți cu Sfintele Taine... şi a fost cântat ultimul stih al chino- 
nicului, se zice şi acest tropar: Să se umple..”». Această practică 
foarte veche o găsim destul de desluşită la Liturghia Darurilor 
mai înainte sfinţite. Chinonicul ei este, după cum se ştie, 
versetul 9 („Bine voi cuvânta pe Domnul în toată vremea...”). 
Ceea ce se cântă după „Mântuieşte, Dumnezeule, poporul Tău...” 
nu este altceva decât repetarea primului stih al psalmului şi 
a stihului chinonicului cu o oarece mică adăugire („Bine voi 
cuvânta pe Domnul în toată vremea, pururea lauda Lui în 
gura mea [Pâinea cea cerească şi paharul vieţii] gustaţți şi 
vedeţi că bun este Domnul. Aliluia. Aliluia. Aliluia.”). 

Din cauza faptului că poporul nu se apropia foarte des 
de Dumnezeiasca Impărtăşanie, în acest moment au apărut 
oarece schimbări. Chinonicul s-a limitat numai la momentul 
împărtăşirii clerului şi s-a separat de „Să se umple...”, care, 
în cele din urmă, s-a pierdut în bisericile de mir vorbitoare de 
limbă greacă. Simbolismele hristologice, de altfel, au provocat 
introducerea lui „Totdeauna, acum şi pururea...” şi a altor 
cuvinte sau gesturi întru pomenirea Înălţării Domnului, al cărei 
simbolism fusese localizat în acest moment al Dumnezeieştii 
Liturghii. În paralel s-a propus şi simbolismul pogorârii Sfântului 
Duh din ziua Cincizecimii, fie prin interpretarea simbolică a 
aducerii de tămâie care se face în acel moment (vezi Gherman al 
Constantinopolului, Istorie bisericească şi vedere mistică şi 
Teodor al Andidelor, Introducere pe capitole, 38: «lar ultima 
cădire înseamnă harul Sfântului Duh, dat prin insuflarea 
Apostolilor, după Inviere»), fie prin modificarea frazei 

„Binecuvântat este Dumnezeul nostru, totdeauna...” în 
„Binecuvântat este Dumnezeul nostru, Cel ce luminează şi 
sfinţeşte...” (sulul mănăstirii Esfigmenou din anul 1306), fie 
introducerea de tropare, cum ar fi „Împărate ceresc...” şi 
„Doamne, Cel ce pe Preasfântul Tău Duh...”, care se ziceau de 
către preot înainte de împărtăşirea credincioşilor (cod. Patmos 
719, sec. XIII). Şi folosirea „căldurii” a fost un motiv de ridicare a 
ei la simbolisme asemănătoare. După Nicolae Cabasila, apa 
caldă arăta «pogorârea Sfântului Duh peste Biserică... Căci 
apa, fiind apă [prin firea ei] şi împărtăşindu-se de foc, arată 
pe Duhul cel Sfânt, care este numit şi apă, dar care şi ca foc 
s-a arătat atunci când s-a pogorât peste ucenicii lui Hristos. 
lar timpul acesta înseamnă timpul acela (al Cincizecimii 
n.n). Căci atunci s-a pogorât ca să plinească toate cele ale lui 
Hristos, iar acum, când se desăvârşesc Darurile, se pune această 
apă» (Tăâlcuirea Dumnezeieştii Liturghii, cap. XXXVIII). Punerea 
ei în Sfântul Potir era însoţită de fraza „Căldura Sfântului 
Duh” (vezi şi „Plinătatea Sfântului Duh” din timpul unirii) şi 
troparul canonului Cincizecimii „Baia dumnezeiască a 
naşterii din nou...” (în multe manuscrise din secolul al XVI-lea şi 
după). În această atmosferă putem să încadrăm şi să interpretăm 
şi introducerea troparului de la Vecernia Cincizecimii „Am 
văzut lumina cea adevărată...”, care se potriveşte în mod 
desăvârşit cu comentariile lui Cabasila. 

În timpul Paştelui, însă, şi în timpul praznicelor împără- 
teşti s-a socotit nepotrivită cântarea acestui tropar. Era firesc, 
poate prin imitarea slujbelor Vecerniei şi Utreniei, să se prefere 
troparul fiecărei sărbători, care era mai rapid, de praznic şi 
mai cunoscut de popor. Pentru Joia Mare s-a hotărât troparul 
„Cinei Tale celei de taină...”, care se cântă şi ca chinonic în acea 
zi. Repetarea lui după împărtăşire şi cuvintele „Mântuieşte, 
Dumnezeule, poporul Tău...” amintesc de practica foarte veche a 
repetării stihului chinonicului, cum am văzut la Liturghia 
Darurilor mai înainte sfinţite. „Pomeneşte-ne, Milostive, şi 
pe noi...” (troparul care apare întâiul în şirul troparelor fericirilor 
glasului al II-lea de la Liturghia din Duminica mironosiţelor 
— nu însă şi în Octoih — şi la slujba înmormântării monahilor) 

seamănă cu un refren foarte vechi, care poate fi pus în legătură 
cu troparul „Cinei Tale celei de taină...”, cu al cărui sfârşit are 
multe puncte comune (tâlhar, „aducându-ţi aminte” — pomeneşte-mă, 
împărăție). Poate că nu este întâmplător faptul că se află în 
acest loc, ca un tropar preferat pentru Joia Mare, potrivit 
Tipicului lui Constantin (dar numai la prima ediție): «Iar în loc de 
„Am văzut lumina”, iarăşi „Cinei Tale”. Iar de vei voi, spune 
troparul „Pomeneşte-ne, Milostive, şi pe noi... ». Acest tropar 
este prevăzut de toate Tipicele noi pentru Sâmbăta Mare. 
Acum, pentru sâmbăta Cincizecimii avem de ales dintre 
două posibilităţi: a) imitarea practicii praznicelor împărăteşti şi 
b) imitarea Sâmbetei Mari. Cred că este de preferat a doua. 
Sâmbăta morților nu este un praznic împărătesc, iar troparul ei 
este mai degrabă unul de pocăință şi de tânguire decât unul de 
veselie, prin urmare mai potrivit pentru a exprima sentimentele 
credinciosului care s-a împărtăşit de Cina Domnului. De 
altfel nici nu se potriveşte ca în prima sâmbătă a morţilor să 
se cânte „Am văzut lumina...”, iar în a doua „Cela ce prin 
adâncul...”. Troparul „Pomeneşte-ne, Milostive, şi pe noi...” este 
şi tropar împărătesc şi este şi mai potrivit cu tema Dumnezeieştii 
Împărtăşiri. Se armonizează mai bine şi cu „Pomeneşte-ne”, care, 
după cuvântul tâlharului, se reia atât de des la Dumnezeiasca 
Liturghie (vezi „Pe voi pe toţi să vă pomenească Domnul 
Dumnezeu...”, „Pomeneşte, Doamne...”, „Pomeneşte-mă, Stăpâne” 
etc.), şi cu tema Împărăției cerurilor, cu doxologia cu care începe 
Dumnezeiasca Liturghie şi în atmosfera căreia se mişcă şi se 
desfăşoară taina Dumnezeieştii Euharistii (vezi „întru împărăţia 
cerurilor plinătate”, „întru împărăţia cerurilor moştenire” etc.). 

435 


În pericopa din Evanghelia după Matei pe care o 
citim la Vecernia din Vinerea Mare se zice că unul 
dintre tâlharii răstigniți îl hulea pe Hristos iar celălalt 
îl certa pe cel care hulea şi zicea „Pomeneşte-mă, 
Doamne,...”. Puțin mai departe scrie: „În acelaşi 
chip îl ocărau şi tâlharii cei împreună-răstigniți 
cu El”. Nu există o oarecare nepotrivire aici, 
care bineînţeles este comentată de unii? 


Lunga pericopă menţionată mai sus este intitulată ca 
făcând parte din Evanghelia după Matei, însă, după cum se 
arată şi în trimiterile care sunt scrise de obicei la începutul sau 
pe marginea pericopelor, are două inserții, una din Evanghelia 
după Luca şi una din Evanghelia după loan. Astfel, deşi textul 
lui Matei curge normal (cap. 26 v. 1-61), între versetele 38 şi 
39 sunt inserate patru versete din Evanghelia după Luca (23, 
39-42), iar între versetele 54-55 şapte versete din Evanghelia 
după loan (19, 31-37). Acest lucru se întâmplă, evident, pentru a 
se completa lipsurile din relatarea lui Matei, în primul caz 
pocăinţa unuia dintre tâlhari, iar în al doilea împungerea 
coastei lui Hristos. Acest mod de completare reciprocă a 
evangheliştilor într-o pericopă este mărturisit şi de Tipicul 
Sfintei Sofia din Constantinopol din codicii Patmos 466 şi T. 
Stavrou 40 din secolul al X-lea: „Evanghelia după Matei, cap. 
317 „In vremea aceea, au făcut sfat toţi...” şi zice până la „şi 
unul de-a stânga”, şi se întoarce către cea după Luca, la cap. 
337, şi zice: „lar cel ce treceau pe acolo îl huleau” şi zice până 
la „cu adevărat Fiul lui Dumnezeu a fost Acesta”, şi se 
întoarce la Evanghelia după loan, cap. 205: „Deci iudeii, ca 
să nu rămână pe cruce” şi zice până la „vor vedea pe Cel pe 
care L-au împuns” şi iarăşi se întoarce la cea după Matei, la 
cap. 347: „Şi erau acolo femei multe”, sfârşit: „lângă mormânt”. 
Un caz asemănător avem şi la Evanghelia de la Vecernia din 
Joia Mare, unde relatarea principală este luată din Evanghelia 

după Matei (26, 1 — 27, 2), cu două pericope care completează 
relatarea, una din loan (13, 3-17, spălarea picioarelor) şi una 
din Luca (22, 43-45, arătarea îngerului în Ghetsimani). Nici 
aici inserțiile nu fac probleme. In cazul pericopei de la 
Vecernia din Vinerea Mare există într-adevăr o problemă, pe 
care foarte puţini o remarcă, dar asta nu înseamnă că nu 
este destul de serioasă. 

Este cunoscut faptul că între relatările evangheliştilor 
există anumite deosebiri care au legătură de obicei cu amă- 
nuntele evenimentelor istorice. In cazul de faţă Matei (27, 
44) scrie că amândoi tâlharii răstigniți împreună cu lisus îl 
huleau pe lisus, iar Luca (23, 39-42) spune că numai unul 
hulea, în timp ce celălalt îl certa pe cel hulitor şi zicea către 
Iisus „Pomeneşte-mă, Doamne,...”. Tâlcuirile sfinte, urmând 
părerea lui Hrisostom, împacă cele două istorisiri: «Cum dar 
Luca zice că unul certa? Amândouă s-au întâmplat: căci mai 
întâi amândoi ocărau, dar după aceea nu» (Sfântul loan 
Gură de Aur, Comentariu la Evanghelia după Matei, Omiha 
87, 2). In pericopele slujbei Sfintelor Patimi şi ale Ceasurilor 
împărăteşti din Vinerea Mare se citesc amândouă relatările, 
a lui Matei (27, 33-54 — Evanghelia a VIl-a şi 27, 1-56 — 
Evanghelia Ceasului I) şi a lui Luca (23, 32-49 — Evanghelia 
a VIII-a şi aceeaşi pericopă - Evanghelia Ceasului al VI-lea). 
Aici însă, deoarece textul este prezentat ca ceva unitar şi în 
titlul lui pericopa este pusă în întregime pe seama lui Matei, 
diferenţa dintre relatări se vede, pentru cei care iau aminte, 
ca o antinomie reală în textul aceluiaşi evanghelist. 

Tâlcuirea lui Hrisostom normalizează lucrurile, dar nu 
întru totul. Aici, în curgerea textului, vine mai întâi pocăința 
unui tâlhar şi după aceea ocărârea lui Hristos din partea amân- 
durora. Trebuie să mărturisim că lipirea pericopelor s-a făcut 
oarecum stângaci, fără să se ia aminte inversiunea pe care o va 
produce inserarea în acel moment a versetelor respective din 
Evanghelia după Luca. Ar fi fost mai bine şi mai conform cu 
evoluţia istorică a evenimentelor şi cu lămurirea interpretativă a 
lui Hrisostom dacă versetele 23, 39—42 din Luca s-ar fi inserat 

între versetele 44 şi 45 din Matei, adică după cuvintele „în 
acelaşi chip îl ocărau şi tâlharii cei răstigniți împreună cu EP. 

Acest lucru nu ar fi greu de făcut de către o comisie 
interortodoxă de diortosire responsabilă, care ar opera corectura 
cărților liturgice şi îmbunătăţirea sistemului pericopelor pe 
baza datelor tradiției şi a principiilor ermineutice şi ale criticii 
textuale a Sfintelor Scripturi. 


436 


Care este tipul corect de apolis în Duminica Floriilor: 
„Cel ce pe mânz de asin... pentru mântuirea noastră” 
simplu sau „Cel ce pe mânz de asin... şi care a 
înviat din morţi”? 


Apolisul din Duminica Floriilor se face, după cum scrie 
în toate Molitfelnicele şi Liturghierele, prin „caracterizarea 
specială”, după cum o numeşte Tipicul, a acestui praznic 
împărătesc: „Cel ce pe mânz de asin a primit a şedea pentru 
mântuirea noastră, Hristos, adevăratul Dumnezeul nostru”. 
În această Duminică nu se cântă cântări ale Invierii şi nici 
nu se zice la Utrenie „Invierea lui Hristos văzând...”. Acelaşi 
lucru se întâmplă şi în Duminica Cincizecimii şi în celelalte mari 
praznice împărăteşti, când cad în zi de Duminică. Apolisul 
lor este neamestecat, după cum neamestecată este şi slujba lor, 
şi nu se cântă în aceste praznice cântări ale Invierii. Tipicul 
în vigoare (G. Biolakis, ed. M. Saliberou, Atena 1921, $ 16 „Despre 
apolis în general”, p. 12) vorbeşte despre unirea apolisului 
praznicului împărătesc cu cel al Invierii („Cel ce s-a născut 
în peşteră şi în iesle s-a culcat pentru mântuirea noastră şi 
care a înviat din morţi”) numai pentru Duminicile de după- 
prăznuire şi odovaniile praznicelor împărăteşti, dacă se întâmplă 
să cadă Duminica, «când se şi pun primele cântările Invierii la 
Vecernia de sâmbătă seara, la Utrenia de Duminică şi la Liturghie». 
Aici, în Duminica Floriilor, această prevedere nu se aplică, 
deoarece în mod clar este vorba despre o zi principală de praznic 
împărătesc şi nu se cântă în ea nimic din cele ale Invierii. 

Nu ar trebui să fie nevoie să se stăruie mai mult asupra 
acestei teme. Şi cel ce scrie s-a întâmplat să audă această 
unire neinspirată a apolisului Floriilor cu cel al Invierii. 
Poate că se datorează neșştiinţei, ori poate unei proaste 
interpretări a prevederilor pe care le-am amintit mai sus 
care se referă la Duminicile de după prăznuire ale praznicelor 
împărăteşti. Şi la Sfântul Munte şi în Bisericile slave apolisul 
Duminicii Floriilor se face fără „Cel ce a înviat din morţi”. 

Ca să formulăm mai corect răspunsul ar trebui să spunem 
nu că din cauză că nu se cântă cele ale Invierii şi nu se zice 
„Invierea lui Hristos văzând...” nu se adaugă şi „Cel ce a înviat 
din morţi” la apolis (după cum simplist se spune de multe ori), ci 
că deoarece praznicul împărătesc al Floriilor se impune, el elimină 
caracterul de înviere al Duminicii şi, din această pricină, nu 
se cântă cele ale Invierii, nu se zice „Invierea lui Hristos 
văzând...” şi nu se adaugă „Cel ce a înviat din morți” la apolis. 


437 


De ce la Utrenia din Sâmbăta Mare (slujba epitafului) 
se spune de două ori ecfonisul „Că Tu eşti 
împăratul păcii...”, după starea a III-a a Prohodului 
şi după peasna a 6-a din canon? 


438 


Când este corect să se spună ecfonisul „Că Tu 
eşti împăratul păcii...” la slujba epitafului, imediat 
după starea a III-a a Prohodului (cartea „Săptămâna 
Mare”) sau după Binecuvântări (Triod)? 


Ecfonisul „Că Tu eşti împăratul păcii...” ţine organic de a 
şasea rugăciune eotinală „Îţi mulţumim Tie, Doamne Dumnezeul 
mântuirii noastre...”, cu al cărei sfârşit se leagă în ceea ce 
priveşte sensul: „... zdrobeşte sub picioarele lor pe vrăjmaşii cei 
nevăzuţi şi potrivnică; că Tu eşti împăratul păcii...”. Dumnezeu, 

„impăratul păcii” este căpetenia şi împreună-izbăvitorul 
credincioşilor în lupta împotriva puterilor satanice potrivnice, a 
„nevăzuţilor şi potrivnicilor vrăjmaşi”. Această rugăciune (şi 
ecfonisul ei) aparţine slujbei Utreniei asmatice sau parohiale, în 
care este încadrată ca rugăciunea antifonului al VI-lea. Ea a 
intrat şi în Utrenia monahală prin influenţă de la Utrenia 
asmatică, la ectenia care se zice „după a şasea” odă a canonului. 
În această poziţie s-a păstrat numai ecfonisul ei, în timp ce 
rugăciunea împreună cu ecfonisul se citeşte, după cum se 
ştie, împreună cu celelalte rugăciuni eotinale în timpul citirii 
celor şase psalmi. Conform acestor lucruri ecfonisul „Că Tu 
eşti împăratul păcii...” se află în poziţie corectă între peasna 
a 6-a a canonului şi condac la slujba Utreniei din Sâmbăta Mare. 

Astfel, la prima întrebare problema se pune de ce se repetă 
acelaşi ecfonis şi la Prohod şi care este, în acest caz, după a 
doua întrebare, locul lui corect, după starea a III-a sau după 
Binecuvântări. Aceasta deoarece ediţiile Triodului şi Tipicul 
Sfântului Sava îl au după Binecuvântări, iar Tipicele lui Constantin 
şi Biolakis şi foarte folositele ediții ajutătoare ale Săptămânii 
Mari (de la Patriarhia Ecumenică, Apostoliki Diakonia, Rigopoulos 
etc.) o prevăd după a III-a stare a prohodului, adică înainte de 
Binecuvântări. Să notăm şi faptul că Triodul edițiilor „Fos” îl 
are de trei ori, adică după peasna a 6-a a canonului, după 
starea a III-a a Prohodului şi după Binecuvântări. 

Pentru început trebuie să lămurim faptul că nu este 
rar fenomenul ca la aceeaşi slujbă să se reia acelaşi ecfonis 
de mai multe ori, fie deoarece două rugăciuni diferite se încheie 
cu acelaşi ecfonis, fie deoarece ecfonisele sunt inserate 
oarecum fără vreo regulă în diverse momente ale slujbelor şi 
sunt alese arbitrar dintre ecfonisele stereotipe existente. 
Astfel, de exemplu, la Dumnezeiasca Liturghie avem ecfonisul 
„Că Tie se cuvine toată slava...”, după ectenia mare, la prima 
rugăciune a credincioşilor, chiar şi la rugăciunea Vohodului 
(chiar dacă se zice în taină). La Utrenie „Că milostiv şi iubitor 
de oameni...”, după troparele pentru împărați de la început şi 
după ectenia de la sfârşit. La Maslu „Că al Tău este a ne 
milui şi a ne mântui pe noi...” în repetate rânduri. La fel şi la 

slujba înmormântării „Că Tu eşti învierea şi viaţa...”. De 
asemenea la paraclise, la Maslu şi în alte părți „Că milostiv 
şi iubitor de oameni...”. Dacă exceptăm ecfonisul morţilor 


(„Că Tu eşti învierea...”), ecfonisul ecteniei întreite („Că milostiv 
şi iubitor de oameni...”), poate şi ecfonisul amintit mai sus al 
Maslului („Că al tău este a ne milui...”), a căror repetare 
deserveşte un scop liturgic special şi se face în mod studiat şi 
plănuit, în toate celelalte cazuri distingem o oarecare neregu- 
laritate în structura slujbei, de obicei o aranjare sau o lipire 
ulterioară a elementelor liturgice, care nu s-a făcut într-o 
perioadă de înflorire liturgică. 

In această ultimă categorie intră şi cazul nostru. Pe 
baza dovezilor tipăriturilor pe care le-am amintit mai sus şi 
a mărturiilor manuscriselor pe care am putut să le vedem, 
iată cum stau lucrurile în linii generale în legătură cu 
evoluţia slujbei epitafului în care este încorporat şi ecfonisul 
dublu (sau triplu) la care se referă cele două întrebări. 

Într-o altă situaţie am notat faptul că slujba epitafului 
constituie oarecum slujba de înmormântare a lui Hristos. Spre 
sfârşitul ei, adică în timpul cântării lente a trisaghionului 
doxologiei — care se cântă potrivit Tipicelor vechi «după obicei 
este a se cânta acesta la morţi», de aceea este şi caracterizat 
de alte Tipice ca «trisaghionul morţilor» — se face purtarea 
Evangheliei şi ulterior a epitafului-aer, care Il închipuie pe 
Hristos cel mort. Cu acesta era iniţial înfăşurată Evanghelia şi 
„ingroparea” lui se făcea pe Sfânta Masă, mormântul şi 
tronul lui Hristos. Exact în acelaşi fel şi slujba înmormântării 
credincioşilor, după cum se observă clar din manuscrise şi 
din vechile tipărituri, nu este nimic altceva decât slujba Utreniei, 
după cum Utrenie este şi slujba epitafului, slujba înmormântării 
lui Hristos. După cum am accentuat şi altădată, epitaful, 
baldachinul de astăzi, nu este mormântul, ci patul mortuar al 
lui Hristos, „patul sfânt al epitafului”, după cum îl numesc 
anumite manuscrise, piatra pe care a fost întins, potrivit tradiției, 
în jurul căruia se cântă slujba înmormântării, prohodirea, cântarea 
tânguitoare de la mormânt. Astfel, această Utrenie-slujbă de 
înmormântare urmează firesc rânduiala şi planul cunoscut 

al Utreniei monahale: cei şase psalmi, „Dumnezeu este Domnul” 
şi troparele, „Fericiţi cei fără prihană în cale” (catisma), 
Binecuvântările sale şi sedelnele, canonul, laudele şi doxologia. 
Lecturile se găsesc la sfârşit, potrivit rânduielii vechi asmatice, 
şi slujba se încheie cu obișnuita ectenie întreită, cu ectenia 
cererilor şi cu apolisul. Intre acestea se inserează obişnuitele 
ectenii şi ecfonise. Această rânduială este prevăzută de vechile 
Tipice şi acest lucru este evident, în pofida schimbărilor 
întâmplate între timp, atât în Trioade, cât şi în Tipicele tipărite, 
ba chiar şi în cărţile liturgice ajutătoare mai noi pentru 
Săptămâna Mare. Şi în Trioade, dar mai ales în Tipicele mai 
noi şi în tipăriturile ajutătoare, rânduiala este schimbată 
tocmai din cauza modificărilor care s-au produs treptat; iar acest 
lucru a avut repercursiuni asupra cursului firesc a slujbei. 

Iniţial, slujba Utreniei din Sâmbăta Mare, cel puţin după 
anumite Tipice vechi, nu cuprindea citirea stihurilor psalmului 
„Fericiţi cei fără prihană...” ca o catismă, de vreme ce stihologia 
Psaltirii se termină în Joia Mare şi se suspendă în timpul 
celorlalte zile ale Săptămânii Mari. Mai târziu însă, „Fericiţi 
cei fără prihană...” este introdus, evident prin imitarea slujbei 
obişnuite a înmormântării, al cărei element vital şi impresionant 
era şi continuă să fie, atât de mult încât cuvintele cu care 
începe catisma „Cel fără prihană”, „Cei fără prihană” şi „slujba 
înmormântării” au ajuns să se folosească adesea ca sinonime. In 
perioada bizantină târzie, după cum se pare, diferiţi imnografi 
cunoscuţi sau necunoscuţi alcătuiesc scurte tropare pentru 
cele trei stări ale catismei, care vor forma cunoscutul şi iubitul 
de popor „prohod”. Astfel, treptat, fiecare stih al catismei a dobândit 
şi un tropar, care se insera în timpul stihologiei acestui psalm, 
după cum este formulat în Triod (deja din ediţia din 1522) şi 
după cum se face în anumite mănăstiri din Sfântul Munte şi 
în Patmos până astăzi. „Fericiţi cei fără prihană” şi Prohodul 
se cântau în jurul epitafului şi, din câte se pare, preotul 
tămâia la începutul fiecărei stări. Despre ectenii şi ecfonise 
nu se vorbeşte iniţial. Este însă foarte posibil ca foarte repede, 
iarăşi prin imitarea practicii de la slujba înmormântării, să 
fi fost introduse între stări mici ectenii şi ecfonise. 


138 RĂSPUNSURI LA PROBLEME LITURGICE 


Care erau aceste ecfonise? Potrivit unui Tipic manuscris 
mai nou de la mănăstirea Panteleimonos din anul 1841, care 
însă se face ecoul unei rânduieli mai vechi, primele două ecfonise 
nu erau altele decât „Că Tu eşti învierea, viaţa şi odihna 
noastră, Hristoase Dumnezeule...”. Acelaşi Tipic cunoaşte însă şi 
o practică diferită, cea de la Constantinopol, şi notează: 
«acest (ecfonis) nu se zice în Constantinopol». Este clar că în 
Constantinopol ziceau ecfonisele pe care le găsim în Trioadele 
tipărite, în Tipicul Sfântului Sava şi în alte manuscrise. 
Adică, pentru sfârşitul stării I s-a preferat ecfonisul „Că s-a 
binecuvântat numele Tău...”, care în mod normal se găseşte 
la Utrenie după cântarea Binecuvântărilor (vezi legătura dintre 
„Binecuvântat eşti, Doamne” — „s-a binecuvântat numele 
Tău”). Un alt Tipic, care se păstrează într-un manuscris al 
mănăstirii Iviron, reţinând, după cum se pare, ecfonisul „Că 
s-a binecuvântat numele Tău...” în poziţia lui iniţială (după 
Binecuvântări), prevede pentru starea l-a „Că a Ta este 
stăpânirea...”, prin imitarea ecfonisului rugăciunii celui de-al 
doilea antifon al Dumnezeieştii Liturghii. Acelaşi Tipic, din 
acelaşi motiv, prevede la sfârşitul stării a III-a ecfonisul 
antifonului al III-lea al Dumnezeieştii Liturghii „Că bun şi 
iubitor de oameni...”. Dimpotrivă, Tipicul Sfântului Sava, 
Trioadele şi toate tipăriturile urmează aici o altă tradiție. 
Ele aşează la starea a Il-a un ecfonis neobişnuit: „Că sfânt 
eşti Dumnezeul nostru, cel ce pe tronul slavei heruvimilor te 
odihneşti...”, poate influenţat de participiu („Cel ce te odihneşti”) 
şi de înrudirea acestui ecfonis cu temele foarte dragi ale 
imnografiei Sâmbetei celei Mari şi chiar ale Prohodului (vezi 
„Sus pe Tine pe tron...”, heruvimii, puterile îngereşti etc.). 

La sfârşitul stării a II-a nu se face ectenie şi, prin urmare, 
nici ecfonis. Şi aceasta deoarece după „Fericiţi cei fără 
prihană în cale” urmează întotdeauna cântarea Binecuvântărilor 
(ale Învierii sau ale morţilor), care se leagă indestructibil cu 
el şi constituie un fel de stihiri ale lui. Stihul al 12-lea al 
psalmului („Binecuvântat eşti, Doamne...”) se cântă înaintea 
psamului şi a Binecuvântărilor, şi acestui stih se datorează 
şi numele acestor tropare. Acest lucru este mărturisit clar de 

tipicul Sfântului Sava, de Tipicul slavon şi de manuscrise: 
„lar după sfârşitul psalmului nu zicem „Slavă. Şi acum”, ci 
îndată troparele Invierii (sau troparele psalmului „Fericiţi”), 
glasul al 5-lea: „Soborul îngeresc”, „şi după sfârşitul acesteia 
(stării a III-a) îndată Binecuvântările”, „şi îndată (după starea 
a III-a) troparele Invierii”, şi de Triod: „şi îndată binecuvântările 
Invierii pe glasul al 5-lea”. Triodul însă are „Slavă. Şi acum” 
la ultimele două tropare ale stării a III-a de la stihologia 
psalmului. Astfel psalmul „Fericiţi cei fără prihană” şi Prohodul 
său dobândesc o oarecare independenţă față de Binecuvântări, 
lucru care a uşurat soluţiile cele mai puţin consacrate pe 
care le vom vedea mai Jos. 

După unitatea stării a III-a a Prohodului urmau, aşa 
cum am văzut, „indată” sau „imediat”, adică fără să se 
intercaleze o ectenie şi ecfonis, Binecuvântările învierii, iar după 
acestea cântarea se încheia, după obicei, cu ectenia mică, ecfonis 
şi sedelnele („Cu giulgiu curat...”, „Spăimântatu-s-au cetele...”). 
Ce ecfonis se spunea aici? Potrivit rânduielii Utreniei din 
Duminici, în mod normal ar trebui să urmeze ecfonisul „Că 
s-a binecuvântat numele Tău...”, care apare, aşa cum am 
văzut, în codicele Iviron şi care se zice şi în cazul paralel din 
sâmbăta lui Lazăr. Acesta însă, după rânduiala dominantă a 
Tipicului Sfântului Sava, fusese deja mutat la sfârşitul stării I 
de la psalmul „Fericiţi cei fără prihană”. Astfel aici este preferat 
ecfonisul „Căci Tu eşti împăratul păcii...”. Să presupunem că 
aici a fost atras de ultima strofă a stării a III-a „Pace Bisericii, 
poporului Tău mântuire...”, cu care este evidentă înrudirea 
acestui ecfonis (vezi „pace” — „împăratul păcii”, „mântuire” — 
„şi Mântuitorul sufletelor noastre”)? Poate că este singura 
explicaţie posibilă, dacă avem în vedere faptul că ultimele două 
tropare de astăzi ale Prohodului la „Slavă. Şi acum” („O, Treime, 
Dumnezeul meu...” şi „Văzând pe Fiul tău...”) nu trebuiau să 
existe, de vreme ce, aşa cum am spus, starea nu se încheia cu 
„Slavă. Şi acum”. Astfel însă, acest ecfonis s-a dedublat, 
lucru care nu trebuie să deranjeze în mod special, dacă 
judecăm după exemplele preexistente pe care le-am amintit. 

Rămâne acum să vedem cum de la poziţia sa inițială 
(după Binecuvântări) ecfonisul controversat s-a aflat înainte 
de acestea, la sfârşitul stării a treia a psalmului — prohodului 
sau înainte şi după Binecuvântări în Triodul edițiilor „Fos”. 

Prin dezvoltarea deplină a slujbei, după cum se prezintă 
faptele în Triodurile tipărite, strofele Prohodului urcaseră la 
numărul mare de 185 de tropare (starea I — 75, a II-a — 62, a II-a 
— 48) şi înaintea fiecărei strofe se cânta un stih din psalmul 
„Fericiţi cei fără prihană”. In pofida dragostei pe care poporul o 
nutrea pentru aceste imne atât de mişcătoare, relativ uşor 
de cântat şi de obicei simple în ceea ce priveşte conţinutul şi, 
prin urmare, uşor de reţinut, cântarea lor, tocmai din pricina 
lungimii lui, a început să devină împovărătoare. Chiar şi în 
multe mănăstiri s-a aflat o soluţie „prin iconomie”, care este 
mărturisită de Tipicele mai noi şi care este aplicată în practică 
şi astăzi: strofele Prohodului au fost separate de cadrul lor 
liturgic normal, psalmul „Fericiţi cei fără prihană”, pe care 
aveau scopul să îl împodobească, şi se cântă toate împreună, 
fără stihuri. Psalmul „Fericiţi cei fără prihană” se citeşte în 
întregime înainte de acestea. In bisericile de mir au rămas 
numai strofele Prohodului, dar şi acestea se cântau şi se 
cântă la alegere, mai artistic, dar în mod evident mult mai 
puţine din câte sunt prevăzute pentru fiecare stare. 

Tipicele bisericilor de mir au continuat însă şi pe o 
altă direcţie, în mod evident în secolul trecut, după modelul 
mutării rânduielii Evangheliei eotinale la Utrenia din Duminici. 
Deoarece poporul nu vine atât de devreme la biserică şi 
Prohodul erau un element foarte iubit de popor, l-au mutat, 
împreună cu Binecuvântările, din poziţia lor iniţială, care 
era imediat după „Dumnezeu este Domnul” şi tropare, într-un 
moment mai potrivit cei mai mulţi. Au rânduit mai înainte 
canonul, iar Prohodul l-au mutat între catavasia de la sfârşitul 
pesnei a 9-a şi ectenia de după, cu ecfonisul ei „Că pe Tine Te 
laudă toate puterile cerurilor...”, care introduce cântarea Laudelor. 
Această rânduială o găsim în Tipicele mai noi ale lui Constantin 
şi Biolakis şi în cărţile ajutătoare tipărite pentru Săptămâna 
mare. Ea se ţine astăzi în bisericile noastre de mir. 

Propunerea a fost bună, desigur, câtă vreme urmărea 
deservirea poporului, dar nu ştiu în ce măsură aplicarea ei în 
practică se poate caracteriza drept fericită. Acest lucru se vede 
mai ales la ecfonise, care constituie, alături de ectenii, într- 
un mod oarecare, coloana vertebrală pe care se clădeşte o 
slujbă. Mutând strofele Prohodului şi Binecuvântările, ei au 
lăsat în mod paradoxal sedelnele — care urmau citirii catismei 
„Fericiţi cei fără prihană” („Cu giulgiu curat...”, „Spăimântatu-s-au 
cetele...”) şi înaintea cărora se punea iniţial ecfonisul „Că s-a 
binecuvântat numele Tău...” — şi noul ecfonis „Că Tu eşti 
împăratul păcii...” , după mutarea primului ecfonis la starea 
I a Prohodului. In felul acesta s-a introdus un nou ecfonis 
care nu-şi avea locul în Sâmbăta Mare (ca şi în Joia Mare şi 
la Paşte) şi care pune capăt citirii Psaltirii, ecfonisul de după 
prima stihologie de la Utrenie „Că a Ta este stăpânirea...”. 
Pe de altă parte, pentru a salva ecfonisul „Că Tu eşti împăratul 
păcii...”, care se afla după Binecuvântări şi care acum s-ar fi 
ciocnit cu ecfonisul de dinainte de laude („Că pe Tine Te 
laudă...”), şi pentru ca să nu-l şteargă cu totul, cum ar fi fost 
de dorit, l-au mutat la sfârşitul stării a III-a a Prohodului, 
care deja devenise independentă prin adăugarea lui „Slavă. 
Şi acum” la sfârşitul lui. Astfel, într-un caz unic în rânduiala 
liturgică, prin această ectenie şi prin ecfonis se rupe unitatea 
psalmului „Fericiţi cei fără prihană” şi a Binecuvântărilor. 

Din cele spuse mai sus se explică şi situaţia dublei (sau 
triplei) repetări a ecfonisului „Că Tu eşti împăratul păcii...” 
în Triodul ediţiei „Fos”. Ingrijitorul ediţiei a încercat, bineînțeles 
fără să reuşească, să împace două tradiţii: a Trioadelor, care 
au ecfonisul după Binecuvântări, şi a Tipicelor mai noi şi a 
cărţilor ajutătoare, care îl au după starea a III-a a Prohodului. 
Astfel că l-a reluat de două ori. 

Să notăm, încheind astfel recursul nostru la evoluţia 
Utreniei din Sâmbăta Mare, şi o variantă interesantă şi destul 
de stranie a acestei slujbe, pe care o aflăm într-un Tipic monahal 
(codicele Filotheou 153 din secolul al XVI-lea), variantă 
premergătoare, am zice, a direcției parohiale de mai târziu. 
Prevederea este intitulată „Cum se petrece astăzi Sfânta şi 

marea Sâmbătă”. Psalmul şi Prohodul sunt mutate într-o 
poziţie ciudată, între „Tinde mila Ta celor ce Te cunosc pe 
Tine” de la doxologia mare şi „Sfinte Dumnezeule”. Fiecare 
stare a catismei — „megalinariilor”, adică a strofelor Prohodului, 
se încheie cu „Slavă. Şi acum”, urmează apoi o ectenie în timpul 
căreia preotul tămâiază şi un ecfonis: pentru starea I „Că s-a 
binecuvântat...”, pentru a II-a „Cu bunăvoirea şi bunătatea...” şi 
pentru a III-a „Cu harul şi cu îndurările...”. Urmează apoi 
Binecuvântările Învierii şi imediat se cântă „Sfinte Dumnezeule” 
pe larg, în timpul căruia preotul „ridică Sfânta Evanghelie pe 
umărul drept şi o acoperă cu acoperământul”. Intră apoi în 
biserică şi o depune, după obicei, pe Sfânta Masă, în timpul 
cântării troparului „Iosif cel cu bun chip... îngropându-L L-a pus”. 

Concluzie: In ceea ce priveşte rânduiala întregii slujbe 
a Utreniei din Sâmbăta Mare şi în ceea ce priveşte ecfonisele 
rânduiala din Triod este cu siguranţă cea mai corectă şi aceasta 
trebuie neapărat ţinută în mănăstiri. Tipicele mai noi, în 
încercarea lor de a deservi nevoiele credincioşilor, au provocat 
confuzie în rânduiala normală şi au impus soluţii liturgice 
nefireşti. Aceste soluţii se aplică în parohii, întodeauna cu 
nădejdea că vreodată aceste erori evidente vor avea parte de 
o diortosire serioasă şi responsabilă. Din fericire, ele nu privesc 
decât amănunte ale practicii noastre liturgice. 


439 


De ce la Vecernia din Sâmbăta Mare după „Lumină 
lină” nu se cântă prochimen? 


440 


După intrarea/vohodul Vecerniei din Sâmbăta 
Mare şi înainte de lecturi diaconul trebuie să 
zică „[Prochimenul] serii” sau nu? 

441 


Se spune sau se omite prochimenul înaintea multelor 
lecturi biblice din timpul Vecerniilor praznicelor 
Crăciunului şi Bobotezei? 


Potrivit Trioadelor tipărite şi Tipicelor lui Constantin 
şi Biolakis, la Vecernia Sâmbetei Mari, după „Lumină lină” 
nu se zice prochimen, ci „îndată citirile”. Tipicul Sfântului Sava 
este mai amănunțit: „Lumină lină. Prochimen nu zicem, ci 
îndată „Inţelepciune” şi citeţul începe citirile”. 

Cazul acesta al Sâmbetei Mari, al Vecerniei fără prochimen, 
s-ar putea caracteriza ca unicat. După cum se ştie, la Vecernii, 
după „Lumină lină” se cântă întotdeauna fie prochimenele 
zilei, fie prochimenele mari, fie „Aliluia”, fie prochimenele 
speciale ale zilelor de rând din Postul Mare, care astăzi se 
citesc. Excepţie fac numai Vecernia din Sâmbăta Mare şi 
Vecerniile Crăciunului şi Bobotezei. Dar, pentru că slujba 
acestor ultime două praznice urmează modelul Vecerniei din 
Sâmbăta Mare, după care este structurată şi de care este 
influențată, în esenţă nu avem decât un singur caz unicat, 
cel al Sâmbetei Mari, şi, bineînţeles, şi copiile lui. Din acest 
motiv Tipicele amintite mai sus şi Mineele respective (lunile 
decembrie şi ianuarie) şi la Vecerniile Crăciunului şi Bobotezei 
nu prevăd cântarea prochimenului, ci notează: „Lumină lină 
şi citirile după rânduiala lor” sau „Lumină lină. Apoi citirile.” 
(Tipicul Sfântului Sava), „şi îndată prima citire” (Tipicul lui 
Constantin, 25 decembrie) sau „apoi citirile”, „şi îndată citirile” 
(Mineele), sau „apoi se citesc citirile” sau „şi apoi citirile” 
(Tipicul lui Constantin, 6 ianuarie). 

Examinarea în comun a acestor trei cazuri paralele poate 
să ajute mai bine căutarea răspunsului la întrebările noastre. 

Primul motiv care ne face să punem la îndoială corec- 
titudinea acestor prevederi tipiconale din Tipicele noastre în 
uz ne este dat chiar de Tipicul lui Constantin. In cazul în care 
praznicul Naşterii cade în zi de Duminică, sămbătă seara, pe 

de o parte, în ediţia a doua se prevede „Lumină lină. Prochimen. 
Domnul a împărăţit. Apoi citirile” (a 7-a reeditare a ediţiei a II-a, 
Constantinopol 1847, p. 67), în timp ce în situaţia asemănătoare 
a Bobotezei hotărăşte, pe de altă parte, ca după „Lumină 
lină” „apoi se citesc lecturile” (p. 82). Dimpotrivă, în ediția primă, 
în cazurile de mai sus hotărăşte exact pe dos: la Vecernia 
Crăciunului „Lumină lină şi îndată citirile”, iar la Vecernia 
Bobotezei „Lumină lină. Prochimen: Domnul a împărăţit. 
Prima citire” (Atena, 1842, p. 52, 59). Să presupunem că este 
vorba despre o greşeală? Acest lucru ar fi cel mai probabil 
dacă l-ar adeveri şi tradiția manuscrisă. Aceasta însă, după 
cum vom vedea mai Jos, mărturiseşte exact inversul. Astfel, 
mărturia Tipicului lui Constantin se dovedeşte folositoare, 
deoarece arată cum că a existat o oarecare problemă de tipic, 
căreia alcătuitorul Tipicului a încercat să-i dea, fără a reuşi 
însă, o rezolvare momentană. Potrivit Tipicului lui Biolakis, 
practica se orientase deja hotărâtor către omiterea prochimenului 
la toate cele trei praznice şi în toate situaţiile lor particulare. 

Aceeaşi situaţie instabilă, de tranziţie, o constatăm şi 
în Tipicele aghiorite manuscrise mai noi. Astfel, „Tipiconul 
sau Însemnări tipiconale” al ieromonahului Metodie (anul 1890) 
notează pentru Vecernia Crăciunului «prochimenul zilei nu- 
şi are locul, ci îndată după Lumină lină citirile după rânduială», 
pentru Vecernia Bobotezei «prochimen de seară nu are», şi 
pentru Sâmbăta Mare «prochimen nu are». Dacă însă Crăciunul 
şi Boboteaza se întâmplă să fie Duminica, la Vecernie (sâmbătă 
seara) prevede prochimenul „Domnul a împărăţit”. Tipicul 
mănăstirii Dionisiou: pentru Sâmbăta Mare «iar prochimen nu 
zicem (deoarece prochimenul se cântă după citirea Apostolului)». 
Pentru Crăciun şi Bobotează «Lumină lină” cântat; prochimenul 
zilei şi citirile praznicului». Tipicul mănăstirii Sfântul Pavel: 
pentru Sâmbăta Mare «prochimen nu se zice, ci îndată: 
„Inţelepciune!” strigă diaconul, iar citeţul rosteşte: „De la 
Facere citire...”», pentru Crăciun: «prochimen nu se zice, ci 
îndată citirile», pentru Teofanie la fel, însă o altă mână 
şterge şi adaugă: «se zice sâmbătă seara». 

Tipicul mănăstirii Xiropotamou notează pentru Sâmbăta 
Mare: «,Lumină lină” şi îndată: „Inţelepciune! şi începem 
citirile. Căci prochimen nu se zice.», pentru Teofanie: «Lumină 
lină” şi citirile, după cum sunt scrise în Minei». Pentru Crăciun 
însă, este mai amănunțit şi mai edificator: «Tipicul manuscris 
scrie prochimenul zilei, iar cel al Bisericii Mari zice după 
„Lumină lină” [zice că] îndată canonarhul [anunţă] prima 
lectură, care [variantă, a doua] este şi mai de preferat, căci 
stihurile pe care canonarhul le rosteşte cu glas mare stând în 
mijlocul bisericii, atunci când se şi cântă de către psalţi 
sfârşitul troparelor prorociei, înlocuiesc prochimenul zilei». A 
existat aşadar o discuţie despre prochimen, după cum dau 
mărturie cele mai multe din Tipicele de mai sus, pentru cel 
puţin două situaţii de praznice, a Crăciunului şi a Bobotezei. 
Cele mai vechi şi mai conservatoare Tipice, ca cel de la 
Dionisiou, prevedeau prochimenul zilei şi, bineînțeles, pentru 
seara de sâmbătă pe cel al Invierii: „Domnul a împărăţit...”. 
Altele socoteau nepotrivite prochimenele zilelor de rând, dar 
păstrau prochimenul de sâmbătă „Domnul a împărăţit...”, 
evident pentru caracterul lui de bucurie sau pentru cinstea 
deosebită a Duminicii (Tipicul de la Xiropotamou şi corectura 
din Tipicul de la Sfântul Pavel. Vezi şi Tipicul lui Constantin). 
Motivația pe care o adaugă Tipicul de la Xiropotamou arată 
că practica mai nouă de omitere a prochimenului avea nevoie 
de apologie. Ea socoteşte că îl completează psalmii care se 
citesc ca stihuri între pericope în timpul cântării troparelor 
prorociei. Şi pentru Sâmbăta Mare Tipicul cel mai conservator 
al mănăstirii Dionisiou încearcă să găsească o justificare. El 
identifică prochimenul de seară cu „Scoală-te, Dumnezeule...”, 
care se cântă în locul aliluarului, între Apostol şi Evanghelie. 
Această mărturie indirectă este foarte importantă, după cum 
se va vedea din cercetarea ştiinţifică a celor mai vechi izvoare. 

Pentru prochimenul din Sâmbăta Mare mărturiile pe 
care le deținem ajung până în secolul al VII-lea. Canonarul 
ierusalimiteano-georgian are la Vecernia din Sâmbăta Mare 
un dublu prochimen: „Laudă, lerusalime, pe Domnul...” (Ps. 
147,1) şi „Scoală-te, Dumnezeule...” (ps. 81, 8), cu stihurile 

lor. Tipicul Sfintei Sofia din Constantinopol din secolul al X- 
lea are „Tot pământul să se închine ie...” (Ps. 65, 4). Acelaşi 
prochimen îl au şi Tipicele mănăstirii Mântuitorului din Mesina 
din anul 1131, Canonarul codicelui Sinai 150 din secolele X- 
XI şi Tipicul mănăstirii Preasfintei Născătoarei de Dumnezeu 
„din Mili”, codicele Vatican 1877 din anul 1292. Alt prochimen, 
„Domnul a împărăţit...” (Ps. 92,1), hotărăşte Tipicul mănăstirii 
Everghetidos (cod. Atena 788 din secolul al XII-lea). 

Pentru Crăciun şi Bobotează mărturiile sunt mai puţine 
şi nu în acord. Tipicul mănăstirii Everghetidos prevede 
prochimenul zilei, cel al bisericii Mântuitorului din Mesina 
pe „Domnul a împărăţțit...” pentru orice zi ar cădea. Tipicul 
Sfintei Sofia dă oarecum mărturii amestecate: pentru Vecernia 
Crăciunului manuscrisul 40 de la la Sfânta Cruce spune 
simplu „se zice prochimen”, pe care codicii Patmos 460 şi Paris 
1590 îl definesc a fi „Domnul a împărățat”. Pentru Bobotează nu 
zice nimic referitor la acest lucru. In fine, Canonarul Sinai 
150 are prochimene speciale, pentru Crăciun „Domnul a zis 
către mine...” (Ps. 2, 7), iar pentru Bobotează „Văzutuc-te-au 
apele, Dumnezeule...” (Ps. 76,17). 

Din tot acest recurs am putut, cred, să ajungem la 
anumite concluzii. Se pare că iniţial, la Vecerniile de Crăciun 
şi de Bobotează se cântau prochimenele zilei. Dar, pentru că 
prochimenele de umilinţă ale zilelor de rând au fost socotite 
nepotrivite cu aceste mari praznice împărăteşti (vezi în Tipicul 
lui Metodie: „nu-şi are locul”), preferau, influenţaţi în mod 
evident de la Sâmbăta Mare, pe „Domnul a împărăţit...”. Din 
acelaşi motiv au ales şi prochimene speciale şi mai potrivite 
cu subiectele acestor praznice, cum sunt cele mărturisite în 
codicele Sinai 150, care trebuie că a avut o răspândire limitată. 
Din aceleaşi motive în Sâmbăta Mare se cânta inițial 
prochimenul Invierii: „Domnul a împărăţit...”, iar după aceea 
prochimenul sărbătoresc prin excelenţă „Tot pământul să se 
închine ie...” sau la Ierusalim „Laudă, lerusalime, pe 
Domnul...” în unire cu „Scoală-te, Dumnezeule...”. 

Deja prochimenele cele mai folosite pentru fiecare praznic 
şi psalmii lor se puneau ca stihuri între pericope în timpul 
cântării troparelor prorociei: Ps. 92 („Domnul a împărăţit...”) 
între a 6-a şi a 7-a citire de la Crăciun şi Bobotează. Psalmul 
al 2-lea („Pentru ce s-au întărâtat popoarele...Domnul a zis 
către mine...) era prochimenul Apostolului de la Crăciun. 
Psalmul 81 („Dumnezeu a stat în adunare de dumnezei... 
Scoală-te, Dumnezeule...”) în locul aliluarului din Sâmbăta Mare. 
In sfârşit, psalmul 65 („Strigaţi Domnului tot pământul... 
Tot pământul să se închine Ţie...”) se cânta ca prochimen al 
Apostolului din Sâmbăta Mare. 

Acest lucru a provocat cu siguranță confuzie, ale cărei 
ecouri se pot distinge în Tipicele mai noi. Prochimenele Vecerniei, 
de după „Lumină lină”, ale tuturor celor trei sărbători, s-au socotit 
un fel de reduplicare a psalmilor care deja se puneau ca stihuri 
între citiri, alături de troparele prorociei, sau ca prochimene ale 
Apostolului sau în locul aliluarului. Astfel, prochimene ale 
Vecerniei s-au socotit psalmii deja existenţi între citiri. Tipicul 
mănăstirii Dionisiou şi cel al lui Biolakis caracterizează drept 
prochimen al Sâmbetei Mari pe „Scoală-Te, Dumnezeule...” şi îl 
invocă pentru a justifica omiterea prochimenului Vecerniei din 
Sâmbăta Mare, care pare să fie şi mai vechi din punct de 
vedere temporal. În acest mod este foarte posibil să fi provenit 
şi prevederile Tipicelor care, după „Lumină lină”, hotărăsc la 
toate cele trei sărbători „îndată lecturile”. 

Demne de reţinut sunt în special prevederile Tipicului 
slavon. Acestea prezintă pe de o parte o ciudăţenie, pe care 
nu o întâlnim în Tipicele mai vechi sau mai noi, şi, pe de altă 
parte, o asemănare cu modelele vechi şi o foarte mare confor- 
mitate, în special la Vecernia Crăciunului şi Bobotezei. Astfel, la 
Vecernia acestor două praznice se cântă prochimenul zilei, 
cu o singură diferență însă: Dacă Vecernia se săvârşeşte în 
seara de vineri (adică dacă Crăciunul sau Boboteaza cad 
sâmbăta), în locul prochimenului zilei ( „Dumnezeule, sprijinitorul 
meu eşti Tu...”) se cântă prochimenul mare „Cine este Dumnezeu 
mare...” (Ps. 76, 14-15) şi, respectiv, „Dumnezul nostru în cer 
şi pe pământ...” (Ps. 113,11), iar aceasta deoarece la Vecernia 

de sâmbătă se cântă întotdeauna „Domnul a împărăţit...”. 
Prin urmare, prochimenul mare al Vecerniei zilei de praznic, 
care în cazul de faţă cade Duminica, se mută în ajun. În 
Sâmbăta Mare nu se zice prochimen, ci, după „Lumină lină”, 
îndată „Inţelepciune şi apoi citirile”. 

Ajungem acum la subiectul propus de a doua întrebare. 
Câtă vreme recursul la practica veche a arătat că exista un 
prochimen în toate cele trei situaţii, prin urmare diaconul, 
după obicei, ar fi trebuit să zică „al serii”, ca la Vecerniile din 
Postul Mare şi cum se întâmplă şi la Vecernia din Joia Mare, 
sau „prochimen de seară”, după cum se face la celelalte Vecernii. 
Acum, deoarece s-a impus să nu se zică prochimen, este 
lipsită de logică această intervenţie a diaconului, de aceea 
nici nu este mărturisită în tipărituri. Dacă acesta se întâmplă să 
apară, acest lucru se datorează mai degrabă neatenţiei sau 
influenţei din partea practicii celorlalte Vecernii din Postul 
Mare. Aceasta deoarece este puţin probabil ca practica nouă 
să păstreze amintirea prochimenului care în vechime exista 
acolo. Când practica a înclinat către omiterea prochimenului 
din motivele pe care le-am văzut, anumite Tipice hotărăsc 
«îndată: „| nţelepciune!” strigă diaconul» (mănăstirea Sfântul 
Pavel) sau «şi îndată: „Înţelepciune!”» (Sfântul Sava, Tipicul 
slavon, mănăstirea Xiropotamou), tocmai pentru că acest îndemn 
diaconesc introduce citirea prorociilor. Acest lucru se potriveşte 
să se zică şi astăzi, câtă vreme se omite prochimenul. Dacă 
se va restabili vreodată, şi acest lucru cred că ne învaţă 
practica veche că este corect, atunci şi-ar avea raţiunea sa 
diaconescul „[Prochimen] de seară”. 

442 


Există obiceiul să nu se facă înmormântare în 
Vinerea Mare, deoarece în această zi a fost 
înmormântarea lui Hristos. Are vreun fundament 
acest obicei? Este îngăduit sau nu să se săvârşească 
slujba înmormântării şi, dacă da, unde se va săvârşi? 


Slujba înmormântării se face întotdeauna. de vreme ce 
nevoia o impune, adică chiar şi în Vinerea Mare. Dacă ar exista 
o prevedere referitoare la aceasta care interzice, ea ar trebui 
să existe pentru zilele de bucurie, cel puţin pentru Paşte, dar 
nu este cu putinţă să existe. Moartea vine într-o zi şi într-un 
ceas care nu poate fi determinat, iar prelungirea duratei 
până la înmormântare, în special în perioade de vară şi de 
zone cu climă cladă, este imposibilă. In marile oraşe există 
astăzi posibilități tehnice care permit amânarea înmormântării 
pe o durată îndelungată. Astfel ar putea să nu se facă 
înmormântarea în Vinerea Mare, nu atât pentru că obiceiul 
nu o îngăduie, ci din raţiuni „tehnice”, adică slujba lungă din 
acea zi, Prohodul etc. De obicei, din câte ştiu, din aceste 
motive, dacă se întâmplă să fie o slujbă de înmormântare în 
Vinerea Mare, ea se săvârşeşte fie după-amiaza, fie în biserica 
cimitirului, fie într-un paraclis, fie într-una din navele laterale 
ale bisericii, fie în pronaos, dacă este încăpător sau potrivit. 

Există prevederi care interzic, dar care nu privesc 
săvârşirea slujbei înmormântării — care, aşa cum am văzut, 
nu se poate amâna — ci pomenirile. Despre acest subiect avem 
întrebări speciale şi îl vom cerceta într-un alt răspuns. 

443 


La slujba înmormântării unele tropare sunt la 
plural, altele la singular (de ex. „celor ce s-au 
mutat” — „celui ce s-a mutat”). În plus, toate sunt 
la masculin. Cum trebuie să se cânte atunci când 
avem, ca de obicei, un singur mort sau când este 
o femeie? Să le cântăm la singular şi la feminin, 
după caz, sau să le lăsăm aşa cum sunt? 


În răspunsul de la întrebarea 374 am vorbit despre o 
problemă asemănătoare, care se iveşte la slujba Sfântului 
Botez. Acolo am semnalat şi dificultatea, anume că aproape 
nouăzeci de cuvinte au nevoie să fie modificate la feminin 
atunci când pruncul este fetiță. La slujba înmormântării difi- 
cultatea este şi mai mare, dintr-un anumit punct de vedere, 
deoarece cele mai multe schimbări au legătură cu tropare care 
sunt cântate de psalţi. Aceştia, de regulă, nu au nici educaţia, 
nici experienţa textelor liturgice pe care o au preoţii, care, în 
cazul slujbei Sfântului Botez, trebuie să facă toate schimbările 
de gen şi caz din rugăciuni. Pe de altă parte, când în momentul 
schimbării la feminin se adaugă încă o silabă la cuvânt, în 
momentul citirii nu se simte, dar în momentul cântării ea 
creează o oarecare problemă. 

Din alte puncte de vedere însă, la slujba înmormântării, 
în comparaţie cu slujba Botezului, lucrurile sunt mult mai 
simple. Pentru început forma concisă în care slujba înmor- 
mântării s-a impus să fie săvârşită în bisericile noastre de 
mir (stihuri alese din psalmul „Fericiţi cei fără prihană”, 
Binecuvântările morților, condacul, idiomela, citirile, ecteniile 
diaconeşti obişnuite şi rugăciunea „Dumnezeul duhurilor...”, 
precum şi o stihiră a sărutării), lasă foarte puţin spaţiu 
pentru schimbări de gen. Am numărat în textele de mai sus 
(ectenii, rugăciune şi tropare) în Jur de treizeci de astfel de cazuri, 
care, cele mai multe, privesc expresii uşoare şi stereotipe („a 
robului” — „a roabei”, „pe robul” — „pe roaba”, „adormitului 


IOANNIS FOUNDOULIS 151 


robului” — „adormitei roabei”, „celui ce s-a mutat” — „celei ce 
s-a mutat”, „a lui” — „a el’, „pe el” — „pe ea”, „pe care” — „pe 
care”5), care sunt reluate destul de des. În anumite ediţii s-a 
avut în vedere acest lucru şi, după fiecare cuvânt sau frază, 
există în paranteză şi forma corespunzătoare a ei la genul 
feminin. Lucrul acesta însă nu se întâmplă în toate ediţiile. 

Cele mai dificile cazuri se află adunate în prima stihiră a 
sărutării de despărţire „Veniţi să dăm ultima sărutare... 
celui ce a murit...acesta... purtându-i de grijă... pe care...” 
(„celei ce a murit... aceasta... purtându-i ei de grijă ... pe carea”). 

Dificultăţile ar fi mai mari dacă s-ar cânta şi canonul. 
Poate că acesta este motivul pentru care în anumite manuscrise 
există pentru situaţii de acest tip un alt „canon de odihnă pentru 
femeia care a adormit”. Cât despre Fericiri, care se mai spun 
în unele părţi, acestea au nevoie de schimbări de gen numai 
la al doilea şi al treilea tropar, schimbări care şi aici sunt simple, 
ca şi cele de dinainte („pe carea” — „pe care”, „care strigă (el)” — 
„care strigă (ea)”, „pe care ... rob” — „pe carea ... roabă”). 

In sfârşit, în legătură cu numărul plural, care apare în 
câteva idiomele — nu însă şi în toate ediţiile — el se explică 
prin faptul că acestea sunt strânse laolaltă de la slujba de 
sâmbătă din Octoihul Mare, unde este firesc să fie la plural, 
câtă vreme se referă la toţi cei adormiţi. 

Nu cred că ar fi greu ca la o ediţie viitoare a slujbei 
înmormântării schimbarea la genul feminin a diferitelor 
tipuri gramaticale să fie pusă în paranteză pentru toate 
situaţiile. Acest lucru ar uşura săvârşirea ei şi nu s-ar mai 
auzi în viitor tipuri mixte sau chiar barbarisme, care, din 
nefericire, nu sunt rar întâlnite, îndeosebi în momentul cântării 
stihirii sărutării de despărţire. 


18 In limba greacă pronumele relativ are forme diferite la masculin şi feminin. 
Și în limba română, în vechime, această diferenţă era marcată: „pe care” 
(mas.) — „pe carea” (fem.). 

444 


Este îngăduit ca Evanghelia să fie citită de către 
un laic atunci când preotul are probleme cu 
vederea? 


Situaţia înfăţişată de întrebare nu mă îndoiesc că este 
una reală, dar trebuie că este foarte rară. Dacă un preot nu vede 
să citească Evanghelia, cum este posibil atunci să liturghisească, 
să citească rugăciunile, să dea Sfânta Impărtăşanie şi să strângă 
în potir cele sfinte? 

Să discutăm însă această situaţie oarecum improbabilă. 
Bineînţeles că răspunsul nu poate fi găsit în tradiția Bisericii. 
Evanghelia se citeşte întotdeauna de către arhiereu, de preot 
sau de diacon, niciodată de către un cleric inferior (ipodiacon, 
citeț, psalt etc.) sau de către laici. Ceea ce se întâmplă în 
anumite biserici la Vecernia iubirii (a doua Inviere), adică să 
se citească pericopa evanghelică „Iar când a fost seară...” în 
diferite limbi de către laici, nu este un exemplu de urmat. La 
fel şi situaţia, cred, singulară — însă şi aceasta reală — de a 
citi rugăciunile plecării genuncilor de la Cincizecime 
dascălul, deoarece preotul era bolnav. 

Aş zice că, atât vreme cât preotul din întrebare are o 
memorie atât de mare încât să zică rugăciunile pe dinafară, 
ar putea să zică pe dinafară şi o pericopă evanghelică scurtă 
şi cunoscută, cum ar fi de exemplu cele două Evanghelii ale 
Maicii Domnului: „Sculându-se Maria...” şi „A intrat lisus 
într-un sat...”, sau evanghelia Agheasmei „Urcatu-S-a lisus 
la lerusalim...”, pericope pe care mulți preoţi le ştiu pe dinafară. 
Cât priveşte pericopa evanghelică a zilei sau a praznicului, 
ca să nu fie lipsit poporul de auzirea ei, să le citească un laic 
de la strană, simplu, în stilul citirii psalmilor, în locul predicii, 
bineîneţeles fără elementele introductive „Înţelepciune. Drepţi.” 
etc., care în mod nepotrivit, cred, se spun şi la repetarea 
Evangheliei de la Vecernia Paştelui în diferite limbi. 

Acestea ca o părere personală şi ca răspuns la această 
situaţie rară. 

445 


De ce la începutul Liturghiei Darurilor mai înainte 
sfinţite (adică la Vecernie) spunem „Binecuvântată 
este Impărăţia...”, de vreme ce nu este vorba 
despre o Dumnezeiască Liturghie normală sau 
despre o taină? 


În repetate rânduri ne-am referit în răspunsurile ante- 
rioare la existența a două tipuri de slujbe ale ciclului zilnic, 
slujbe care au fost în vigoare în paralel în Biserică până în 
secolul al XIII-lea, ba chiar şi până în secolul al XV-lea în 
unule locuri. Este vorba despre tipul de enorie, de mir, lumesc 
sau asmatic”, la bază antiohian, care se ţinea în bisericile de 
mir, şi tipul monahal, mănăstiresc sau ierusalimitean, care, 
având ca punct de plecare mănăstirea Sfântului Sava, s-a 
răspândit şi s-a impus în mănăstiri. În cele din urmă, din 
diferite motive, s-a impus peste tot cel de-al doilea tip, după 
ce a primit destule elemente din primul. Acesta se ţine şi 
astăzi în mănăstiri şi în bisericile noastre de mir, cu destule 
modificări, după cum era de aşteptat, sau, mai degrabă, 
prescurtări şi omisiuni ale slujbelor «pentru că nu se putea 
să se săvârşească toate de către cei din lume», după cum 
potrivit observă Sfântul Simeon al Tesalonicului (Dialog, cap. 
302-303). Cu alte cuvinte, monahale sunt slujbele Vecerniei, 
Pavecerniţei, Miezonopticii, Utreniei şi Ceasurilor, pe care le 
săvârşim în enoriile noastre. Slujbele 'Tainelor, adică 
Dumnezeiasca Liturghie, Botezul, Cununia etc. au rămas în 
vechea lor forma asmatico-parohială. Unele dintre acestea, 
însă, au fost influențate de practica monahală, fie pentru că 
s-au constituit mai târziu, prin imitarea practicii mănăstireşti, 


19 Termenul „asmatic” este un termen tehnic şi care, aşa cum se vede din 
descrierea de mai sus, se referă la forma şi rânduiala străveche a slujbelor din 
bisericile de mir. Cu acest sens este folosit şi în volumul II al acestor serii 
de întrebări şi cu acest sens va mai fi folosit şi de acum înainte. (n.tr.) 

fie pentru că au primit adăugiri, în principal la începutul lor, 
de la slubele monahale paralele. De exemplu, slujba Maslului 
care, înainte de partea ecteniei sale mari, este un fel de Utrenie 
monahală, sau slujba Agheasmei Mici, slujba înmormântării 
laicilor, chiar şi Dumnezeiasca Liturghie, când în locul 
antifoanelor se cântă psalmii, ş.a. 

In particular acum, Liturghia Darurilor mai înainte 
sfinţite, în forma în care se săvârşeşte astăzi, este o sinteză 
între Vecernia monahală şi vechea slujbă parohială de 
împărtăşire cu Cinstitele Daruri mai înainte sfințite, care 
urmează modelul părţii respective a Dumnezeieştii Liturghii. In 
manuscrise găsim şi o altă formă a Liturghiei Darurilor, 
legată nu de cea monahală, ci de Vecernia asmatică. Este 
tipul liturgic pe care îl ţineau în parohii înainte de 
impunerea tipicului monahal şi în acestea. 

Aceste două tipice — cel parohial şi cel monahal — 
difereau în multe puncte. Unul dintre acestea este şi faptul 
că în vreme ce slujbele asmatice începeau cu „Binecuvântată 
este Împărăţia..”, cele monahale începeau cu „Binecuvântat 
este Dumnezeul nostru...”. Adică faptul că astăzi Sfântul 
Botez, Dumnezeiasca Liturghie, Cununia, ba chiar şi Maslul, 
după cum am văzut în răspunsul de la întrebarea cu numărul 
312, încep cu „Binecuvântată este Impărăţia...” nu se întâmplă 
deoarece sunt slujbe ale Tainelor, ci deoarece ele sunt slujbe 
din vechiul tip parohial, potrivit căruia toate slujbele începeau 
în acelaşi mod. Adică nu numai acestea, ci şi slujbele parohiale 
din ciclul zilnic, Vecernia, Utrenia, ceasurile trei-şase şi panihida 
(numai pe acestea le conţinea tipul asmatic) începeau în mod 
asemănător cu „Binecuvântată este Impărăţia...”. 

De ce unele începeau aşa şi altele altfel? Poate că nu 
este nevoie de nici o justificare. Aşa era structura, alcătuirea 
lor. La Părinţi însă găsim oarece comentarii care sunt foarte 
interesante şi destul de mulţțumitoare, pentru că, chiar dacă 
nu explică cauza existenţei acestei deosebiri, ne dau sensul şi 
caracterul ei. Astfel, Sfântul Simeon al Tesalonicului socoteşte 
pe „Binecuvântat este Dumnezeul ... ca provenind din 
revelaţia întunecoasă a Vechiului Testament, în opoziţie cu 

„Binecuvântată este Împărăţia..”, care izvorăşte din cunoaşterea 
lui Dumnezeu Celui în Treime, care s-a revelat în Noul 
Testament: «Să vedem mai lămurit cele ale întrupării lui 
Hristos, închipuite mai cu seamă la slujba care bine se numeşte 
a cântărilor (asmatică)... stând preotul înaintea Sfintei Mese 
ca în cer, înaintea tronului lui Dumnezeu. binecuvintează pe 
Dumnezeu Cel în Treime, nu zicând: „Binecuvântat este 
Dumnezeu”. Căci nu e obiceiul acesta la rânduiala asmatică, 
fiindcă aceasta este numai a Scripturii celei vechi. Ci zice ca 
şi la Dumnezeiasca Liturghie: „Binecuvântată este Impărăţia 
Tatălui şi a Fiului şi a Sfântului Duh totdeauna...”, binecuvântând 
unimea Împărăției, a firii şi a Treimii dumnezeieşti, care 
este propovăduirea Harului, cunoştinţa şi mărturisirea Unuia 
în Treime Dumnezeu». (Dialog, cap. 345, 347). Sfântul Teodor 
Studitul socoteşte „Binecuvântată este Impărăţia” ca pe un 
„semn/steag al biruinţei şi puterii nepărtinitoare”, iar 
„Binecuvântat este Dumnezeul nostru...” ca pe «un simbol al 
smereniei şi rugăciunii neclintite» (Tâlcuirea Dumnezeieştii 
Liturghii a Darurilor mai înainte sfințite). 

Din cele scrise se explică uşor neconcordanța care se 
observă în manuscrise în ceea ce priveşte modul de începere 
al Liturghiei Darurilor mai înainte sfinţite. Manuscrisele care o 
leagă de Vecernia asmatică, fac începutul ei cu „Binecuvântată 
este Împărăţia”, iar cele care provin din practica mănăstirească 
o încep prin „Binecuvântat este Dumnezeul nostru...”, tocmai 
pentru că începutul Vecerniei se făcea după caz, prin aceste două 
moduri. Din acelaşi motiv şi Sfântul Simeon al Tesalonicului 
cunoaşte începutul cu „Binecuvântată este Impărăţia...,, 
tocmai pentru că o leagă de Vecernia asmatico-parohială, aşa 
cum se săvârşea până în zilele Sfintei Sofia din Tesalonic 
(Dialog, cap. 353), în timp ce Sfântul Teodor Studitul, 
dimpotrivă, mărturiseşte despre începerea ei cu „Binecuvântat 
este Dumnezeul nostru...”, după tradiţia monahală: «Atunci 
preotul... stă înaintea Sfintei Mese şi tămâind în chipul crucii 
zice cu glas tare: nu proclamă „Binecuvântată este Impărăţia...”..., ci 
„Binecuvântat este Dumnezul nostru”» (Tâlcuirea Dumnezeieştii 
Liturghii a Darurilor mai înainte sfințite). 

În multe manuscrise însă, care au forma monahală a 
Vecerniei — Liturghiei Darurilor, începutul este marcat din 
nou prin „Binecuvântată este Impărăţia...”. Acest lucru se 
explică uşor. Molitfelnicele au rămas mai conservative şi mai 
fidele formei asmatice a slujbei. La fel şi preoţii, bazându-se 
pe Molitfelnice, săvârşeau slujba monahală a Vecerniei şi a 
Utreniei, dar pe baza prevederilor asmatice. Aşa spuneau şi 
rugăciunile antifoanelor slujbelor echivalente pe care le săvâr- 
şeau. Dar, pentru că în slujba monahală nu existau locuri 
marcate pentru toate rugăciunile (din slujba asmatică), preoții 
le spuneau în taină împreună cu ecfonisele lor şi adunate 
laolaltă în timpii morți, să zicem aşa, pentru preot. Din acest 
motiv au fost adunate laolaltă şi se spun până astăzi împreună 
rugăciunile antifoanelor Vecerniei asmatice în timpul psalmului 
de început al Vecerniei monahale şi rugăciunile antifoanelor 
Utreniei asmatice în timpul celor şase psalmi ai Utreniei 
monahale. In acelaşi mod a intrat, s-a impus şi este în vigoare 
până astăzi modul asmatic de începere a Vecerniei-Liturghie 
a Darurilor şi la Vecernia monahală-Liturghie a Darurilor pe 
care o săvârşim astăzi. 

Exact acelaşi lucru s-a întâmplat şi în cazul legării 
Dumnezeieştii Liturghii a Sfântului Vasile cel Mare cu 
Vecernia monahală din Joia Mare, din Sâmbăta Mare şi din 
ajunurile Crăciunului şi Bobotezei. Şi aceste Vecernii încep 
cu „Binecuvântată este Impărăţia...”, în loc să înceapă cu 
„Binecuvântat este Dumnezeul nostru...”, cum ar fi normal. 
Dumnezeiasca Liturghie, fie completă, ca în cazurile de mai 
sus, fie a Darurilor mai înainte sfinţite, era evident mai 
puternică decât Vecernia monahală, de aceea s-a păstrat în 
amândouă formele acestea modul asmatic de începere a ei, 
adică prin „Binecuvântată este Impărăţia...”. 

Totuşi timp de multe secole au coexistat ambele 
tradiţii şi Liturghia Darurilor începea fie într-un fel, fie în 
celălalte, în funcţie de manuscrisul sau rânduiala pe care o 
urma fiecare preot. Acest lucru se poate constata din variantele 
pe care le prezintă în acest punct chiar şi manuscrisele mai 
noi. O „rânduială” a Liturghiei Darurilor mai înainte sfințite 

din codicele Atena 758 din secolul al XVII-lea, nu numai că 
are cunoştinţă despre practica dublă, dar şi o aminteşte 
deschis: «Apoi, stă în faţa Sfintei Mese, se închină de trei ori, 
zicând: „Dumnezule milostiv fi mie...”. Şi sărută Sfânta 
Evanghelie şi rosteşte acest ecfonis: „Binecuvântată este 
Împărăţia”. Trebuie să se ştie însă că în mănăstiri şi mulți 
alţi [preoţi] zic: „Binecuvântat este Dumnezeul nostru...”». 
Este evident că „Binecuvântată este Impărăţia...” s-a impus 
şi s-a generalizat prin răspândirea şi impunerea edițiilor 
tipărite, care au preferat practica de enorie. 

Este posibil ca în caz de nevoie să se săvârşească 
Dumnezeiasca Liturghie a Darurilor mai înainte 
sfințite numai cu părticele din Sfântul Agneţ sau 
trebuie neapărat ca acesta să fie întreg? 


Cazurile de nevoie nu se justifică în cazul Liturghiei 
Darurilor. Preotul, la Liturghiile de sâmbătă şi Duminică 
socoteşte exact câte Liturghii ale Darurilor mai înainte 
sfințite urmează să săvârşească în timpul săptămânii următoare 
şi, în funcţie de aceasta, scoate, sfințește şi păstrează în 
chivot numărul necesar de agneţe. Tipicele notează numărul 
prevăzut de Liturghii ale Darurilor mai înainte sfinţite. 
Dacă preotul nu a socotit bine, cred că este de preferat să nu 
se săvârşească Liturghia Darurilor. Şi aceasta nu pentru că 
nu se află Hristos întreg în fiecare parte sau în fiecare fărâmă 
din Sfântul Agneţ. Adică nu din motive dogmatice, ci din raţiuni 
de rânduială liturgică, care sunt întru totul respectabile şi 
putemice. Exact aceasta răspunde Sfântul Simeon al Tesalonicului 
la întrebarea 58 a mitropolitului Gavriil al Pentapolei: «La 
Liturghia Darurilor mai înainte sfinţite trebuie să se aducă o 
bucată din dumnezeiescul artos sau [acesta] întreg?». Scrie 
prin urmare Sfântul: «Trebuie ca artosul să nu fie o bucată, 
ci întreg, de vreme ce se va împărţi şi, frângându-se, se va da ca 
împărtăşanie. Căci acesta este lăsat de la Liturghia deplină». 

Preotul trebuie să citească în timpul chinonicului 
rugăciunile slujbei împărtăşirii şi ale mulțumirii 
după împărtăşire, chiar dacă ar întârzia slujba, 
sau poate să le sară? 


„Slujba Dumnezeieştii Împărtăşiri” şi „Mulţumirea după 
Dumnezeiasca Împărtăşanie” sunt slujbe particulare, care 
ţintesc pregătirea individuală a fiecărui credincios, bineînţeles şi 
a preotului, care urmează să vină să se împărtăşească, să se 
pregătească prin rugăciune şi să mulțumească pentru marele 
dar dumnezeiesc după participarea lui la el. Faptul că sunt 
slujbe particulare se vede din aceea că rugăciunile, canonul 
şi celelalte tropare, fără nici o excepţie, sunt scrise la 
singular. La fel şi stihurile protreptice se adresează iarăşi 
unui singur om, persoanei respective: „...urmând a mânca... 
apropie-te... mănâncă... roagă-te.... lată păşesc... să nu mă 
arzi... lar după ce vei primi... adu mulțumire... spune... 
Amândouă aceste slujbe sunt fără îndoială extrem de folositoare 
sufleteşte şi necesare. Dar nu aparțin Dumnezeieştii Liturghii, 
ci provin şi se spun în momentele de pregătire şi de mulțumire 
individuală. Aceasta nu exclude citirea lor de un grup care 
urmează să se împărtăşească sau care s-a împărtăşit, după 
cum se face şi în lume, chiar şi la Sfântul Munte, ori de către 
preoţii care vor sluji împreună sau de către întreaga obşte, în 
situaţiile când se împărtăşesc mulți cu Preacuratele Taine. 
Incă aceasta nu se întâmplă şi nu trebuie să se întâmple 
niciodată în timpul Dumnezeieştii Liturghii. Dumnezeiasca 
Liturghie este altceva. Aş spune chiar ceva opus față de duhul 
„individualist” care străbate aceste slujbe. La Dumnezeiasca 
Liturghie ieşim din individul, din noi, şi venim adunaţi ierarhic 
în trupul lui Hristos să reuşim cu harul lui Dumnezeu şi să 
exprimăm această unitate a noastră în Hristos, care se realizează 
prin starea obştească şi rugăciune şi se desăvârşeşte prin venirea 
noastră la împărtăşirea cu Trupul şi Sângele lui Hristos. De 

aceea şi toate rugăciunile ei sunt alcătuite la plural, în 
numele întregului trup tainic al lui Hristos, Biserica, afară 
numai de rugăciunea „Nimeni nu este vrednic...”, care se referă 
la pregătirea individuală a preotului pentru săvârşirea tainei. 

Acum, în special despre Dumnezeiasca Impărtşanie. 
Dumnezeiasca Liturghie are rugăciunile ei necesare pentru 
toţi, de pregătire înainte de Dumnezeiasca Împărtăşanie (rugă- 
ciunea „Tatăl nostru...” rugăciunea plecării capetelor şi „la aminte, 
Doamne...”) şi de mulțumire după Dumnezeiasca Împărtăşanie 
(„ti mulţumim ie, Hristoase Dumnezeul nostru...). In 
vechile manuscrise există numai acestea şi nimic altceva. În 
manuscrisele mai noi se introduc rugăciuni ale evlaviei particu- 
lare de la slujba împărtăşirii şi a mulțumirii, şi o mulțime de 
tropare, care se zic potrivit-nepotrivit în timpul chinonicului, al 
heruvicului şi în alte momente ale Dumnezeieştii Liturghii. 
Acelaşi lucru se întâmplă şi în tipăriturile mai noi, nu însă şi în 
Evhologhioanele noastre şi în vechile ediţii ale Liturghierelor, 
care au rămas fidele simplităţii şi cuviinţei arhaice. 

Lucrul este uşor de explicat. Atunci când din folosirea 
deasă ceva se strică, căutăm completarea lui cu ceva mai nou. 
Iarăşi, se poate înţelege cum evlavia preoţilor căuta şi caută 
o ieşire din rugăciunea individuală imediat înainte şi imediat 
după marele gest de îndrăzneală al împărtăşirii cu Dumnezeiasca 
Împărtăşanie. Totuşi, acest lucru, oricât ar fi de firesc şi 
omenesc, trebuie limitat la cât mai puţin, iar evlavia noastră 
particulară trebuie supusă rânduielii sfinte a cultului dumnezeiesc. 
Inainte de Dumnezeiasca Liturghie preotul trebuie şi poate 
să se roage individual citind slujba Dumnezeieştii Impărtăşiri şi 
să îşi întindă rugăciunea oricât îi doreşte sufletul. La fel şi 
după Dumnezeiasca Liturghie, el trebuie şi poată să mulțu- 
mească lui Dumnezeu prin rugăciunile tradiţionale de 
mulțumire oricât îl ţin puterile. In timpul Dumnezeieştii 
Liturghii însă, el nu săvârşeşte o lucrare individuală, ci 
hturghiseşte în numele Bisericii şi este dator să îşi armonizeze 
sinele şi să se supună rânduielii oficiale sobre a Bisericii. 

De altfel, lungirea chinonicului afectează poporul. Şi 
acest lucru trebuie să îl gândească mult şi să îl ia în calcul 
chiar şi preotul cel mai evlavios. 

La Dumnezeiasca Liturghie a Crăciunului, când 
toţi creştinii vin la biserică, în loc să citim acea 
pericopă care relatează evenimentele Naşterii 
(Lc. 2, 1-18), citim ce s-a întâmplat după aceea, 
adică închinarea magilor (Mt. 2, 1-12). Nu ar fi 
mai de preferat să se citească amândouă pericopele 
pentru ca toţi credincioşii să audă istoria Naşterii 
lui Hristos? 


Este evident faptul că rezolvarea acestei probleme pe 
care o ridică întrebarea de mai sus nu poate fi dată nici de 
către autorul acestor rânduri, nici de către preoţi. Este ceva 
care are legătură cu modificarea citirilor pericopelor evanghelice, 
lucru care poate fi făcut numai în mod oficial de către o 
comisie bisericească interortodoxă competentă, după ce în 
prealabil problema a fost studiată în vederea găsirii soluțiilor 
celor mai potrivite şi responsabile. Acest lucru însă, nu împiedică 
discuţia pe această temă, adică încercarea de a înţelege raţiunile 
pentru care lucrurile sunt aşa cum sunt şi să ne gândim sau 
chiar să propunem posibile soluţii necesare. Problema reîmpăr- 
ţirii pericopelor, de altfel, este socotită ca o temă „deschisă” şi 
sub cercetare, de vreme ce foarte pe drept a fost înscrisă 
între temele Sfântului şi Marelui Sinod, a cărui convocare se 
pregăteşte de ceva vreme. Având în vedere aceste baze, nu 
ne rămâne decât să lăudăm această propunere a celui care 
întreabă, propunere care arată un om care se gândeşte şi 
problematizează nu numai în legătură cu subiectele care 
privesc săvârşirea corectă a slujbelor cuprinse în cultul nostru 
dumnezeiesc, ci şi cu lucrurile care mai trebuie făcute în acesta. 

În primul rând vom încerca să înţelegem motivele care 
au provocat preferarea pericopei din Matei 2, 1-12 pentru 
Dumnezeiasca Liturghie a zilei de praznic a Crăciunului. 

Aşa cum am văzut atunci când ne-am referit la subiectul 
pericopelor duminicale, împărțirea acestora s-a făcut în pers- 
pectiva faptului că o comunitate bisericească. evident monastică, 
merge la biserică în fiecare zi şi, prin urmare. aude întregul 
şir al pericopelor, nu numai pe cele din Duminici. Ceva 
asemănător se întâmplă şi cu pericopele praznicelor. Cele două 
mari praznice, al Crăciunului şi al Bobotezei, au fost organizate 
din punct de vedere liturgic după modelul Paştelui, cu 
„săptămâna mare” a lor de înainte-prăznuire, cu Ceasuri 
împărăteşti din ajun şi cu Vecernie-priveghere împreună cu 
Dumnezeiasca Liturghie a Sfântului Vasile cel Mare, prin 
imitarea slujbelor din Sâmbăta Mare. In lecturile evanghelice 
care se citesc la aceste slujbe se epuizează toate pericopele 
evangheliştilor care relatează evenimentul prăznuit. Astfel, 
cu Liturghia zilei de praznic se încheie oarecum prăznuirea 
principală, iar prin pericopa evanghelică tranzitorie, ca să o 
caracterizăm astfel, se face cumva o oarecare deschidere 
către cele de după prăznuire. Din acest motiv la Paşte cu 
Evanghelia Liturghiei începe citirea Evangheliei după loan 
cu minunatul ei prolog, iar la Crăciun se citeşte pericopa din 
Evanghelia după Matei, care nu mai relatează cele întâmplate 
la Naşterea Domnului, ci ce s-a întâmplat la destul de mult 
timp după aceasta, adică închinarea magilor. De notat faptul 
că închinarea magilor este a treia temă a praznicului Crăciunului 
(Naşterea lui Hristos, închinarea păstorilor, închinarea magilor). 
In mod special mai trebuie să ştim că la toate aceste trei 
sărbători paralele (Paşte — Crăciun — Teofanie) accentul 
prăznuirii nu cădea inițial pe Liturghia zilei praznicului, 
îndeobşte socotită astăzi drept cea mai oficială, ci pe priveghere, 
care cuprindea Vecernia mare cu multele ei lecturi şi botezul 
catehumenilor şi care atingea punctul maxim la Liturghia 
Sfântului Vasile cel Mare, cea mai mare şi mai oficială 
Liturghie a Bisericii. Liturghia zilei de praznic, a Sfântului 
loan Hrisostom, era oarecum a doua liturghie a praznicului, 

care cel mai probabil avea scopul de a deservi nevoile celor care 
nu puteau să participe la priveghere. Într-adevăr, pericopele 
evanghelice ale Vecerniilor de la toate aceste trei praznice 
sunt mai alese şi cuprind cele mai complete şi reprezentative 
relatări ale evenimentelor prăznuite. Şi de ce, este uşor de 
înțeles după cele scrise mai sus. 

Condiţiile de astăzi, nu neapărat în mănăstiri, ci din 
bisericile oraşelor şi ale satelor, sunt cu totul diferite. Strălucitele 
privegheri de toată noaptea ale acestor mari praznice s-au 
mutat dimineaţa, în ajun, şi foarte puţini credincioşi participă la 
ele. Cei mai mulţi vin numai la liturghia din ziua de praznic 
şi, fără să audă evanghelia Naşterii Mântuitorului, aud ce s- 
a întâmplat „cu lisus cel născut în Betleemul ludeii...”. Dacă 
Părinţii ar fi făcut alegerea pericopei pe baza condiţiilor actuale, 
fără de nici o îndoială ar fi preferat una mai reprezentativă. 
Drept o astfel de pericopă au ales pericopa Le. 2, 1-18 pentru 
Vecernia — priveghere, aşa cum am văzut. Ca să rămână 
pericopa actuală şi să nu se facă schimbări prea mari, s-ar 
putea ca citirea ei să înceapă cu câteva versete mai înainte, 
de la 1, 18 („lar naşterea lui lisus a fost aşa...”), adică să cuprindă 
şi evanghelia Utreniei, sau şi mai bine să se facă o contopire 
între Luca şi Matei (Lc. 2, 1-18 şi Mt. 2, 1-12), după cum se 
întâmplă şi în alte situaţii. Dar aceste propuneri vor fi 
pentru viitorul Sfânt Sinod. 

Ce legătură există între diferitele pericope apostolice 
şi evanghelice ale sfinţilor, la pomenirea cărora 
se citesc aceste pericope? Pe ce criteriu s-a făcut 
această alegere a pericopelor? De ce uneori lasă 
impresia că sunt întru totul fără nici o legătură? 


În răspunsul de la întrebarea nr. 275, care privea 
pericopa evanghelica Lc. 8, 16-21 ce se citeşte la pomenirea 
Sfintei Ana, am scris în general despre dificultăţile întâmpinate 

de cei care au hotărât pericopele pentru diferiți sfinţi. În 
Noul Testament se vorbeşte numai despre Sfântul loan 
Botezătorul, despre Preasfânta Născătoare de Dumnezeu, 
despre Apostoli şi despre anumiţi proroci. Pentru mulțimea 
sfinţilor prăznuiți de Biserică trebuia să se găsească un 
punct de legătură, iar acest lucru nu a fost intotdeauna uşor. 
Din acest motiv, uneori, într-adevăr, legătura dintre pericopele 
sfântului prăznuit este una destul de exterioară. Poate că 
altfel nici nu ar fi putut să fie. Alteori ni se pare că este 
inexistentă. Adevărul este că există cazuri în care este nevoie 
de multă osteneală şi fantezie ca să descoperim legătura. Şi 
iarăşi, uneori ne aflăm întrebându-ne şi presupunerile noastre 
nu ni se mai par mulțumitoare. Totuşi, în aceste cazuri dificile, 
trebuie să conştientizăm faptul că nu noi suntem cei care alegem 
pericopele, ci numai încercăm să explicăm motivul alegerii pe 
care au făcut-o aceia. Pentru toate acestea trebuie să abordăm 
aceste subiecte, aşezându-le în cadrele duhovniceşti ale oamenilor 
acelei epoci, încercând să înţelegem modul lor de gândire şi 
criteriile lor de judecată. O premisă neapărat necesară este 
cunoaşterea interpretării pericopelor, aşa cum a fost făcută 
de Părinţi, apoi a sinaxarelor şi a vieților diferiților sfinți, precum 
şi a imnografiei care s-a dezvoltat pentru fiecare figură sfântă. 
Să notăm faptul că în manuscrisele Evangheliarelor şi 
în Praxapostole nu se observă întotdeauna o armonie nici în 
ceea ce priveşte sfinţii care au lecturi evanghelice şi apostolice, 
nici în ceea ce priveşte lecturile care se citesc pentru fiecare. 
Prima diferenţă are legătură cu cinstirea locală, iar a doua 
cu alegerile diferite care s-au făcut în funcţie de regiune şi de 
timpuri. Mai Jos vom încerca pe baza tradiţiei care s-a cristalizat 
în cărțile noastre de cult tipărite, să dăm în linii generale 
criteriile de alegere a pericopelor, clasificându-le în funcţie 
de situaţiile particulare în diferite grupuri. Nădăjduiesc ca această 
încercare să folosească la lămurirea câtorva din multele 
probleme pe care le pune această întrebare atât de generală. 
Pericopele care sunt alese pentru praznicele sfinților 
se pot împărţi în două grupuri fundamentale: primul, al celor 
alese pentru o persoană anume, care sunt şi cele mai puţine; 

al doilea, al celor care se citesc la mai mulţi sfinţi care au o 
oarecare trăsătură caracteristică asemănătoare, care sunt şi 
cele mai multe. 

1. In primul grup intră: 

a. Sfinți care sunt amintiţi pe nume în Noul Testament, 
fie deoarece vreun episod al vieţii lor se leagă cu evenimentele 
sfinte istorisite acolo, fie numai pentru că numele lor este 
amintit undeva în cărţile sfinte. În această categorie intră 
Născătoarea de Dumnezeu, Inainte-mergătorul, Prorocii şi 
unii dintre cei doisprezece sau cei şaptezeci de Apostoli. 

Astfel, pentru praznicele Născătoarei de Dumnezeu (8 
septembrie, 21 noiembrie, 2 iulie şi 15 august) este aleasă 
pericopa evanghelică care relatează vizita ei la Elisabeta, cu 
siguranță pentru prorocia ei „Căci iată de acum mă vor ferici 
toate neamurile” (Lc. 1, 48). Pentru Inainte-mergătorul, istori- 
sirile episoadelor din viaţa sa legate de anumite sărbători ale 
lui (zămislirea, naşterea, tăierea capului) sau pasajele în 
care se aminteşte numele lui şi activitatea lui de înainte- 
mergător al lui Mesia (In. 1, 29-34; F.Ap. 19, 1-8: 7 ianuarie 
— Le. 7, 17-30 şi Mt. 11, 2-15: 24 februarie şi 25 mai — F. Ap. 
13, 25-31: 29 august). 

La pomenirea prorocului Ioil (19 octombrie) se citeşte 
pericopa din Fapte, unde se face referire la prorocia lui 
despre pogorârea Duhului Sfânt (1, 16 ş.u.). Pentru prorocii 
Elisei şi Ilie (14 iunie, 20 iulie) pericopa din epistola sobor- 
nicească a Sfântului Iacov, unde se vorbeşte despre puterea 
rugăciunii lui Ilie (5, 17) şi Luca 4, 22-30, unde sunt amintite 
două minuni ale lui Ilie şi una a lui Elisei. La pomenirea lui 
Zaharia, tatăl Botezătorului (5 septembrie), pericopa Mt. 23, 
29-39, deoarece tradiţia bisericească l-a identificat cu Zaharia, 
fiul lui Varahia, care a fost omorât „între templu şi Jertfelnic” 
(23, 35). Pe acelaşi criteriu sunt alese şi pericopele Duminicii 
dinaintea Crăciunului (Evr. 11, 9-10.32-40 şi Mt. 1, 1-25) şi 
ale Duminicii I-a din Post (Evr. 11, 24-26. 32-40 şi In. 1, 44- 
52), deoarece în primele sunt amintite numele strămoşilor lui 
Hristos, iar în celelalte numele prorocilor, potrivit subiectului 
iniţial al acestei Duminici. Pentru strămoaşa lui Hristos, 

Ana (9 septembrie, 9 decembrie), din lipsa unei pericope mai 
potrivite, s-a preferat pericopa Luca 8, 16-21, care aminteşte 
numele rudelor după trup ale lui Hristos. 

Pentru anumiți Apostoli din cei doisprezece s-au ales 
pericope evanghelice care se referă la episoade importante 
ale vieţii lor împreună cu Domnul, pentru câţi există: pentru 
Ioan Teologul (26 septembrie şi 8 mai) a XI-a Evanghelie eotinală 
şi pericopa In 19, 25-27. 21, 24-25; pentru Toma (6 octombrie) a 
IX-a Evanghelie eotinală; pentru Filip (14 noiembrie) In. 1, 44- 
52; pentru Matei (16 noiembrie) Mt. 9, 9-13; pentru Andrei 
(30 noiembrie) In. 1, 36-52; pentru Petru şi Pavel (29 iunie) a 
XI-a Evanghelie eotinală şi Mt. 16, 13-19; şi pentru cinstitul 
lanţ al lui Petru (16 ianuarie) a XI-a Evanghelie eotinală. 

Pentru luda, ruda (fratele) Domnului (19 iunie), potrivit 
identificării eronate care se face şi în sinaxare, se citeşte 
pericopa In. 14, 21-24, unde Iuda „nu Iscarioteanul” îi pune o 
întrebare Domnului. La pomenirea lui Iacov, fratele lui 
Dumnezeu, (23 octombrie) pericopa Mt. 13, 54-58, unde sunt 
amintiţi pe nume fraţii lui Hristos (v. 55), care ar trebui să 
fie prevăzută şi pentru pomenirea lui Iuda. 

In ceea ce priveşte lecturile apostolice au fost preferate 
pentru evanghelistul loan fragmente din întâia sa epistolă 
sobornicească (4, 12-19 şi 1, 1-7), iar pentru fratele Domnului 
Iuda, epistola lui sobornicească. Pentru Filimon şi Onisim 
(22 noiembrie şi 15 februarie) Epistola către Filimon a 
Sfântului Apostol Pavel, unde se vorbeşte şi despre Onisim. 
Pentru Timotei (22 ianuarie) o pericopă din Epistola a Il-a 
către Timotei, unde se aminteşte de bunica şi de mama lui. 
Pentru Tit (25 august) o culegere de stihuri alese din Epistola 
către Tit a Sfântului Pavel (1, 1-5. 2, 15. 3.1-2. 12-15). Pentru 
ceilalţi Apostoli s-au ales pericope care vorbesc despre activitatea 
lor (Anania 1 octombrie: F.Ap. 17, 16-34, Filip diaconul 11 
octombrie: F.Ap. 26-39, Varnava 11 iunie: F.Ap. 11, 19-30, 
întâiul mucenic Ştefan 27 decembrie şi 2 august: F.Ap. 12-17 
şi 21-26). Pentru pomenirea comună a diaconilor Prohor etc. 
(28 iulie), o pericopă din Fapte, care descrie alegerea şi cuprinde 
şi numele lor (6, 1-17). S-a amintit deja faptul că în anumite 

ediţii mai vechi sau mai noi ale Apostolelor, la data de 14 
noiembrie, la pomenirea Sfântului Apostol Filip, a fost pusă 
pericopa apostolică despre diaconul Filip (F.Ap. 8, 26-39), care 
este prăznuit pe 11 octombrie, din confundarea celor doi cu 
acelaşi nume (G. Mpekatoros, Rânduiala, 1952, p. 160. G. Rigas, 
Probleme de tipic, Atena, 1954, p. 57). Această situaţie însă a fost 
deja corectată în ediţiile mai noi (ca şi în ediția din Veneţia 1865). 

Pentru ceilalţi Apostoli sau bărbaţi apostolici s-au 
mulţumit cu alegerea unor pericope unde se face chiar şi cea 
mai simplă amintire a numelui lor: la Dionise Areopagitul (3 
octombrie) F.Ap. 17, 16-34 pentru versetul 34; la evanghelistul 
Luca (18 octombrie) Col. 4, 5-11, 14-18, pentru versetul 14; la 
Iacov fratele lui Dumnezeu Gal. 1, 11-19, pentru versetul 19; 
pentru Clement al Romei (24 noiembrie) Filip. 3, 20-21. 4, 1-3, 
pentru versetul 3 — acelaşi Apostol este prevăzut din neatenție 
şi pentru sfântul sfințit mucenic cu acelaşi nume, Clement al 
Ancirei, 23 ianuarie, pentru care Tipicul Sfintei Sofia are 
pericopa Evr. 10, 32-37 — evanghelistul Marcu, 25 aprilie, I Petru 
5, 6-14, pentru versetul 13; pentru lacov al lui Zevedeu, 30 
aprilie, F.Ap. 12, 1-11, pentru versetul 2; pentru Sfânta 
Maria Magdalena, 22 iulie, Lc. 8, 1-3, pentru versetul 2. 

b. Persoane ale căror nume nu sunt amintite în Noul 
Testament, dar pe care tradiția sinaxarelor le leagă de episoade 
amintite în acesta. Avem trei astfel de situaţii: a) pentru 
întâia muceniţă Tecla (24 septembrie) se prevede apostolul II 
Tim. 3, 10-15, deoarece la versetul 11 se vorbeşte despre prigo- 
nirile şi suferințele Apostolului Pavel în Iconiu, de unde, 
potrivit unei scrieri apocrife şi sinaxarului, se trăgea Tecla şi 
unde l-a întâlnit pe Apostol şi a crezut în Hristos. b) pentru 
mucenicul Longhin (16 octombrie), pericopa Mt. 27, 33-54, 
deoarece Longhin, după tradiţie, a fost sutaşul care în 
momentul morţii lui Hristos a crezut în El (v. 54). Şi ©) 
pentru sfântul sfințit mucenic Ignatie Teoforul (20 decembrie, 
29 ianuarie) pericopa evanghelică Mt. 9, 33-31, deoarece 
Ignatie a fost, potrivit tradiţiei, copilul pe care l-a luat în braţe 
Hristos. Interesantă este situaţia Canonarului ierusalimitean 
din secolul al VII-lea, care la 29 octombrie pune pomenirea a 

doi apostoli din cei 70, Cleopa şi evanghelistul Luca, şi prevede 
ca pericopă evanghelică a V-a Evanghelie eotinală (Le. 24, 
12-35). Luca, după tradiţie, a fost unul din cei doi ucenici 
care mergeau împreună cu lisus cel înviat spre Emaus (vezi 
şi a V-a slavă eotinală şi exapostilaria: „...şi cu Luca şi cu Cleopa 
împreună călătorind ai vorbit...” şi „cu Cleopa şi cu Luca 
împreună mergând pe cale...”). In Evangheliarele tipărite şi 
care sunt în uz se prevede însă o altă pericopă (Le. 10, 16-21). 

c. Criteriul de alegere al unei pericope apostolice şi 
evanghelice pentru anumiţi sfinți a fost numele lor. Astăzi 
poate că acest lucru ni se poate părea ciudat. Insă pentru acea 
epocă în care se făceau alegerile pericopelor era un lucru 
foarte obişnuit, dacă judecăm din imnografia şi mai ales din 
stihurile iambice din Minee. In principal acestea, dar şi 
multe tropare se bazează pe un joc de cuvinte legat de 
numele sfântului lăudat, bineînţeles dacă acesta se pretează 
la astfel de tipuri de conexiuni. 

Astfel, pentru sfinţii enumeraţi mai Jos, sunt alese pericope 
apostolice care cuprind astfel de cuvinte sau expresii conexe: 
pentru pomenirea Sfintei Eufimia (cea cu faimă bună, cea 
lăudată) (16 septembrie şi 11 iulie) „prin defăimare (tù Suocpnuiac) 
şi laudă (evepnpuiac)” (2 Cor. 6, 8); pentru Sfântul Eustatie (cel 
ce sta bine) (20 septembrie) „să puteţi sta împotrivă (ăvrvoriva)... 
să staţi în picioare (oTivav)... staţi (otte) (Efes. 6, 13-14); pentru 
Sfântul Grigorie luminătorul Armeniei (30 septembrie) „prive- 
gheați (vpnyvopeire)” (| Cor. 16, 13); pentru Cuviosul Ilarion 
(21 octombrie) „Dumnezeu iubeşte pe cel ce dă cu voie bună (Aapov 
yàp 8ornv ăvană ó Oeog’; pentru Sfântul Teodor Stratilat (8 
februarie şi 8 iunie) „darul lui Dumnezeu (Geod 'r6 60pov)” 
(Efes. 2, 8), pentru Sfântul Procopie (8 iulie) „ca propăşirea/sporirea 
(npoxon)) ta să fie vădită tuturor” (I Tim. 4, 15). 

În mod asemănător sunt alese şi pericopele evanghelice: 
pentru pomenirea Sfântului Grigorie luminătorul Armeniei 
„privegheaţi, deci, (ypnyopeire)...ar priveghea (Eypnyvopnoev 
v)’ (Mt. 24, 42-43); pentru Sfântul Carp (13 octombrie) 
„după roadele (xapnâv) lor îi veţi cunoaşte... face roade 
(xapnove) bune” etc. (Mt. 7, 16-20); pentru Sfântul Teodor 

Tiron (17 februarie) „a văzut pe cei care îi puneau darurile 
lor (tå 6&pa avrâv)... au aruncat la daruri (eig tà 6&pa)” (Le. 
21, 1.4); pentru Sfântul Policarp al Smirnei (23 februarie) 
„mult rod aduce (noAv xapnov pepe)” (In. 12, 24). 

Să amintim şi cazul interesant al Tipicului Sfintei Sofia 
din secolele IX-X, care pentru pomenirea Sfântului Gheorghe 
(23 aprilie) prevedea, pe lângă pericopa din Fapte 12, 1-11 
care se spunea dacă pomenirea Sfântului cădea în perioada 
Penticostarului, şi o altă pericopă, cea din I Cor. 3, 9-17, 
pentru expresia „ogorul lui Dumnezeu (Oeod yeopnov) (v. 9), 
dacă pomenirea lui ajungea „în celelalte zile care nu sunt ale 
Cincizecimii”. 

d. Anumite pericope sunt alese pentru sărbători sau 
pentru pomenirile sfinților deoarece o expresie sau un cuvânt 
din ele, mai rar întreg conținutul lor, se leagă de tema 
sărbătorii, ori de identitatea sau vreo caracteristică a persoanei, 
ori de vreo situație din viața acestui sfânt. Este evident că 
alegerea se face din sistemul preexistent de pericope, cel al 
citirii continue. Uneori este vizibilă încercarea, cel puţin în 
cazul Evangheliilor şi al Faptelor Apostolilor, de a se lua o 
pericopă din evanghelistul perioadei care se citeşte atunci. 
Vom urmări în principiu ordinea Mineiului. 

Pentru Indict (1 septembrie): I Tim. 2, 1-7, probabil 
pentru expresia „mărturie adusă la timpul său” şi Lc. 4, 16- 
22 „să vestească anul plăcut al Domnului”; pentru prorocul 
Zaharia (5 septembrie): Evr. 6, 13-20, probabil pentru făgăduinţa 
lui Dumnezeu făcută lui Avraam despre faptul că va dobândi 
un fiu, care seamănă cu cazul lui Zaharia. Dintr-un motiv 
asemănător, naşterea „prin făgăduinţă” a lui Isaac, şi pentru 
expresia „veseleşte-te, tu, cea stearpă, care nu naşti”, pericopa 
Gal. 4, 22-27, se citeşte la pomenirea dumnezeieştilor părinți 
Ioachim şi Ana (9 septembrie), la zămislirea şi la adormirea 
Sfintei Ana (9 decembrie şi 25 iulie) şi la Naşterea Inainte- 
mergătorului (23 septembrie); pentru înnoirile bisericii Învierii 
(13 septembrie): Evr. 3, 1-4 „a casei... orice casă este zidită de 
către cineva”; pentru Sfântul Ciprian (2 octombrie): I Tim. 1, 
12-17, probabil pentru cuvintele „pe care mai înainte eram 

hulitor şi prigonitor şi batjocoritor”; pentru Sfântul Dionisie 
Areopagitul (3 octombrie): Mt. 13, 44-54, poate pentru că este 
comparat cu negustorul din parabolă care a găsit mărgăritarul 
de mare preţ sau pentru cuvintele „orice cărturar învăţat în 
cele ale Împărăției cerurilor”, care „scoate din vistieria lui 
noi şi vechi” — pe seama Sfântului Dionisie sunt puse aşa- 
numitele scrieri „pseudo-areopagitice” (vezi şi „ai scos din 
vasul alegerii cele negrăite” din troparul său); pentru Sfânta 
Pelaghia „cea dintre desfrânate” (8 octombrie): Efes. 5, 8-19 
„căci cele ce se fac în ascuns de către ei ruşine este a le şi 
grăi”; pentru cutremur (26 octombrie): Mt. 8, 23-27 „cutremur 
mare s-a făcut în mare”; pentru Sfântul loan Milostivul (12 
noiembrie): II Cor. 9, 6-11 „căci Dumnezeu iubeşte pe cel ce 
dă cu voie bună... risipit-a, dat-a săracilor...” — acelaşi Apostol, 
din aceleaşi raţiuni, se spune şi la Cuviosul Sampson 
primitorul de străini (27 iunie) — şi Lc. 12, 32-40 „vindeţi 
averile voastre şi daţi milostenie”. 

Pentru sfinții Paramon şi Filumen (29 noiembrie): 
Rom. 8, 14-22, probabil pentru referinţa la „pătimirile vremii 
de acum” — aceeaşi pericopă este prevăzută şi pentru cuvioşii 
Onufrie şi Petru (12 iunie) şi pentru dreptul Evdochim (31 
iulie) poate pentru primul verset „câţi sunt mânaţi de Duhul 
lui Dumnezeu” sau pentru „pătimim împreună” şi „pătimirile 
vremii de acum”; pentru prorocul Naum (1 decembrie): I Cor. 
14, 20-25 „prorocie... vor proroci”; pentru prorocul Avacum (2 
decembrie) (Rom. cap. 11)„despre Ilie...pe prorocii Tăi i-au 
omorât”; pentru prorocul Sofonie (3 decembrie): Rom. 10, 11- 
21, o referire la cuvintele prorocilor Ilie şi Moise; pentru 
Sfântul Ştefan (27 decembrie şi 2 august): Mt. 21, 33-42, 
parabola lucrătorilor răi, probabil pentru cuvintele: „pe unii 
i-au ucis cu pietre”; pentru sfinţii două zeci de mii de mucenici 
din Nicomidia (28 decembrie): Le. 14, 25-35, probabil pentru 
versetul 31 „să întâmpine cu zece mii pe cel ce vine împotriva sa 
cu douăzeci de mii”, oricât ar părea de imposibil; pentru 
sfinţii prunci din Betleem (29 decembrie): „Evr. 2, 11-18 pentru 
„lată eu şi pruncii pe care mi i-a dat Dumnezeu. Deci, pentru 
că pruncii s-au făcut părtaşi sângelui şi trupului...”; pentru 

sfinţii şaptezeci de apostoli (4 ianuarie): Le. 10, 1-15, unde 
este descrisă trimiterea celor şaptezeci de ucenici; pentru 
Sfântul Grigorie de Nissa (10 ianuarie): Mt. 4, 25. 5, 1-12, 
fericirile, evident pentru cuvintele la Fericiri ale Sfântului 
Grigorie — Tipicul Sfintei Sofia prevede pericopa comună pentru 
ierarhi Mt. 5, 14-17; pentru Sfântul Maxim Mărturisitorul 
(21 ianuarie): Filip. 1, 12-20, unde Pavel vorbeşte despre 
lanţurile sale pentru Hristos; pentru Simeon primitorul de 
Dumnezeu (3 februarie): Evr. 9, 11-14, unde se vorbeşte despre 
cortul, templul şi cultul din templul iudaic; pentru Sfântul 
Mucenic Nichifor (8 februarie): Efes. 5, 8-19, poate pentru 
cuvintele „roada Duhului în toată bunătatea”, cu referire la 
episodul cu preotul Saprichie, relatat în Sinaxar; pentru 
pomenirile aflărilor capului Inainte-mergătorului (24 februarie 
şi 25 mai) s-a ales pericopa apostolică II Cor. 4, 6-15, probabil 
pentru fraza „avem comoara aceasta în vase de lut”, deoarece, 
conform relatării din Sinaxar, capul Înainte-mergătorului s-a 
găsit la prima aflare „într-un vas de lut”, iar la a doua „într- 
un ulcior”; pentru Sfinţii 40 de mucenici (9 martie): parabola 
lucrătorilor viei, Lc. 20, 1-16, poate pentru evenimentul cu 
„cel ce şi-a iubit sufletul său” dintre cei patruzeci, pe care l-a 
înlocuit Aglaios „kapiklarul”, „ultimul” care a luat aceeaşi 
cunună ca şi „cei dintâi”; pentru Bunavestire (25 martie): 
Evr. 2, 11-18 „de aceea era dator să se asemene fraţilor întru 
toate” — întruparea Fiului lui Dumnezeu; pentru cuvioasa 
Maria Egipteanca (1 aprilie) pericopa a cărei autenticitate este 
pusă sub semnul îndoielii, a femeii adultere (In. 8, 3-11), cu 
referire la viaţa păcătoasă a cuvioasei de dinainte de pocăință; 
pentru Sfântul Gheorghe (23 aprilie): F.Ap. 12, 1-11, unde se 
relatează eliberarea lui Petru din închisoare, care în mod 
evident este pusă în paralel cu episoadele minunate asemă- 
nătoare relatate în Vieţile Sfinţilor; pentru prorocii leremia 
şi Isaia (1 şi 9 mai): I Tes. 2, 14-20, unde se vorbeşte despre 
iudeii care şi-au omorât „proprii proroci”. La pomenirea Crucii 
care s-a arătat pe cer (7 mai): F.Ap. 26, 1.12-20. „Vedenia 
cerească” („lumina... cea mai presus decât strălucirea soarelui”) 
a Apostolului Pavel este pusă lângă arătarea Crucii („alcătuită 

din lumină... a acoperit cu strălucirea ei razele soarelui”). 
Pentru Sfântul Constantin (21 mai): F.Ap. 26, 1.12-20, vedenia 
şi chemarea din cer a Apostolului Pavel cu care este alăturată 
vedenia şi chemarea Sfântului Constantin cel Mare (vezi şi 
troparul: „şi ca Pavel chemarea nu de la oameni luând”). 
Tipicul Sfintei Sofia diferă iarăşi la lectura apostolică: la 
cazul de mai sus prevede „dacă sunt zilele Cincizecimii”. In 
afara perioadei Paştelui se hotărăşte pericopa Gal. 1, 11-19 
„Vă fac cunoscută evanghelia...”, care iarăşi se referă la chemarea 
de la Dumnezeu a lui Pavel. Pentru acelaşi sfânt sunt prevăzute 
astăzi în cărțile noastre de cult cele două pericope evanghelice „la 
ierarhi”: In. 10, 9-16 („Amin... cel ce nu intră pe uşă...) 
pentru Dumnezeiasca Liturghie. Istoricul Eusebiu scrie despre 
Sfântul Constantin cel Mare că a fost „asemenea unui episcop 
al tuturor, înscăunat de Dumnezeu” şi că el însuşi a spus 
despre sine „iar eu sunt pus de Dumnezeu episcop pentru 
cele din afară” (Eusebiu, Viaţa lui Constantin, 1,44. 4,24). La 
sinoade bazileul este vestit: „Mulţi ani bazileului arhiereu 
(sau preot)” (Mansi 6, 733. 734. 7,177). Astfel se poate justifica 
alegerea lecturilor pentru un ierarh şi în cazul lui Constantin cel 
Mare (vezi şi Slava de la Stihoavna Vecerniei: „cu untdelem ai 
fost uns preot şi împărat”). Tipicul Sfintei Sofia însă are 
numai lecturile de la Dumnezeiasca Liturghie, dar nu chiar 
In. 10, 1-9, ci una asemănătoare: In. 10, 2-5 şi 27-30. Centrul 
de greutate se mută, ca şi la lecturile vechi-testamentare de 
la Vecernie, pe cetatea de Dumnezeu păzită şi pe lumea creştină, 
al cărei ctitor şi prim împărat credincios a fost Sfântul 
Constantin cel Mare. Alunecarea către pericopa ierarhilor 
trebuie că s-a făcut mai târziu din neatenţie, din cauza 
asemănării celor două pericope. 

La naşterea Înainte-mergătorului (24 iunie): Rom. 13, 
11-14, 14, 1-4, probabil deoarece naşterea Înainte-mergătorului 
este înainte-vestitoare a zilei Domnului care se apropie sau 
poate pentru post, despre care se vorbeşte în a doua parte a 
pericopei. loan este postitorul prin excelenţă. Pentru sfinții 
Chiric şi lulita (15 iulie): I Cor. 13, 11-13, 14, 1-5, pentru cuvântul 
„prunc”, care apare de cinci ori la începutul pericopei, şi Mt. 

17, 24-27, 18, 1-4, iarăşi pentru cuvântul „copil”, care se află 
de trei ori la sfârşitul lecturii. Sfântul Chiric era un prunc de 
trei ani. Pentru Cuviosul Simeon cel nebun pentru Hristos 
(21 iulie): I Cor 3, 18-23 „dacă i se pare cuiva că este înțelept 
între voi în veacul acesta, să se facă nebun, ca să devină înţelept”. 
Pentru Maria Magdalena cea deopotrivă cu Apostolii (22 iulie): I 
Cor. 9, 2-12, pentru „să avem împreună cu noi o femeie soră”. 
Pentru Sfântul sfințit Mucenic Ermolae (26 iulie): I Tim. 3, 
13-16, 4, 1-5, evident pentru „cum trebuie să petreci în casa 
lui Dumnezeu... cei ce slujesc bine, rang bun dobândesc pentru 
ei înşişi”. Pentru Sfântul Eusigniu (5 august): I Petru 1, 1- 
25, 2, 1-10, o pericopă lungă, care nu are nici o legătură cu 
Sfântul, ci este fără nici o îndoială o pericopă de înainte- 
prăznuire a Schimbării la Faţă. Apostolul Petru a fost unul 
din ce trei martori ai ei, iar în epistola sa vorbeşte despre „lumina 
minunată” şi despre „slava” lui Hristos. Pentru Sfânta Mahramă 
(16 august): I Tim. 3, 13-16, 4, 1-5, poate pentru „Dumnezeu 
S-a arătat în trup ... a fost văzut” şi Le. 9, 51-57, 10, 22-24 
„faţa lui... Fericiţi cei ce văd ceea ce vedeţi... mulți proroci şi 
împărați au voit să vadă ceea ce vedeţi voi şi nu au văzut”. 
Sinaxarul, dezvoltând lucrurile din scrierea apocrifă cu 
acelaşi subiect, relatează cum «Avgar... a dorit să-L vadă pe 
Domnul nostru lisus Hristos cu ochii lui şi nu a putut» şi 
cum a reuşit să-şi împlinească dorinţa prin Sfânta Mahramă. 
Pentru Sfinţii mucenici Flor şi Laur (18 august): Col. 1, 24- 
29, 2, 1, pentru „mă bucur în suferinţele mele”. Şi, în sfârşit, 
pentru prorocul Samuel (20 august): I Cor. 14, 20-26, deoarece 
în această pericopă se vorbeşte despre prorocie. 

Există câteva cazuri, din fericire relativ puţine, de pericope 
care sunt prevăzute pentru anumiţi sfinți, dar care nu predau 
uşor cheia tainei alegerii lor. Toate conexiunile şi ipotezele 
posibile s-au dovedit neroditoare. Aceste situații sunt următoarele: 

In. 10, 1-11, pentru Sfântul Mamant (2 septembrie). Și 
Tipicul Sfintei Sofia prevede aceeaşi pericopă. 

Rom. 6, 18-23, pentru sfântul Sozont (7 septembrie). Poate 
că sensurile înrudite sozo — a mântui, a scăpa, a elibera? 

Codicele Paris 1590 din anul 1063 are pericopa comună 
pentru mucenici I Tim. 2, 1-10. 

Col. 3, 4-11, pentru mucenicii Marcian și Martirios (25 
octombrie). Aceeaşi pericopă se citeşte şi în Duminica 
Strămoşilor, poate din cauză că vorbeşte despre viitoarea 
arătare a lui Hristos sau pentru cuvintele „nu mai este elin 
sau iudeu, tăiere-împrejur sau netăiere-împrejur”. 

Efes. 2, 4-10, pentru mucenicii Achepsima şi ceilalți, ori 
pentru mutarea moaştelor Sfântului Gheorghe (3 
noiembrie). Aceeaşi pericopă, însă dintr-un alt motiv, aşa 
cum am văzut, se citeşte şi la Sfântul Teodor. De la acest 
mucenic probabil lectura s-a mutat şi la alţi mucenici. 

II Cor. 9, 6-11, pentru Sfântul Ioanichie (4 noiembrie). 
Poate că şi aici se întâmplă ceva asemănător cu situaţia 
precedentă. De la Sfântul loan cel Milostiv şi Cuviosul 
Sampson, primitorul de străini, unde este prevăzut dintr-un 
alt motiv, s-a mutat şi la un alt cuvios. 

Lc. 20, 46-47, 21, 1-4, pentru mucenicii Gurie, Samona şi 
Aviv (15 noiembrie). Tipicul Sfintei Sofia are pericopa de 
obşte pentru mucenici In. 15, 17-27, 16, 1-2. 

Efes. 5, 8-19, pentru Sfântul Spiridon (12 decembrie). 
Poate că „Scoată-te, cel ce dormi, şi înviază din morți” 
poate fi socotit ca o aluzie la învierea fiicei lui? 

Mc. 2, 23-28. 3, 1-2, pentru Sfântul Elefterie (15 
decembrie). Poate că libertatea (elefteria) faţă de faptele 
legii şi de Sabat? 

Lc. 9, 12-18, înmulțirea pâinilor, pentru Sfântul Alexie, 
omul lui Dumnezeu (17 martie). Poate că încrederea în 
purtarea de grijă minunată a lui Dumnezeu? 

În fine, Le. 6, 17-19. 9, 1. 10, 16-22, pentru Sfântul 
Mucenic Procopie (8 iulie). Poate că minunile, vindecările, 
izgonirea demonilor? Tipicul Sfintei Sofia prevede o 
pericopă evanghelică de obşte pentru mucenici, Lc. 21, 12-19. 


2. În al doilea grup intră pericopele folosite pentru mai 
mulți sfinţi care au vreo trăsătură caracteristică comună. 

Dezvoltarea acestui sistem trebuie să ne închipuim că 
începe aproape întocmai ca alegerile de psalmi care se cântă 

după Polieleu la privegheri. Cu alte cuvinte, după cum acolo 
culegerea de stihuri din psalmi se face pentru un anumit 
sfânt şi se extinde după aceea la sfinţii din aceeaşi categorie 
(de la Sfântul loan Gură de Aur la ierarhi, de la Sfântul Sava la 
cuvioşi, de la Sfântul Dimitrie la mucenici), într-un mod 
asemănător o pericopă care este aleasă pentru un anumit sfânt 
se generalizează şi la ceilalţi, care au trăsături comune cu el. 
În cărţile noastre de cult tipărite, în Evanghelie, în Apostol, 
Molitfelnic sau Antologii, precum şi în manuscrisele corespun- 
zătoare, există la sfârşit culegeri de astfel de pericope, care 
de obicei sunt intitulate „anonime”. Ele se diferenţiază în 
pericope „la cei netrupeşti”, „la un apostol”, „la mai mulţi 
apostoli”, „la un mucenic”, „la mai mulţi mucenici” etc. Uneori, 
aceste pericope sunt aceleaşi cu cele care există la marii 
sfinți din Minei, la care se şi face trimitere, sau sunt diferite. 
Uneori este una singură pentru fiecare ceată de sfinţi, alteori 
sunt mai multe, poate pentru a se putea alege cea mai potrivită 
sau pentru a nu se citit întotdeauna aceleaşi. In Tipicul Sfintei 
Sofia din Constantinopol, spre exemplu, din secolul al X-lea, 
există la sfârşit patru perechi de pericope „la mai mulţi 
cuvioşi”: F.Ap. 12, 1-11 — Mt. 10, 37-42, Efes. 6, 10-17 — Mt. 
11, 27-30, II Petru 1, 2-10 — Me. 8, 34-9,1; Evr. 13, 7-16 — In. 
12, 25-26. 31-36a. In alte Evangheliare manuscrise se face 
trimitere la cinci pericope evanghelice „la mai mulți mucenici şi 
sfinţiţi mucenici”: In. 15, 17-16,3, Le. 11, 29-33, Le. 20, 46-21, 
19, In. 15, 1-7, Mt. 10, 16-22. 

Astfel, treptat, se creează „menologiul” Evangheliei şi 
al Apostolului, care tinde, în principal la Apostol, să aibă lecturile 
lui pentru fiecare praznic sau pentru fiecare sfânt mai important 
sau nu. Cu alte cuvinte îngrijitorii edițiilor au urmărit să 
uşureze săvârşirea slujbelor, notând aproape pentru fiecare 
zi în parte lecturile apostolice şi evanghelice, folosind pe cele 
de obşte „anonime” sau altele pentru a se completa seria. 
Această încercare, de altfel, lăudabilă, după impunerea citirii 
unei singure perechi de lecturi, din înțelegerea greşită a preve- 
derilor referitoare la aceasta, după cum am văzut în răspunsurile 
anterioare, a condus la absurdul de a fi dată la o parte citirea 

continuă a întregului Nou Testament, care se află pe primul 
loc al acelor cărţi, şi la nepermisa şi anti-tradiționala repetare a 
aceloraşi pericope, adică a pericopelor „anonime”. Astfel, fără 
ca sfântul să fie prăznuit, fără să aibă slujbă deplină sau ca 
biserica să aibă hramul lui sau chiar fără să existe o icoană a 
lui, sunt preferate pericopele lui în locul pericopelor din şirul 
obişnuit. La răspunsul de la întrebarea nr. 421 am folosit o 
statistică la îndemână şi am văzut că în o sută de zile din 
anul 1983, din care 85 au fost zile de rând, „Calendarul-Tipic” a 
stabilit să fie citite numai 10 pericope apostolice dintre pericopele 
din şirul obişnuit şi 75 din Minei, cu o frecvenţă a repetării 
aceleiaşi pericope de până la nouă ori. Pentru aceasta, desigur, 
nu este vinovat sistemul, care este bun, ci greşita lui aplicare, 
care, sperăm, să aibă cândva parte de atenţia cuvenită. 

Revenind acum la subiectul nostru. Alegerea pericopelor 
pentru diferitele categorii de sfinţi se face prin aceeaşi metodă şi 
aproape pe aceleaşi criterii pe care le-am văzut mai sus. Se 
caută, adică, în principiu o pericopă care să aibă legătură în 
întregime cu identitatea sfântului. Dacă acest lucru nu este 
posibil — şi de cele mai multe ori nu este — se aleg pericope în 
care o parte a lor sau fie şi câteva expresii din ele să corespundă 
cu subiectul. În plus, alegerea se face în principiu din sistemul 
preexistent al pericopelor din citirea continuă a Noului 
Testament. Acest lucru este extrem de evident la multe pericope. 

În cele ce urmează ne vom referi foarte pe scurt la aceste 
pericope, notând în paranteză motivul alegerii lor. 

1. Pentru Preasfânta Născătoare de Dumnezeu, Filip. 
2, 5-11. „Aceasta să cugetaţi între voi...” („chip de rob luând... 
întru asemănarea oamenilor făcându-se” — întruparea). Evr. 
9, 1-7 „Avea cortul cel dintâi...” (Născătoarea de Dumnezeu 
este cortul — templul — biserica lui Dumnezeu). 

2. Pentru Proroci: lac. 5, 10-20 „Luaţi pildă...” („pe prorocii 

„Iov ... Ilie”). Evr. 11, 33-40. 12, 1-2 „Toţi sfinţii...” (întreg 

textul). Le. 11, 47-54. 12, 1 „Vai vouă, cărturarilor...” („mormintele 
prorocilor... în sângele prorocilor... ale celor care i-au ucis pe 
proroci... voi trimite la voi prorocl...”). 

3. Pentru Îngeri: Evr. 2, 2-10 „lar dacă s-a adeverit 
cuvântul grăit prin îngeri...” (întreaga pericopă). Mt. 18, 10-20 
„Vedeţi să nu dispreţuiţi...” (îngerul păzitor — cele o sută de oi). 
Le. 10, 16-21 „Cel ce vă ascultă pe voi...” („demonii ni se supun... 
am văzut pe satana...”). 

4. Pentru Apostoli: I Cor. 4, 9-16: „Dumnezeu pe noi, 
apostolii...” (întreaga pericopă). Mt. 9, 36-38. 10, 1-8 „Văzând 
Iisus mulţimile...”. Mc. 3, 13-21 „S-a suit în munte şi a chemat la 
El...” (ambele pericope conţin lista numelor celor doisprezece 
Apostoli). Lc. 9, 1-6 „lisus, chemând la El pe cei doisprezece 
ucenici ai Săi...” (întreaga pericopă). Mt. 10, 32-33. 37-38. 19, 
27-30 „Tot cel care va mărturisi ...” (ridicarea crucii). Le. 10, 
16-21 „Cel ce vă ascultă pe voi...” (întreaga pericopă). 

5. Pentru Mucenici: Rom. 8, 28-39 „Ştim că Dumnezeu 
toate le lucrează celor ce-l iubesc pe Dumnezeu...” („Cine ne 
va despărți pe noi de dragostea lui Hristos? Necazul... sabia... 
socotiți am fost ca nişte oi ale junghierii... nici moartea...”). 
Efes. 6, 10-17 „Intăriţi-vă în Domnul...” (ostaşii lui Hristos). 
Col. 1, 24-29. 2,1 „Acum mă bucur în suferinţele mele...” 
(„implinesc, în trupul meu, lipsurile necazurilor lui Hristos”). 
II Tim. 2, 1-10 „Intăreşte-te în harul...” („suferă împreună cu 
mine, ca un bun ostaş al lui Hristos lisus... iar când se luptă 
cineva, la jocuri, nu ia cununa, dacă nu s-a luptat după legile 
jocului... sufăr până şi lanţuri, ca un făcător de rele...”). Evr. 
10, 32-38 „Aduceţi-vă aminte mai întâi de zilele...” („aţi 
răbdat luptă grea de suferinţe” etc.). Evr. 11, 33-40. 12, 1-2 
(suferinţele tuturor sfinţilor — „nor de mărturii”20). Evr. 12, 1-10 
„Având împrejurul nostru atâta nor de mărturii...” („alergăm 
spre lupta ce ne stă înainte, cu ochii aţintiţi... a răbdat cruce... 
nu v-aţi împotrivit încă până la sânge...). Mt. 10, 16-22 „lată 
Eu vă trimit...”. Le. 21, 12-19 „Feriţi-vă de oameni...”. In. 15, 
17-27. 16,1-2 „Acestea vă poruncesc...” (toate cele trei 
pericope în întregime). 


2 În gr. expresia vepos paprupov se leagă de martiri „nor de mărturii”, adică 
nor format din cei care au mărturisit. 

6. Pentru Sfinţii Sfințiții Mucenici: II Tim. 1, 8-18 „Nu 
te ruşina de a mărturisi... („pus în lanţuri... pătimeşte 
împreună cu mine...). Mt. 10, 32-36. 11, 1 „Tot cel care va 
mărturisi...” (mărturisirea de credinţă). Mt. 11, 27-30 „Toate 
Mi-au fost date...” („veniţi la Mine toţi cei osteniţi...”). 

7. Pentru Ierarhi — Părinţi: Tit 3, 8-15 „Vrednic de crezare 
este cuvântul...” („iar de întrebările nebuneşti... de omul eretic...”). 
Ever. 5, 4-10 „Nimeni nu-şi ia singur cinstea aceasta...” şi Evr. 
7, 26-28. 8,1-2 „Un astfel de arhiereu se cuvenea să avem...” 
şi Evr. 8, 1-6 „Avem un astfel de Arhiereu...” (Hristos Arhiereul). 
Evr. 13, 7-16 „Aduceţi-vă aminte de mai marii voştri...” („v- 
au grăit cuvântul lui Dumnezeu, priviţi cu luare aminte cum 
şi-au încheiat viaţa şi urmaţi-le credinţa”). Mt. 5, 14-17 „Voi 
sunteţi lumina lumii...” (lumina, cetatea, făclia „din sfeşnic”, 
„aşa să lumineze lumina voastră... să facă şi să înveţe...”). In. 
10, 1-9 „Amin... cel ce nu intră pe uşă...) şi In. 10, 9-16 „Eu 
sunt uşa...” („păstorul cel bun”). 

8. Pentru Mărturisitori: Le. 12, 8-12 „Tot cel ce va 
mărturisi...” (mărturisirea). 

9. Pentru Cuvioşi: II Cor. 4, 6-15 „cel ce a zis să strălu- 
cească lumina din întuneric...” („purtând totdeauna în trup 
omorârea lui lisus”). Gal. 5, 22-26. 6, 1-2 „Roada Duhului...” 
(„lar cei ce sunt ai lui Hristos şi-au răstignit trupul împreună cu 
patimile şi cu poftele”). Efes. 6, 10-17 „Intăriţi-vă în Domnul...” 
(lupta cu diavolul). Col. 3, 12-16 „Îmbrăcaţi-vă, dar, ca aleşi...” 
(virtuțile). Evr. 13, 7-16 „Aduceţi-vă aminte de mai-marii 
voştri...” şi Evr. 13, 17-21 „Supuneţi-vă mai-marilor voştri...” 
(mai-marii/egumenii, ascultarea, „păstorul oilor...”). Mt. 4, 
23-25. 5,1-13 „A străbătut toată Galileea...” şi Lc. 6, 17-23 „a stat 
lisus la loc şes...” (Fericirile). Mt. 11, 27-30 „Toate mi-au fost 
date...” („cei osteniţi şi împovăraţi”, ridicarea jugului lui 
Hristos). Le. 12, 32-40 „Nu te teme, turmă mică...” („turma 
mică”, privegherea). 

10. Pentru cuvioşii mucenici: Mt. 7, 12-21 „Toate mi-au 
fost date...” („strâmtă este poarta şi îngustă este calea...”). 

11. Pentru femei, în general: Gal. 3, 23-29. 4, 1-5 „Înainte 
de a veni la credinţă...” („nu mai este bărbat sau femeie... născut 

din femeie...”. Femei muceniţe: Mc. 5, 24-34 „Îl urma pe lisus 
mulţime multă...” (femeia cu scurgere de sânge). Lc. 7, 36-50 
„L-a întrebat unul dintre farisei...” (femeia păcătoasă). Femei 
cuvioase: parabola celor 10 fecioare Mt. 25, 1-13. 

12. Pentru sfinți tămăduitori — făcători de minuni: | 
Cor. 12, 7-11 „Fiecare să dea celuilalt...”. I Cor. 12, 27-31. 13,1-8 
„Voi sunteţi trupul lui Hristos...” (harismele vindecărilor). Mt. 
10, 1.5-8 „Chemând la sine pe cei doisprezece...” („pe bolnavi 
îi tămăduiţi, pe morţi înviaţi-i, scoateţi demoni, în dar aţi 
luat în dar daţi”). Le. 10, 19-21 „lată vă dau vouă...” (puterea 
„de a călca peste şerpi şi peste scorpii...”, „duhurile vi se supun”). 

In fine, o pericopă cu conţinut general (II Tes. 2, 13-17. 
3,1-5 „Noi suntem datori să mulțumim lui Dumnezeu...”) este 
prevăzută pentru trei sfinţi, care nu par să aibă ceva în 
comun cu ea, Sfântul Ambrozie (7 decembrie), Sfântul Patapie 
(8 decembrie) şi Muceniţa Cristina (24 iulie). 


450 


A doua stihiră a Laudelor de la Sfântul Mucenic 
Dimitrie „Zid tare...” s-a tipărit în ediţia de la 
Apostoliki Diakonia (1960) cu o corectură impor- 
tantă. Este permis să se facă astfel de intervenții 
în textele noastre liturgice? 


Pentru a nu mai repeta cele scrise mai de demult pe teme 
asemănătoare, recomand să se citească răspunsurile de la 
întrebările cu numărul 225, 256 şi 417, care se referă la 
„Doamne, mântuieşte pe cei binecredincioşi”, „Pentru binecre- 
dincioşii şi dreptslăvitorii creştini” şi „Mântuieşte, Doamne, 
poporul Tău... dăruind biruinţă împăraţilor împotriva barbarilor”. 
Acolo am văzut ce se întâmplă din punct de vedere istoric şi 
deontologic cu tema adaptărilor unor cereri sau expresii din 
imnele noastre bisericeşti. Cazul troparului Sfântului Dimitrie 
adevereşte cele scrise de noi în răspunsul de la întrebarea 
419, care cuprinde exact o întrebare paralelă. 

În manuscrise şi în toate ediţiile tipărite al Mineelor, 
disputata frază a troparului „Zid tare...” este în felul următor: 
„pe care (cetate) şi acum, preafericite, cumplit fiind în primejdie 
şi ticălos fiind împresurată”, iar în ediţia recentă de la Apostoliki 
Diakonia a devenit: „pe care, fiind izbăvită, slăvite, cu bunăvoirea 
lui Dumnezeu, totdeauna slobozeşte-o”. Textul iniţial se referă 
la primejdiile şi la situaţiile dificile prin care, în repetate 
rânduri, a trecut Tesalonicul în îndelungata sa istorie, fără a 
se defini exact la care din ele se referă. Nu am cunoştinţă de 
unde a luat informaţia fericitul de pomenire Gavriil Dionisiatul 
când a spus într-o conferinţă a sa că cele trei stihiri ale Laudelor 
Sfântului Dimitrie („Vino, mucenice al lui Hristos, la noi...”, 
„Zid tare nouă...” şi „Toată fapta bună luând împreună...”) au 
fost scrise de Sfântul Teodor Studitul în timpul exilului său 
la Tesalonic şi că se referă la prigoanele suferite de ortodocşi 
din partea iconomahilor. Mai probabil ar fi că cel puţin 
propoziţia de mai sus să facă aluzie la incursiunile barbare sau 
la cuceriri. Corectura a făcut-o fericitul de pomenire arhiepiscop 
al Atenei, Hrisostom Papadopoulos, după eliberarea Tesalonicului 
(1912), şi cu această declarație se publica în fiecare „Calendar-Tipic” 
al Bisericii Greciei. In noua ediţie a Mineelor făcută de 
Apostoliki Diakonia s-a publicat acest tropar „conform 
diortosirii... introdusă oficial şi care a ajuns să fie primită” 
după cum scrie în notă (p. 154a). Corectura este bună din punct 
de vedere metric şi cu totul nimerită, şi cred, conform cu cele 
scrise mai de demult, că bine a făcut ediția nouă că a adoptat-o. 

In special, slujba Sfântului Dimitrie a cunoscut mai 
demult şi alte „aranjări” de acest fel, fie pentru ca imnele să 
corespundă noilor condiţii istorice, fie pentru ca anumite tropare 


21 Textul complet al acestui tropar este următorul: „Zid tare, care nu te 
temi de robiile vrăjmaşului, te-ai dat nouă, năvălirile barbarilor surpând 
şi asuprelele boalelor potolind. Aşezământ nestricat şi temelie nemişcată. 
Păzitor şi folositor, şi apărător ai fost cetăţii tale, Dimitrie. Pre carea şi 
acum, fericite, fiind în cumplite primejdii şi împresurată cu nemernicie, 
cu rugăciunile tale o mântuieşte; rugând pe Hristos, cel ce dă lumii mare 
milă.” (Minei octombrie, Bucureşti 1986) 

să fie adaptate la cinstea universală dată marelui Mucenic, 
deşi, ințial, ele se refereau numai la cetatea Tesalonicului, unde 
se află mormântul şi biserica mare a Sfântului. Din primul 
caz face parte adaptarea în perioada stăpânirii turceşti a 
primelor două tropare ale pesnei a 9-a din canonul înainte- 
prăznuirii, după podobia „Pe cel ce cu valul mării...”, al 
Sfântului Simeon al Tesalonicului: „Nu te teme, o, patrie a 
mea...” şi „La mijlocirile tale...”. Frazele „Cetatea Tesalonicului, 
pe care din rele cumplite o slobozesc pururea cu rugăciunile” 
din primul tropar şi „patria ta, care se clatină cumplit de 
primejdii...” din al doilea, au devenit „fiind supusă tiranilor, 
de care uşurare, prin mine, cauţi să afli” şi „cu toată slava 
(ei), în mijlocul celor cumplite fiind prinsă”. In al doilea caz, 
nefericita corectură a slavei laudelor „Pe cel ce şi-a câştigat 
cu sulițele...”, alcătuită de Sfântul Andrei Criteanul, a cărei 
expresie de final „pe înainte-stătătorul Tesalonicului...” a devenit 
„stând înainte tuturor binecredincioşilor” (vezi „Tipicul bisericesc” 
al lui Constantin protopsaltul, Constantinopol 1874, p. 32). 
Această corectură este dezaprobată de „Tipicul” lui Constantin 
Biolakis, Atena 1921, p. 91, nota 1, «pentru că nici nu se 
potriveşte gramatical... nici nu este este lucru încuviințat a 
schimba după cum i se pare cuiva troparele în care se face 
pomenirea unor evenimente istorice care au importanţă (?), 
de aceea este sfătuit cel ce cântă ca să ţină cu toată acrivia 
textul pe care îl va găsi». Dimpotrivă, se pare că nici un fel 
de opoziţie nu a întâlnit — ba chiar s-a impus şi în Tesalonic 
— corectura făcută la troparul Sfântului şi adaptarea lui la 
cinstirea adusă de întreaga creştinătate izvorâtorului de mir, 
atât de mult încât textul iniţia a fost dat uitării. În acest text 
„pe tine, apărător Tesalonicul” a devenit „pe tine, apărător 
lumea”. Din acelaşi motiv s-a adăugat la textul iniţial şi a 
rămas şi indicarea numelui sfântului („mare mucenice 
Dimitrie”), care prisoseşte din punct de vedere metric şi care 
a fost amânată pentru Tesalonic, al cărei „sfânt” era prin 
excelenţă Dimitrie, însă s-a socotit indispensabil pentru uzul 
acestui tropar în afara Tesalonicului. 

451 


Dacă atunci când săvârşim Dumnezeiasca Liturghie 
nu vine nimeni să se împărtăşească, atunci 
Dumnezeiasca Liturghie este deplină? 


După cum constată şi întrebarea, răspunsul nu poate 
să fie decât negativ. Dumnezeiasca Liturghie în sine, ca o 
săvârşire a Tainei Dumnezeieştii Euharistii, nu poate fi 
înțeleasă decât ca deplină şi desăvârşită, chiar dacă nu se 
împărtăşeşte niciun creştin. Valabilitatea sau deplinătatea 
ei nu se poate să depindă de procentul de participare a 
poporului la Taine. De altfel, au existat fără îndoială şi în 
trecut — şi nu sunt rare nici astăzi — cazuri de săvârşire a ei 
fără să se împărtăşească nici măcar un credincios. Există, 
desigur, obligativitatea prezenţei măcar a unei mici părți a 
comunităţii, ca reprezentant, chiar dacă este numai o 
persoană, afară de preotul slujitor, indiferent dacă este cleric 
sau laic. Se presupune că acesta se va împărtăşi. Dacă cumva 
acesta nu se împărtăşeşte, Liturghia, oricum ar fi, rămâne 
deplină şi desăvârşită. Aceasta este una din laturi şi în 
legătură cu aceasta putem fi categorici. 

In ceea ce priveşte cealaltă latură, legată de credinciosul 
sau credincioşii prezenţi care nu vin la Dumnezeiasca 
Impărtăşanie, Dumnezeiasca Liturghie, în ceea ce-i priveşte 
pe aceştia, nu este deplină, de vreme ce participarea lor nu 
este completă şi corectă deontologic. Desigur, credinciosul care 
vine la biserică se sfințește în parte prin intrarea şi rămânerea 
lui în biserica lui Dumnezeu, din participarea sa la sinaxa 
sfântă, la cântare şi la rugăciune, din auzirea lecturilor sfinte şi 
a predicii, din închinarea la icoane şi din urmărirea actelor 
sfinte, din tămâiere, din pomenirea lui la ectenii şi, înainte 
de toate, de la prezenţa Sfântului Duh, de la pomenirea numelui 
Domnului şi din vederea şi închinarea la Sfintele Taine, la 
Trupul şi Sângele Domnului. Participarea deplină şi desăvârşită 
însă, nu se înţelege decât prin împărtăşirea cu Tainele. Din 

acest motiv se şi săvârşeşte, de altfel, Dumnezeiasca Liturghie 
şi acesta este scopul ei, conținutul fundamental şi finalitatea 
ei. Cu alte cuvinte, săvârşirea Tainei Cinei celei de Taină se 
face pentru a cina şi a participa credincioşii la masa hrănitoare 
de suflet a Domnului şi pentru a se sfinţi şi uni într-un singur 
trup şi într-un singur duh cu Hristos. Sinaxa, învăţătura şi 
rugăciunea sunt importante, însă nu sunt elementele principale 
ale adunării liturgice a Bisericii. 

Desigur, înmulţirea creştinilor şi micşorarea adâncimii 
sufleteşti, lenevia şi obişnuința rea, ne-au familiarizat cu 
fenomenul de a nu veni la Dumnezeiasca Impărtăşanie nici 
chiar cei care nu au impedimente sau o oprire pedagogică din 
partea duhovnicului; şi a ajuns să fie socotit regulă faptul de 
a veni la biserică şi a nu se împărtăşi şi excepție faptul de a 
se apropia de Dumnezeiasca Impărtăşanie. Adică săvârşirea 
Tainei Dumnezeieştii Euharistii şi participarea noastră la ea 
a ajuns să se transforme într-un fel de „mergere la biserică” 
inofensivă şi foarte puţin folositoare. În ciuda acestui fapt, 
Biserica nu a încetat să săvârşească Dumnezeiasca Liturghie 
în mod regulat, în fiecare zi, ca o invitaţie, ca o încurajare şi 
o amintire a nevoii noastre de a participa la taina vieţii, 
îndemnând cu cuvântul sau cu fapta revenirea noastră la 
ceea ce este corect. Şi gestul cel mai grăitor este acela că, în 
pofida schimbării de-a lungul veacurilor a bunelor obiceiuri 
străvechi, ea a continuat să săvârşească Liturghia Darurilor 
în Postul Mare, în zilele în care nu este îngăduită săvârşirea 
Dumnezeieştii Liturghii, reamintind în felul acesta că este 
valabilă, ca ceva ideal, spre care trebuie să tindem, nu 
numai împărtăşirea din zilele de Sâmbătă şi Duminică, ci şi 
cea din celelalte zile ale săptămânii, mai ales miercurea şi 
vinerea, ca în vremea Sfinţilor Părinţi (Vasile cel Mare, Epistola 
93, Către patriciana Chesaria). 

Cu acest înţeles, din punct de vedere subiectiv, legat de 
credinciosul care nu se împărtăşeşte, Dumnezeiasca Liturghie, 
sau mai degrabă participarea lui la Dumnezeiasca Liturghie, 
nu este deplină. 

452 


De ce la înmormântarea preoților „Aliluia” se zice 
de mai multe ori de două ori, nu de trei, aşa cum 
se face în mod obişnuit? 


În prima parte a slujbei înmormântării „la un preot care 
s-a săvârşit” este prevăzută cântarea a trei psalmi (al 22-lea 
„Domnul mă paşte...”, al 23-lea „Al Domnului este pământul...” 
şi al 83-lea „Cât de iubite sunt locaşurile Tale...”), la fiecare 
stih al lor repetându-se refrenul „Aliluia de 2 ori”. Este 
singurul caz în practica noastră liturgică actuală când „Aliluia” 
se cântă de două ori, deşi este foarte obişnuit să se cânte de 
trei ori sau o singură dată. 

In practica veche însă, existau trei moduri de cântare 
a refrenului „Aliluia”, pe care le numeau „simplu”, „îndoit” 
sau „întreit Aliluia”. In special „Aliluia îndoit” apare destul 
de des în vechile slujbe asmatice, laice sau de enorie. În Tipicul 
Sfintei Sofia din Constantinopol din secolul al IX-lea îl găsim 
ca refren la ultimul antifon al Utreniei asmatice (vezi însemnarea 
de la 4 iunie: „şi se cântă la ultimul [antifon n.n.] îndoit 
Aliluia” şi de la 21 Septembrie: „iar ultimul Aliluia se zice 
îndoit”), la al doilea antifon al slubei Ceasurilor trei şi şase 
„in sfintele posturi”, la al doilea antifon al Vecerniei Bobotezei, 
la al treilea antifon al slujbei din 6 noiembrie (pomenirea 
„pulberii care a căzut”), la Litia indictului (1 septembrie) şi la 
Litia din 11 noiembrie (ziua de naştere a Constantinopolului). 

La slujba înmormântării pentru preoţi supravieţuieşte 
această rânduială veche, precum şi alte elemente străvechi 
(cântarea idiomelelor şi a exapostilariei cu stihuri din psalmi), 
tocmai pentru că nu se foloseşte atât de des, aşa cum se 
foloseşte slujba comună a înmormântării laicilor. Prima parte 
a ei are în mod vizibil o structură veche asmatică (o succesiune 
de antifoane şi lecturi), în timp ce dimpotrivă, cea de-a doua 
parte are evident o provenienţă monahală (canon, laude, 
idiomelă, stihoavnă). 

Deoarece „Aliluia îndoit” apare la procesiuni, la slujba 
Ceasurilor trei şi şase din posturi, la slujba din 6 noiembrie, 
chiar şi în ajunul Bobotezei, s-ar putea socoti că era specific 
zilelor de „pocăință” şi de aceea s-a preferat şi la slujba 
înmormântării preoţilor. Il întâlnim însă, aşa cum am văzut, 
şi la ultimul antifon al Vecerniei şi Utreniei asmatice din 
zilele de rând. Pe de altă parte, în general, cântarea refrenului 
„Alhluia” nu se poate socoti un element de durere, în ciuda 
percepţiei diferite instaurate îndeobşte din pricina uzanţei 
actuale a lui în zilele de rând din Postul Mare. Sfântul Simeon 
al Tesalonicului, tâlcuind cântarea lui „Aliluia” ca refren al 
primei stări — antifon — al psalmului „Fericiţi cei fără prihană în 
cale” din timpul slujbei obişnuite a înmormântării, îi atribuie 
mai degrabă un caracter de înviere, decât unul mortuar: 
«Aliluia, care înseamnă vine Domnul, arată venirea Lui cea 
de-a doua, în care, arătându-Se, ne va învia pe noi pe toţi cei 
ce am murit» (Dialog..., cap. 366). 

Nu cred că se poate căuta vreun motiv teoretic sau 
simbolic care să justifice dogmatic folosirea îndoitului „Aliluia”, 
motive care există în mod sigur în cazul repetării de trei ori a 
lui în cinstea Sfintei Treimi. Mai degrabă, aceasta se 
datorează căutării unei mai mari diversităţi în folosirea 
acestui sfânt refren atât de iubit (o dată, de două ori, de trei, 
de nouă, de douăsprezece ori). 


453 


In timpul Utreniei unii preoţi obişnuiesc să 
tămâieze la Laude şi nu la „Ceea ce eşti mai 
cinstită”. Este corect? 


Tămâierea din timpul Utreniei se face de obicei în 
timpul cântării „Ceea ce eşti mai cinstită” sau a pesnei a 9-a 
din canonul praznicului. La privegherile marilor sărbători se 
prevede tămâiere, în afara celei de la peasna a 9-a, şi la 

începutul canonului (Rânduiala ierodiaconiei a Sfântului 
Filotei Kokkinos), iar în timpul Paştelui şi în Săptămâna 
Luminată la toate cântările canonului. 

Cu siguranţă este vorba despre supraviețuirea practicii 
iudaice, care prevedea aducerea de tămâie la fiecare slujbă 
de dimineaţă la jertfelnicul tămâierii, care se găsea în „Sfânta” 
templului din Ierusalim — şi a Cortului Mărturiei — înaintea 
catapetesmei, care le separa de „Sfânta Sfintelor” (vezi leş. 
30, 5-10). Aceasta s-a pus în legătură cu Apoc. 8, 3-4, unde se 
vorbeşte despre tămâierile şi rugăciunile sfinţilor („Şi a venit 
un alt înger şi a stat la altar, având cădelniţă de aur, şi i s-a 
dat lui tămâie multă, ca s-o aducă împreună cu rugăciunile 
tuturor sfinţilor, pe altarul de aur dinaintea tronului. Şi 
fumul tămâiei s-a suit, din mâna îngerului, înaintea lui 
Dumnezeu, împreună cu rugăciunile sfinţilor”). O practică 
asemănătoare de jertfă de tămâie în timpul Utreniei avem şi 
în celelalte tipuri liturgice, romanic, ambrozian, siriac şi copt. 

Nu este uşor să răspundă cineva cu deplină siguranţă 
despre ce conexiuni au dus la legarea tămâierii de canoane, 
şi în special de peasna a 9-a, a Născătoarei de Dumnezeu. 
Pasajul de mai sus din Apocalipsă poate că ne dă o cheie. 
Canonul este o parte a Utreniei în care, prin excelenţă, este 
lăudat sfântul sau sfinţii a căror pomenire se săvârşeşte în 
ziua respectivă. Dacă într-adevăr acesta este motivul unirii 
tămâierii cu canonul, atunci se poate explica şi preferarea 
celei de-a 9-a cântări, datorită cinstirii deosebite faţă de 
Maica Domnului. Poate că au contribuit şi raţiuni practice, 
adică faptul că, în comparaţie cu celelalte pesne, cântarea 
celei de-a noua dura mai mult, de vreme ce mai întâi se cânta 
Oda biblică a Născătoarei de Dumnezeu cu irmosul-refren „Ceea 
ce eşti mai cinstită...” după fiecare stih şi apoi se cântau 
stihurile Odei lui Zaharia („Binecuvântat este Domnul 
Dumnezeul lui Israil...”) cu troparele pesnei a 9-a din canon. 
Aceasta asigura şi timpul necesar tămâierii. Nu este exclus 
nici ca tămâierea să se fi legat iniţial de cântarea lui 
Zaharia, tatăl Inaintemergătorului, care constituie a doua 
parte a pesnei a 9-a, din atracţie evidentă faţă de relatarea din 

Evanghelia după Luca (1, 8-23), iar de acolo s-a extins şi la 
întreaga cântare a 9-a. In tipul liturgic romano-catolic tămâierea 
de la Utrenie se face, din motivul arătat mai sus, la „Binecuvântat 
este Domnul...”. Il plus, multe alte rugăciuni ale tămâierii fac 
referință la tămâia bineprimită a lui Zaharia (vezi, de ex., 
rugăciunea tămâii de la intrarea adunării, de la Liturghia 
lui Iacov, fratele lui Dumnezeu: „Dumnezeule, cel ce ai 
primit ... tămâia lui Zaharia” şi rugăciunea proscomidiei de la 
aceeaşi Liturghie: „aşa cum ai primit... tămâia lui Zaharia”). 

Mulţi preoţi din vechime însă, care urmează, din câte 
se poate constata, o tradiție locală nescrisă destul de răspândită, 
tămâiază la Laude. Ei invocă nu numai tradiţia lor locală, ci 
şi motive practice serioase. Bisericile parohiale sunt de obicei 
mari şi, potrivit rânduielii, se tămâiază altarul, icoanele, 
întreaga biserică şi poporul, paraclisele şi locurile femeilor, 
dacă există. Aceasta necesită destul timp, timp care nu este 
acoperit de cântarea Odei Născătoarei de Dumnezeu, de vreme 
ce, după cum se ştie, îndeobşte se omite stihologia cântării 
lui Zaharia şi peasna a 9-a a canoanelor. Atunci când participă 
şi un diacon, lucru extrem de rar, tămâierea se poate face 
fără grabă, iar ectenia de dinainte de Laude poate fi rostită 
de el, dacă apucă, sau de către preot, aşa cum prevede rânduiala 
Bisericii celei Mari. Insă, atunci când preotul este singur, el 
fie va trebui să îşi restrângă tămâierea la partea centrală a 
bisericii, fie să se grăbească — lucru nepotrivit —, fie să rostească 
ectenia din locul în care se află — lucru care nu este frumos. 
Dificultatea devine şi mai mare în timpul praznicelor, atunci 
când se cântă numai peasna a 9-a a canoanelor, şi mai ales 
în Săptămâna Mare, când vine la biserică multă lume, iar 
peasna a 9-a are puţine tropare şi, de obicei, scurte, şi care, din 
economie de timp, se cântă numai o singură dată. Dimpotrivă, 
la mănăstiri şi bisericile care sunt de obicei mai mici, se şi 
cântă întreaga peasnă a 9-a, şi troparele sunt puse de două 
ori şi se şi cântă mai pe larg. 

Tămâierea bisericii şi a întregului popor din timpul 
Utreniei nu este un lucru secundar în ceea ce priveşte 
importanţa, de aceea şi trebuie să se facă cu cuviinţa şi bună 

rânduiala necesare. Câtă importanţă îi atribuie tradiția 
noastră bisericească se vede din descrierile amănunțite ale 
modului în care trebuie tămâiat, care există în Rânduiala 
ierodiaconului patriarhului Filotei şi la Sfântul Simeon al 
Tesalonicului (Dialog, cap. 350), precum şi din importanţa 
teologică pe care i-o atribuie Părinţii, fie că se face la Utrenie, fie 
la celelalte slujbe. Toţi, în frunte cu autorul operelor puse pe 
seama lui Dionisie Areopagitul, accentuează sfinţenia acestei 
tămâieri, de vreme ce se începe de la altar şi se termină în el 
(«lerarhul, după ce a săvârşit o sfântă rugăciune la dumnezeiescul 
altar, începând să tămâieze de la el, înconjură toată încăperea 
sfântului locaş. Apoi, întorcându-se iarăşi la dumnezeiescul 
altar...», Despre Ierarhia bisericească, III, 2). Ei socotesc 
tămâia un chip al rugăciunii, transmiţător al harului şi al 
bunei miresme a Sfântului Duh, dătător de sfinţenie, chip al 
dumnezeieştii iubiri. Adăugăm în cele ce urmează câteva 
dintre cele mai grăitoare pasaje ale Părinților care au tâlcuit 
cultul dumnezeiesc: «Cădelniţa indică omenitatea lui Hristos, 
focul Dumnezeirea, iar fumul binemirositor vesteşte buna 
mireasmă a Sfântului Duh, cea care merge înainte. Căci 
tămâietorul (cădelniţa) se tâlcuieşte „veselia cea mai frumos 
mirositoare”. lar tămâia... rugăciunea curată a faptelor bune, 
din care vine buna mireasmă, precum zice Apostolul „a lui 
Hristos bună mireasmă suntem», «ultima tămâiere (arată) 
harul Sfântului Duh, cel dat prin suflare după Înviere» 
(Gherman al Constantinopolului, Istoria bisericească şi vedere 
mistică). «Cădelniţa cu tămâie mişcată fiind arată harul 
Sfântului Duh» (Ps. Sofronie, Cuvânt care cuprinde toată 
istoria bisericească). «Preotul tămâiază, vorbind celor intraţi 
în biserici, în ghicituri*?, despre transmiterea Duhului Sfânt în 
timpul rugăciunii, căci zice: Daţi tămâieri în rugăciunile 


22 Lit. enigmatic, adică prin gesturi nu foarte clare, dar care lasă să se înțeleagă 
ceva din realitatea la care trimit. Astfel de cuvinte „enigmatice” erau de 
exemplu şi prorociile Sibilelor, pe care tradiția imnografică le-a valorificat. A 
se vedea, spre exemplu Catavasiile Adormirii: „Graiurile prorocilor şi 
întunecatele vorbe (gr. ta ainigmata). 

sfinţilor» (Marcu Eugenicul, Explicarea slujbei bisericeşti). «Prin 
tămâia cu care se tămâiază începând de la jertfelnic (se arată) 
darul Duhului care se transmite şi care este binemirositor... 
(tămâia este adusă) în chipul dumnezeieştii iubiri, care se dă 
tuturor, şi a bunei miresme a Duhului» (Explicarea, 19, 25). 
«(Tămâia) arată buna mireasmă şi sfinţenia Duhului, care 
spală toată împuţiciunea păcatelor», «Deci tămâia sfinţeşte 
văzduhul, mirosul şi suflarea noastră, căci este dătătoare de 
bună mireasmă, şi fiind de un [singur] fel izvorăşte tuturor 
mireasmă prin foc. Drept aceea şi închipuie pe Duhul Sfânt, 
pentru că şi Însuşi Duhul Sfânt, Unul fiind, dă tuturor darurile 
şi printr-Însul toţi se împărtăşesc darurilor. De aceea şi punând-o 
pe ea arhiereul înaintea lui Dumnezeu şi binecuvântând-o 
(adică pecetluind-o cu semnul Crucii), zice astfel: „tămâie aducem 
Tie, Hristoase Dumnezeule, pe care primind-o trimite-ne nouă 
în locul ei harul Preasfântului Duh”, «tămâia este ca un nor 
închipuind pe Duhul, darea dumnezeiescului Har şi bună 
mireasmă», «Tămâia se aduce lui Dumnezeu, începându-se 
din altar şi umplând toată biserica spre slava lui Dumnezeu 
şi dăruită fiind nouă spre sfințire, căci prin laudă ni se 
dăruieşte de la Dumnezeu dumnezeiescul Har», «Dumnezeiasca 
slavă şi harul dăruite prin înger însemnându-le preotul (prin 
tămâiere), că plină de slavă este casa Domnului» , «şi 
cădelniţa (în timpul vohodului de la Vecernie) cu tămâie, 
spre închipuirea rânduielii celei de sus şi a transmiterii 
harului lui Dumnezeu cel de la jertfelnic, şi pentru a se 
înălța rugăciunea noastră sus, ca o tămâie bine mirositoare» 
(Simeon al Tesalonicului, Dialog, cap. 62, 133, 309, 332, 347). 

În perioada turcocraţiei apare un alt simbolism, mai 
simplu şi mai laic, influenţat cu siguranţă de folosirea tămâii 
la cântarea Născătoarei de Dumnezeu, poate şi la „Mai ales 
pe Preasfânta...” de la Dumnezeiasca Liturghie. Şi acesta 
încearcă, în felul lui, să scoată în evidenţă importanţa şi 
sfințenia tămâierii. Facem trimitere la fragmentul respectiv 
din Didahia a I-a, 1 a Sfântului Cosma Etolianul: «Cădelniţa o 
însemnează pe Stăpâna noastră Născătoarea de Dumnezeu. 
Cărbunii sunt înăuntrul cădelniţei şi ea nu se arde; tot aşa şi 

Stăpâna Născătoare de Dumnezeu a primit pe Hristos şi nu 
a fost arsă, ci mai mult s-a luminat. Tămâierea însemnează 
pe Preasfântul Duh, capacul cădelniţei arată acoperământul 
Sfântului Duh, cele trei lanţuri însemnează Sfânta Treime, 
clopoţeii însemnează învăţătura Sfinţilor Apostoli. Şi astfel 
preotul tămâiază pe mire (este vorba despre slujba nunţii), îl 
învaţă zicându-i: „Eu Acestuia mă închin. Şi dacă vrei şi tu 
să fii creştin ortodox, Acestuia să te închini”. Şi aşa se pleacă şi 
se închină şi preotul şi mirele. Aceasta înseamnă tămâierea» 
(I. Menounos, Cosma Etolianul, Didahii, Atena 1979, p. 195). 
Toate acestea arată că rânduiala pe care o urmau 
preoţii din vechime, chiar dacă nu citiseră înaltele tâlcuiri 
teologice ale Părinților, era rodul experienţei şi evlaviei lor şi 
nu rezultatul ignoranței sau nepăsării față de păzirea 
rânduielii corecte. Cred că dacă sunt prezente toate motivele 
de mai sus, este de preferat ca preotul să facă tămâierea de 
la Utrenie la Laude, fără grabă şi cu atenţia şi evlavia 
cuvenită, decât în grabă şi incomplet la peasna a 9-a. 


454 


De vreme ce toate rugăciunile au ecfonisele lor, de 
ce rugăciunea „la aminte, Doamne Iisuse Hristoase...” 
de la Dumnezeiasca Liturghie nu are? 


Constatarea că rugăciunii „la aminte, Doamne...” îi 
lipseşte ecfonisul este corectă, fără îndoială. Dacă însă din 
mulțimea nenumărată de rugăciuni care s-au scris de-a lungul 
timpului numai aceasta nu are ecfonis este puţin cam dificil 
de hotărât. În orice caz, din câte se poate cunoaşte, dacă rugă- 
ciunea de mai sus nu este singura, trebuie că face parte dintre 
acele puţine excepţii. Întotdeauna rugăciunile se încheie cu 
un sfârşit doxologic, prin care se aduce doxologie Sfintei 
Treimi, „Tatălui şi Fiului şi Sfântului Duh” sau într-o formă 
mai veche „Tatălui prin Fiul în Sfântul Duh”, de obicei în 

legătură cu înțelesurile rugăciunii sau chiar independent de 
ele. Aceste finaluri se spuneau cu glas mai înalt şi cântat (de 
unde şi termenul de „ecfonis”), ca până astăzi, chiar dacă 
rugăciunea se spunea cu glas tare, „întru auzul” poporului, 
chiar dacă se spunea „în taină”. Până şi rugăciuni cum ar fi 
rugăciunile mărturisirii preotului şi ale invocării milei lui 
Dumnezeu pentru nevrednicia sa „Nimeni nu este vrednic...” 
de la Dumnezeiasca Liturghie, „Dumnezeule cel milostiv şi 
îndurat...” de la Sfântul Botez, „Doamne Iisuse Hristoase, 
Fiule Unule-Născut..” de la sfinţirea apei de la Bobotează 
ş.a., care se spuneau de la început în taină, nu sunt lipsite de 
finaluri doxologice, adică de ecfonise, care, în aceste situaţii, 
se citeau tot în taină, după cum însemnează grăitor prevederea 
tipiconală a rugăciunii de dinainte de sfinţirea apei de la 
Sfântul Botez: «trebuie să se ştie că (preotul) nu spune ecfonisul 
(cu glas tare) , ci spune „Amin” în sinea lui». Alte rugăciuni, 
care mai târziu s-au impus a se rosti în taină în anumite 
momente ale slujbelor, au păstrat şi ecfonisele lor, cum sunt 
de exemplu rugăciunile Vecerniei şi Utreniei, care se spun la 
psalmul de început şi, respectiv, la cei şase psalmi. Într-o 
perioadă mai târzie întâlnim în slujbe ecfonise rătăcite, care, 
ca un element liturgic puternic, şi-au păstrat locul lor iniţial 
în rânduiala slujbei, în timp ce rugăciunile de care ţineau fie 
au fost mutate, cum sunt rugăciunile amintite mai sus de la 
Vecernie şi Utrenie, fie au decăzut, cum sunt cele de la 
ectenia întreită şi a cererilor de la Vecernie şi Utrenie, fie 
chiar nu au existat deloc de la început, cum ar fi cea de la 
ectenia pentru împărat de dinainte de cei şase psalmi, cea de după 
ectenia mare de la logodnă şi Cununie, sau de la Agheasmă 
etc. Ceea ce trebuie luat în seamă la rugăciunea „la aminte, 
Doamne...” este faptul că, în opoziţie cu regula de mai sus, s-a 
păstrat rugăciunea şi a căzut ecfonisul. Acest lucru ne obligă 
să acceptăm că fie nu a avut de la început ecfonis, fie că, 
atunci când au introdus-o din altă parte în acest moment al 
Sfintei Liturghii, din anumite raţiuni, ecfonisul a fost omis. 

În căutarea noastră ne-ar ajuta enorm cercetarea locului 
acestei rugăciuni în Dumnezeiasca Liturghie şi studierea 
textului ei. In forma actuală a liturghiilor bizantine ale 
Sfântului Vasile cel Mare şi a Sfântului loan Gură de Aur — 
şi, prin influenţă, şi la Liturghia Darurilor mai înainte 
sfinţite — găsim rugăciunea „la aminte, Doamne...” între rugă- 
ciunea plecării capetelor şi ecfonisul „Sfintele sfinţilor”. Tot 
ca o influenţă de la liturghiile bizantine o întâlnim şi în cea 
armeană, fără ecfonis, dar după „Sfintele sfinţilor”. În codicele 
Barberini 336, cel mai vechi Evhologiu bizantin, i se pune titlul 
„Rugăciunea înălţării artosului”. Conform unui codice străvechi 
(Pyromali, secolul al X-lea) Sfântul Artos se înalţă înainte de 
rugăciune şi se ţine înălţat pe toată durata ei, lucru care se poate 
presupune şi din titlul rugăciunii din Evhologiul Barberini. 
Faptul că rugăciunea există în amândouă liturghiile bizantine 
înseamnă că fie a existat iniţial numai în una din ele şi folosirea 
ei s-a extins mai târziu şi în cealaltă, fie s-a introdus mai târziu în 
amândouă fiind împrumutată de la o altă liturghie. Această a 
doua ipoteză pare mai probabilă din următoarele motive: 

In opoziţie cu vechile rugăciuni ale liturghiilor, care 
constituie coloana lor vertebrală iniţială şi care toate sunt 
adresate lui Dumnezeu Tatăl, patru dintre ele se adresează 
lui Hristos şi sunt comune ambelor liturghii: „Cel ce ne-ai dat 
aceste rugăciuni obşteşti...” de la antifonul al 3-lea, „Străluceşte 
în inimile noastre, Stăpâne lubitorule de oameni...” de dinainte 
de Evanghelie, „Nimeni nu este vrednic...” de la Heruvic şi 
rugăciunea „la aminte, Doamne...”, despre care vorbim. Acestea 
s-au introdus evident mai târziu în Dumnezeieştile Liturghii, 
de vreme ce cel puţin primele trei nu sunt amintite de vechile 
izvoare şi lipsesc din manuscrise destul de vechi. Au fost 
scrise după disputele ariene şi pnevmatomahe şi se înscriu în 
încercarea Bisericii de a propune învăţătura corectă despre 
persoana Domnului lisus Hristos. Un caz special îl constituie 
rugăciunile „la mutarea Sfintelor” sau „în locul de păstrare a 
vaselor” („Plinirea legii...” şi „Plinitu-s-a şi s-a săvârşit...”), 
care şi ele se adresează tot către Hristos. 

Rugăciunea „la aminte, Doamne...” prezintă faţă de 
rugăciunea „Nimeni nu este vrednic...”, pe lângă scurtimea 
ei, destule asemănări de cuvinte şi sensuri. Ea se adresează, 
aşa cum am văzut, către Hristos, accentuează mijlocirea 
preotului, are o frază destul de ritmată, inspiraţie înaltă, 
limbă frumoasă şi multe elemente comune. „la aminte” — 
„caută”, „din sfântul Tău locaş” — „cel ce întru sfinţi Te odihneşti”, 
„de pe tronul slavei împărăției Tale” — Impărate al slavei ... 
Stăpâne al tuturor... împărăţeşti ... Care Te porţi pe scaunul 
heruvimilor ... împăratul lui Israil”, „să ne sfinţeşti” — „Cel ce 
singur eşti sfânt ... Cel ce sfinţeşti şi care Te sfinţeşti” (o altă 
grafie în ecfonis), „Cel ce sus împreună cu Tatăl şezi...” — este 
subințeles de fraza „Care te porţi pe scaunul heruvimilor”, 
„invredniceşte-ne” „vrednic ... învredniceşte-ne”, „cu mâna Ta 
cea puternică” — o paralelă cu „îmbrăcat cu harul preoţiei”; 
„de preacuratul Tău Trup şi de scumpul Tău Sânge” — 
„preacuratul Tău Trup şi scumpul tău Sânge”. 

După aceste asemănări şi paralele care ar susține 
destul de bine ipoteza că amândouă rugăciunile sunt lucrarea 
aceluiaşi autor, ne-am putea aştepta şi în cazul rugăciunii 
„La aminte, Doamne...” la un ecfonis asemănător cu sfârşitul 
rugăciunii „Nimeni nu este vrednic...”, strâns legat de 
înțelesul rugăciunii, cu antiteze îndrăzneţe şi puternice, cum 
sunt cele de la acea rugăciune, care, după cum se ştie, au 
provocat interpretări greşite şi dispute dogmatice în secolul 
al XII-lea. Actant şi victimă a acestora a fost diaconul Bisericii 
celei Mari din Constantinopol, Sotirihos Pantevgenos, ales 
patriarh al Antiohiei, care din acest motiv şi-a pierdut tronul 
patriarhal. Ecfonisul rugăciunii „Nimeni nu este vrednic...” 
este, după cum se ştie, „Că Tu eşti Cel ce aduci şi Cel ce Te 
aduci, Cel ce primeşti şi Cel ce Te împarţi (o altă grafie: „şi 
Cel ce sfinţeşti şi Cel ce Te sfinţeşti”), Hristoase Dumnezeul 
nostru, şi Ţie slavă înălţăm...”. 

În afara Laturghiilor bizantine, rugăciunea „Nimeni nu 
este vrednic...” se mai află şi într-o Liturghie alexandrină, dar de 
provenienţă din Asia Mică, care este pusă pe seama Sfântului 
Grigorie Teologul. Acolo este cadrul său teologic firesc, deoarece 

toată această Liturghie, în mod cu totul şi cu totul excepţional, 
se adresează lui Hristos şi se încadrează chiar în lupta 
antiariană, despre care am vorbit mai sus. În această hturghie 
există şi rugăciunea „la aminte, Doamne...”, despre care, din 
aceleaşi motive, putem să spunem că se află şi ea în 
atmosfera sa teologică iniţială. In această Liturghie rugăciunea 
noastră poartă titlul şi este o „rugăciune a plecării capetelor” 
de dinainte de Sfânta Impărtăşanie. In textul ei, aici, există 
fraza „şi vino să ne sfinţeşti pe noi, cei ce ne-am plecat capetele 
Ţie”, şi aceasta fiind paralelă cu „plecându-mi grumajii mei” 
de la rugăciunea „Nimeni nu este vrednic...”. Tot aici găsim 
şi ecfonisul căutat al rugăciunii: „Căci Tu eşti Cel ce frângi şi 
Cel ce Te frângi şi Cel nefrânt şi Tie slavă înălțăm, împreună cu 
Tatăl şi cu Duhul Sfânt, acum şi pururea...”. Evident, el se 
prezintă aşa cum şi aşteptam, strâns legat de textul rugăciunii 
şi cu puternice antiteze îndrăzneţe, strict paralel cu ecfonisul 
rugăciunii „Nimeni nu este vrednic...” (lipseşte „[Doamne] 
Iisuse Hristoase, Dumnezeul nostru” deoarece există în invocarea 
de la începutul rugăciunii). Toate elementele arată că acesta 
era locul iniţial al rugăciunii „la aminte, Doamne...” şi al 
ecfonisului pe care îl căutăm. Probabil că din Liturghia 
Sfântului Grigorie au împrumutat liturghiile bizantine aceste 
două frumoase rugăciuni, în primul rând Liturghia Sfântului 
Vasile cel Mare, şi de aceea şi în Liturghia Sfântului lacov 
fratele lui Dumnezeu rugăciunea „Nimeni nu este vrednic...” 
este caracterizată ca „rugăciune a dumnezeiescului Vasile...”. 
Ambele rugăciuni au fost folosite mai degrabă ca rugăciuni 
ale evlaviei, ca să dubleze şi să accentueze prima, pe de o 
parte, rugăciunea Proscomidiei („Doamne Dumnezeule, Cel 
ce ne-ai zidit pe noi...” de la Liturghia Sfântului Vasile cel 
Mare şi „Doamne Dumnezeule Atotţiitorule, Cel ce singur 
eşti sfânt...”, de la Liturghia Sfântului loan Gură de Aur), iar 
a doua, pe de altă parte, rugăciunea plecării capetelor („Doamne 
Dumnezeul îndurărilor...” a Sfântului Vasile şi „Mulţumim 
Ţie, nevăzutule împărat...” a lui Hrisostom). Poate că a fost 
folosită şi pentru a introduce într-un mod mai lin vechiul 

ecfonis „Sfintele sfinţilor”, care, cu siguranţă, a provocat şi 
omiterea ecfonisului ei iniţial. 

În orice caz, ecfonisul „Sfintele sfinţilor”, aşa cum apare 
în liturghiile bizantine şi în vechea Liturghie din „Constitutiile 
Apostolice”, a fost şi a rămas întru totul fără legătură şi 
independent de această rugăciune chiar şi după introducerea 
rugăciunii „la aminte, Doamne...”, şi nu poate fi caracterizat 
în nici un fel drept ecfonis al ei. El a contribuit însă la omiterea 
ecfonisului iniţial al rugăciunii „la aminte, Doamne...”, aşa 
cum am văzut, deoarece atât în cazul rugăciunii „Nimeni nu 
este vrednic...”, cât şi în cazul de faţă, sistemul rânduielii 
Liturghiei, deja îngheţat în timpul introducerii lor, nu a permis 
introducerea noilor elemente vitale, cum sunt ecfonisele. 


455 


Atingerea  Cinstitelor Daruri acoperite la 
Liturghia Darurilor mai înainte sfințite, atunci 
când zicem „Mai înainte sfințite Sfintele...” nu este 
oare periculoasă din punct de vedere practic, de 
vreme ce ea se face sub Aer şi preotul nu vede 
ceea ce face? Ce anume deserveşte această acoperire 
încât să se pună în primejdie Trupul Domnului? 


Întrebarea marchează o dificultate tehnică reală pe 
care o întâmpină slujitorii altarului în timpul săvârșirii 
Liturghiei Darurilor mai înainte sfințite. Prevederile tipiconale 
din cărțile noastre de cult, prevederi care există şi în 
manuscrise, începând din secolul al XV-lea şi după, sunt 
întru totul clare. Sfintele sunt acoperite cu Aerul şi preotul 
bagă mâna sub el şi „se atinge” sau „arată, indică” Sfântul 
Artos şi spune ecfonisul „Cele mai înainte sfinţite Sfintele...”: 
«Preotul, fiind încă acoperite Dumnezeieştile Daruri (sau 
fiind încă acoperite Sfintele), punând mâna se atinge de pâinea 
(artos) de viață făcătoare (sau: arată Sfântul Artos) cu evlavie 

şi multă frică şi zice (sau: şi zice ecfonisul): „Cele mai înainte 
sfinţite Sfintele sfinţilor”. Căci nu mai înalţă Dumnezeiescul 
Artos, de vreme ce este mai înainte sfințit». 

Din nefericire vechile manuscrise nu au prevederi 
tipiconale amănunțite şi de aceea nu putem să urmărim 
evoluţia practicii iniţiale până când să ajungă la forma de 
mai sus. Mărturiile externe, pe de altă parte, sunt foarte 
puţine. Singurul text patristic care ne ajută şi care s-a păstrat 
este Tâlcuirea Dumnezeieştii Liturghii a Darurilor mai înainte 
sfințite care este atribuit Sfântului Teodor Studitul, dar care 
nu pare să fie mai vechi de secolul al XII-lea. Pe de altă 
parte, Sfântul Simeon al Tesalonicului, care ne dă un scurt 
comentariu la Liturghia Darurilor mai înainte sfinţite în 
Dialogul său (cap. 352-355) şi îi consacră acesteia cinci 
răspunsuri (55-59) în Răspunsurile lui către Gavriil al 
Pentapolei, nu se referă la momentul care ne interesează. 

Se pare însă că rânduiala actuală, care este mărturisită, 
după cum am văzut, din secolul al XV-lea, constituie o sim- 
plificare a practicii mai vechi. Din Tâlcuirea Sfântului Teodor 
şi din scurtele prevederi tipiconale ale manuscriselor din secolul 
al XI-lea până în secolul al XIV-lea, concluzionăm că preotul 
nici nu atingea, nici nu arăta simplu cu o mână Sfântul Artos, ci 
îl înălța sub Aer. Astfel, codicii Vatican 1970 şi Atena 662 
prevăd clar înălţarea („înalţă Artosul”, „înălţând Artosul”). 
Codicele Filotheou 177 are şi o rugăciune specială „când se 
înalță Artosul”. În fine, Tâlcuirea Sfântului Teodor Studitul 
descrie mai pe larg înălţarea: «lar preotul acoperă Darurile 
cu acoperământul cel mai de sus, care şi Aer ştim că l-a numit 
cuvântul; iar în ceasul înălțării, nu mai ridică acoperământul, ci 
pe dedesuptul acestuia înălţând Artosul, zice: „Cele mai înainte 
sfinţite Sfintele”; după aceea se ridică Aerul». 

Prevederea codicelui Atena 713 din secolul al XII-lea 
trebuie socotită una de tranziţie. Potrivit acestei prevederi 
preotul introduce ambele mâini sub acoperământ, fără să se 
spună clar că înalță Sfântul Artos: «Trebuie ştiut, că atunci 
când urmează să înalțe, acoperite fiind Sfintele, bagă mâinile 
sale zicând cu glas mare». 


196 RĂSPUNSURI LA PROBLEME LITURGICE 


Din cele de mai sus putem trage concluzia că o cerinţă 
de bază a rânduielii liturgice era ca Cinstitele Daruri să 
rămână acoperite până la împărţirea lor. Şi aceasta s-a ţinut 
până astăzi. Iniţial se făcea şi înălțarea cu Sfintele acoperite, 
dar probabil, din cauza pericolelor şi dificultăţilor pe care le 
prezenta, s-a limitat la arătarea cu degetul a Darurilor. O 
simplificare mai mare nu s-a îndrăznit. Numai într-un singur 
manuscris, Atena 757 din secolul al XVI-lea, se spune că preotul 
dezvăluie mai întâi Cinstitele Daruri şi după aceea spune 
ecfonisul. Dar aceasta este o excepţie. Acoperirea până în 
momentul frângerii se încadra, după cum mărturiseşte Tâlcuirea 
Sfântului Teodor Studitul, între elementele acelea care scot 
în evidență caracterul de pocăință al Liturghiei Darurilor mai 
înainte sfinţite: «Căci la celelalte slujbe lucrarea sfântă se 
săvârşeşte descoperită şi fără ascunzişuri, iar în aceasta în 
chip adumbrit şi cu pocăință; de aceea şi slujba se face mai 
tainic întru toate... Căci după ce se intră cu Dumnezeieştile 
Daruri, gata sunt uşile să fie închise; iar preotul cu învelitoarea 
cea mai de deasupra... (urmează pasajul pe care l-am dat mai 
înainte) ... înalță. Din astfel de chipuri şi din altele asemenea 
se vesteşte jertfa de taină şi acum săvârşită, asemenea şi numită 
slujbă mai înainte sfinţită». Diferenţa faţă de Liturghia deplină 
se observă nu în faptul că acolo se înalță Sfântul Artos iar la 
Liturghia Darurilor nu, ci în faptul că la Liturghia deplină 
„se înalţă descoperit”, în timp ce aici „fiind acoperit”. 

Oricum, prin această simplificare s-au uşurat destul 
de mult lucrurile. S-a păstrat acoperirea şi s-au evitat 
pericolele din timpul înălțării. Expresia „cu evlavie şi cu frică” 
din manuscrise, pe de altă parte, pune în vedere preotului atenția 
cu care trebuie să acționeze în timpul arătării Cinstitului Trup sub 
acoperământ. Înălțarea Sfântului Artos care închipuie, potrivit 
Părinților, înălţarea Domnului pe cruce (loan Damaschinul, 
Despre Trupul şi Sângele lui Hristos, 5: «Trupul se înalţă în 
mâinile preotului ca pe cruce», Istoria bisericească şi vedere 
mistică: «iar înălţarea Cinstitului Trup închipuie înălţarea 
cea de pe cruce şi moartea de pe ea şi însăşi învierea», Simeon al 
Tesalonicului, Erminia 92: «lar a înălța Artosul arată înălțarea 

pe cruce a lui Iisus», Dialog cap. 99: «se face înălțarea pâinii 
purtătoare de viață, aceasta închipuind răstignirea cea pentru 
noi a Mântuitorului»), se face la Dumnezeiasca Liturghie deplină, 
în timpul căreia, potrivit prevederilor manuscriselor şi cărţilor, 
preotul „îi înalță pe toți împreună cu artosul”, astfel încât 
este de prisos şi o a doua înălţare, chiar şi „sub acoperământ” în 
timpul Liturghiei Darurilor mai înainte sfințite. 


456 


Care este diferența fundamentală dintre cele două 
Agheasme, cea mare şi cea mică? 


457 


Există vreo diferență de har sfințitor între 
Agheasma mare şi Agheasma mică? 


Poate că nu ar fi neapărat necesar, dar pentru orice 
eventualitate începem prin a face lămurirea că „Agheasma 
mare” este apa sfinţită de la Bobotează, care se săvârşeşte o 
singură dată în an, în ziua Teofaniei, sau, după rânduiala 
mai nouă, de două ori, în ajun şi în ziua praznicului, iar 
„Agheasma mică”, sfinţirea apei obişnuită, care se săvârşeşte 
la începutul lunilor sau în orice altă situaţie în care este 
nevoie. Şi aceasta deoarece uneori foarte greşit se foloseşte 
termenul „Agheasmă mică” pentru a se indica Agheasma din 
ajun, care nu este altceva decât Agheasma mare a Bobotezei, 
a cărei săvârşire, mai mult din raţiuni practice, s-a impus a 
se face de două ori. Despre acest subiect am scris în repetate 
rânduri (vezi în principal răspunsurile de la întrebările nr. 
128 şi 208). Prin urmare, întrebările de mai sus se referă la 
diferenţa care există între „sfinţirea mare” a Bobotezei şi 
„Sfinţirea mică” de la începuturile lunilor. 

Nu este întru totul posibil să caute cineva să traseze 
hotare clare în astfel de tipuri de subiecte liturgice, oricât de 
mult ar cere-o logica noastră practică. In cultul dumnezeiesc 
avem multe astfel de practici sfinţitoare care transmit credin- 
cioşilor harul dumnezeiesc şi, în funcţie de receptivitatea şi 
de credinţa lor, le dăruiesc diferite daruri duhovniceşti, 
sfințire, curăţire, sănătate sufletească şi trupească, binecuvântare, 
iertare de păcate, putere, într-un cuvânt mântuire. A delimita 
exact ce anume aduce fiecare şi în ce diferă una de alta este o 
treabă scolastică şi străină de judecăţile duhovniceşti care 
călăuzesc încercarea Bisericii de a sfinţi mădularele ei şi de a 
le sta alături în sporirea în Hristos şi în mântuire. Spre exemplu, 
întrebările de mai sus se pot extinde, fără posibilitatea unor 
rezolvări clare, şi în alte direcţii, cum ar fi: în ce anume 
diferă harul sfinţitor al anafurei faţă de harul sfinţitor al litiei 
sau al înălţării Panaghiei sau al pâinii care se binecuvintează 
pentru a gusta din ea cei bolnavi (există şi o astfel de 
binecuvântare)? Sau: ce anume aduce folosirea (sau chiar a 
bea) untdelemnului de la litie sau de la candela sfântului, ori 
a uleiului binecuvântat (vezi cuvintele rugăciunii de binecuvântare 
a acestuia „sau chiar de vor şi gusta din el”) şi cu ce este mai 
bun unul faţă de altul? 

Totuşi, în general, răspunsul corect la întrebările noastre 
nu trebuie căutat în felul în care evlavia poporului a perceput 
fiecare act sfinţitor, lucru care poate chiar să ducă la înţelegeri 
greşite, să îl suprasolicite, ori să îl pună în legătură uneori 
cu manifestări din afara creştinismului. larăşi, nici nu 
trebuie să ne încredinţăm total tâlcuirilor teologice, care poate 
că sunt frumoase şi corecte din punct de vedere dogmatic, 
dar încearcă să impună teorii mai dinainte construite asupra 
tipurilor cultului. Calea corectă duce la explicarea cultului 
chiar prin intermediul cultului, a textelor rugăciunilor 
preoțeşti, a prevederilor diaconeşti şi de tipic, care exprimă 

«scopul? Bisericii», după cum spune în tâlcuirile lui Sfântul 
Simeon al Tesalonicului («din ceea ce este lăudat putem 
pricepe aceasta..., acesta fiind ... scopul Bisericii», Erminia 94). 

Dacă abordăm cele două întrebări de mai sus, care în 
esenţă se identifică una cu alta, plecând de la aceste premise, 
va trebui să căutăm răspunsul chiar în textele acestor slujbe 
Şi în prevederile tipiconale care le însoțesc. In principiu, 
asemănarea lor este evidentă, de vreme ce în ambele se face 
sfinţirea apei şi se ştie din istoria cultului nostru că sfinţirea 
apei de la Bobotează a influenţat morfologic slujba Agheasmei 
mici. Prima are un pronunţat caracter împărătesc, de vreme 
ce se face întru pomenirea botezului Domnului, în timp ce a 
doua are un caracter legat de Maica Domnului, după cum se 
vede în principal din imnografia ei, care îi dă o formă de 
rugăciune-paraclis către Născătoarea de Dumnezeu sau de 
Utrenie prescurtată în cinstea Născătoarei de Dumnezeu. La 
ectenia mare, la ambele slujbe se cere să se sfințească apele 
prin pogorârea Sfântului Duh, în acel moment în care, prin 
imitarea rugăciunii anaforalei de la Dumnezeiasca Liturghie, 
se recapitulează roadele acestui act sfinţitor; la Agheasma 
mare se cere ca să fie apa „izvor de nestricăciune, dar de 
sfinţenie, izbăvire de păcate, vindecare de boli, nimicitoare a 
demonilor, izgonitoare a toată puterea vrăjmaşului, plină de 
putere îngerească; ca toţi cei ce se vor atinge de ea şi vor 
gusta, să o aibă spre curățirea sufletelor şi a trupurilor, spre 
vindecarea patimilor, spre sfinţirea caselor, spre tot folosul 
de trebuinţă”, iar după cea de-a doua epicleză, mai pe scurt, apa 
va da credincioşilor „sfințire, sănătate, curăţire, binecuvântare”. 

Potrivit rugăciunilor de sfințire de la Agheasma mică, 
harul lui Dumnezeu, prin gustarea şi stropirea cu apa sfinţită, 
dăruieşte binecuvântare care „izgoneşte departe” „întinăciunile 
patimilor” şi vindecă neputinţele şi „bolile sufletului şi trupului” 
(rugăciunea „Doamne Dumnezeul nostru, Cel mare întru sfat...”), 


23 În traducerea veche românească „socoteala Bisericii”, Sf. Simeon 
Arhiepiscopul Tesalonicului, Tratat, II, p. 151. 

sau se trimite acestei ape binecuvântarea şi harul 
vindecărilor, astfel încât să ne învrednicim prin ea de izbăvirea 
„de bolile sufleteşti şi durerile trupeşti” spre „vindecarea sufletului şi 
a trupului” (rugăciunea „Dumnezeule cel mare şi preaînalt...”). 

În pofida punctelor comune de mai sus, se poate deosebi 
uşor că la Agheasma mică accentul este pus pe vindecarea 
bolilor sufleteşti şi trupeşti, în timp ce la Agheasma mare 
cererea de mai sus este încadrată, alături de altele asemenea, în 
tema dominantă a binecuvântării firii apelor prin botezul 
Domnului. Sfinţirea apelor la Bobotează este cu adevărat un 
„eveniment” pentru viaţa Bisericii, o anamneză şi o prezenţă 
reală liturgică a evenimentului mântuitor al botezului Domnului, 
cu toată greutate urmărilor lui în viaţa fiecărui credincios, 
separat, şi a întregului trup al Bisericii. Se ştie că sfinţirea 
apei din timpul Teofaniei era chiar sfinţirea apei Sfântului 
Botez, în care se afunda mai întâi crucea, ca o reprezentarea 
a botezului Domnului, şi în care apoi, după ce credincioşii luau 
din ea ca să bea şi pentru binecuvântare, se botezau catehumenii. 
Cu alte cuvinte, apa sfinţită de la Agheasma Mare este de 
acest „tip”, conform terminologiei dogmatice, a Sfântului Botez, 
a doua mare taină a Bisericii după Dumnezeiasca Impărtăşanie. 
De aceea se şi dă o atât de mare cinstire acestei „ape mân- 
tuitoare”, după cum o numeşte Sfântul Chiril al lerusalimului 
(Catehezele mistagogice II, 4). Bineînţeles, nu este corect să 
asemănăm gustarea din ea cu Sfânta Impărtăşanie, adică cu 
împărtăşirea cu Trupul şi Sângele Domnului, aşa cum 
evlavia populară tinde să creadă, ci neapărat este a doua 
materie preasfântă, de taină, după aceasta, apa Sfântului 
Botez sfinţită prin invocarea Sfântului Duh. 

Exact acest lucru îl putem concluziona şi din prevederile 
tipiconale care însoțesc aceste slujbe şi hotărăsc timpul 
săvârşirii lor şi când anume trebuie să bem din aceste tipuri 
de Agheasmă. Agheasma mică se săvârşeşte după terminarea 
Dumnezeieştii Liturghii şi împărţirea şi gustarea din anafură, 
adică după terminarea, prin gustarea din anafură, a postului 
euharistic. Agheasma mare se săvârşeşte şi se bea după rugă- 
ciunea amvonului şi înainte de împărţirea şi gustarea din 

anafură, adică înainte de terminarea postului euharistic. Această 
ordine o rezumă grăitor o prevedere tipiconală extinsă, care 
apare cu variante în diferite manuscrise. Facem trimitere la 
ea după codicele Sinai 1096 din secolul al XII-lea: «lar după 
împărtăşirea cu Dumnezeieştile Taine nu se dă anafură, nici 
psalm nu se citeşte, ci se dau lumânări fraţilor, iar preotul 
zice: „Drepţi primind” apoi: „Că Tu eşti sfinţirea noastră” şi 
noi „Amin”; şi cântăm troparele „Glasul Domnului” de trei ori. Şi 
în timp ce se cântă aceasta ieşim la luminător (baptisteriu)... 
şi toţi cei botezați, fiind stropiţi şi bând din apă, intră în 
biserică cântând: „În Iordan botezându-te Tu, Doamne”. Apoi 
preotul: „Cu pace să ieşim. Domnului să ne rugăm” şi zice 
rugăciunea amvonului. Apoi zice psalmul şi luăm anafură». 
Prevederi ulterioare pun rugăciunea amvonului înaintea 
Agheasmei mari. Insă „Fie numele Domnului binecuvântat...” şi 
apolisul rămân tot după săvârşirea, stropirea şi gustarea din 
Agheasmă. Tipicul mănăstirii Everghetidos (codicele Atena 
788 din secolul al XII-lea), spre exemplu, este foarte clar: «şi, 
după ce zice preotul rugăciunea amvonului, nu se dă nici 
binecuvântarea, nu se pune nici psalmul obişnuit, cel numit 
„Bine voi cuvânta pe Domnul”, ci ieşim toţi afară la baie... 
toţi sfințindu-ne şi împărtăşindu-ne din gustarea şi stropirea 
agheasmei... intrăm în biserică... îndată se dă binecuvântarea, 
zicând noi psalmul 33, „Bine voi cuvânta pe Domnul”...». 
Chiar şi tipicele contemporane nouă, care, evident, din neatenţie, 
mută Agheasma mare după „Fie numele Domnului...”, rămân 
fidele tradiţiei vechi, care, în felul acesta, exprimă în 
practică întâietatea Agheasmei mari în faţa anafurei. 
Recursul la textele şi la prevederile tipiconale ale celor 
două slujbe ale Agheasmei a arătat, cred, clar „scopul Bisericii” în 
legătură cu ele. In ciuda asemănărilor, se poate constata supe- 
rioritatea Agheasmei de la Bobotează față de Agheasma de la 
începutul lunilor, astfel încât să se justifice caracterizarea tradiţi- 
onală a primeia ca Agheasmă „mare” şi a celeilalte ca „mică”. 

458 


După îngroparea celui mort, este corect să se 
facă sfeştanie în casa celui mort, legată de parastas, 
după cum se obişnuieşte? Şi ce anume urmăreşte 
acest lucru? 


Din câte cunosc, sfeştanie în casa celui mort după 
îngropare nu se prevede nici în cărţile noastre de cult, nici în 
manuscrise, dar este un obicei destul de răspândit în anumite 
locuri. In multe părţi se obişnuieşte ca preotul să se întoarcă 
la casa celui mort, să îi mângâie pe cei întristaţi, să binecuvinteze 
şi să stea la masă, potrivit unei tradiţii foarte vechi şi foarte 
frumoase. Atunci, înainte de masă sau după, se săvârşeşte şi 
Agheasma mică. Este vorba cu siguranţă despre un obicei 
popular, care uşurează legătura preotului cu familia îndurerată, 
într-o atmosferă mai calmă, care se poate transforma într-o 
sursă de binecuvântare şi de mângâiere pentru cei întristaţi. 

Faptul că această sfeştanie este, fără îndoială, supra- 
vieţuirea unor acte precreştine de purificare şi de prevenire, 
acte care urmau îngroparea şi apropierea de morţi, nu are 
nici o importanţă specială. Biserica creştină a abordat cu 
multă înţelepciune şi înţelegere astfel de obiceiuri populare, 
pe multe dintre ele adoptându-le oficial sau neoficial, dându-le 
însă un nou conţinut teologic-creştin. Dacă există acest obicei, 
nu văd raţiunea pentru care nu ar trebui să se păstreze, dar 
totdeauna cu cerința unei cât mai bune valorificări pastorale a lui. 

Intr-un răspuns mai vechi (la întrebarea nr. 218), am 
scris despre obiceiul paralel de săvârşire a parastasului la casa 
celui mort, după înmormântare. Acolo am făcut trimitere şi 
la textul rugăciunii de mângâiere pentru cei întristaţi „Doamne, 
Cel ce eşti mângâierea celor întristaţi...”, care se află şi la 
slujba înmormântării preoţilor. Această rugăciune se poate 
folosi fie la slujba sfeştaniei, fie la parastas, în loc de sau în 
paralel cu minunata rugăciune străveche „Dumnezeul duhunlor...”. 
Rugăciunea „Doamne, Cel ce eşti mângâierea celor întristaţi...”, 

atât ca o rugăciune de moment, cât şi ca un punct de plecare 
pentru cuvinte de mângâiere, poate ajuta mult în alinarea 
durerii celor întristaţi şi în ațâţarea nădejdii lor în viaţa de 
după moarte şi în aşteptata înviere a morţilor. 


459 


Dacă preotul se află într-o tabără, paraclis, teren 
militar etc. şi are cu el numai epitrahilul, poate 
săvârşi Dumnezeiasca Liturghie? 


Într-unul din primele răspunsuri, la nr. 8, am abordat 
o temă asemănătoare, care se referea însă la săvârşirea fără 
epitrahil a slujbei de paraclis sau a altei slujbe. Atunci ne- 
am referit la răspunsul Sfântului Simeon al Tesalonicului la 
întrebarea 17 a lui Gavriil al Pentapolei («Dacă omul este 
hirotonit, ce nevoie mai are de sfintele veşminte? Şi dacă este 
posibil să se facă slujba fără epitrahil?»), care dă un răspuns 
minunat şi foarte potrivit la această întrebare. Fac trimitere 
acum la partea principală care ne priveşte, deoarece este un 
pasaj cu adevărat unicat: 

«Preoţia o primeşte omul aflat capabil, iar printr-însul, 
fiind el hirotonit, se lucrează cele Sfinte ca printr-un organ. 
Însă, de vreme ce omul este format din suflet şi trup, şi Tainele 
s-au dat a fi îndoite, şi preotului îi trebuie biserică şi Jertfelnic; 
Măcar că, o singură dată, dumnezeiescul Luchian în loc de 
jertfelnic a folosit pieptul său, când a murit pentru Hristos, 
şi a slujit Liturghia legat în închisoare, dar şi acesta i-a pus 
pe ucenici în jurul lui în loc de biserică. Drept aceea sunt 
trebuincioase şi sfintele odăjdii şi nu trebuie a lucra fără 
epitrahil vreun preot, de vreme ce şi sfintele odăjdii au Darul 
dumnezeiesc; că fiecare dintre acestea are şi o însemnare 
duhovnicească şi fiecare dintre acestea se dă prin binecuvântare 
arhierească. Şi la Dumnezeiasca Liturghie trebuie a se 
îmbrăca cu toate, iar la celelalte Taine, după cum este obiceiul, 
iar cele ce sunt aşezate după predanie să nu le strice niciodată, 
chiar dacă ar părea a fi mici». 

Dacă acestea sunt valabile pentru celelalte sfinte slujbe 
şi pentru săvârşirea tainelor Bisericii, cu atât mai mult sunt 
aplicabile în cazul Dumnezeieştii Liturghii, despre care 
Sfântul Simeon spune că „preotul trebuie să fie îmbrăcat cu 
toate”. Situaţiile amintite mai sus nu îndreptăţesc în nici un 
fel, mi se pare, excepţia. Dacă bineînţeles mai sunt şi alte raţiuni, 
cum era cazul la Sfântul Luchian, prigoană, naufragiu sau 
vreo altă situaţie de pericol, Dumnezeu va lumina, astfel 
încât să se găsească o soluţie pentru sfinţirea şi hrănirea 
poporului Său. Atunci vor fi valabile afirmaţiile «Omul este 
hirotonit» şi «preoția o primeşte omul», care este şi «organul, 
instrumentul» lui Dumnezeu pentru săvârşirea «celor sfinte». In 
general, însă, este în vigoare ceea ce formulează atât de 
emfatic Sfântul Simeon, care, cu alte cuvinte, reia învăţătura 
din Explicare către preoți şi diaconi, care «a fost văzută» de 
Calinic, patriarhul Constantinopolului, şi, în edițiile traducerii 
neogreceşti a operelor lui Simeon, este pusă în continuare: 
«Fără aceste sfinte veşminte (mai înainte enumeră cele cinci 
veşminte ale preotului şi cele trei ale diaconului) preotul şi 
diaconul nu pot niciodată să slujească; iar dacă preotul va 
îndrăzni, taina se săvârşeşte, el însă păcătuieşte de moarte şi se 
cateriseşte din preoţie» (ediţia a III-a, Atena 1868, p. 460). 


460 


Cine trebuie să facă consumarea Sfintelor, preotul 
sau diaconul? 


461 


Poate consuma Sfintele un preot care nu a slujit? 


Potrivit Rânduielii Dumnezeieştii Liturghii (Diataxa) 
a patriarhului Constantinopolului Filothei Kokkinos (Cod. 
Panteleimon 6277-770 din secolul al XIV-lea) Sfintele se consumă 
de diaconul coliturghisitor „cu toată atenţia şi grija”. Acelaşi 

lucru îl repetă şi manuscrisele Dumnezeieştii Liturghii, care 
de obicei preiau cuvânt cu cuvânt afirmaţiile respective din 
Diataxă. O mai veche şi mai scurtă Rânduială a Dumnezeieştii 
Liturghii (cod. Atena 662 din sec. XII-XIII) este în concordanţă 
cu Diataxa lui Filotei: «(Preotul) ieşind, dă anafura. lar diaconul 
se retrage, consumă Sfintele şi strânge sfintele vase». 
Consumarea Sfintelor se făcea la diaconicon sau la schevofilax, 
unde erau mutate sfintele după împărtăşirea poporului, locul 
aflat în responsabilitatea diaconilor, după cum arată şi vechiul 
termen „diaconicon”. Acolo se citea în prealabil de către preot 
ultima rugăciune a Dumnezeieştii Liturghii care, din acest 
motiv, se şi intitulează „rugăciune în diaconicon” sau „în schevofilax” 
sau „la consumarea Sfintelor”. Mai târziu, după cum se face şi 
astăzi, rămăşiţele Sfintelor se mutau la proscomidiar, unde 
preotul citea rugăciunea de mai sus şi consuma Sfintele. 

În rânduiala de mai sus accentul se pune nu pe cine ar 
trebui să facă consumarea, ci pe faptul că aceasta ar trebui 
să se facă cu mare evlavie şi atenţie. „Explicarea către preoţi 
şi diaconi” la care ne-am referit şi altă dată (vezi recent la 
sfârşitul răspunsului de la întrebarea nr. 459) dă îndrumări 
amănunțite despre consumarea sfintelor pe care o făcea fie 
preotul, fie diaconul, fără deosebire, după cum se vede. Respon- 
sabilitatea pentru aceasta cade însă, în special, pe preotul 
slujitor: «După terminarea Dumnezeieştii Liturghii preotul este 
dator să facă astfel. Îndată după împărtăşirea cu Dumnezeieştile 
Taine, preotul sau diaconul trebuie să unească ceea ce a mai 
rămas pe disc din Dumnezeiescul Trup cu Dumnezeiescul Sânge 
în Sfântul Potir şi să consume din el cu toată atenţia, să nu 
rămână sau să cadă ceva, nici măcar cea mai mică părticică... 
Aşa trebuie să facă preotul la orice liturghie, altfel păcătuieşte 
de moarte...» (ediția a III-a, Atena 1868, p. 474). 

În orice caz, consumarea rămăşiţelor Cinstitelor Daruri 
nu se făcea numai de către preoţi sau diaconi. Există o veche 
mărturie care este păstrată la istoricul Evagrie Scolasticul 
din secolul al VI-lea, pe care o repetă în secolul al XIV-lea 
Nichifor Calist Xantopol, copiind exact de la cel de dinainte, 
după cum se pare din asemănările frazelor. Este vorba despre 

istorisirea unei minuni care s-a întâmplat pe vremea 
patriarhului Constantinopolului Mina (536-552), în care copilul 
unei familii israelite, care s-a împărtăşit din greşeală — în 
timpul consumării Sfintelor — cu preacuratele Taine, a fost 
păzit nevătămat de focul în care îl aruncase tatăl său 
mânios, ca să-l pedepsească. Potrivit istorisirii lui, era un 
obicei străvechi în Constantinopol ca preoţii să invite copii să 
consume rămăşiţele Sfintelor: «Se pare că în cetatea împără- 
tească era un obicei străvechi, ca, dacă mai rămânea ceva din 
Sfintele părticele ale Preacuratului Trup al lui Hristos, 
Dumnezeul nostru, învățătorul [claselor primare] trimitea să 
fie chemaţi copii curaţi şi să le consume pe acestea» (storia 
Bisericească IV, 36). Xantopol repetă aceleaşi lucruri, adăugând 
că preoţii îi chemau pe copii, care trebuiau să fi postit; are 
însă o valoare deosebită mărturia lui, deoarece adaugă că şi 
el, pe când era copil, s-a întâmplat să consume Sfintele: «Care şi 
mie mi s-a întâmplat de multe ori, la vârstă tânără fiind, 
bineînţeles pe când petreceam în dumnezeieştile lăcaşuri, 
prin ceea ce făceam în tinereţe» (Istoria Bisericească XVII, 25). 
Adică această practică se continua până în secolul al XIV- 
lea. Ceea ce este şi mai ciudat însă, este faptul că obiceiul a 
supravieţuit până în secolul trecut, la Liturghia din Joia 
Mare. Cuviosul Nicodim Aghioritul în Pidalion (ediţia I-a, 1800) 
condamnă dur ceea ce fac «unii preoţi neînvăţaţi», care îngăduie 
laicilor sau citeţilor să consume Sfintele în Joia Mare (o notă 
la canonul 69 de la Sinodul VI). 

Din cele de mai sus cred că se poate trage concluzia că, în 
principiu, diaconul şi preotul fac consumarea Sfintelor. Când 
însă intervin motive speciale şi există un preot care nu slujeşte, 
dacă nu a mâncat nimic, poate să facă şi el consumarea Sfintelor. 

462 


Ce sens are folosirea făinei în timpul săvârşirii 
tainei Maslului? 


Desigur este vorba despre actualizarea unui obicei 
vechi, care este mărturisit deja de manuscrisele din secolul 
al XIII-lea şi după (de ex. Atena 573, 662, 667, S 696, Marea 
Lavră 189). Potrivit prevederilor acestor manuscrise, pe 
masă puneau „un vas” („lighean”2 sau „tăbliţă”), care conținea 
grâu, iar în mijlocul grâului fixau candela cu untdelem. 
Aceasta era prima rațiune practică pe care folosirea grâului 
o deservea. Candela se fixa şi, în caz că era mişcată din greşeală, 
uleiul nu se pierdea, ci rămânea în vasul cu grâu. Prin 
extensie, îl foloseau şi ca pe un sfeşnic de mână, mai ales că 
Maslul se săvârşea destul de des acasă. În el fixau şi şapte 
lumânări, după numărul preoţilor, pe care le aprindeau, după 
obicei, în jurul candelei. În plus, şi preoţii, după folosire, 
aprindeau şi înfigeau în grâu fitilul, evident pentru a nu fi 
întinat. Grâul era o materie care exista în toate casele din 
acea perioadă, după cum este astăzi făina, care l-a înlocuit. 
Astăzi, din acest grâu fac prescuri pentru Dumnezeieasca 
Liturghie, cum probabil că făceau şi atunci. 


463 


Unde este mai corect să se rostească la nuntă 
„Binecuvântată este  Impărăţia...”, deasupra 
capetelor mirilor sau deasupra mesei cu cununiile? 


Când Taina nunţii era legată de slujba Dumnezeieştii 
Liturghii, „Binecuvântată este Impărăţia...” şi mişcarea 
Evangheliei în semnul crucii se făcea la Sfânta Masă, după 


24 Xepvibiov - vas in care se punea apă pentru spălările rituale. 

cum se obişnuieşte, deasupra căreia se puneau şi cununiile. 
Când însă s-a separat de Dumnezeiasca Liturghie şi se făcea, 
ca şi astăzi, în mijlocul bisericii, Sfânta Masă a fost înlocuită 
de o masă obişnuită, pe care acum se aşează cununiile de la 
nuntă şi Evanghelia. Ar fi absurd să căutăm mărturii în manus- 
crisele mai noi, despre unde se rostea sau unde trebuie să se 
rostească binecuvântarea „Binecuvântată este Impărăţia.... 
Sunt de părere că gestul cel mai potrivit şi mai conform cu 
tradiția ar fi să se rostească deasupra mesei obşteşti, care 
are şi cununiile, adică înlocuitoarea Sfintei Mese, decât deasupra 
capetelor mirilor, oricât ar fi de emoţionantă această a doua 
variantă. După aceea Evanghelia se poate da mirilor şi 
naşilor să o sărute, după cum se face după citirea pericopei 
evanghelice, potrivit unui obicei străvechi. 


464 


În timpul pomenirii numelor la Proscomidie, la 
pomeniri etc. trebuie să se pună înainte şi 
„închinătorul” sau „închinătoarea” la numele 
celor care s-au închinat la Locurile Sfinte? 


Faptul de a se fi închinat cineva la Locurile Sfinte era 
în trecut un lucru foarte important şi foarte rar. Toţi cei care, 
mişcaţi de multă râvnă, cu multă osteneală şi cheltuială, 
reuşeau să împlinească acest pelerina), simțeau acest fapt ca 
un dar special al lui Dumnezeu şi adăugau întotdeauna înaintea 
numelui lor acest apelativ de „îinchinător” („hagiu”). Multe 
nume de familie au ca punct de pornire pelerinajul la Locurile 
Sfinte făcut de unul din înaintaşi. Astăzi, după dezvoltarea 
mijloacelor de comunicare şi a turismului şi creşterea 
nivelului de trai, pelerinajul şi închinarea la Locurile Sfinte 
s-au uşurat mult şi au devenit un fenomen obişnuit. Un 
număr destul de mare de creştini sunt „închinători” sau „hagi. 
Ar fi lipsit de sens să se repete încontinuu în pomelnice cuvântul 

„inchinător”. Dar şi dacă într-o comunitate mică numărul 
pelerinilor este mic şi, dacă este cerut îndeosebi, nu cred că 
ar face rău nimănui adăugarea acestui apelativ la nume lor. 


465 


De ce în timpul întreitei afundări şi ridicări a 
celui botezat de la Sfântul Botez rostim o singură 
dată numele Sfintei Treimi, în timp ce la Taina 
Nunții perechea de miri este logodită şi încununată 
în numele „celor trei Treimi”? 


Întreita repetare a anumitor cuvinte, fraze sau gesturi 
în cultul dumnezeiesc este ceva foarte des întâlnit. Cea mai 
simplă explicaţie este aceea că se face după chipul şi în 
cinstea Sfintei Treimi, după cum am avut ocazia să notăm 
aceasta şi altă dată. Astfel, se repetă de trei ori „Sfânt” la 
cântarea de biruinţă şi cântările care o imită („Sfânt, Sfânt, 
Sfânt, Domnul Savaot...” Is. 6, 3 — Dumnezeiasca Liturghie, 
cântările treimice), sau „Amin”, sau „Doamne, miluieşte”, 
sau „Aliluia” etc. Din acelaşi motiv, prin extindere, avem întreite 
binecuvântări sau o întreită însemnare cu semnul Sfintei 
Cruci, o întreită afundare a crucii în apă în timpul sfințirii apei, 
o întreită mărturisire de credinţă la Sfântul Botez sau chiar 
o întreită repetare a expresiilor sau imnelor treimice prin 
excelență, cum ar fi imnul „Sfinte Dumnezeule”, „În numele 
Tatălui...” şi cele asemenea acestora. In aceste ultime cazuri 
enumerate avem o întreită repetare a numelor celor trei persoane 
ale Sfintei Treimi. Acelaşi lucru se întâmplă şi la „Se logodeşte... 
în numele ...” şi „Se cunună... în numele...” de la logodnă şi 


25 Am tradus literal expresia eig tò övopa «rpiâv Tpuawv». Se referă la repetarea 
de trei ori a cuvintelor „Se logodeşte/se cunună robul lui Dumnezeu (N) 
în numele Tatălui şi al Fiului şi al Sfântului Duh...”. 

cununie, la pecetluirile din timpul hirotoniei, la hirotesii, la 
tunderea în monahism şi la celelalte slujbe asemănătoare. 
Sfântul Simeon al Tesalonicului, comentând această 
întreită repetare a anumitor expresii şi gesturi, cum sunt 
lepădările, mărturisirea, suflarea asupra pruncului, rostirea 
simbolului de credinţă înainte de botez, căderea la pământ 
de trei ori a celui ce urmează să primească schima monahală 
şi întreita schimbare a inelelor de la logodnă, nu se mulţumeşte 
numai cu interpretarea lor teologică, adică cu trimiterea la 
cinstea şi slava Sfintei Treimi, «a singurului nostru Dumnezeu, 
Celui în Treime», sau «a Dumnezeirii celei în trei ipostasuri». 
El foloseşte şi anumite cuvinte care amintesc terminologia 
tehnică Juridică: «spre adeverirea (sau încredințarea)», „pentru a 
adeveri”, „adeverind”, „pentru a face sigur” (Dialog, cap. 62, 
269, 278). Este foarte posibil ca întreita repetare a unei 
întrebări şi a răspunsului să-şi aibă în mod real începutul în 
prevederile dreptului roman, care urmărea în acest fel 
asigurarea şi siguranţa anumitor tranzacţii şi acte judiciare, 
care iniţial se făceau numai verbal. Teologia creştină vine abia 
după să dea un înţeles duhovnicesc acestui obicei străvechi, 
făcând trimitere la Sfânta Treime, «care pe toate le săvârşeşte şi 
le adevereşte» (Simeon al Tesalonicului, Dialog, cap. 278). 
Acum, în particular, întreita repetare a cuvintelor „Se 
logodeşte...” şi „Se cunună...”, despre care se vorbeşte în întrebare, 
nu cred că nu poate fi pusă nici pe seama prevederilor 
dreptului roman, nici pe seama vechii tradiţii liturgice a 
Bisericii. Mai degrabă are o bază laică şi se face prin imitarea 
altor modele asemănătoare mai vechi, fiind un obicei oarecum 
împrumutat. Şi aceasta deoarece amândouă aceste situaţii se 
pare că nu sunt mai vechi de ultimele două secole, din perioada 
turcocraţiei. Ela apar, aşa cum vom vedea, numai în puţine 
manuscrise şi unele foarte noi, şi presupun, mai ales pentru 
al doilea tip („Se cunună robul lui Dumnezeu N cu roaba lui 
Dumnezeu N...” şi „... roaba... cu robul..”) un înţeles laic ulterior 
şi folosirea termenului „a se (în)jcununa”, care înlocuieşte 
termenii mai vechi şi mai corecți „se nunteşte” şi „se ia de 
bărbat/soţie”. De la elementul cel mai impresionant, dar nu 

şi cel mai decisiv din punct de vedere teologic — care este 
unirea mâinilor şi rugăciunea preotului care o însoţeşte — de 
la slujba nunţii, întreaga slujbă a primit numele de „slujba 
cununiei (sau încununării)”, însă chiar verbul „a se (în)cununa” 
este folosit cu sensul de „a se nunti” sau „a lua de bărbat”, 
poate şi pentru raţiuni de înfrumusețare a limbajului. Insă 
exact întreita repetare a lui urmăreşte să sublinieze importanţa 
şi să scoată în evidenţă cu multă emfază tradiţia inelelor sau 
încununarea mirilor, respectiv importanţa pe care o dădea 
acestora religiozitatea populară. 

O privire aruncată în istoria acestui tip liturgic va 
aduce mai multă lumină asupra lui şi ne va arăta evoluţia pe 
care a avut-o tradiţia până să ajungă la forma actuală. 

Şi inelele şi cununile erau simboluri precreştine ale 
logodnei şi nunţii. In pofida opoziţiei anumitor creştini mai 
austeri, după cum se vede din mărturiile păstrate în operele 
vechilor scriitori cum ar fi Clement Alexandrinul, Minucius 
Felix şi Tertulian, inelele şi cununile sunt adoptate deja din 
secolul al III-lea şi de către Biserică. Li se dă însă un înţeles 
teologic nou, în paralel cu cel vechi. Ele sunt simbolul făgăduinţei, 
al bucuriei şi al stăpânirii, precum şi al însoţirii în Hristos. 
Le „schimbă” naşul, „primitorul (mirilor), după Sfântul Simeon 
al Tesalonicului, «care este pentru aceştia în loc de tată» 
(Dialog, cap 280), în locul tatălui sau al mamei, după cum 
era obiceiul păgân sau iudaic, însă Hristos le aduce, prin preot, 
de pe Sfânta Masa sau de pe Evanghelie. Cununile primesc 
şi un înţeles moral încă de pe vremea Sfântului loan Hrisostom; 
ele sunt premiile pentru biruința împotriva patimilor şi răsplă- 
tirea curăţiei (Omilia a 9-a la Epistola I-a către Timotei). 

Ce se spunea de către preot în momentul înmânării 
inelelor şi în momenul încununării? Practica, după cum se 
poate vedea din manuscrise, diferea de la loc la loc şi de la 
epocă la epocă. În legătură cu inelele, manuscrisele mai vechi 
vorbesc numai despre faptul că sunt date de către preot celor 
ce se logodesc, fără să se spună ce cuvinte însoțeau acest gest. 
Câteva vorbesc despre întreita binecuvântare a inelelor sau 
a mâinilor celor ce urmau să se căsătorească. In codicii Atena 

S 724 şi Sinai 984 din sec. XIV-XV, predarea sau schimbarea 
inelelor este însoţită de cuvintele „In numele Tatălui şi al 
Fiului şi al Sfântului Duh”, care se spun însă o singură dată. 
Într-un manuscris puţin mai târziu, fraza ia aproape forma 
ei actuală, fără însă să cuprindă şi cele două nume ale celor 
ce se logodesc şi fără să fie reluată de trei ori: „Se logodeşte 
robul lui Dumnezeu cutare în numele Tatălui...”; iar la 
femeie: „Se logodeşte roaba lui Dumnezeu cutare în numele 
Tatălui...” (Atena 849, Pantocrator 149, Sinai 984 din sec. 
XV-XVII). Cu ambele nume ale celor ce se logodesc („Se 
logodeşte robul lui Dumnezeu cutare cu roaba lui Dumnezeu 
cutare în numele Tatălui...” şi invers pentru femeie) se întâlneşte, 
din toate manuscrisele cunoscute, numai în codicele Sinai 
996 din sec. al XVI-lea. Intreita repetare însă nu este mărturisită 
în nici un manuscris. 

O mai mare varietate de forme găsim la cununie. Se 
pare că cea mai veche practică prevedea cântarea stihului 4b 
din psalmul 20 „Pus-ai pe capul lui cunună — sau pe capetele 
lor cununi — de piatră scumpă”, care s-a păstrat ca 
prochimen la Apostol în slujba actuală (codicele Marea Lavră 
88, Patmos 689 şi 715, Sinai 958 şi 973 din sec. X-XVI), sau a 
unei variante a stihului 6b din psalmul 8 („cu slavă şi cu 
cinste i-ai încununat”), în forma cunoscută şi cântată astăzi 
„Doamne Dumnezeul nostru, cu slavă şi cu cinste încununează-i 
pe ei”. Mai apare şi cântarea acestora o singură dată sau de 
trei ori, precum şi cântarea lor în legătură cu stihuri alese 
din psalmii de mai sus. De asemenea întâlnim şi varianta, 
pentru bărbat „Doamne Dumnezeul nostru... încununează-l pe 
el (sau pe robul Tău)”, iar pentru femeie „Doamne... încununeaz-o 
pe ea (sau pe roaba Ta)”, în timp ce „cei de faţă” cântau la a 
treia repetare „Doamne... încununează-i pe ei (sau pe robii 
Tă1)” (codicele Preasfântului Metoc 68, Atena 699 şi S 966, 
Marea Lavră 189, Paris 213, Patmos 104, Sinai 981). 
Cântarea stihului „Doamne Dumnezeul nostru cu slavă şi cu 
cinste...” în timpul încununării este cunoscută şi de către 
Sfântul Simeon al Tesalonicului: «Apoi luând şi cununiile de pe 
jertfelnic şi binecuvântând, pe una o pune pe capul bărbatului, 

pe cealaltă pe capul femeii, rugându-se către Domnul 
Dumnezeul a toate să îi încununeze cu slavă şi cu cinste, ca 
pe unii care întru curăţie s-au unit întru una» (Dialog, cap. 279). 

În câteva manuscrise întâlnim şi o legare a celor două 
stihuri de mai sus de o mică rugăciune a preotului, inspirată 
din psalmi: „Doamne Dumnezeul nostru, încununează pe 
robul Tău şi pune-l pe el peste lucrurile mâinilor Tale” 
(Vatopedi 322/934, Patmos 690, Sinai 968) sau şi mai liber: 
„Tatăl binecuvintează, Fiul încununează (sau pune cununi), 
Duhul cel Sfânt este alături şi desăvârşeşte (sau sfinţeşte, 
sau umbreşte asupra lor sau împreună-binevoieşte şi rămâne în 
toate zilele vieţii lor)” (Atena 849, Cair 104, Cutlumuş 358, 
Costamonitou 60/63, Panteleimon 364, Patmos 105, Sinai 
966). În fine, în manuscrise mai noi începe să se arate pecetluirea 
capetelor („însemnează în semnul crucii pe capul”) şi tipuri 
asemănătoare cu cel actual: „Se cunună robul lui Dumnezeu 
cutare în numele Tatălui..., - Se cunună roaba lui Dumnezeu 
cutare în numele Tatălui...” (Atena 851, Patmos 105) sau „Se 
încununează robul lui Dumnezeu cutare cu cununa bucuriei 
în numele...” — „Se încununează roaba lui Dumnezeu cutare 
cu cununa bucuriei în numele Tatălui...” (Atena 668, Marea 
Lavră 88). Cel mai apropiat de tipul actual este un manuscris 
din secolul al XVII-lea (Atena 849), care uneşte oarecum 
liber toate trei tradiţiile de mai sus: „Se încununează robul 
lui Dumnezeu cutare cu roaba lui Dumnezeu cutare în 
numele Tatălui. Amin. Şi al Fiului. Amin. Şi al Sfântului Duh. 
Amin. Acum şi pururea şi în vecii vecilor. Amin”. La fel şi la 
mireasă: „Se încununează roaba lui Dumnezeu cutare cu 
robul lui Dumnezeu cutare...”. Şi continuă: „Tatăl încununează, 
Fiul binecuvintează, Duhul cel Sfânt îi umbreşte pe ei, acum 
şi pururea... Doamne Dumnezeul nostru cu slavă şi cu cinste 
i-ai încununat pe ei şi i-ai pus peste lucrurile mâinilor Tale”. 
Toate acestea se spun o singură dată, ca şi tipurile 
asemănătoare din manuscrisele de mai înainte. Verbul „se 
încununează” în acest manuscris are deja sensul de „se 
nunteşte” şi „ia de bărbat/femeie”. 

Forma actuală se află numai în cărţile tipărite, care 
prevăd şi repetarea lor de trei ori, fapt care se poate interpreta, 
după cum am văzut deja, ca un accent pe care evlavia 
populară a vrut să-l dea unui moment atât de mişcător al 
slujbei nunţii. Tradiţia manuscrisă se pare că îndreptăţeşte 
rezerva pe care, indirect, o exprimă şi cel ce întreabă, comparând 
nenumăratele repetări de la logodnă şi nuntă cu simplitatea 
dorică venerabilă a invocării unice a Sfintei Treimi din 
timpul botezului. Cu aceasta este de acord şi mitropolitul de 
Cezareea Ambrozie Stavrinos (Slujba nunţii, Constantinopol 
1923, p. 156), care, în „modelul viitor al slujbei nunţii” alcătuit 
de el după cercetarea manuscriselor, propune ca «în loc de 
rostirea întreită şi de prisos a cuvintelor „Se cunună...,, 
rostirea acestor cuvinte să se facă o singură dată, după care 
să se cânte „Doamne Dumnezeul nostru..."». Intoarcerea la 
ceea ce este corect însă, cred că este foarte greu de făcut. 


466 


Există părerea că în săptămâna de dinainte de postul 
Adormirii Maicii Domnului se face „dezlegare la 
toate”. Unii sunt de acord, alții nu. Cum este corect? 


Dintre perioadele de post din anul bisericesc (Postul 
Mare, al Sfinților Apostoli, al Adormirii, al Crăciunului) numai 
cel dintâi, Postul Mare, este organizat din punct de vedere 
liturgic, într-un mod cu adevărat minunat şi înțelept. Numai 
acesta are o imnografie şi o slujbă influenţată de şi care 
deserveşte tema postului, şi numai în acest post nu se 
săvârşeşte Dumnezeiasca Liturghie, tocmai pe motivul postirii 
şi a caracterului de pocăință şi de „tânguire” a zilelor lui. 
Intrarea în el este articulată treptat, atât în ceea ce priveşte 
slujba, cât şi în ceea ce priveşte dieta: dezlegare la toate, 
dezlegare la brânză, post. lar aceasta deoarece acesta este 
postul prin excelenţă, postul universal al Bisericii, „postul 

Domnului”, cum îl numesc Părinţii. Celelalte posturi au 
început ca practici de evlavie personală şi, ca o influenţă a 
practicii monahale, au intrat în viaţa bisericească ulterior şi 
treptat, fără să dobândească greutate vreodată sau să afecteze 
importanţa postului Păresimilor, care, spre a se deosebi de 
acestea a fost numit „Mare”, după cum şi este şi a şi rămas 
până astăzi. De aceea nici nu avem în imnografia zilelor 
acestor posturi vreo referire la tema postului şi — foarte 
important — se săvârşeşte Dumnezeiasca Liturghie, taina pascală 
a Bisericii. Cu alte cuvinte, zilele celorlalte posturi nu sunt 
zile de tânguire şi de zdrobire de inimă. Ceea ce trebuie 
însemnat este faptul că aceste posturi (să le numim „mici” în 
contrast cu cel „mare”) nu au fost şi nu sunt singurele 
posturi ale evlaviei. Ele numai s-au impus peste tot. Altele 
au rămas şi rămân particulare. Spre exemplu, fac referire la 
„calendarul georgian” — de provenienţă ierusalimiteană, tradus 
din greceşte, care este păstrat de codicele Sinai 34 din secolul 
al X-lea — unde, în afară de postul Păresimilor, mai sunt 
notate încă treisprezece posturi de patruzeci de zile sau 
aproape patruzeci de zile, care preced marilor praznice ale 
sfinţilor şi pe care le ţineau cei ce voiau, din evlavie pentru 
aceşti sfinţi. Chiar şi astăzi într-o eparhie foarte conservatoare 
din spaţiul grecesc, mitropolia de Mithymne, sunt ţinute de 
către creştinii mai evlavioşi şi mai conservatori, la alegere, 
cel puţin trei din posturile cunoscute, al Sfintei Cruci (1-13 
septembrie), al Sfântului Ignatie al Mithymnei, un sfânt local 
foarte cinstit, ctitor al mănăstirii Leimonos şi Myrsiniotissei 
(1-13 octombrie) şi al Sfinţilor Arhangheli (1-7 noiembrie). 
Pentru toate aceste posturi, generale sau particulare, 
nu există o perioadă pregătitoare asemenea celei de dinaintea 
Postului Mare. „Dezlegarea la toate” din săptămâna de după 
Cincizecime nu pare să se lege de postul care urmează al 
Sfinţilor Apostoli, ci de perioada sărbătorească a marelui 
praznic împărătesc al Cincizecimii, a cărei odovanie este la 
sfârşitul acestei săptămâni. Aceasta o adevereşte şi mărturia 
din Constituţiile Apostolice (V, 20, 14), care au fost scrise pe 
la sfârşitul secolului al IV-lea: «Deci după ce prăznuiţi 

Cincizecimea, să prăznuiţi o săptămână, iar după aceea să 
postiţi una. Căci drept lucru este şi a te veseli de darul lui 
Dumnezeu şi a posti după aceea cu linişte». 

Evlavia populară numeşte ajunul începerii postului 
Crăciunului, adică ziua pomenirii Sfântului Apostol Filip (14 
noiembrie) „|ziua] lăsării sec de carne a Sfântului Filip”, 
înțelegând probabil prin aceasta că în aceasta „se face 
dezlegare la toate”. Pentru popor acest termen este identic cu 
dezlegarea şi la carne. Din câte ştiu acest lucru nu este 
mărturisit de tradiţie. Ceaslovul prevede dezlegare la peşte. 
lar Tipicele de la Sfântul Munte, pe de o parte Tipicul 
mănăstirii Sfântului Pavel hotărăşte „mângâiere fraţilor” 
(evident în perspectiva începerii postului în ziua următoare), 
Tipicul mănăstirii Xiropotamou - „dezlegare la peşte”, ca şi 
Tipicul mănăstirii Dionisiou, care notează foarte expresiv: 
„Există un obicei vechi pe care îl urmăm, de se va întâmpla 
pomenirea Sfântului Filip în zi de miercuri sau vineri... dezlegăm 
numai la peşte, fără brânză”. În mănăstiri „dezlegare la 
peşte” nu înseamnă „dezlegare la toate”, care se identifică numai 
cu dezlegarea la brânză şi ouă, nu la carne. Pentru postul 
Adormirii Maicii Domnului nu există o asemenea prevedere, 
nu numai pentru săptămâna care îl precede, dar nici măcar 
pentru ajun (31 iulie). 


467 


Este îngăduit ca la slujba înmormântării să sărim 
peste condacul „Cu sfinții odihneşte...” şi peste 
Fericiri, după cum am auzit că se face în anumite 
locuri? Cum este normal, să fie omise sau să se cânte? 


Hotarul dintre „normal (canonic) şi „anormal 
(necanonic)” este puţin cam mobil în cultul dumnezeiesc. De 
aceea este şi dificil, dacă nu imposibil, în multe situaţii să se 
spună cu siguranţă şi responsabilitate ce „este îngăduit” şi ce 

„nu se îngăduie” să se omită în timpul săvârşirii sfintelor slujbe. 
Problema ridicată în întrebarea de mai sus este poate unul 
din exemplele cele mai grăitoare şi mai clasice în care se 
aplică acea „relativitate” — înţeleasă cu un anume sens — care 
se observă în rânduiala slujbelor. 

Forma completă şi oficială din punct de vedere teoretic, 
care este în vigoare astăzi, a slujbei înmormântării este cea pe 
care o găsim editată în Molitfelnicul mare („Slujba înmormântării”). 
Este vorba despre o slujbă de Utrenie specială de înmormântare, 
paralelă cu cunoscută slujbă a Utreniei de fiecare zi, cu toate 
elementele ei particulare: Psalmul 90 („Cel ce locuieşte întru 
ajutorul Celui Preaînalt...”) în locul celor şase psalmi, 
catisma a XVII-a din Psaltire (Ps. 118: „Fericiţi cei fără prihană 
în cale...) în întregime, cu trei stări, stihirile psalmului, 
adică Binecuvântările (aici, după cum e şi firesc, ale morţilor), 
sedealna „Odihneşte, Mântuitorul nostru...”, Psalmul 50, 
canonul morţilor pe glasul al 8-lea „Intru cămările cereşti...” 
cu sedealna intermediară la peasna a 3-a şi cu condacul şi icosul 
după peasna a 6-a („Cu adevărat toate sunt deşertăciune...” 
şi „Cu sfinţii odihneşte...” — „Tu singur eşti fără de moarte...”), 
opt stihiri idiomele, stihirile morţilor de la cele 8 glasuri 
pentru Laude, Fericirile cu opt tropare, prochimen, Apostol, 
Evanghelie, ectenie întreită şi rugăciunea, şi douăsprezece 
tropare pentru Stihoavna sărutării şi „Slavă...” („Veniţi, fraţilor, 
să dăm sărutarea cea mai de pe urmă...” etc. şi „Văzându-mă 
zăcând fără de glas...”, cu troparul Născătoarei de Dumnezeu). 
Cele câteva diferenţe care se pot constata la compararea 
formei actuale a slujbei Utreniei cu cea a înmormântării, se 
datorează fie ciudăţeniei înmormântării, fie altor motive, 
care se pot explica prin recursul la tradiția manuscrisă, dar 
care nu fac subiectul acestui răspuns. Spre exemplu la slujba 
înmormântării: se citeşte Psalmul 90 în loc de cei şase 
psalmi, nu există în cărţi măcar o scurtă referire la Laude şi 
Doxologie, cântarea Fericirilor, Apostolul, Evanghelia. Nu există 
nici o îndoială că slujba înmormântării este o slujbă minunată, 
cu un material biblic şi imnografic de o bogăţie excepţională 

şi foarte înțelept ales. Însă tocmai această bogăţie uimitoare 
a ei a fost şi cauza aventurilor ei în practica liturgică. 

Dacă ne gândim numai la timpul necesar pe care îl 
necesita săvârşirea ei — aproape două ore — înțelegem de ce 
aceasta era ceva greu de purtat şi care, cu necesitate, a dus 
la prescurtări şi amputări. Ne gândim, bineînţeles, nu la 
condiţiile speciale din mănăstiri, ci la cele obişnuite, din 
parohii, dacă se are în vedere faptul că la slujba înmormântării 
nu participau numai credincioşi cărora să le placă să stea la 
slujbă. Şi, pentru că aceste prescurtări se făceau mai mult 
sau mai puţin arbitrar, adică fără o intervenţie oficială şi o 
călăuzire din partea conducerii bisericeşti, era normal să 
provoace diferenţe de formă în anumite locuri şi omisiuni sau 
aranjări distructive pentru slujbă în sine. Pe de o parte, 
problema diferenţei de formă nu era una neobişnuită, mai 
ales înainte de a se fi impus cu desăvârşire cărţile de cult 
tipărite. Insă intervenţiile lipsite de judecată şi de responsbilitate 
au făcut pe alcătuitorii Tipicelor Bisericii celei mari a lui Hristos 
să dea la sfârşitul Tipicului o schiță a săvârşirii slujbei înmor- 
mântării pe scurt, după cum se pare că s-a impus a fi cântată 
la Constantinopol. Bineînțeles, noua slujbă este o umbră a 
celei vechi. Se omit Psalmul 90, 158 de stihuri de la „Fericiţi 
cei fără prihană...” (se păstrează numai 18, şase din fiecare stare), 
sedealna de după, psalmul 50, canonul, sedealna dintre cântările 
canonului, condacul şi icosul, Fericirile şi 11 tropare şi Slava cu 
troparul Născătoarei de Dumnezeu de la Stihoavna sărutării. 
Tăieturile care s-au făcut sunt cu siguranţă îndrăzneţe şi dure- 
roase pentru frumoasa slujbă veche de înmormântare. Utrenia 
morților nu mai poate fi nici măcar bănuită, darămite recunoscută 
în forma actuală a slujbei. Se pare însă că aceste omisiuni 
erau necesare. Ele au dat o formă viabilă şi o lungime 
firească slujbei şi au păzit-o de stricăciunile şi mai rele pe care le 
provocau intervenţiile arbitrare, dar inevitabile, asupra ei. 

In ciuda aceastei intervenţii radicale a Tipicului, anumite 
regiuni au rămas în continuare conservatoare. Astfel se explică 
faptul că «se obişnuieşte în Biserica Greciei să se cânte 
condacul şi «în unele părţi... după obicei» Fericirile, după 

cum notează Micul Molitfelnic al ediţiei de la Apostoliki 
Diakonia. „Ţările noi”, din câte am cunoştinţă, urmează 
prescurtarea patriarhală. Care este acum practica mai 
exactă? Ambele, de vreme ce prima este hotărâtă de Tipic după 
rânduiala Bisericii celei Mari, iar a doua se păstrează după 
un „obicei” evident mai vechi. Criteriul de alegere să fie aşadar 
tradiţia locală în vigoare. Acolo unde se cântă condacul şi 
Fericirile nu este corect să se omită, iar acolo unde nu se 
cântă ar fi zadarnic să se întreprindă readucerea lor. Noua 
slujbă, cu toate omisiunile, a rămas destul de bogată. 


468 


La cântarea canoanelor de la Utrenie se observă 
o mare diversitate. Unii cântă toate canoanele, 
alţii numai pesnele 1 şi 3, alții pesnele 1, 3, 9, alţi 
le citesc, alții le omit. Ce este mai potrivit în 
această situaţie? 


Răspunsul la această întrebare presupune cele pe care 
le-am scris la întrebarea precedentă, care, e adevărat, se 
referea la o altă temă, dar care în esenţă este asemănătoare 
cu întrebarea de mai sus. Şi aici hotarul dintre normal 
(canonic) şi anormal (necanonic) este atât de amestecat, încât nu 
este cu putinţă să răspundă cineva la astfel de întrebări într- 
un mod hotărâtor şi final. A 

Câteva lucruri despre subiectul nostru. In timp ce în 
mănăstiri şi în enorii rânduiala canonică este aceeaşi din 
punct de vedere teoretic, în practică ar fi în afara realităţii 
cel care, spunând care este rânduiala teoretică impusă în 
practica mănăstirilor, ar avea sentimentul fals că a soluționat 
problema rânduielii din enorii. Şi aceasta nu numai din raţiuni 
istorice, pentru că dacă s-ar face recurs la vechea tradiţie a 
Bisericii s-ar constata existența a două tipice, a unui tipic 
monahal pentru mănăstiri şi a unui tipic „pentru lume”, 

special adaptat la nevoile parohiilor. Dar iarăşi, nici nu trebuie 
să facem pogorăminte faţă de actuala „anarhie” — dacă ne 
este permis să o caracterizăm aşa — din practica parohiilor, 
pentru că s-ar trece cu vederea deontologia corectă şi fără 
îndoială exactă, definită de practica mănăstirilor. Să o spunem 
însă în avans, şi aceasta se va dovedi din cele ce urmează: 
Această neorânduială, în special în enorii, nu se datorează 
reticenţei sau lipsei de grijă a celor responsabili cu bunul 
mers al slujbei, nici măcar ignorării rânduielii corecte sau cu 
atât mai mult lipsei de evlavie. Rădăcinile ei sunt mult mai adânci 
şi mai la esență, şi fie că le mărturisim cu curaj, fie că le aco- 
perim, ele au urmări grave asupra săvârşirii sfintelor slujbe şi 
influenţează, mai puţin, e adevărat, chiar şi practica monahală. 

În mod obligatoriu va trebui să facem un recurs la 
tradiţia cântării canoanelor, amintind lucruri de multe ori 
cunoscute. Canoanele sunt nişte grupuri de tropare care au 
ca scop să împodobească cântarea celor nouă Ode biblice şi să 
adapteze subiectele lor la praznicul sau la pomenirea Sfântului 
prăznuit de Biserică. Cu alte cuvinte, ele funcţionează exact 
ca şi stihirile pslamilor de la Vecernie şi ai Laudelor de la 
Utrenie. Ca şi stihirile, tot aşa şi canoanele sunt un tip 
imnografic curat monahal, după cum se observă şi din densitatea 
înțelesurilor lor şi din modul de cântare. Troparele pesnelor 
canoanelor se cântă aşadar ca stihiri ale Odelor biblice corespun- 
zătoare, cu 10 stihuri, cu 8, cu 6 sau 4, exact ca stihirile de la 
„Doamne strigat-am...” şi de la psalmii Laudelor. După cum 
acolo se cântă psalmii cu toate stihunle lor („Doamne, strigat-am... 
Să se îndrepteze... Pune Doamne...” ş.a.m.d. — „Toată suflarea... 
Lăudaţi de Domnul toţi... Lăudaţi-L pe El soarele şi luna...”, 
ş.a.m.d.) iar la ultimele lor stihuri se inserează stihirile după 
cum indică Tipicul pentru fiecare situaţie, exact la fel se 
cântă şi cele nouă (opt) Ode, pe glasul primului canon, iar la 
ultimele lor stihuri se inserează troparele pesnelor corespun- 
zătoare ale canoanelor, la fel, după rânduiala indicată de 
Tipic. Odele biblice se află, după cum se ştie, la sfârşitul 
Psaltirii şi în Ceaslovul Mare, la slujba Utreniei. 

Troparele, după cea mai exactă rânduială, se cântă „pe 
12” stihuri. Adică de două ori irmosul la începutul pesnei şi 
înainte de începerea stihologiei (cântării stihurilor din Odă), 
zece tropare la ultimele zece stihuri ale odei, două la „Slavă” 
şi la „Şi acum” şi la final catavasia. În total, la stihologia 
fiecărei Ode se inserează cincisprezece tropare, împreună cu 
irmosul şi catavasia, fie că sunt trei canoane, fie că e numai 
unul, situaţie în care troparele lui se repetă până se împlineşte 
numărul cerut. Acest mod corect şi exact de stihologie a 
Odelor şi de cântare a canoanelor poate fi ascultat în seria de 
înregistrări pe bandă de magnetofon editată în 1985 de către 
obştea de maici a mănăstirii Buneivestiri a Născătoarei de 
Dumnezeu, Ormilia, Halkidiki, în colaborare cu profesorul 
Gr. Stathis, şi care cuprind slujba de praznic a Sfintei Maria 
Magdalena. Cântarea Odelor I şi III, după acest sistem, fără 
canonarh, durează aproape douăzeci de minute. Dacă s-ar fi 
cântat cele nouă (opt) ode, cântarea odelor şi a canoanelor ar 
fi depăşit binişor o oră. Aproape atât durează şi la Sfântul 
Munte, în mănăstirile care ţin această rânduială exactă. 

Deja însă şi în aceste mănăstiri din Sfântul Munte s-a 
legalizat omiterea tuturor celorlalte stihuri ale odelor la care 
nu se inserează tropare (sunt cu totul în jur de cincizeci). 
Ediţia aghiorită a stihologiei făcută de obştea părintelui Sava, 
care este folosită în mod obişnuit la Sfântul Munte, cuprinde 
numai zece stihuri din fiecare odă, pe primele şi pe ultimele. 
Pe lângă aceasta, în destul de multe mănăstiri se fac în 
practică diverse rearanjări. Fie nu se mai foloseşte tradiționalul 
canonarh, fie se pun stihurile din Odele biblice numai la 
pesnele 1, 3 şi 9, iar celelalte se citesc, fie se citesc Odele separat 
şi canoanele separat (aproape cum se întâmplă în parohii cu 
tricântările din Postul Mare), fie se citesc mai întâi din 
Octoih canoanele tuturor odelor şi apoi cele din Minei. În 
principiu, însă, nu se omit nici Odele biblice, nici canoanele 
prevăzute de Tipic de fiecare dată. 

Nu cred că mai este nevoie să explicăm de ce în anumite 
mănăstiri — chiar şi din Sfântul Munte cel atât de 
conservator şi de acrivic — s-a impus această rânduială 

neacrivică fără nici o îndoială. Când ceva devine extrem de 
mare, după cum am văzut şi la slujba înmormântării, oricât 
de strălucit şi minunat ar fi, devine incomod şi problematic. 
Soluţiile care se dau din nevoie sunt de regulă distructive 
pentru practica liturgică corectă, după cum am şi văzut la 
slujba înmormântării, dar creează o formă mai viabilă, chiar 
dacă defectuoasă. Acestea cu referire la practica mănăstirilor. 
Ce se întâmplă însă în parohii după mutarea în acestea a 
practicii indicată de Tipicul monahal? Oricine îşi poate 
închipui, chiar dacă nu cunoaşte, de vreme ce întreaga slujbă 
a Utreniei durează aproape cât stihologia odelor şi a 
canoanelor în mănăstiri. Primul care a ridicat samarul 
adaptării a fost elementul inițial şi principal, Odele biblice, 
care au suferit o reducere aproape totală. Spunem aproape 
deoarece sunt omise opt ode şi jumătate şi se cântă numai 
jumătate din a noua, adică cântarea Născătoarei de Dumnezeu 
(„Măreşte suflete al meu...). Aceasta îşi are echivalentul în 
omiterea stihurilor psalmilor de la Vecernie şi de la Laude. 
În felul acest s-au păstrat cel puţin primele două stihuri şi 
ultimele, în funcţie de numărul troparelor. Este şi aceasta 
ceva. Din stihologia Odelor nu a mai rămas nici o urmă. 
Stihurile „Slavă Tie, Dumnezeule...”, „Preasfântă Născătoare 
de Dumnezeu...”, „Sfinte al lui Dumnezeu...” şi celelalte, care 
sunt puse înaintea troparelor canoanelor, nu sunt stihuri. 
Vom vedea aceasta în răspunsul la o altă întrebare care se 
referă la acest subiect. Nu este cu putinţă să încuviinţeze 
cineva aceasta. Sfinţii imnografi care au compus canoanele 
nu şi-au putut închipui vreodată că ar fi cu putinţă ca imnele 
lor vor ajunge să se cânte cândva independent de ode, cu atât 
mai mult să se substituie acestora. Pentru că aceasta s-a 
întâmplat în realitate. Elementul biblic a fost şi teoretic este 
coloana vertebrală a slujbei. Troparul este o înfrumusețare 
necesară. Atunci când a lipsit elementul biblic esenţial al 
Odelor şi au rămas canoanele, a lipsit şi echilibrul necesar şi 
armonia elementului biblic şi imnografic şi s-a distrus chiar 
scheletul pe care era clădită slujba. Au rămas canoanele de 

la Utrenie independente de Odele biblice, cum este cazul la 
canonul paraclis, la acatist, la miezonoptică etc. 

In teorie Tipicul în vigoare încă stă în picioare, indicând 
cântarea tuturor canoanelor. Practic, însă, era firesc ca după 
prăbuşirea cadrului susținător, cel al Odelor biblice, să urmeze 
alterările pe care le constatăm în fiecare zi. In funcţie de 
timpul avut la îndemână şi de gradul de conservatorism al 
preoţilor sau psalţilor, canoanele fie se cântă sau se citesc 
parţial sau în întregime, fie se omit cu desăvârşire. În esență, a 
continuat să se cânte numai canonul Paştelui, tricântările şi 
canoanele din Săptămâna Mare. La celelalte praznice împără- 
teşti sau ale Născătoarei de Dumnezeu se cântă de obicei 
numai catavasiile şi peasna a 9-a. Pentru celelalte pesne s-a 
găsit soluția intermediară de citire a lor, soluţie care salvează 
oarecum tipul liturgic al canoanelor şi măcar aduce în auz 
înțelesul troparelor. Insă înţelesul şi muzica sunt în interde- 
pendenţă. Nu este exagerat să spunem că prin citirea canoanelor 
se păgubeşte fundamental slujba. Canoanele marilor praznice, 
în special, opere ale marilor imnografi şi Părinţi, sunt adevărate 
texte poetice şi teologice, îmbrăcate într-un veşmânt muzical 
la fel de minunat. Omiterea sau chiar citirea lor privează poporul 
lui Dumnezeu de o frumuseţe sfântă desfătătoare importantă şi, 
fireşte, şi de învăţătura pusă în legătură cu această frumuseţe. 

Tipicul însă, ignorând în mod voit realitatea cunoscută 
de toţi a bisericilor de mir şi străruind pe faptul de a nu se 
cânta în bisericile de mir toate canoanele prevăzute de 
rânduiala monahală, nu ştiu dacă şi în ce măsură amână 
sau, dimpotrivă, contribuie indirect şi încurajează iniţiativele 
arbitrare şi distructive pentru slujbă ale fiecăruia. Poate că 
am putea învăţa ceva de la slujba înmormântării, despre care 
am vorbit în răspunsul de dinainte. Acea inițiativă îndrăzneață 
a păgubit, pe de o parte, aşa cum am văzut, acea mare şi 
strălucită slujbă, dar a salvat-o de intervenţii arbitrare şi de 
o stricare şi mai mare, dându-i o formă viabilă. 

In situaţia canoanelor, Tipicul hotărâşte să se cânte de 
obicei trei canoane cu opt ode, adică exact 120 de tropare, 
aşa cum am văzut în rânduiala mănăstirilor. Dacă hotăra să 

se cânte una sau două ode de fiecare dată, aceleaşi sau la alegere 
(ca la tricântări), cu stihologia lor, ar fi fost mai aproape şi 
de vechea şi corecta practică şi de realitatea contemporană. 
Astfel ar mai exista nădejdea ca practica parohială să intre 
pe un drum mai corect şi într-o rânduială mai convingătoare, 
care, după cum corect se constată în întrebare, suferă de o mare, 
dar nepermisă, neorânduială, după cum am văzut. Altfel, fără 
să fie nimeni proroc, se poate vedea cum practica actuală 
parohială este obligată să restrângă cântarea Odelor şi a 
canoanelor de la Utrenie numai la cantarea catavasiilor. 


469 


De ce la praznicele Schimbării la Faţă şi Înălţării 
nu se cântă la catavasii irmoasele canoanelor 
acestor praznice, ci se cântă catavasiile Crucii şi 
ale Cincizecimii? Este cumva o greşeală de tipic? 


Ca să înţelegem sistemul de funcţionare al catavasiilor — 
un element de provenienţă curat monahală — va trebui să 
aruncăm o privire în practica parohială asmatică, care este 
foarte ajutătoare. În timpul cântării antifoanelor asmatice (a 
psalmului sau odei cu un refren sau un mic tropar reluat la 
fiecare stih) după „Slavă. Şi acum” troparul se relua mai 
accentuat, poate chiar de ambele străni împreună, ca o încheiere 
a întregului antifon. Era aşa numitul „tropar covârşitor 
(nepoo12%)'. Această practică supravieţuieşte astăzi la cântarea 
lui „Să se îndrepteze” cu stihurile psalmului 140 la Liturghia 
Darurilor mai înainte sfințite, la „Hristos a înviat” cu stihurile 
psalmului 67 de la Paşte, la „In taină te-ai născut în peşteră” şi 


26 Ilep000€, Ñ, òv — care are ceva mai mult decât alţii, covârşitor, mai 
presus (în gen.) mult, mare, îmbelşugat; (fig. În bine) deosebit, neobişnuit, mai 
ales; (în rău) peste măsură înfrumusețat, prefăcut; (în gen.) covârşitor, peste 
măsură; (despre număr) fără soţ, care nu se împarte în două. 

la „Răsărit-ai, Hristoase, din Fecioară” cu psalmii 86 şi, respectiv, 
92 de la Vecernia Crăciunului şi troparele asemănătoare din 
ajunul Bobotezei, în parte şi la „Sfinte Dumnezeule” de la 
Dumnezeiasca Liturghie, la care „Puternic” nu este altceva 
decât vechiul „tropar covârşitor”. Există şi excepţii de la această 
regulă, după care ca „tropar covârşitor” nu se cântă troparul- 
refren al psalmului, ci un alt tropar. Supravieţuiri grăitoare 
ale acestei practici întâlnim la al doilea şi al treilea antifon 
al Dumnezeieştii Liturghii, unde locul „troparului covârşitor” 
îl deţin la antifonul al II-lea imnul „Unule-Născut, Fiule...”, 
iar la al III-lea condacul care se cântă după vohod. 

In practica mănăstirească catavasia este ceea ce era şi 
„troparul covârşitor” în tipicul asmatic şi funcţionează ca şi 
acela la stihologia celor nouă (opt) ode şi a troparelor lor, a 
canoanelor, la slujba Utreniei. Nu este cazul acum să cercetăm 
dacă termenul „catavasie” se referă la modul de cântare, 
după explicaţia dominantă îndeobşte — că, pasămite, coborau 
corurile în mijlocul bisericii şi o cântau împreună mai cu emfază, 
cum se întâmplă cu „troparul covârşitor” sau cu „Puternic” de 
la trisaghion — sau dacă este un termen echivalent cu termenul 
„lrmos”, după cum o arată Sfântul Marcu Eugenicul («pentru 
faptul că se pogoară spre el toate celelalte [tropare)», Explicarea 
slujbei bisericeşti) şi după cum pare să se subinţeleagă din anumite 
prevederi tipiconale vechi («şi iarăşi se zic catavasiile [adică 
irmoasele]»). Să notăm numai faptul că pentru acelaşi motiv 
sunt numite „catavasii” în manuscrise şi troparele Ceasurilor. 
Pe noi aici ne interesează numai faptul că aceste catavasii le 
cântau ambele strane împreună, bineînţeles mai apăsat şi mai 
sărbătoreşte, ca o încheiere a stihologiei fiecărei Ode. Lucrul cel 
mai firesc, evident după modelul „troparului covârșitor”, era 
să se cânte irmosul canonului care se cânta şi, bineînţeles, al 
ultimului canon, dacă aceste canoane erau mai multe de 
unul. In vechile Tipice, când nu se vorbeşte despre catavasii, 
nu înseamnă că nu existau catavasii, ci că era de la sine 
înțeles că la sfârşitul fiecărei pesne se relua irmosul ei. Acest 
lucru este valabil şi astăzi, cel puţin în cele mai multe cazuri. 

Există însă şi excepții, după cum am văzut că se 
întâmplă şi în cazul „troparului covârșitor”. Cele mai grăitoare 
sunt cele la care se referă întrebarea, catavasiile Schimbări 
la Faţă şi ale Inălţării, precum şi catavasiile Intrării în Biserică. 
Practica mai veche cunoştea şi alte excepții asemănătoare, 
care nu coincid întotdeauna cu cele valabile astăzi. In Tipicul 
bisericii Invierii din Ierusalim, spre exemplu, care se păstrează 
în codicele Timiou Stavrou 43 din anul 1122, la tripesneţul 
din Lunea Mare, la dipesneţul din Marţea Mare şi la tripesneţul 
din Miercurea Mare a Sfântului Cosma se cântă drept catavasii 
(acolo sunt numit „thesis”-uri) irmoasele zilei următoare, adică 
cele din Marţea Mare, din Miercurea Mare şi, respectiv, din Joia 
Mare. După Tipicul Mănăstirii Everghetidos din Constantinopol 
din codicele Bibliotecii Naţionale din Atena 788 din secolul al 
XII-lea, excepţie face sărbătoarea Tăierii-împrejur a Domnului 
(l ianuarie), la care, ca şi astăzi, este prevăzută cântarea irmoa- 
selor canonului Bobotezei («iar la sfârşit zicem catavasiile 
Luminilor „Fundul adâncului” şi „Umblat-a Israil”, câte unul 
de fiecare strană»). Pentru praznicul Schimbării la Faţă însă, 
contrar faţă de ceea ce este valabil astăzi, sunt prevăzute 
drept catavasii irmoasele celui de-al doilea canon (: «iar la 
sfârşit irmoasele aceluiaşi canon [le cântă] ambele străni „Pe 
cel ce cu valul mării»), pentru Intrarea în Biserică, la fel, 
irmoasele celui de-al doilea canon, care astăzi este cântat ca 
primul (: «iar la sfârşit stranele împreună irmoasele „Deschide-voi 
gura”») şi, în fine, pentru praznicul Inălțării irmoasele canonului 
praznicului (:«după aceea irmoasele o singură dată [le cântă] 
stranele, glas 1 plagal „Mântuitorului Dumnezeu..."»). În 
Tipicul Mănăstirii Mântuitorului din Messina 115 din anul 
1131 găsim aproape aceleaşi prevederi pentru praznicele 
Tăierii-imprejur şi Schimbării la Faţă. Lipsa unei prevederi 
speciale pentru sărbătoarea Intrării în Biserică şi a Inălţării 
înseamnă că în aceste zile se cântau drept catavasii irmoasele 
canoanelor praznicelor, potrivit rânduielii îndătinate, adică 
la fel ca şi în Mănăstirea Everghetidos. 

Tipicul Bisericii celei mari din Tesalonic din secolul al 
XV-lea din codicele Atena 2047, care uneşte, după reforma 

Sfântului Simeon al Tesalonicului, tipicul asmatic şi cel 
monastic, prevede pentru praznicul Intrării în Biserică cata- 
vasiile „Hristos se naşte” şi pentru praznicul Tăierii-împrejur 
cele două şiruri de catavasii ale Bobotezei. Prevederile pentru 
praznicele Schimbării la Faţă şi Înălţării nu se păstrează. 
Manuscrisele tipicelor aghiorite mai noi (Dionisiou, Grigoriou, 
Sfântul Pavel, Xiropotamou), precum şi Tipicele tipărite ale 
Bisericii celei Mari (Constantinopol şi Biolakis) prezintă practica 
în vigoare cunoscută de noi: la praznicul Schimbării la Faţă sunt 
prevăzute catavasiile Crucii, la Inălţare catavasiile Cincizecimii, 
iar la Intrarea în Biserică „pesnele” Crăciunului. Exact acest 
lucru îl prevede pentru aceste sărbători şi Tipicul Sfântului 
Sava, care este forma incipientă a tuturor acestor tipice monahale 
mai noi şi a prescurtărilor lor din enorii. Este vorba de o 
eroare? Cu siguranţă nu. Dacă avem în vedere şi dovezile 
Tipicului Bisericii Invierii pentru primele zile ale Săptămânii 
Mari, se vede cum cel puţin la lerusalim catavasiile jucau un 
rol oarecum de legătură între diferite sărbători. Astfel, catavasiile 
Cincizecimii leagă praznicele Inălţării şi Cincizecimii, catavasiile 
Crucii praznicele Schimbării la Faţă şi Înălţării Sfintei 
Cruci, iar catavasiile Crăciunului praznicele Intrării în Biserică 
şi Crăciunului. De altfel, este cunoscută legătura istorică şi 
teologică a acestor trei perechi de sărbători, care devine mai 
evidentă şi din fixarea convenţională a zilelor de prăznuire a 
ultimelor două în calendar, patruzeci de zile sau aproape 
patruzeci de zile, până la Inălţarea Sfintei Cruci şi, respectiv, 
până la Crăciun. Astăzi în bisericile de mir se cântă aproape 
numai catavasiile. Astfel devine mai vădit faptul că lăsăm la 
o parte praznicul care se desfăşoară şi ne ocupăm cu pregătirea 
unei alte sărbători care urmează să vină, oricât s-ar socoti de 
înrudite şi aproape din punct de vedere temporal față de cea 
prezentă. Acest lucru ni se pare straniu şi poate că nu 
nejustificat. Dacă cu noile premise actuale din bisericile de 
mir s-ar fi constituit tipicul exact, nu ar mai fi avut forma pe 
care o au astăzi prevederile respective. Fără îndoială că s-ar 
fi cântat drept catavasii irmoasele canoanelor sărbătorilor în 
curs şi nu ale celor care urmează să fie. 

În practica mănăstirească însă, catavasiile praznicelor 
de mai sus joacă în mod deosebit rolul de legătură pe care li 
l-a dat tradiția liturgică. După ce se cântă fiecare peasnă a 
canonului praznicului şi se analizează şi se cântă în amănunt 
conținutul lui, vine catavasia să aşeze praznicul în desfăşurare 
în întregul cadru calendaristic şi să deschidă perspectiva 
către o altă mare sărbătoare care se apropie. Faptul că practica 
mănăstirilor nu a rămas omofonă şi unitară chiar şi după 
impunerea acestei prevederi a Tipicului Sfântului Sava se 
vede şi din prevederile vechiului Tipic al Mănăstirii Dionisiou de 
la Sfântul Munte, care, la odovania praznicului Schimbări la 
Faţă şi în Duminica ce se întâmplă să cadă după praznic, nu 
prevede cântarea catavasiilor Crucii, ci a irmoaselor praznicului 
(„Cetele lui Israil...”). 


470 


Catavasia pesnei a III-a este cântată în mănăstiri 
întotdeauna de strana întâi, iar în bisericile de 
mir de strana stângă. Cum este mai corect? 


471 


De ce strana dreaptă intervine şi cântă sfârşitul 
catavasiei pesnei a 3-a şi de ce atunci când avem 
două rânduri de catavasii aceste intervenții sunt 
mai dese, astfel încât se creează amestecuri şi 
greşeli? Nu ar fi fost mai de preferat şi mai simplu 
ca o strană să cânte catavasiile „în proză” şi 
cealaltă pe cele „iambice”? 


Practica mănăstirilor este cu siguranţă cea mai 
exactă. Prima strană, care în mănăstiri nu este întotdeauna 
cea dreaptă, după cum este în bisericile de mir, cântă 


IOANNIS FOUNDOULIS 229 


catavasiile pesnelor numerotate cu număr impar, adică 1, 3, 
5, 7 şi 9. Strana a doua cântă catavasiile pesnelor numerotate cu 
număr par, adică (2), 4, 6 şi 8. Aceleaşi străni încep şi 
cântarea pesnelor canoanelor corespunzând numărului respectiv, 
cântând irmoasele lor. Teoretic aceeaşi rânduială este 
valabilă şi pentru mănăstiri şi pentru bisericile de mir. În 
practică însă, rânduiala din bisericile de mir s-a diferențiat, 
atunci când în vremurile mai noi au început să se cânte în 
acestea toate catavasiile împreună, după sinaxar, iar canoanele 
să se cânte sau să se citească toate împreună înainte de 
sinaxar sau chiar să se omită parţial sau integral. 

Această anomalie trebuie totuşi că este cu mult mai 
veche şi se datorează lipsei pesnei a 2-a din canoane, al cărei 
irmos, adică începutul cântării, şi catavasia de la sfârşit, 
dacă a existat, îl cânta strana a doua. Astfel, în mănăstiri, 
strana a doua cântă troparul Născătoarei de Dumnezeu de la 
peasna l-a sau sfârşitul catavasiei acestei cântări, dând astfel 
posibilitatea primei străni să înceapă peasna a 3-a, care îi 
aparţine de drept, de vreme ce nu există cântarea a II-a din 
canon. Din acelaşi motiv, atunci când există două rânduri de 
catavasii (Crăciun, Bobotează, Cincizecime), strana întâi 
cântă sfârşitul catavasiei iambice de la peasna a V-a şi a VII- 
a, iar strana a doua sfârşitul celei de-a 4-a, din acelaşi motiv, ca 
să se dea posibilitatea strănii a doua să înceapă irmosul pesnei a 
6-a şi a 8-a şi strănii întâi irmosul pesnei a 5-a. Acest lucru 
nu se întâmplă însă şi la sfârşitul catavasiilor pesnei a 3-a şi 
a 6-a, deoarece, după cum se ştie, urmează ecteniile, precum 
nici la sfârşitul pesnei a 8-a, deoarece se inserează îndemnul 
diaconesc „Pe Născătoarea de Dumnezeu şi Maica Luminii...”, 
despre care însă vom vorbi într-un alt răspuns. 

În bisericile de mir acelaşi lucru se întâmplă oarecum 
diferit. Şi aici catavasia pesnei 1-a, ca şi toate catavasiile impare, 
sunt cântate de strana dreaptă, în timp ce strana stângă 
cântă toate catavasiile pare. Catavasia pesnei a III-a însă, s- 
a îndătinat în mod neregulamentar să fie cântată de strana a 
doua, poate pentru a nu fi cântate de aceeaşi strană chiar de 
la început două catavasii una după alta. Astfel, ordinea 

corectă se restabileşte mai târziu, când strana dreaptă cântă 
sfârşitul catavasiei pesnei a 3-a ca să dea posibilitatea 
stranei din stânga să înceapă catavasia pesnei a 4-a, care îi 
aparţine. Ceva asemănător se întâmplă şi în situaţia în care 
sunt două rânduri de catavasii. Ordinea corectă se restabileşte 
imediat, deoarece strana stângă cântă catavasia iambică a 
pesnei l-a, iar strana dreaptă în mod normal catavasia „în 
proză” a pesnei a 3-a. Imixtiunile stranelor la sfârşitul catava- 
siilor iambice sunt mai multe în bisericile de mir, deoarece 
catavasiile se cântă, după cum am spus, în grup, fără să se 
mai insereze ecteniile respective, excepţie făcând numai 
îndemnul „Pe Născătoarea...” la începutul pesnei a 9-a. Din 
acest motiv strana dreaptă cântă sfârşitul catavasiilor iambice 
3, 5 şi 7, astfel încât strana stângă să cânte catavasiile 4, 6 şi 8. 

Toate acestea poate că par foarte încâlcite şi scolastice, 
dar în esenţă nu sunt. Dimpotrivă, ele dau mărturie despre 
un înalt simţ al ordinii şi al bunei cuviinţe liturgice. Este de 
ajuns să se înțeleagă principiile teoretice pe baza cărora se 
orânduieşte schimbarea stranelor în timpul cântării şi 
motivele care au provocat aparenta confuzie. Adică, atunci 
când strana care are primatul — cea dreaptă în bisericile de 
mir — cântă catavasiile odelor cu număr impar, strana a 
doua — cea din stânga în bisericile de mir — cântă catavasiile 
cu număr par. Anomalia, o spunem din nou, se datorează în 
primul rând lipsei pesnei a 2-a, apoi cântării laolaltă, în 
grup, a catavasiilor în bisericile de mir şi, în fine, obiceiului 
de a cânta strana stângă catavasia pesnei a 3-a. 

Faptul că practica mănăstirilor în acest punct este mai 
exactă se vede la cântarea canonului Imnului Acatist, a canonului 
Paştelui şi a tricântărilor şi canoanelor din Săptămâna Mare. In 
aceste situaţii, în care şi în enorii este păstrată vechea 
ordine corectă, strana dreaptă cântă irmosul la începutul 
pesnei a 3-a şi îl repetă la sfârşit drept catavasie. 

472 


De ce înainte de ecfonisul „Că sfânt eşti, Dumnezeul 
nostru...” de la Dumnezeiasca Liturghie diaconul 
(sau preotul) spune „Domnului să ne rugăm”, 
deşi nu urmează nici o rugăciune? 


473 


De ce sfârşitul ecfonisului rugăciunii trisaghionului 
(„Şi în vecii vecilor”), atunci când slujeşte şi un 
diacon, este spus de acesta, în timp ce la toate 
celelalte ecfonise preotul spune singur întreg 
ecfonisul? 


Întrebările de mai sus scot la iveală două ciudăţenii ale 
practicii noastre liturgice, care nu ne mai impresionează pentru 
că ne-am obişnuit cu ele, dar care provoacă întrebări foarte fireşti 
celor care studiază cu atenţie textul Liturghiei noastre. 

Prin îndemnul diaconesc „Domnului să ne rugăm” se 
introduc într-un mod foarte logic rugăciunile preotului sau 
cererile diaconeşti. Şi rugăciunile şi ecteniile adresează lui 
Dumnezeu cererile rugăciunii comunităţii ecleziale sau pun 
în gura poporului lui Dumnezeu subiectele rugăciunii. Aici în 
loc de rugăciune sau ectenie se introduce un ecfonis care 
slăveşte pe Dumnezeu cel sfânt, fără să existe oarecare cereri 
pentru care să ne rugăm. Bineînţeles, s-ar putea socoti că 
această antepunere a cuvintelor „Domnului să ne rugăm” a 
provenit dintr-un fel de obicei sfânt, după cum vedem că se 
întâmplă într-o epocă mai târzie la îmbrăcarea sfintelor veşminte 
şi la Proscomidie. Acolo, prin aceste cuvinte-formulă diaconești, 
se introduc de obicei stihuri din psalmi („Bucura-se-va sufletul 
meu...”, „Acoperă-ne pe noi...” etc.), fără vreo legătură directă 
cu cele spuse. Aici însă, după cum vom vedea în continuare, 
nu este vorba despre aşa ceva. 

În toate cazurile finalul doxologic al rugăciunilor, 
„ecfonisul”, se spune de către preot împreună cu sfârşitul lui 
stereotip („acum şi pururea şi în vecii vecilor”), întreg, fără 
să intervină diaconul pentru a prelua finalul („şi în vecii vecilor”), 
după cum se întâmplă la ecfonisul rugăciunii trisaghionului. 
Ceva asemănător aflăm, mai deplin însă („Totdeauna, acum 
şi pururea şi în vecii vecilor”), că se zice la depunerea rămăşiţelor 
Cinstitelor Daruri la proscomidiar (sau în vechime la diaconicon), 
dar numai de către preot, ori, ca un refren, iarăşi fără 
legătură, la îmbrăcarea fiecărui veşmânt. Însă nici aceste 
situaţii ulterioare nu au vreo legătură cu subiectul nostru. 

Amândouă aceste ciudăţenii sunt urmele pe care le-au 
lăsat fazele succesive de dezvoltare ale acestui moment al 
Dumnezeieştii Liturghii. Din mărturiile istorice cunoaştem 
că deja din secolul al V-lea trisaghionul se folosea ca tropar 
de procesiune. Această folosire a trisaghionului a supravieţuit 
până astăzi la slujba înmormântării şi la trisaghioanele largi 
(asmatice) legate de procesiuni, de la sfârşitul doxologiei din 
Sâmbăta Mare şi de la praznicele cinstitei Cruci. Din secolul 
al VI-lea îl găsim la începutul Liturghiei ca imn de intrare 
(imn al Vohodului), adică tot ca un tropar de procesiune, fie 
că acesta se executa după procesiune, fie nu. Pe atunci, cântarea 
lui însoțea stihologia unui psalm, probabil 79, iar Dumnezeiasca 
Liturghie începea imediat după aceasta, fără ectenie, ecfonis 
şi rugăciune a trisaghionului. Cele trei antifoane nu fuseseră 
încă introduse. Acest caracter de imn de intrare îl păstrează 
cântarea „Sfinte Dumnezeule” chiar şi astăzi, la Liturghia 
arhierească. În timpul lui arhiereul îşi ocupă tronul. În sec. 
VI-VII se introduce înainte de trisaghion al treilea antifon cu 
un tropar, ca imn de intrare. Trisaghionul rămâne pe locul lui, 
dar este precedat de ectenia mare, de rugăciunea triasaghionului 
şi de ecfonisul ei. Şi această fază se păstrează în vechea Liturghie 
a Sfântului Iacov şi în slujba schimei mari. De altfel, minunatele 
şi vechile Liturghii legate cu Vecernia ale Sfântului Vasile 
cel Mare din ajunul Crăciunului şi Bobotezei, din Joia Mare 
şi din Sâmbăta Mare încep şi astăzi cu cântarea „Sfinte 
Dumnezeule”. Cele de dinainte aparţin Vecerniei. Din secolul 

al VII-lea până în secolul al X-lea se adaugă înaintea antifonului 
(al treilea) de intrare încă două antifoane, iar proscomidia se 
face în timpul acestora. Ectenia mare rămâne însă în vechea 
ei poziţie, adică înainte de trisaghion. Din secolul al XI-lea 
până în secolul al XIII-lea se întâmplă treptat şi alte schimbări: 
proscomidia se mută înainte de începutul Dumnezeieştii 
Liturghii şi devine de sine stătătoare. Ectenia mare se mută 
înainte de primul antifon, iar rugăciunea trisaghionului, care se 
spunea în taină sau în auzul poporului între rugăciune şi ecfonis, 
începe să se spună invers, în timpul cântării trisaghionului. O 
rămăşiţă a ecteniei au rămas cuvintele ei de început („Domnului 
să ne rugăm”), care introducea fie rugăciunea trisaghionului, 
dacă continua să fie zisă înainte de trisaghion, fie numai 
ecfonisul, dacă rugăciunea era mutată, lucru care s-a şi impus în 
cele din urmă. Astfel am ajuns la răspunsul de la prima întrebare. 

Într-una din fazele succesive prin care a trecut rânduiala 
liturgică până să ajungă la forma actuală şi pe care numai 
le-am schițat grosier puţin mai sus, au existat în paralel 
două ectenii mari: cea inițială, de dinainte de trisaghion, şi 
una mai nouă, înainte de primul antifon. Cu alte cuvinte, în 
această fază de tranziţie se spunea de două ori ectenia mare, 
tot aşa cum, în forma actuală a Dumnezeieştii Liturghii, din 
raţiuni istorice asemănătoare, este prevăzută de două ori 
ectenia cererilor (Să plinim), după Vohodul mare şi înainte 
de „Tatăl nostru”. Atunci când a doua ectenie mare era omisă, 
diaconul, ca un maestru de ceremonii, dădea un semn stranei ca 
să înceapă trisaghionul imediat după tropare. Semnul era 
făcut fie arătând simplu cu orarul către popor, fie, dintr-o 
înțelegere greşită, însemnând poporul cu semnul crucii, fie 
însoţind arătarea orarului cu ecfonisul „Şi în vecii vecilor”. 
Această intervenţie a diaconului era extrem de necesară în 
acele situaţii în care se sărea cu totul peste ectenie (chiar şi 
peste începutul ei „Domnului să ne rugăm”) şi în care nu 
numai rugăciunea trisaghionului, dar şi ecfonisul ei se spuneau 
în taină, în timpul cântării trisaghionului. 

In cele din urmă s-a îndătinat o formă de mijloc mai 
degrabă: diaconul rosteşte numai începutul ecteniei („Domnului 

să ne rugăm”) şi sfârşitul ecfonisului („şi în vecii vecilor”), 
întorcându-se către popor şi arătându-i acestuia orarul. În 
felul acesta îl înştiinţează — chiar dacă între timp am uitat 
cauza — despre omiterea ecteniei şi îi dă un semn că începe 
trisaghionul („vremea trisaghionului”). 

Fericitul de pomenire profesor Panaiotis Trembelas în 
monumentala sa carte Cele trei Liturghii după codicii existenți 
în Atena, Atena 1935, p. 40-45, analizează amănunţit evoluţia 
intrării imnului trisaghion în Dumnezeiasca Liturghie şi 
fazele pe care le-a urmat, şi face trimitere la mărturiile respective 
din izvoare şi din manuscrise. El ajunge la ipoteza justă că forma 
actuală a provenit mai degrabă dintr-o influenţă a Liturghiei 
romane, influenţată în parte de aceasta (nordul Italiei, Iliricul), 
fiind introdusă la Constantinopol în epoca cruciaților şi 
impunându-se în cele din urmă până în secolul al XVII-lea. 

Introducerea aceluiaşi ecfonis — sau a unuia asemănător 
— la sfinţirea apei, la Sfântul Botez şi la Utrenia de praznic 
(„Domnului să ne rugăm — Că sfânt eşti, Dumnezeul nostru...”) se 
datorează unei influenţe evidente de la Dumnezeiasca Liturghie. 


474 


În canonul din Minei de la 6 martie se observă 
că primul tropar al fiecărei cântări (după irmos) 
se referă la Hristos. Acest lucru nu se obişnuieşte. 
Cum s-a întâmplat de a intrat acest tropar în 
canonul Sfântului? 


Este vorba despre canonul Cuviosului Gherasim de la 
Iordan, glasul al 4-lea, care la troparele Născătoarei de 
Dumnezeu formează acrostihul „Georgiou”, numele imnografului. 
Într-adevăr, primul tropar de după irmosul fiecărei pesne nu 
se referă la cuvios, ci la Hristos şi, mai exact, la post şi la 
abstinenţă. Însă, dacă suntem atenţi, vom constata că şi 
troparele Născătoarei de Dumnezeu de la fiecare peasnă, în 

afară de a 6-a şi a 9-a, revin asupra aceleiaşi teme folosind 
aproape aceleaşi cuvinte şi fraze. Exact aceeaşi linie o urmează 
şi canonul Sfântului Sabin egipteanul, glasul 4 plagal, din 16 
martie. Şi aici primele tropare ale pesnelor şi cele ale Născătoarei 
de Dumnezeu, în afară de cele ale Născătoarei de Dumnezeu 
de la pesnele IV, VI şi IX au ca subiect postul şi abstinenţa. 
Amândouă canoanele sunt, evident, opera aceluiaşi autor, 
atât pentru că se aseamnă din punct de vedere tehnic şi 
lingvistic, cât şi pentru că troparele Născătoarei de Dumnezeu 
din canonul celui de-al doilea formează şi ele acrostihul 
„Georgiou”. Care însă din imnografii cu acest nume este 
alcătuitorul acestor canoane este greu de stabilit şi, cel puţin 
aici, nici nu ne interesează. 

Cu siguranță că este vorba despre excepţii. De regulă, 
toate troparele canoanelor se referă la acelaşi subiect, adică 
praznicul sau sfântul zilei. Excepţiile pe care le-am întâlnit, însă, 
nu sunt singurele. Dăm la un loc numai câteva dintre ele: la 
canonul Penticostarului din Duminica Slăbănogului, glasul 
al 3-lea, alcătuit de Iosif al Tesalonicului, ultimul tropar al 
tuturor pesnelor se referă la arhanghelul Mihail; pe 11 mai, 
la canonul anonim al Sfântului Mochie, primul tropar al fiecărei 
pesne este închinat „naşterii” Constantinopolului, pe care o 
sărbătoreau în aceeaşi zi; de asemenea, în primul canon anonim 
al Sfintei Eufrosina din 25 septembrie, primul tropar al fiecărei 
pesne are ca subiect marele cutremur şi „răpirea în aer a 
copilului”. Insă, deoarece toate canoanele de mai sus nu formează 
un acrostih este greu de stabilit cu exactitate dacă aceste tropare 
aparțineau canonului inițial sau dacă au fost adăugate ulterior. 

Există şi canoane care, dimpotrivă, prin acrostihul lor 
ne arată că de la început au fost compuse cu subiect dublu. 
Exemplul cel mai la îndemână sunt canoanele lui Iosif 
imnograful, din Octoih — la toate glasurile şi în toate zilele, 
afară de joi — canoane care au la fiecare peasnă două strofe 
de pocăință şi două strofe martirice (miercuri şi vineri), două 
sau trei „la toți sfinţii” şi două martirice sau una a morţilor 
(sâmbăta). In Minee, de altfel, întâlnim câteva canoane care 
încearcă să unească lauda sfântului zilei cu praznicul împărătesc 

care îi este apropiat, în zilele de înainte-prăznuire sau de 
după-prăznuire când cad aceste pomeniri ale sfinţilor. Pentru 
atingerea acestui scop şi acestea folosesc primele tropare ale 
odelor sau troparele Născătoarei de Dumnezeu, ori chiar pe 
ambele. De exemplu, pe 22 decembrie ambele canoane ale Sfintei 
Anastasia, alcătuite de Iosif, ambele cu acrostih, au primele 
tropare ale pesnelor şi troparele Născătoarei de Dumnezeu 
închinate praznicului Crăciunului care se apropie. Alte două 
canoane anonime şi fără acrostih, al Cuviosului Teoctist (4 
ianuarie) şi al Cuvioasei Sinclitichia (5 ianuarie), pun alături 
şi tropare ale înainte-prăznuirii Bobotezei, primul canon în 
primele două tropare de la peasna I-a şi a III-a, iar al doilea 
la troparele Născătoarei de Dumnezeu de la aproape toate 
pesnele (afară de I-a şi a IV-a). 

Un exemplu grăitor de canon compus, care uneşte 
exemplele de mai sus cu canonul la care se referă întrebarea 
şi care ne ajută la răspuns, este canonul Sfinţilor prunci din 
Betleem (29 decembrie). El este alcătuit, după cum se vede din 
acrostihul troparelor Născătoarei de Dumnezeu, de imnograful 
Georgios şi uneşte trei teme: după-prăznuirea Crăciunului 
(primul tropar al fiecărei pesne şi troparul Născătoarei de 
Dumnezeu), lauda Sfinţilor prunci (al doilea şi al treilea tropar 
al fiecărei pesne — numai al doilea la peasna a V-a şi a Vl-a) şi 
pomenirea cuviosului Marcel Achimitul (ultimul tropar al 
fiecărei pesne). Canonul are acrostihul („Neoyva Xpioro5 Oupara 
oTepw Aovoe” — „Jertfele lui Hristos de curând născute le 
încununez cu cuvinte”), în care se încadrează toate troparele 
de mai sus. Este aproape sigur faptul că imnograful Georgios 
al acestui canon este aceeaşi persoană cu Georgios, alcătuitorul 
canoanelor Cuviosului Gherasim, la care se referă întrebarea, şi 
al mucenicului Sabin. La fel cum aici el a unit praznicul 
Crăciunului cu pomenirea Sfinţilor prunci, folosind primele 
tropare ale pesnelor şi troparele Născătoarei de Dumnezeu, 
tot aşa şi acolo a unit temele perioadei Postului Mare (postul, 
abstinenţa, războiul împotriva patimilor, curățirea, aşteptarea 
patimilor şi învierii lui Hristos), perioadă în care cad totdeauna 
zilele de 4 şi 16 martie, cu pomenirea Sfinţilor care sunt 

cinstiţi în aceste zile. Este evident că aceste tropare aparţin 
canonului iniţial, după cum o arată exemplul asemănător al 
canonului Sfinţilor prunci. Indoiala adusă de lipsa acrostihului 
de la aceste două canoane este risipită de existenţa acrostihului 
la canonul pruncilor. Imnograful Georgios operează la toate 
trei cu acelaşi sistem. 


475 


La slujbele Ceasurilor, aşa cum se săvârşesc în 
Postul Mare, se observă o neregulă la troparele 
care se spun în locul condacului (după „Sfinte 
Dumnezeule” şi celelalte şi înainte de „Doamne 
miluieşte” de 40 de ori). Cum se explică aceasta 
şi cum este corect? 


Această întrebare este un rezumat al unei scrisori mai 
extinse, care dă dovadă de simţ de observaţie şi duh critic. 
Ne pare sincer rău că, din cauza lungimii ei, nu este cu putință 
să o publicăm în întregime. 

Intr-adevăr, forma actuală a slujbei Ceasurilor în 
acest punct, aşa cum este formulată în Ceasloavele noastre, 
nu este întru totul firească. Observațiile făcute de către cel 
ce întreabă sunt foarte corecte: în timp ce Ceasul întâi are 
numai un singur tropar (al Născătoarei de Dumnezeu), Ceasurile 
trei, şase şi nouă au câte trei. Acest tropar al Născătoarei de 
Dumnezeu de la Ceasul întâi („Pe cea cu mult mai cinstită...) 
este înlocuit miercurea şi vinerea cu troparul Crucii-Născătoarei 
de Dumnezeu („Degrab să ne ajuţi...”), potrivit Ceaslovului, 
nu însă şi potrivit Triodului (Tipicul din Lunea Curată”). 
Troparul Născătoarei de Dumnezeu de la Ceasul al III-lea 
(„Nădejdea şi apărarea...”, chiar dacă nu este al Crucii- 


27 Prima luni din săptămâna întâia a postului este numită Lunea curată. 

Născătoarei de Dumnezeu, nu este înlocuit în zilele Crucii cu 
cel al Crucii-Născătoarei de Dumnezeu. Dimpotrivă, troparul 
Crucii-Născătoarei de Dumnezeu de la Ceasul al IX-lea („Pe 
Mielul şi Păstorul...”) nu cedează locul troparului Născătoarei 
de Dumnezeu în zilele de luni, marţi şi joi. În fine, cel al 
Ceasului al VI-lea, deşi ambele tropare sunt ale Crucii, troparul 
„Ceea ce eşti izvorul milei...” este al Născătoarei de Dumnezeu 
şi este înlocuit cu al Crucii-Născătoarei („Preaproslăvită...”) 
numai miercurea şi vinerea. Părerea celui care întreabă este 
că Ceasurile au propriile lor teme, ale Crucii sau nu, şi prin 
urmare este de prisos schimbarea cu troparele Născătoarei 
de Dumnezeu, care nu sunt nici măcar în număr complet 
(pentru toate Ceasurile). 

Am avut şi altă dată ocazia să spunem că edițiile tipărite 
nu reprezintă întotdeauna tradiţia cea mai exactă. Ele au 
fost realizate din ediţiile existente, iar repetatele diortosiri 
fie le-au îmbunătăţit, fie le-au stricat mai mult. Acestea însă 
au creat o tradiţie care, în cele din urmă, bine sau rău, s-a 
impus. Astfel, Tipicele mai noi sau chiar puţin mai vechi, 
chiar şi Tipicele de la Sfântul Munte, s-au adaptat la rânduiala 
pe care o vedem reținută în Ceaslovul tipărit. Aceleaşi tipărituri 
însă, lasă impresia că ceva aici „nu merge bine”, de vreme ce 
chiar în cazul paralel al mijloceasurilor din aceleaşi Ceasloave 
tipărite, sunt prevăzute câte trei tropare la fiecare ceas, în 
acord cu subiectul Ceasului (şi al mijloceaslui) respectiv, 
neinfluenţate de subiectul zilei. 

Din nefericire, evoluţia slujbei Ceasurilor nu s-a studiat 
în mod special, astfel încât să putem să ştim cu exactitate 
calea pe care a urmat-o tradiția noastră liturgică pentru a 
ajunge la forma care există în ediţiile tipărite. Din câte 
manuscrise am putut vedea cu ocazia acestei întrebări se 
pare că toată această anomalie se justifică prin instabilitatea 
pe care o prezintă în acest punct rânduiala noastră liturgică. 
lar aceasta se datorează faptului că rânduiala inițială a slujbelor 
Ceasurilor se termina la „Tatăl nostru...”, adică exact înainte 
de aceste tropare. Restul elementelor de după au intrat 
treptat, fiind diferite în funcţie de loc şi de epocă. 

Astfel, în cel mai vechi Ceaslov păstrat, după rânduiala 
Sfântului Sava (codicele Sinai 863 din secolul al IX-lea), toate 
cele patru slujbe ale Ceasurilor se terminau la „Tatăl nostru...”. 
Primul lucru care a fost adăugat după „Tatăl nostru...” se 
pare că este „Doamne, miluieşte” de patruzeci de ori, de patruzeci 
Şi cinci de ori, de douăzeci de ori sau de cincisprezece ori, şi 
rugăciunea Ceasului respectiv, care era fie cea existentă 
astăzi în Ceasloave — care, de obicei, este atribuită Sfântului 
Vasile cel Mare -, fie o alta. Acest lucru trebuie că s-a întâmplat 
prin secolele XI-XIII, după cum dau mărturie o serie de manuscrise 
ale Ceasloavelor şi Tipicelor din această perioadă: Ceasloave: 
Paris 331, secolul XI, Leimonos 295, secolul XII, Atena 15, 
secolul XII; Tipice: Sinai 1096, secolul XII, Everghetidos cod. 
Atena 788, secolul XII, tipicul mănăstirii Mântuitorului din 
Mesina - codicele Mesina 15, anul 1131 şi tipicul Mănăstirii 
Născătoarei de Dumnezeu din Mili — codicele Vatican 1877, 
anul 1292. Deja din câteva din aceste manuscrise se întrevede 
începutul evoluţiei de după. La Ceasul al VI-lea în codicele 
Atena 15, între prochimenul „Degrab să ne întâmpine...” şi 
„Tatăl nostru...” sunt inserate troparele „Mântuire ai lucrat 
...” şi „Pe tine te mărim...”. La acelaşi Ceas, în codicele Leimonos, 
între „Tatăl nostru” şi „Doamne, miluieşte” sunt inserate iarăşi 
două tropare („Preacuratului Tău chip...” şi „Ceea ce eşti izvorul 
milei...”). Mai evoluată se prezintă rânduiala din Tipicul din 
Messina 15, unde, la Ceasul III, VI şi IX sunt inserate câte două 
tropare, în timp ce rânduiala mai veche se păstrează numai la 
Ceasul I. Este vorba despre o tradiţie italo-elenă, care se prezintă 
împlinită în Ceaslovul mănăstiri din Grota Ferrata; aici şi 
Ceasul I dobândeşte cele două tropare proprii. Intre altele, 
această tradiţie coincide cu Tipicul bisericii Mântuitorului din 
Messina (la Ceasul I: „Preacuratului Tău chip...”, „Ceea ce 
eşti izvorul milei...”; la Ceasul al III-lea: „Impărate ceresc...”, 
„Păzitoarea creştinilor...”; la Ceasul al VI-lea: „Mântuire 

lucrat-ai...” şi „Făcutu-ne-am părtaşi dumnezeieştii...%5; la Ceasul 
al IX-lea: „Văzând tâlharul...” şi „Pe Mielul şi Păstorul...”). 

O evoluţie ulterioară s-a întâmplat din secolul al XIII- 
lea şi după: adăugarea a încă unui tropar, generalizarea 
rugăciunii „Cel ce în toată vremea ...”, care de la Miezonoptică a 
trecut la toate Ceasurile, introducerea mijloceasurilor şi mutarea 
la acestea a rugăciunilor Ceasurilor etc. Cei doi comentatori 
bizantini ai slujbelor Ceasurilor, Sfântul Marcu Eugenicul 
(Explicarea slujbei bisericeşti) şi Sfântul Simeon al Tesalonicului 
(Dialog, cap. 324-327) cunosc rânduiala de astăzi, dar nu 
intră în amănunte. Sfântul Marcu notează simplu că după 
„Tatăl nostru” se spune «îndată un alt tropar care se potriveşte 
timpului respectiv», iar Sfântul Simeon trece peste acest moment. 

În toate situaţiile pe care le-am văzut mai sus, troparele 
Ceasurilor — bineînţeles şi ale Născătoarei de Dumnezeu — 
sunt fixe. Ele se referă la tema Ceasului şi nu sunt influențate 
de tema Crucii, dacă este ziua Crucii. Această schimbare trebuie 
că este relativ nouă, chiar dacă deja se observă în cel mai 
vechi Ceaslov, codicele Sinai 863. Acolo, pe de o parte, nu 
există, după cum am văzut, tropare după „Tatăl nostru”, ci 
sunt adaptate la temele zilelor de luni-marţi, miercuri-vineri 
şi joi troparele — de obicei ale Născătoarei de Dumnezeu — 
care sunt puse înaintea acestuia (adică cele care sunt puse îl 
locul troparelor normale). 

De notat că această formă a slujbei Ceasurilor care 
astăzi este socotită că se potriveşte mai mult Postului Mare 
(cu troparele speciale înainte şi după „Tatăl nostru”) era 
inițial şi, teoretic, mai este şi astăzi, slujba comună a tuturor 
zilelor „fără pomenire” din tot anul. Adică atunci când nu 
există o sărbătoare sau un sfânt prăznuit, şi la Utrenie, în 
loc de „Dumnezeu este Domnul” se cânta „Aliluia”. Deasa 
folosire a acestei forme de slujbă — sfinţii cu zile de prăznuire 
erau puţini pe atunci — explică şi evoluţia ei relativ mare pe 
care am văzut-o în manuscrise. 


28 „Oeiag yeyóvapev...” 

476 


La Dumnezeiasca Impărtăşanie facem apolis după 
rugăciunea „Inaintea uşilor locaşului Tău...”? 


477 


De ce la Dumnezeiasca Liturghie mai facem apolis 
după rugăciunea „Preasfântă Stăpână, Născătoare 
de Dumnezeu, ceea ce eşti lumina...”, de vreme 
ce deja am făcut apolisul liturghiei şi nu am început 
mulțumirea cu „Binecuvântat este Dumnezeul 
nostru...”? 


478 


La chinonic citim slujba împărtăşirii înainte de 
Impărtăşire, iar slujba de mulţumire după aceasta, 
sau citim numai câteva rugăciuni din ea? 


„Slujba Dumnezeieştii Împărtăşiri” şi slujba legată de 
această „Mulţumire după Dumnezeiasca Împărtăşanie”, care 
sunt cuprinse în ceasloave, liturghiere, cărţi de rugăciuni 
sau alte ediţii separate, sunt slujbe târzii. Dacă ar fi să o 
luăm mai cu acrivie, nu se poate numi nici slujbă, deoarece 
nu are trăsăturile caracteristice care constituie acest element 
liturghic numit „slujbă”. In principiu, nu presupune prezenţa 
vreunui preot, nici a unei comunități de credincioşi, nici nu 
urmează vreun plan liturgic anume. 

Să rămânem pe moment la această formă care s-a 
îndătinat în ceasloavele noastre tipărite. Vedem că este alcătuită 
dintr-un canon (pe glasul II, cu acrostih alfabetic, „Pâine a 
vieţii celei de veci...”), trei psalmi, trei tropare, zece rugăciuni, 
încă trei tropare, încă o scurtă rugăciune şi cinci rugăciuni 

de mulțumire după împărtăşire. Din loc în loc mai sunt inserate 
stihuri didactice şi oarece prevederi-îndrumări tipiconale, 
care definesc timpul în care acestea trebuie să fie citite şi 
vădesc o oarecare dependență a lor nu de slujba de obşte din 
biserică, ci de rugăciunea particulară a fiecărui credincios. Astfel 
se hotărăşte ca să se spună canonul „după obişnuita slujbă 
de seară a Pavecerniței”. Prevederea, normal, nu este exactă, 
deoarece canonul este prevăzut să se introducă la Pavecerniță, 
la locul obişnuit al canoanelor, între Simbolul de credință şi 
„Cuvine-se cu adevărat...”. Partea a doua a slujbei, care se 
spune că trebuie rostită „a doua zi, după obişnuita rugăciune 
de dimineaţă”, imită planul slujbelor Ceasurilor: rugăciunile 
începătoare, trei psalmi, trei tropare, rugăciuni. Cei trei 
psalmi (22, 23 şi 115), psalmi de mulțumire potrivit tâlcuirii 
patristice („gătit-ai masă înaintea mea... şi paharul Tău este 
adăpându-mă ca un puternic” 22, 5 — „ridicaţi porţile... şi va 
intra împăratul slavei” 23, 7.9 — „paharul mântuirii voi lua” 
115, 4), au fost adunaţi laolaltă fie datorită conţinutului lor, 
fie că sunt amintiri din folosirea lor drept chinonice. Cele trei 
tropare, ca şi celelalte trei tropare următoare, şi acestea sunt 
adunate de la alte slujbe sau sunt prelucrate în mod potrivit 
pentru a se potrivi cu subiectul împărtăşirii. La rugăciuni lucrul 
grăitor este faptul că sunt atribuite unor oameni bisericeşti 
din diferite epoci (Vasile cel Mare, loan Hrisostom, loan 
Damaschin, Simeon Metafrastul, Simeon Noul Teolog: sec. 
IV-XI). La fel şi rugăciunile de mulţumire (Vasile cel Mare, 
Simeon Metafrastul), bineînţeles cele care nu sunt citate ca 
„anonime” sau ale unor autori „nevădiţi”. Fără de nici o 
îndoială este vorba despre rugăciuni frumoase şi foarte bine 
scrise, care cu alte cuvine, uneori şi cu aceleaşi, spun acelaşi lucru: îl 
pregătesc pe credincios pentru împărtăşire sau mulţumesc 
pentru ea. Este clar că este o antologie de texte euharistice, 
care s-a format cu timpul, având scopul iniţial nu acela de a se 
constitui într-o slujbă, ci ca rugăciunile ei să fie folosite la alegere 
de către credincioşii care urmează să vină la Dumnezeiasca 
Impărtăşanie. Acest lucru se vede şi din alte dovezi. 

Pentru început, nu numai în manuscrise, ci chiar şi în 
tipărituri, se observă o instabilitate şi o diversitate şi în ceea 
ce priveşte numărul şi în ceea ce priveşte ordinea rugăciunilor. 
Ca să avem un exemplu la îndemănă comparăm slujba obişnuită 
din ceasloavele noastre cu o ediție autonomă relativ veche cu 
titlul: «Slujba Dumnezeieştii Impărtăşiri, făcută aşa cum se 
găseşte în vechile ceasloave”. Această rânduială veche s-a 
făcut cu supravegherea Marii Bisericii a lui Hristos; iar acest 
chip restrâns s-a gândit a fi pentru uzul uşor, nu numai al 
sfinţitului cler, ci şi al fiecărui credincios ortodox de oriunde. 
Se editează cu îngrijirea şi cheltuiala lui Stefanos K. Skatharos 
din Atena. Atena, tipografia lui I. Angelopoulos, 1857». Aici, 
rugăciunile pregătitoare de dinainte de Dumnezeiasca Impărtăşanie 
sunt în număr de douăsprezece, iar rugăciunile de mulţumire 
sunt şapte. Cele mai multe se află în ordine diferită faţă de 
Ceaslov, deşi planul şi celelalte elemente ale slujbei sunt 
aceleaşi cu ale cărților din zilele noastre. A patra rugăciune 
este o rugăciune mai lungă care, din titlu, este atribuită lui 
Simeon Metafrastul („Altă rugăciune a aceluiaşi”). A treia 
este rugăciunea „lui Simeon Metafrastul: Doamne, Cel ce 
singur eşti curat şi fără stricăciune...” (ca şi în Ceaslov). 
Începe cu cuvintele „Precum voi sta înaintea înfricoşătorului 
şi nefăţamicului Tău scaun de judecată, Hristoase Dumnezeule...” 
şi se referă la aceleaşi subiecte ca şi celelalte: mărturisirea 
păcătoşeniei, cererea lăsării şi iertării păcatelor pentru 
învrednicirea de împărtăşire cu Preacuratele Taine. Respiră 
multă evlavie, însă şi mărturiseşte cu sinceritate neprefăcută 
mulţimea păcatelor în care se presupune măcar că ar fi căzut 
creştinul şi enumeră pe nume o mulţime de păcate care pot fi 
date în vileag sau nu. În legătură cu această rugăciune, în 
mod special, şi cu rugăciunea de după Evanghelia a opta de 
la Maslu, îmi spunea şi îmi scria cu mulţi ani înainte 
fericitul stareţ al Sfintei Mănăstiri Dionisiou din Sfântul 
Munte, părintele Gavriil, cu duh critic şi cu echilibrul care îl 
caracteriza, că ar trebui să fie scoase din această culegere de 
rugăciuni de la Dumnezeiasca Impărtăşire pentru inadmisibilele 
formulări de păcate trupeşti foarte ruşinoase, închipuite sau 

reale. Cei ce au îngrijit noile ediţii s-au îngrijit deja să o 
scoată afară. Acestea între paranteze. 

De asemenea, este foarte grăitor faptul că în ediția din 1857, 
după rugăciunea a cincea de mulţumire după Dumnezeieasca 
Împărtăşire, există cuvântul „sfârşit”, iar după, ca într-o 
anexă, sunt adăgate două rugăciuni asemănătoare. Prima 
dintre ele, intitulată „Rugăciune după Sfânta Împărtăşanie”, 
este formulată într-o limbă religioasă populară din perioada 
turcocraţiei: „O, Preasfântul meu Mântuitor, gândesc înlăuntrul 
meu ce cuvinte să găsesc ca să te laud şi ce dar să îţi fac ca 
să Îţi mulţumesc aşa cum trebuie. Dar nu găsesc nimic care 
să fie vrednic...”. Şi alte rugăciuni de dinainte sau după 
Împărtăşire au fost scrise de alţi scriitori cunoscuţi sau 
necunoscuţi după nume şi se află în manuscrise sau sunt 
editate în cărţi de rugăciuni sau culegeri de rugăciuni. Ca 
exemplu amintesc rugăciunea de dinainte de Dumnezeiasca 
Împărtăşire a Sfântului Simeon, arhiepiscopul Tesalonicului, 
şi rugăciunea de cerere „către Stăpâna Născătoarea de 
Dumnezeu... la vremea când cineva vrea să se împărtășească” a 
unui autor anonim, care este publicată în „Cartea de 
rugăciuni” a lui Simonof. Ă 

A devenit deja clar că „slujba” Impărtăşirii nu este o 
slujbă adevărată, ci o rugăciune particulară. Acest lucru se 
adevereşte atât din puţinele ei prevederi tipiconale, cât şi din 
faptul că nu se vorbeşte nicăieri despre participarea preotului 
sau diaconului („Binecuvântat este Dumnezeul nostru...”, 
apolis, ectenii etc.), şi mai ales din modul de formulare al 
troparelor şi rugăciunilor. Toate troparele şi rugăciunile sunt 
curat individuale, scrise la singular, presupunând un singur 
credincios care se roagă în particular, pregătindu-se şi în 
felul acesta pentru apropierea de Preacuratele Taine sau 
multumind după pentru participarea la cina Domnului. Este 
clar că aşa a început şi aşa merge şi astăzi această „slujbă”. 
Faptul că se citeşte, în mod excepţional, în comun, în familii 
sau la biserică pentru Dumnezeiasca Impărtăşanie, sau în 
comun de către preoţii care urmează să slujească împreună, 
sau în timpul sinaxei, în principal la privegherile de toată 

noaptea, aceasta nu i-a schimbat caracterul personal. Ea a 
rămas şi rămâne la marginea vieţii liturgice şi exact din acest 
motiv nici nu are acele elemente care compun, caracterizează 
şi încadrează adevăratele slujbe, în principal începutul cu 
„Binecuvântat este Dumnezeul nostru...” şi sfârşitul cu apolis. 
Până aici lucrurile sunt clare şi corecte: credinciosul, 
cleric sau laic, înainte de a veni la Dumnezeiasca Împărtăşanie, 
se pregăteşte în diferite feluri. Unul dintre acestea este 
rugăciunea. Tradiţia noastră bisericească a prelucrat un astfel 
de tip de rugăciune prin adunarea de imne şi rugăciuni 
pregătitoare pentru Dumnezeiasca Împărtăşanie şi de 
mulțumire după aceasta. Şi exact până la impunerea tipăriturilor 
şi oarecum după aceasta, relativa fluiditate a culegerii arată 
că nu este singurul mod de rugăciune, de pregătire sau de 
mulţumire acesta care în cele din urmă s-a impus şi care este 
cuprins în ceasloavele noastre. Lucrurile se complică însă — 
aş putea afirma chiar că se amestecă în mod nepotrivit şi 
fără discernământ — atunci când aceste rugăciuni şi tropare 
individuale se împletesc cu textul oficial care reprezintă 
rânduiala Bisericii la adunările ei publice, în rugăciunea obştească 
şi în cult, adică la Dumnezeiasca Liturghie. Dumnezeiasca 
Liturghie, după rânduiala care a existat dintotdeauna, în toate 
formele în care se află formulată şi cu care se săvârşeşte în 
întreaga lume creştină, cuprinde în textul ei pregătirea 
necesară pentru Dumnezeiasca Impărtăşanie şi mulţumirea 
potrivită după aceasta a Bisericii întregi, cler şi popor. 
Pregătirea se face aproape în toate tipurile liturgice în mod 
stereotip, printr-o rugăciune care introduce rugăciunea domnească, 
şi aceasta cu sens euharistic („Tatăl nostru... pâinea noastră 
cea de toate zilele dă-ne-o nouă astăzi”) şi o rugăciune de 
plecare a capetelor, adică de binecuvântare a celor care urmează 
să se împărtăşească. Urmează o chemare la împărtăşire 
(„Sfintele sfinţilor” — mai târziu şi „Cu frică de Dumnezeu...”), 
împărtăşirea clerului şi a poporului este acoperită de obicei de 
cântare care îndeamnă la Dumnezeiasca Impărtăşanie (chinonicul) 
şi urmează apoi rugăciunea de mulțumire după Dumnezeiasca 
Impărtăşanie („după ce toţi s-au împărtăşit”). Rugăciunile 

sunt compuse, ca de altfel şi întreaga Dumnezeiască Liturghie, 
la plural, adică se referă la întreaga comunitate creştină, sunt 
serioase, scurte, laconice chiar, într-un cuvânt, „potrivite tainei”, 
şi sunt introduse prin atât de nimeritele îndemnuri diaconeşti. 

Acestea sunt valabile pentru tipul liturgic bizantin care 
se ţine astăzi în întreaga Biserică Ortodoxă (Dumnezeieştile 
Laturghii ale Sfântului Vasile cel Mare, Sfântului loan Hrisostom 
şi a Danurilor mai înainte sfințite). Spre exemplu, la Dumnezeiasca 
Liturghie a Sfântului Vasile cel Mare pregătirea se face prin 
rugăciunile „Dumnezeul nostru, Dumnezeule care mântuieşti, Tu 
ne învaţă ...” şi rugăciunea plecării capetelor „Stăpâne Doamne, 
Părintele îndurărilor şi Dumnezeule a toată mângâierea...”, 
iar mulţumirea constă în rugăciunea „Mulţumim Tie, Doamne 
Dumnezeul nostru, pentru împărtăşirea...”. Acestea sunt 
introduse, după cum este cunoscut, de cuvintele diaconului 
„Pentru Cinstitele Daruri ce s-au adus şi s-au sfinţit... ca să 
ne trimită nouă dumnezeiscul har şi darul Sfântului Duh” 
(se subințelege pentru Dumnezeiasca Împărtăşanie) şi „Drepţi, 
primind... cu vrednicie să mulţumim Domnului”. Indată 
după înălţarea, frângerea Sfântului Agneţ, unirea cu 
Cinstitul Sânge şi turnarea căldurii, după rânduiala veche şi 
vechile manuscrise consacrate, preotul începe, fără nici o altă 
intercalare sau întârziere, să se împărtăşească el şi diaconul şi 
apoi poporul, iar după împărtăşirea şi mutarea rămăşiţelor 
şi a vaselor la skevofilax (mai târziu la proscomidiar) 
continuă cu rugăciunea de mulțumire şi cu apolisul obişnuit 
în fiecare perioadă a anului, fără nimic altceva. 

Deja însă de pe la sfârşitul perioadei bizantine în 
„Diataxele” Dumnezeiştii Liturghii şi în manuscrisele liturgice 
ale acelei epoci se prevede că preotul, ţinând în mână 
părticica din Sfântul Trup cu care urmează să se împărtăşească, 
zice „în sinea lui” troparul „Cinei Tale celei de taină...”. 
Numai acesta, şi apoi se împărtăşeşte. Iarăşi, după Dumnezeiasca 
Liturghie şi consumarea Sfintelor, preotul şi diaconul zic în 
particular fiecare „Acum slobozeşte...”, rugăciunile începătoare, 
tropare, „Doamne, miluieşte” de trei ori sau de douăsprezece 
ori şi fac un nou apolis (Rânduiala Dumnezeieştii Liturghii, 

sec. XII-XIII. Vezi şi P. Trembelas, Cele trei Liturghii după 
codicii din Atena, Atena 1935, p. 13-14). În Diataxa patriarhului 
Filotei Kokkinos (sec. XIV) şi în manuscrisele contemporane 
acesteia observăm că aceste rugăciuni particulare pregătitoare 
se înmulţesc, fără însă să se piardă încă măsura. Se adaugă 
scurta rugăciune „Cred, Doamne, şi mărturisesc...” şi încă şi 
mai scurta „Nu spre judecată sau spre osândă să-mi fie...” (P. 
Trembelas, op. cit.). In manuscrisele mai noi din perioada 
turcocraţiei şi în cărţile tipărite această tendinţă de intercalare 
de adaosuri nepotrivite de rugăciuni şi tropare înainte şi 
după Dumnezeiasca Impărtăşanie dobândeşte dimensiuni 
tulburătoare pentru cursul lin al Dumnezeieştii Liturghii. 
Înainte de Dumnezeiasca Împărtăşanie se adaugă treptat o 
multitudine de tropare, cu legătură sau fără față de 
momentul respectiv (de ex. „Păcătuit-am ie, Mântuitorule...”, 
„Strig ie, Hristoase Mântuitorule...”, „Fărădelegile mele să 
le treci cu vederea, Doamne...”, „Spre impărtăşirea sfinţeniilor 
Tale...”, „Întru strălucirile sfinţilor Tăi...”, „Îndulcitu-m-ai cu 
dorul Tău, Hristoase...”, „Ca fiul cel desfrânat...”, „Ca cel căzut 
între tâlhari...”, „Fiecare unde se mântuieşte ...”, „Impărate 
ceresc...”, „Doamne, Cel ce pe Preasfântul Tău Duh...” etc.), 
stihuri protreptice şi rugăciuni, cele mai multe provenite din 
rugăciunile particulare ale slujbei Dumnezeieştii Impărtăşanii, 
după cum am văzut. După Dumnezeiasca Împărtăşanie sunt 
inserate iarăşi tropare noi, de obicei peasna a 9-a din 
canonul Paştelui, stihuri şi rugăciuni de la mulțumirea de 
după împărtăşanie sau din culegeri similare. In cazuri extreme 
întâlnim rostirea întregii — sau aproape întregii — slujbe a 
Dumnezeieştii Impărtăşanii şi, cel mai obişnuit, a mulţumirii de 
după aceasta, înainte de „Acum slobozeşte...” şi de celelalte, 
pe care le-am văzut că apar deja din secolele XII-XIII. 

Şi, casă încheiem acest recurs lung pe care l-am făcut tocmai 
pentru a ieşi singure la iveală concluziile: „Slujba Dumnezeieştii 
Împărtăşiri” şi „Mulţumirea de după Dumnezeiasca Împărtăşanie” 
sunt colecţii de imne şi rugăciuni pregătitoare pentru 
Dumnezeiasca Impărtăşanie şi de mulțumire după aceasta, 
de uz particular, foarte folositoare şi care contribuie foarte mult, 

pe cât e omeneşte cu putinţă, la pregătirea pentru apropierea de 
Preacuratele Taine şi pentru mulțumirea potrivită după 
aceasta. Acest caracter particular al ei explică şi forma ei 
ciudată, la care se referă şi primele două întrebări. Ea nu 
începe şi nu se termină la fel cu slujbele obişnuite. 

Locul ei este în afara Dumnezeieştii Liturghii, în momentele 
de rugăciune particulară a credincioşilor. Dumnezeiasca 
Liturghie are propria sa colecție de rugăciuni pregătitoare şi 
de mulțumire pentru Dumnezeiasca Impărtăşanie, care se referă 
la întreaga comunitate care se împărtăşeşte de Preacuratele 
Taine. Prin urmare, din raţiuni de evlavie, această slujbă sau 
părţi din ea au fost inserate în momentul chinonicului sau 
după acesta, lungind fără rost Dumnezeiasca Liturghie şi 
nefiind în concordanţă cu practica veche, serioasă şi corectă, 
slăbind şi destrămând puternica structură concisă a Dumnezeieştii 
Liturghii, schimbând-o într-o practică de evlavie particulară. 
Dumnezeiasca Liturghie nu este stricată numai de lipsa 
noastră de evlavie, ci, poate cu mult mai mult, de „evlavia” 
noastră exagerată şi care nu se supune tradiţiei venerabile. 


479 


Este îngăduit ca un preot care nu va sluji să facă 
proscomidia numai cu epitrahilul? 


Răspunsul este clar negativ pentru amândouă părțile 
pe care le conţine. Proscomidia nu o poate face un alt preot, 
ci numai cel care va sluji, şi nici nu poate fi făcută numai cu 
epitrahilul, fie că acesta va fi preotul liturghisitor, fie, şi mai 
rău, un altul. Aceasta este o neregulă care nu poate fi scuzată de 
intenţia bună sau de aşa-zisa dispoziţie mărinimoasă de a-l 
ajuta şi uşura de o sarcină în plus pe preotul slujitor. 

Preotul care va sluji Dumnezeiasca Liturghie este 
dator ca după ce „ia timp” şi se îmbracă cu toate veșmintele 
sale de preot să săvârşească Proscomidia. Aceasta este nu 

numai pregătirea „tehnică” — ca să zicem aşa — a darurilor 
pentru săvârşirea Dumnezeieştii Liturghii, ca mai de demult, ci 
şi un fel de ierurgie de „anticipare” şi preînchipuire a 
Dumnezeieştii Liturghii, prin care se aduc şi se oferă lui 
Dumnezeu materiile (sau speciile, în limbaj tehnic) euharistice, 
după cum s-a prelucrat în rânduiala relativ mai nouă, dar 
dominantă de secole. Aceasta devine clar şi din cele care se 
spun şi se fac în timpul Proscomidiei, din cinstea care este 
arătată darurilor (tămâiere — sărutare) şi, în special, din 
rugăciunea punerii-înainte, prin care preotul roagă pe 
Dumnezeu să binecuvinteze „această punere-înainte” şi să o 
primească în jertfelnicul Său cel mai presus de ceruri. De 
altfel, prevederile tipiconale care există în codici şi în cărțile 
tipărite şi Rânduiala Dumnezeieştii Liturghii a patriarhului 
Filotei Kokkinos sunt foarte clare: proscomidia o face preotul 
lturghisitor şi nimeni altcineva. 

De asemenea şi comentariile Sfinţilor Părinţi la 
Dumnezeiasca Liturghie sunt de două ori interesante pentru 
tema noastră, nu numai deoarece adeveresc lucrurile scrise 
clar în prevederile tipiconale, ci şi pentru că accentuează sfințenia 
actului proscomidiei, unitatea ei cu Dumnezeiasca Liturghie 
şi importanța ei teologică. Pentru exemplificare amintim ce scrie 
Sfântul Nicolae Cabasila în Tâlcuirea Dumnezeieştii Liturghii. 
Acesta, luând ca motivaţie cuvintele preotului „Întru pomenirea 
Domnului şi Dumnezeului ...”, care se spun înaintea împungerii 
amnosului, şi legându-le de cuvântul Domnului „Aceasta să 
faceţi întru pomenirea Mea” (Le. 22, 19; I Cor. 11, 24-25), 
încadrează Proscomidia în întreaga Liturghie, care se face 
„intru pomenirea” Domnului şi accentuează unitatea dintre 
Proscomidie şi Liturghie, socotind-o pe prima un „început” al 
celei de-a doua («Şi rosteşte aceste cuvinte nu numai pentru 
pâinea aceea (de la proscomidie), ci pentru toată slujba 
(Liturghiei), începând slujba sfântă ca şi cum ar fi la sfârşitul 
ei», cap. 7). Şi în altă parte, comentând înţelesul aducerii 
meridelor, repetă faptul că cele «dintru început, prin care s-a 
însemnat moartea Domnului ... fiind spuse o singură dată, se 
socotesc a fi spuse pentru întreaga slujbă (Proscomidie şi 

Liturghie). Căci întreaga aducere a darurilor se face întru 
pomenirea Domnului şi în tot cursul ei se vesteşte moartea 
Lui» (cap. 10). Iar Proscomidia, în mod special, o socoteşte o 
imitare a gesturilor Domnului, Care, în timpul Cinei celei de 
Taină, «luând în mâini pâinea şi vinul, le-a arătat mai întâi 
lui Dumnezeu-Tatăl, închinându-l-le ca daruri». Acest lucru 
îl face şi Biserica prin Proscomidie, îşi oferă darurile ei lui 
Dumnezeu. Prin această slujbă pâinea şi vinul «devin şi sunt 
numite „cinstite daruri” închinate lui Dumnezeu» (cap. 2). 

Sfântul Simeon al Tesalonicului numeşte Proscomidia 
«început al lucrării sfinte» (Dialog, cap. 83), iar darurile 
«dumnezeieşti» şi «cinstite», «jertfă lui Dumnezeu» şi 
«antitipuri» ale Trupului şi Sângelui lui Hristos şi, prin 
aceasta, vrednice de cinste şi închinare «ca unele ce sunt 
sfințite prin oferirea lor, ca unele ce sunt afierosite prin 
preadumnezeieştile rugăciuni, ca unele ce sunt antitipuri ale 
Trupului şi Sângelui lui Hristos». lar aceasta deoarece «la 
proscomidie s-au pus înaintea lui Dumnezeu şi preotul acolo 
a adus rugăciune şi a zis să le primească în Jertfelnicul cel 
de sus» (Erminia, 78). 

Unii preoţi care obişnuiesc să facă ceea ce se 
aminteşte în întrebare sau care măcar acceptă intervenţia 
altor preoţi sau diaconi când aceia nu vor sluji împreună cu 
ei, invocă şi anumite raţiuni istorico-tradiționale. Anume că 
iniţial diaconii săvârşeau Proscomidia şi că la Liturghia 
arhierească arhiereul-liturghisitor intervine numai la sfârşitul 
Proscomidiei, adică de la binecuvântarea unirii materiilor în 
potir. Ambele argumente sunt adevărate din punct de vedere 
istoric şi ceremonial. Însă diaconii care săvârşeau proscomidia, 
în afara faptului că erau împreună-slujitori şi nu aflaţi din 
întâmplare prin altar, au încetat de veacuri să mai aibă 
acest privilegiu. Sfântul Simeon al Tesalonicului observă 
grăitor: «(diaconii) nu au harul de a aduce jertfă lui Dumnezeu 
(de a face proscomidia), fiind slugi şi având numai vrednicia 
slujirii» (Dialog, cap. 96). Este mărturisit faptul că până la 
sfârşitul perioadei bizantine, la Tesalonic şi în Sfântul 
Munte, după cum ne încredinţează şi Diataxa lui Filothei, 

diaconii pomeneau numele şi scoteau părticele la Proscomidie. 
Insă tot Sfântul Simeon o socoteşte «nici având bună- 
rânduială, nici fiind potrivită» şi o interzice (Dialog, cap. 96), 
evident ca nefiind în concordanţă cu rânduiala Marii Biserici, pe 
care, ca un constantinopolitan, o cunoştea bine. Pe de altă 
parte, la Liturghia arhierească se păstrează o rânduială foarte 
veche, însă Proscomidia o face până la momentul amintit 
mai sus unul dintre preoţii co-slujitori, nu unul dintre preoţii 
care nu slujesc. Acesta nu a luat timp — deoarece numai 
arhiereul „ia timp” 2%, care este slujitorul prin excelenţă —, ci 
a luat binecuvântare şi s-a îmbrăcat cu toate veşmintele sale 
preoţeşti după rânduială. 

Despre importanţa Proscomidiei şi despre nevoia de 
păzire a rânduielii exacte în timpul săvârşirii ei am scris şi 
mai demult cu ocazia altor două întrebări înrudite. Una din 
ele (cea cu nr. 297) se referea la folosirea unui cuţit în loc de 
copie, iar cealaltă (cea cu nr. 317) se întreba dacă un preot 
poate săvârşi Proscomidia înainte de a lua timp şi de a se 
îmbrăca cu toate sfintele veşminte. Rânduiala corectă este 
încălcată de intenţii fără îndoială bune. Pentru justificarea 
acestora sunt invocate dificultăţi tehnice sau se caută o 
oarecare acoperire istorică pseudo-tradițională. Sfântul Simeon 
ar fi spus despre toate aceste iniţiative superficiale ale noastre: 
«nu sunt cu bună-rânduială, nici potrivite. Şi trebuie să fim 
cu luare aminte la aceasta...» (Dialog, cap. 96). 


2 Aşa cum am explicat şi în volumul al II-lea al acestor dialoguri, expresia se 
referă la momentul de pregătire pentru Sfânta Liturghie al preotului, 
moment în care preotul trebuie să facă metanie la tronul arhieresc, să se 
închine la icoane şi să ceară iertare de la cei din strane şi de la popor. Am păstrat 
literal numirea veche a acestei slujbe, punând-o peste tot între ghilimele, 
pentru că pe parcursul răspunsului se va înţelege de ce a fost numită aşa. 

La Dumnezeiasca Liturghie a Sfântului Vasile 
cel Mare, în timpul sfințirii Cinstitelor Daruri, 
există diferenţe în textele noastre liturgice în ceea 
ce priveşte întreita binecuvântare. În unele se dă 
la „care s-a vărsat”, în altele la „prefăcându-le”. 
Care este momentul corect? 


481 


În ediţiile Ieratikonului de la Apostoliki Diakonia 
există o neconcordanţă în legătură cu cuvintele 
„Prefăcându-le...” de la Dumnezeiasca Liturghie 
a Sfântului Vasile cel Mare. Unele le au, altele 
nu. Trebuie să se zică sau nu? 


Nu ar fi neapărat necesar să revenim asupra acestui 
subiect deoarece răspunsul cu numărul 330 în legătură cu 
întrebările de mai sus a pus la îndemână, cred, cele mai 
multe elemente pe baza cărora se demonstrează că fraza 
„Prefăcându-le cu Duhul Tău Cel Sfânt” de la Dumnezeiasca 
Liturghie a Sfântului Vasile cel Mare este străină de textul 
inițial, adăugată şi de neacceptat. Revenim însă cu ocazia 
celor două întrebări de mai sus care au fost provocate de 
recenta (1987) reeditare de către editura Apostoliki Diakonia 
a leratikonului din 1977, unde exista controversata frază. 
Vom încerca să nu repetăm cele scrise atunci, rezumându-le 
şi adăugând noi elemente, de vreme ce cele scrise acolo nu au 
fost socotite îndeajuns de convingătoare. Totuşi îi rugăm pe 
cei interesaţi să citească şi acel răspuns. 

În edițiile Dumnezeieştii Liturghii a Sfântului Vasile cel 
Mare, care sunt cuprinse în Marile Evhologii sau în leratikoanele 
edițiilor din Constantinopol 1858 şi 1875, Veneţia 1862 şi 
Atena (Saliberou) 1927 nu există „Prefăcându-le...”. În acest 

punct este aşezată o notă care este aceeaşi, cuvânt cu cuvânt, în 
toate cele patru aceste ediţii: « „Prefăcându-le cu Duhul Tău 
cel Sfânt” fiind copiată de la Dumnezeiasca Liturghie a 
dumnezeiescului Hrisostom, este socotită în ceea ce priveşte 
sintaxa că nu are nici un loc aici în cea a Marelui Vasile, ci 
este un adaos făcut cu îndrăzneală de cineva, după cum şi 
Nicodim a notat în Pidalionul lui (Canonul 19 al Sinodului 
din Laodiceea)». Această notă trebuie mai degrabă că a alcătuit-o 
patriarhul ecumenic Constantie I, de vreme ce apare pentru 
întâia oară, cel puţin din câte cunosc eu, în ediţia amintită din 
1858, îl al cărei titlu şi în partea inferioară a paginii interioare, 
precum şi în prolog („vestire”) se scrie că a fost supravegheată 
„cu exactitate” şi îmbogăţită „cu note de trebuinţă de către 
preasfinţitul şi preacinstitul patriarh al Constantinopolului 
Constantie I, cel din Sinai”. Patriarhul se referă la Sfântul 
Nicodim Aghioritul care condamnă cu cuvinte aspre acest 
adaos şi lansează o ipoteză nimerită în legătură cu proveniența 
lui: «pentru că acesta este un adaos al unuia neînvăţat şi 
îndrăzneţ, unul care se împotrivea, după cum se pare, latinilor; 
că a luat cuvintele acestea de la Liturghia lui Hrisostom şi 
le-a pus în Liturghia lui Vasile... dar nici în ceea ce priveşte 
sintaxa astfel de cuvinte nu-şi află loc acolo». Şi Sfântul Nicodim 
şi patriarhul Constantie (dacă în cele din urmă acesta este 
alcătuitorul notei) au perfectă dreptate din următoarele motive: 
a. Cuvintele „Prefăcându-le...” nu apar la Liturghia 
Sfântului Vasile cel Mare în nici unul din manuscrisele vechi 
şi veritabile, de la cel mai vechi Evhologhion (Barberini 336) 
din secolul al VIII-lea până în secolul al XV-lea. Profesorul 
Panaiotis Trembelas, care a folosit în ediţia critică a celor 
trei Liturghii (1935) mai mult de 85 de codici, în principal 
din Biblioteca Naţională a Greciei şi din Muzeul Bizantin din 
Atena, a întâlnit acest adaos în 26 de manuscrise, cel mai 
vechi dintre ele fiind Atena 661 din secolul al XV-lea, şi în 
acesta (ca şi în manuscrisul Muzeului Bizantin 14 din secolul 
al XVI-lea) fiind adăugat de o altă mână pe margine. Toate 
celelalte manuscrise sunt târzii: patru din secolul al XVI-lea, 
unsprezece din secolul al XVII-lea şi nouă din secolul al 

XVIII-lea. Restul de aproape şaizeci de manuscrise, care sunt 
mai vechi şi mai valoroase, nu o au. In multe dintre manuscrisele 
care conţin adaosul este vizibilă neregula tipiconală pe care o 
provoacă, care vădeşte exact inserarea ulterioară în text: în 
timp ce cele mai multe prevăd în timpul acesteia întreita 
binecuvântare a Cinstitelor Daruri („care se varsă pentru 
viața lumii” o pun în legătură cu „iar paharul... Hristos”), 
altele o introduc ca o a patra binecuvântare, în timp ce două 
(Atena 766 din secolul al XVI-lea şi mss. Muzeului Bizantin 
86 din sec. al XVII-lea) scot întreg textul epiclezei Sfântului 
Vasile cel Mare („pâinea aceasta... iar potirul acesta ... viaţa 
lumii”) şi îl înlocuiesc cu textul paralel de la Liturghia 
Sfântului loan Hrisostom („şi fă ... cel Sfânt”). 

b. Cuvintele „Prefăcându-le...” nu există în Liturghia 
Sfântului Vasile cel Mare în cele mai multe ediţii ale Marilor 
Evhologhioane şi leratikoane: Veneţia 1832, 1862, 1881; 
Constantinopol 1820 („Arhieraticon”), 1858, 1875, 1895; Atena 
1865, 1892, 1923, 1927, 1948 („lerotelestikon” al lui Hrisostom 
de Filippe şi Neapolis), fără an (al lui S. Gioulis); Roma 1950 
(„leratikon”); Apostoliki Diakonia 1951, 1962, 1971. Există 
însă în alte ediţii cu variante asemănătoare cu cele pe care 
le-am întâlnit în manuscrise, cum ar fi: Veneţia 1760, 1795, 
1848; Roma 1873 („Evhologhion Mega”); Apostoliki Diakonia 
1971 („Arhieratikon”), 1977 şi 1987. In ediţia monumetală a 
lui J. Goar există ambele tipuri, cu „Prefăcându-le...” (p. 144) 
şi fără (p. 151 şi 155 — codicele Pyromalle). Intenţia noastră 
nu a fost să vedem toate ediţiile, lucru imposibil de altfel, 
precum şi lipsit de rost, câtă vreme cele mai multe le reiau 
pe cele de dinainte. Le-am cercetat numai pe cele pe care le- 
am avut la îndemână. 

c. Faptul că „Prefăcându-le...” nu aparţine textului 
iniţial al Liturghiei Sfântului Vasile cel Mare se vede chiar 
din textul acestei liturghii. Epicleza are următoarea formă: 
„Lie ne rugăm şi de la Tine cerem, Sfinte al Sfinţilor, ...să 
vină Duhul Tău cel Sfânt peste noi şi peste Darurile acestea 
ce sunt puse înainte şi să le binecuvinteze şi să le sfințească 
şi să le arate: [pe de o parte] pâinea aceasta... iar [pe de alta] 


’ 

potirul acesta... care s-a vărsat pentru viaţa lumii”. Înţelesul 
este complet. „Care s-a vărsat” este un participiu, lămurire 
care se referă la Sângele Domnului vărsat pe cruce o singură 
dată. El aparţine, aşadar, celei de-a doua părți a epiclezei, 
binecuvântarea potirului. Darurile sunt deja sfințite. Imediat 
după aceea sunt enumerate, ca la toate liturghiile, rezultatele 
participării credincioşilor la Sfintele Taine: „lar pe noi, care 
ne împărtăşim dintr-o singură pâine şi dintr-un singur potir, 
să ne uneşti unul cu altul...”. 

Textul paralel al Liturghiei lui Hrisostom are o altă 
structură: „Te chemăm, Te rugăm şi cu umilinţă la Tine 
cădem: Trimite Duhul Tău cel Sfânt peste noi şi peste aceste 
Daruri, ce sunt puse înainte. Şi fă adică pâinea aceasta... iar 
ce este în potirul acesta..., prefăcându-le cu Duhul Tău cel 
Sfânt”. Şi aici înţelesul este complet. Aici „prefăcându-le” 
este un participiu aorist doi, care se leagă direct din punct de 
vedere al sensului cu „trimite” şi defineşte premisa sfințirii 
darurilor, care se întâmplă prin lucrarea Sfântului Duh: „cu 
Duhul Tău cel Sfânt” — dativ care arată modul, un dativ 
instrumental. În cele două fraze anterioare, care depind de 
verbul „fă”, cererea se specializează la cele două materii 
euharitice, care, prin lucrarea Sfântului Duh, vor deveni pâinea 
Trupul lui Hristos şi conţinutul potirului Sângele lui Hristos. Şi 
aici, îndată după cuvintele sfinţitoare, sunt amintite roadele 
participării credincioşilor la Taină: „Ca să fie celor ce se 
împărtăşesc spre trezirea sufletului...”. 

In acel răspuns (cu nr. 330) adăugăm comentariile 
Sfântului Nicolae Cabasila şi ne referim la elementele paralele 
ale altor Liturghii vechi pe care nu mai este nevoie să le reluăm. 

d. Adaosul „Prefăcându-le...” de la Liturghia Sfântului 
Vasile cel Mare provoacă o anomalie sintactică, nejustificată 
în cazul unui text desăvârşit din punct de vedere filologic, 
cum este anaforaua Sfântului Vasile cel Mare. Cuviosul Nicodim 
îl remarcă şi numeşte „neinvăţat” pe cel care l-a făcut, 
deoarece „acest fel de cuvinte nu-şi găsesc nici un loc în ceea 
ce priveşte sintaxa”. Patriarhul Constantie notează de 
asemenea: „socotit din punct de vedere al sintaxei nu-şi are 

deloc locul aici”. Cuvintele „să vină Duhul Tău cel Sfânt... să 
binecuvinteze ... să sfinţească ... să arate...” sunt exact înțelesul 
care este conţinut rezumativ în „prefăcându-le cu Duhul Tău 
cel Sfânt” de la Liturghia Sfântului loan Hrisostom, care la 
Liturghia Sfântului Vasile cel Mare sunt formulate mai 
deplin şi mai teologic. „Prefăcându-le” de la Liturghia Sfântului 
loan Hrisostom se află într-un context lingvistic cu stil 
armonios, valabil din punct de vedere gramatical şi sintactic. 
Subiectul lui este Dumnezeu Tatăl, către care Biserica îşi 
aduce închinarea cuvântătoare şi fără de sânge şi pe care ÎI 
roagă să trimită Sfântul Său Duh pentru sfinţirea darurilor 
ei, de vreme ce le schimbă (Dumnezeu Tatăl) prin Sfântul 
Duh în Trupul şi Sângele lui Hristos. Dimpotrivă, infinitivele de 
la Liturghia Sfântului Vasile cel Mare („a binecuvânta ... a 
sfinţi... a arăta) au ca subiect pe Duhul Sfânt. Prin 
adăugarea participiului „prefăcând”, textul corect devine 
incorect. In afară de faptul că nu-i adaugă nimic din punct de 
vedere al sensului, de vreme ce înţelesul de prefacere a fost 
deja exprimat perifrastic prin infinitivele respective, după 
cum am văzut, textul mai este şi rezumat şi distrus din 
punct de vedere sintactic. Dacă verbul acesta ar fi existat în 
textul iniţial, cu toate că nu există nici un motiv ca să fi 
existat, el ar fi fost la infinitiv şi ar fi avut subiectul în acuzativ: 
„să vină (în original „a veni”) Duhul Tău cel Sfânt... şi să le 
binecuvinteze (în original „a binecuvânta”) şi să le sfințească 
(în original „a sfinţi”) şi să le arate (în original „a arăta”) (şi 
să le preschimbe — şi a le preschimba)”. Este evident că 
„prefăcându-le” este un „corp străin”. 

Acum, de unde a provenit adaosul „prefăcându-le” la 
Liturghia Sfântului Vasile cel Mare? Probabil că Sfântul 
Nicodim Aghioritul a avut dreptate când şi-a exprimat bănuiala 
că adaosul a fost făcut de cineva „îndrăzneț — atributul de 
„neînvăţat” s-a dovedit adevărat din cele pe care le-am văzut 
până acum — „care se împotrivea latinilor”. Dacă lucrurile 
stau într-adevăr aşa, el ar fi urmărit în felul acesta să facă 
mai clară invocarea Sfântului Duh, bineînţeles în opoziţie cu 
învăţătura teologică a apusenilor despre sfinţirea Cinstitelor 

Daruri prin cuvintele de instituire ale tainei („Luaţi, 
mâncaţi, acesta este Trupul Meu...”, „Beţi dintru acesta... acesta 
este Sângele Meu...”). Bineînţeles că este naiv să credem că a 
şi reuşit în felul acesta. 

Poate că au contribuit şi raţiuni liturgice pe care le-am 
exprimat mai analitic în răspunsul de la întrebarea 330. 
Binecuvântarea Cinstitelor Daruri se făcea iniţial de două 
ori în timpul cuvintelor sfinţitoare, o dată la pâine şi o dată 
la potir. Acest lucru îl presupun toate textele vechilor liturghii, 
chiar şi cele ale liturghiilor cunoscute nouă şi pe care le folosim 
astăzi, care aparţin tipului liturgic bizantin, adică Liturghiile 
Sfântului Vasile cel Mare şi ale Sfântului loan Hrisostom. 

Atunci când mai târziu s-au introdus trei binecuvântări 
după modelul Sfintei Treimi, fapt care este un loc comun în 
toate actele noastre liturgice (uneori potrivit, alteori nepotrivit, 
după cum am văzut la întreita împărtăşire din Sfântul Potir 
„in numele Tatălui şi al Fiului şi al Sfântului Duh”), s-a 
impus şi întreita binecuvântare a Cinstitelor Daruri. Pe de o 
parte pentru primele două binecuvântări (a pâinii şi a potirului) 
existau deja fraze de binecuvântare care le însoțeau de la 
început. Pentru a treia binecuvântare, la Liturghia Sfântului 
loan Hrisostom — care în perioada târzie era cel mai des 
săvârşită — s-a aflat o rezolvare în legarea acestei a treia 
binecuvântări de cuvintele „prefăcându-le...”, în pofida slăbiciunii 
frazei. Dacă fraza aceasta ar fi avut de la început caracter de 
binecuvântare, atunci ar fi fost la imperativ, ca şi „trimite... 
fă...”. Adică nu s-ar fi spus „prefăcând”, ci „prefă”. La 
Dumnezeiasca Liturghie a Sfântului Vasile cel Mare însă, 
existau şi mai multe dificultăţi. În cele din urmă s-a impus 
soluţia de a se rupe din contextul său „care s-a vărsat...” şi 
acesta să poarte greutatea celei de-a treia binecuvântări. 
Participiul „care s-a vărsat” aparţine însă frazei anterioare 
(„iar paharul ... sângele...”) şi se referă numai la acesta, nu la 
ambele materii, după cum s-a întâmplat cel puţin cu 
„prefăcându-le...” de la Liturghia lui Hrisostom. În orice caz, 
însă, acest model s-a impus, chiar dacă punctul slab a fost şi este 
foarte vizibil. Cineva „îndrăzneţ”, ca să folosim caracterizarea 

făcută de cuviosul Nicodim, s-a gândit să îl vindece printr-un 
„transplant”, ca să folosim un termen actual din medicină, cu 
fraza care deja însoțea a treia binecuvântare la Liturghia 
Sfântului loan Hrisostom. Normal că transplantul corpului 
străin nu a reuşit, este evident, distrugând în acelaşi timp şi 
structura sănătoasă a anaforalei Sfântului Vasile cel Mare. 
Ce ar fi fost mai de preferat, să rămână slăbiciunea 
acestui punct al Liturghiei Sfântului Vasile cel Mare — adică 
legarea celei de-a treia binecuvântări de fraza de binecuvântare 
— sau să fie unite cele imposibil de unit, prin recursul la 
Liturghia lui Hrisostom şi inserarea unei fraze de binecuvântare 
la fel de problematică, însă în orice caz mai puţin slabă? 
Sunt de părere că nu încape nici o îndoială că intervenţiile 
noastre asupra textelor sfinte se mişcă între anumite hotare, 
pe care, dacă le depăşim, ne punem pe noi înşine judecători 
şi orânduitori ai unor subiecte care nu aparţin individului, ci 
Bisericii. În mod special, Liturghia Sfântului Vasile cel Mare 
este ceva a cărei greutate şi importanţă poate fi evaluată cu 
greu. Este cea mai oficială Liturghie a Bisericii noastre, de 
aceea se şi săvârşeşte la praznicele cele mai oficiale. Ea s-a 
săvârşit şi se săvârşeşte de mii de ori de către Biserică, care, 
prin aceasta, îşi exprimă credinţa şi îşi aduce închinarea lui 
Dumnezeu şi săvârşeşte prin intermediul ei cea mai înaltă 
taină a vieţii şi existenţei ei însăşi, Dumnezeiasca Euharistie. 
Tradiţia o atribuie Sfântului Vasile cel Mare, unul dintre cei 
mai renumiți Sfinți Părinţi şi învăţători ai ei, iar acest lucru 
vine să adeverească şi astăzi cercetarea ştiinţifică şi critică, 
cu totul imparţială, a textului anaforalei ei. Este de datoria 
noastră obligatorie să încercăm prin teologia noastră să 
interpretăm textele unui astfel de tip liturgic. Insă să 
impunem teologia noastră în detrimentul acesteia, scoțând 
sau, chiar şi mai rău, adăugând ceea ce această teologie ne 
dictează, este de neiertat. Fie Sfântul Vasile nu a formulat 
corect epicleza şi, prin urmare, Biserica nu a săvârşit corect 
taina timp de atâtea secole — deci suntem nevoiţi să mulţumim 
celui care a venit să o corecteze, ca să o facă mai clară, fie ca 
să se opună latinilor, fie ca să „regleze” lipsa celei de-a treia 

binecuvântări, adăugând „prefăcându-le...” —, fie „teologia” 
lui (şi a noastră, prin urmare) nu este ortodoxă. 

Dacă pentru înlocuirea a două cuvinte într-un tropar 
(a „Mântuieşte, Doamne, poporul Tău...”, vezi însemnarea 
de la sfârşitul răspunsului), care are un caracter cu totul 
vremelnic, s-au ridicat atâtea obiecţii, se mai miră cineva că 
nu ne mai mişcă intervenţia lipsită de simţ critic şi întru totul 
nefericită asupra acestui punct al anaforalei Marelui Vasile, 
ci că revenim la erori semnalate şi corectate încă din vechime de 
figuri recunoscute ale Ortodoxiei (Sfântul Nicodim, patriarhul 
Constantie). Bătrânii noştri preoţi, care cunoşteau practica 
corectă din ediţiile mai vechi, se vor problematiza cu noile 
ediţii şi se vor întreba cum se poate împăca aprobarea 
oficială paralelă a celor două forme. Peste puţin timp, preoţii 
tineri, cunoscând şi folosind numai ediţiile noi, nu se vor mai 
problematiza chiar dacă se va impune rânduiala greşită şi ea 
va fi socotită de toţi „sfântă tradiţie”. Sunt de părere că 
puţinul care se poate face este eliminarea imediată a adaosului, 
înainte să fie prea târziu. 

Însemnare: Multe întrebări noi se referă repetat la 
subiectul corectării troparului acesta. Nu vom reveni asupra 
subiectului, deoarece îl socotim tratat suficient în cele scrise 
despre el în răspunsurile de la întrebarea 417 şi în altele care 
se referă la teme conexe (nr. 225, 256 şi 450). Despre revenirea la 
forma corectă şi iniţială „Doamne, mântuieşte-i pe împărați” 
în locul formei corectate „Doamne, mântuieşte-i pe cei 
binecredincioşi” de la Liturghia arhierească din fericire încă 
nu s-a pus niciodată problema. 

482 


Când preotul slujeşte singur mai zice „Binecuvintează, 
stăpâne”, „Acoperă, stăpâne”, „Împarte, stăpâne” 
etc., care sunt ale diaconului? Unii le spun 
pentru că sunt scrise în cărţi sau pentru că le 
interpretează ca referindu-se la Stăpânul 
Hristos. Alţii le sar. Cum este corect? Şi dacă 
acestea trebuie sărite la Liturghia la care nu 
participă diaconul, atunci de ce există în Liturghiere 
şi creează ambiguităţi? Pentru că de cele mai 
multe ori nu există un diacon co-liturghisitor. 


În răspunsurile de la întrebările cu nr. 400 şi 408, care 
se referă la îndemnul diaconesc „Şi pe cei pe care fiecare îi 
are în cuget şi pe toţi şi pe toate”, ne-am referit întâmplător 
şi la acest subiect la care se referă întrebarea de mai sus. 
Acolo am făcut trimitere la o prevedere tipiconală „scrisă la 
repezeală fără îndoială”, după cum am caracterizat-o, care 
este reluată în diferite ediţii ale Liturghierului, potrivit căreia 
preotul, dacă slujeşte singur, zice „toate ale diaconului” în 
afară de „Binecuvintează, stăpâne”. Bazându-se pe această 
prevedere tipiconală, mulţi preoți rostesc toate cele diaconești de 
la Dumnezeiasca Liturghie şi de la Proscomidie (în afară de 
„Binecuvintează, stăpâne”), nu pentru că nu pricep că acestea 
se adresează chiar către ei, ci mai degrabă dintr-o pornire 
evlavioasă, aşa, ca să aibă într-un oarecare fel conştiinţa 
liniştită. Faptul că spunând aceste îndemnuri se adresează 
„Stăpânului Hristos” este o interpretare „teologică” cu totul 
greşită, care indică o încercare de acoperire rezonabilă a 
absurdităţii lucrului, pe care nici măcar cei care o invocă nu 
o cred. Aceste îndemnuri diaconeşti sunt clare şi fără nici o 
posibilitate de a fi înțelese altfel. Ele se adresează numai şi 
numai preotului slujitor. Din acest motiv unii preoţi mai 
simpli le sar, dar se simt vinovaţi la gândul că prin aceasta 
fac ceva în afara rânduielii, de vreme ce acţionează fără să 

țină seama de relativ clara prevedere tipiconală. Rodul unor 
astfel de problematizări este gândul într-adevăr foarte corect 
de a exista în Liturghiere numai cele pe care le spune 
preotul în cazurile cele mai obişnuite când slujeşte singur. 
Acest lucru ar fi nu numai foarte de folos, ci ar şi constitui şi 
un pas serios pentru întoarcerea la tradiţia corectă în această 
problemă, care hotărăşte conţinutul cărților liturgice împărțind 
materialul liturgic după rolurile persoanelor care participă 
la săvârşirea cultului dumnezeiesc. Tendinţa cea mai nouă 
de a se crea un fel de carte atotcuprinzătoare pare folositoare 
la o primă vedere, deoarece dă o imagine de ansamblu a celor 
ce se săvârşesc, însă creează în paralel un adevărat haos în 
timpul folosirii acestor texte în momentul slujbei. 

După cum se ştie, vechile manuscrise, ba chiar şi primele 
cărţi tipărite, erau de tipul „leratika (cele ale preotului)” sau 
„Diakonika (cele ale diaconului)”. Astăzi, cărţile de cult, 
chiar dacă sunt numite „leratikon”, sunt cărți amestecate, 
împreună şi cele ale preotului şi cele ale diaconului, cu 
tendinţe uneori, în unele dintre acestea, de a acoperi măcar 
în parte şi rolul poporului. Vechile Ileratikoane cuprindeau 
numai rugăciunile pe care le spune preotul şi, ca o referire, 
numai începuturile frazelor diaconului sau ale răspunsurilor 
poporului, precum şi foarte scurte prevederi tipiconale. 
„Diakonika” cuprindeau numai cele spuse de diacon şi, ca o 
referire, începuturile ecfoniselor preotului şi ale răspunsurilor 
poporului, şi încă şi mai scurte prevederi tipiconale care 
priveau comportamentul diaconului. Nevoi practice, însă, au 
dus la amestecarea acestor două cărţi de cult. Adică, în timp 
ce rânduiala liturgică canonică prevedea săvârşirea Dumnezeieştii 
Liturghii întotdeauna cu participarea unui diacon, în practică 
preoţii erau nevoiţi să o săvârşească singuri, lucru care 
încet-încet, din cauza situaţiilor grele, a ajuns regulă. Şi 
astăzi, în ciuda îmbunătăţirii simţite a condițiilor, diaconii se 
răresc şi cele mai multe Liturghii se săvârşesc fără participarea 
lor. In timpul săvârşirii slujbelor nu ar putea fi cu putinţă ca 
preoţii să folosească două cărţi în paralel, câtă vreme sunt 
încărcaţi acum şi cu cele ale diaconului, cu un singur text 

unitar, leratikonul. Însă amestecarea Şi în texte a celor două 
roluri distincte în practică era normal să provoace destule 
stricăciuni în rânduiala liturgică, cum au fost omiterea 
cuvintelor diaconilor şi mutarea rugăciunilor. Chiar dacă ar 
fi slujit un diacon, gesturile diaconeşti, din obişnuinţă, au 
rămas la preoţi, cum ar fi tămâierea din timpul heruvicului 
şi participarea la mutarea în procesiune a Cinstitelor Daruri 
la Jertfelnic în timpul Vohodului Mare, lucrări care inițial 
erau întru totul ale diaconului. Rolul diaconului în cultul 
dumnezeiesc este definit cu multă înţelepciune. El împlineşte 
nevoile preotului lturghisitor în două direcţii: către popor şi 
către preot. El nu se roagă către Dumnezeu (în afară de câteva 
excepţii: „Apără...”, „Miluieşte-ne pe noi, Dumnezeule...”, 
„Mântuieşte, Dumnezeule, poporul Tău...”); aceasta este treaba 
preotului. El pune însă în gura poporului cererile rugăciunii 
(la ectenia mare, la cea întreită, la ectenia cererilor, la 
diverse cereri şi rugăciuni etc.) şi defineşte poziţia poporului 
în timpul ei („Inţelepciune”, „Să luăm aminte”, „Plecând 
genunchii...”). Pe de altă parte, el îi aminteşte preotului ce 
trebuie să facă şi chiar şi ce trebuie să zică, adresându-se 
acestuia întotdeauna cu extremă cuviinţă şi respect, 
numidu-l „domn” sau „stăpân”. Frazele sale sunt scurte şi se 
află în corespondenţă perfectă cu cele spuse sau făcute de 
preot: „Binecuvintează” — „Binecuvântat este Dumnezeul 
nostru...” sau „Binecuvântată este Impărăția...,, „Ridică” — 
„Că s-a ridicat...”, „Junghie” — „Se junghie...”, „Impunge” —,,... 
a împuns...,, „Acoperă” — „Acoperit-a, „Sfarmă” „Se sfarmă...” 
şi cele asemenea. In câteva situaţii îndemnurile diaconești s- 
au dovedit a fi mai rezistente în evoluţia liturgică şi au 
rămas mai fidele practicii mai vechi, cum ar fi „Intăreşte” de 
la steluţă (varianta veche: „Cu cuvântul Domnului cerurile s- 
au întărit...” — varianta nouă: „Şi venind steaua...) şi „Fă 
bine” de la tămâierea din timpul Vohodului Mare (varianta 
veche: „Fă bine, Doamne, întru bunăvoirea Ta Sionului...” — 
varianta nouă: „Atunci vor pune pe altarul Tău...”). 

Şi ca să nu ne lungim. Atunci când preotul slujeşte singur, 
fără diacon, el preia în mod necesar şi o parte din atribuţiile 

diaconului. Adică rosteşte şi face nu numai cele ale preotului, ci 
şi cele ale diaconului, cele care privesc definirea cererilor 
sinaxei (de la ectenia mare, de la diferite cereri, de la ectenia 
cererilor, de la ecteniile mici etc.) şi cele care fixează poziţia 
poporului în timpul rugăciunii („Drepţi”, „Inţelepciune”, „Să 
luăm aminte”, „Capetele noastre Domnului să le plecăm” 
etc.). Nu zice însă cuvintele pe care diaconul le adresează 
preotului, adică nu îşi spune lui însuşi ceva. Acest lucru ar fi 
fără rost şi ilogic. Prin urmare, nu numai pe „Binecuvintează, 
stăpâne” de la începutul Liturghiei, ci nici pe celelalte care 
sunt spuse la Proscomidie şi în timpul Dumnezeieştii Liturghii. 
lar acestea sunt foarte multe: îndemnurile din timpul 
Proscomidiei, dialogurile de dinainte de începerea Dumnezeieştii 
Liturghii, de dinaitea citirii Evangheliei, de după depunerea 
Cinstitelor Daruri pe Sfânta Masă, îndemnurile de binecuvântare 
a tămâii, a vohodului, a Scaunului celui de sus, a Cinstitelor 
Daruri în timpul sfințirii, în timpul actelor pregătitoare de 
dinainte de împărtăşire şi după aceasta şi cele asemenea. 
Mulțimea acestor situații care, împreună cu prevederile 
tipiconale foarte încărcate — după tendinţa mai nouă — care 
le însoțesc, îngreunează fără rost textul Liturghierelor 
noastre şi provoacă confuzii şi probleme. În loc să-i uşureze 
pe preoţi, cum ar fi trebuit, care sunt obligaţi să slujească singuri, 
îi îngreunează şi mai mult. De aceea, găsesc foarte importantă 
propunerea de a se realiza un Liturghier special, care să 
corespundă tocmai acestor condiţii practice şi reale ale 
săvârşirii Dumnezeieştii Liturghii, numai pentru un preot 
fără diacon, după cum o cere realitatea liturgică de astăzi. 

În vremea noastră acest lucru nu este greu de realizat. 
Se scot încontinuu ediţii ale cărţilor de cult, iar posibilităţile 
tehnologiei tipografice actuale sunt nebănuit de mari. Deci, 
ar fi de dorit întoarcerea la o specializată „Carte a diaconului 
(Diakonikon)” şi la o specializată „Carte a preotului (leratikon)” 
(după cum se întâmplă cu „Arhieraticonul”), sau chiar şi la ediţii 
mixte „leratikon-Diakonikon”, pentru săvârşirea Dumnezeieştii 
Liturghii numai de către preot. Atunci, nu ar mai avea motiv 
să insereze şi cuvintele diaconului care se adresează preotului 

sau care privesc numai participarea diaconului. Sau cel 
puţin, în cazul rămânerii la forma mixtă nouă, ar fi foarte 
uşor şi uşurător să se tipărească cu un font cele spuse de 
diacon atunci când slujeşte la Dumnezeiasca Liturghie şi un 
diacon, şi cu un alt font cele care nu se spun atunci când 
slujeşte numai preotul. Astfel ar fi posibil să se evite 
confuziile care e normal să fie provocate de amestecarea fără 
judecată şi antitradiţională a tuturor acestor elemente ale 
rolurilor liturgice separate. 


483 


De ce canoanele praznicelor împărăteşti (cum ar 
fi cele din Sâmbăta Mare, Paşti, Cincizecime, 
Bobotează) nu au deloc tropare ale Născătoarei 
de Dumnezeu la pesne? 


Canoanele, după cum indică grăitor şi numele lor (canon 
— regulă, măsură), au fost compuse pe baza unui plan stabilit 
de dinainte. Cu alte cuvinte, în timpul compunerii lor 
imnografii au urmat de la început nişte norme date, una 
dintre acestea fiind şi faptul că ultimul tropar al fiecărei 
cântări o laudă pe Maica Domnului, adică este un tropar al 
Născătoarei de Dumnezeu. Această regulă o urmează aproape 
fără excepţie alcătuitorii canoanelor din secolul al IX-lea şi 
după. Dintre imnografii mai vechi, însă, numai Sfântul 
Andrei Criteanul (+ 720) îşi încheie toate pesnele canoanelor 
lui cu tropare treimice şi ale Născătoarei de Dumnezeu. 
Dimpotrivă, marii imnografi care au trăit la puţină vreme după 
el, Sfântul loan Damaschin (+ 756) şi fratele său adoptiv, 
Cosma Melodul, episcopul Maiumei, deşi cunosc folosirea 
troparelor Născătoarei de Dumnezeu, foarte rar le folosesc ca 
final al pesnelor canoanelor lor. lar canoanele praznicelor 
împărăteşti sunt operele acestor doi poeţi. 

În special pentru praznicele împărăteşti, omiterea 
troparelor Născătoarei de Dumnezeu s-ar putea interpreta 
că se datorează înălţimii subiectelor acestor praznice ale 
Domnului. Acelaşi lucru se întâmplă şi în şirul de stihiri şi 
tropare de la stihoavnă din aceste zile, precum şi la sedelne, 
care nu au, după cum se ştie, tropare ale Născătoarei de 
Dumnezeu. Însă Cosma nu încheie cu tropare ale Născătoarei 
de Dumnezeu nici pesenele canoanelor sfinților. Astfel, singura 
erminie corectă pare a fi faptul că omiterea troparelor 
Născătoarei de Dumnezeu se datorează vechimii acestor 
canoane. Cu alte cuvinte ele se trag dintr-o perioadă în care 
încă nu se impusese îndeobşte obiceiul de a se încheia toate 
pesnele canoanelor cu un tropar al Născătoarei de Dumnezeu, 
sunt deci mai vechi de secolul al IX-lea, sau sunt lucrări ale 
lui Cosma Melodul, care are printre caracteristicile poeziei lui 
şi rara folosire a troparelor Născătoarei de Dumnezeu ca 
final al pesnelor canoanelor. 


484 


În Biserica Romano-catolică „Tatăl nostru” este 
rostit de clericii care slujesc, iar oamenii din biserică 
spun ecfonisul „Că a Ta este...”. Oare şi în Biserica 
Ortodoxă a fost în vigoare această rânduială sau 
este vorba despre o inovaţie a Apusului? 


Iniţial Rugăciunea domnească nu se spunea la 
Dumnezeiasca Liturghie. De aceea nici nu este cuprinsă în 
Liturghia din „Constituţiile Apostolice”, care formulează 
practica liturgică a Bisericii din Antihohia Siriei spre 
sfârşitul secolului al IV-lea. Însă deja de la Sfântul Ciprian 
al Cartaginei (+258) avem prima — oarecum neclară însă — 
mărturie care leagă Rugăciunea domnească de taina 
Dumnezeieştii  Euharistii şi de  împărtăşire (Despre 
Rugăciunea domnească, 2). Din catehezele Sfântului Chiril 

al lerusalimului (+ 386) şi ale Sfântului Ambrozie al 
Mediolanului (+ 397) cunoaştem că cel puţin în aceste regiuni 
Rugăciunea domnească fusese deja introdusă la Dumnezeiasca 
Liturghie. Acest lucru este adeverit puţin mai târziu de 
Sfântul Augustin al Hipponei (+ 430), care socoteşte acestă 
practică valabilă „aproape în întreaga Biserică” (Epistola 
149). Raţiunile care au contribuit la introducerea rugăciunii 
„Tatăl nostru” la Dumnezeiasca Liturghie au fost în principal 
cererea de a se dărui credincioşilor pâinea cea spre fiinţă, pe 
care o interpretau în sens euharistic (există şi grafia „pâinea 
noastră cea mai presus de ființă (rov vnepovovov) dă-ne-o nouă 
astăzi”), precum şi iertarea şi iubirea reciprocă, care sunt premise 
obligatorii pentru participarea la Dumnezeiasca Împărtăşanie. 
La introducerea ulterioară a Rugăciunii domneşti în 
textele liturgice ale diferitelor tipuri liturgice a contribuit şi 
modul diferit, în funcție de loc, de rostire a ei, precum şi 
variantele care se observă în ceea ce priveşte locul ei în rânduiala 
Dumnezeieştii Liturghii. Această a doua trăsătură este mai 
puternic subliniată în cazul Simbolului de credinţă, care şi el 
a fost inserat mai târziu în textul iniţial al Liturghiilor din 
diferite locuri. Astfel, în Răsărit şi la Mediolan îl rosteau 
înainte de rugăciunea anaforalei, la Roma şi în Armenia 
după lectura evanghelică, iar în Spania înainte de împărtăşire. 
Aceste diferenţe nu erau urmări ale tendințelor mai noi sau 
ale inovaţiilor unei Biserici sau a alteia, ci se datorau 
introducerii ulterioare a textelor sfinte (a Rugăciunii domneşti, 
în cazul nostru, sau a Simbolului de credinţă) în tipurile 
liturgice deja formate. Fiecare Biserică acţiona după judecata ei 
şi urma modelul altor Biserici, făcând propriile alegeri 
independent de acelea, după cum şi avea dreptul să facă. 
Pentru perioada aceea introducerea Rugăciunii Domneşti sau a 
Simbolului de credinţă la Dumnezeiasca Liturghie era o 
„inovaţie”. Odată ce s-a întâmplat aceasta, momentul în care 
trebuiau inserate sau modul de rostire erau nişte amănunte. 
Acum, în special despre rugăciunea „Tatăl nostru”. La 
Roma, la Mediolan şi în Spania a fost socotită mai degrabă o 
încheiere a canonului (a rugăciunii anaforalei) Dumnezeieştii 

Liturghii. Din această cauză a şi fost legată mai mult de 
aceasta (de anafora) şi probabil că aceasta este cauza pentru 
care era rostită numai de preotul slujitor, ca şi anaforaua. În 
Spania poporul spunea „Amin” la fiecare cerere a Rugăciunii 
Domneşti, în timp ce la Roma preotul oprea rostirea rugăciunii 
la „nu ne duce pe noi în ispită”, iar poporul încheia cu „ci ne 
izbăveşte de cel rău. Amin”. Poate că aceasta era o reminiscență a 
unei practici mai vechi sau a unei influenţe din Răsărit, potrivit 
căreia întreg „Tatăl nostru” era rostit de popor. Pe de altă 
parte, în Răsărit „Tatăl nostru” se zicea de popor sau, mai 
bine zis, de cler şi popor împreună, în timp ce preotul rostea ca 
ecfonis finalul doxologic „Că a Ta este Impărăţia...”. Astfel, 
Rugăciunea Domnească se lega mai mult de Dumnezeiasca 
Impărtăşanie, ca o rugăciune pregătitoare pentru aceasta, pe 
lângă rugăciunea sfintei anaforale. Din acest motiv în toate 
tipurile liturgice din Răsărit, în afară de cel bizantin, armean şi 
maronit, rostirea Rugăciunii Domneşti se făcea după frângerea 
Sfântului Agneţ, practică pe care o urmau şi în anumite 
regiuni ale Apusului. 

Sinodul II Vatican (1961-1963), în încercarea lui de a 
reforma cultul punând accentul pe participarea poporului, care 
se diminuase foarte mult, şi în mod evident imitând practica 
Răsăritului, a introdus şi a readus rostirea în comun, cler şi 
popor, a rugăciunii „Tatăl nostru” la Dumnezeiasca Liturghie. 
„Că a Ta este împărăţia...” iarăşi este intonat de toţi după 
sfârşitul Rugăciunii Domneşti. Am spus că rostirea rugăciunii 
„Tatăl nostru” în Răsărit se făcea de la început împreună de 
cler şi popor. Acest lucru, în teorie, este valabil până astăzi. 
Spunem „în teorie” deoarece în practică s-au impus alte tendinţe. 
În mănăstiri şi în parohii, după cum se ştie, rugăciunea o 
spune proiestosul sau unul din strană, bineînţeles în numele 
poporului. Intoarcerea la vechea practică, neîndoielnic mai 
corectă, este de dorit, desigur, şi la noi. Este de prisos să mai 
spunem că ceea ce se întâmplă în mod greşit în timpul 
acestei rugăciuni, adică faptul că preotul citeşte rugăciunea 
plecării capetelor iar diaconul este ocupat cu schimbarea 
orarului în forma crucii, nu îi aduc nimic în plus. Rugăciunea 

Domnească este şi rămâne un moment netrecător al slujbei 
Dumnezeieştii Euharistii şi întreaga comunitate euharistică, 
cler şi popor împreună, trebuie să participe la rostirea ei. 


485 


La Vecernia plecării genunchilor de la Cincizecime 
Vohodul se face cu Evanghelie, ca la Vecernia 
din Duminica Paştelui, sau cu cădelnița? 


Tipicul prevede clar la Vecernia Cincizecimii vohod „cu 
cădelniţa”, iar la Vecernia Paştelui vohod „cu Evanghelia”. 
Motivul este clar: la Vecernia Cincizecimii nu urmează să se 
citească pericopa evanghelică; dimpotrivă, la Vecernia Paştelui 
se citeşte pericopa arătării Celui înviat către apostoli care s- 
a întâmplat exact în seara acelei zile, „fiind seară în ziua 
aceea, întâia a Sâmbetelor” (In. 20, 19-25). 

Vohodul de la Vecernie, corespunzând „Vohodului Mic” 
de la Dumnezeiasca Liturghie şi cu multe alte momente 
asemănătoare ale acesteia, deserveşte un scop practic clar 
definit, care, din cauza evoluţiei ulterioare a practicii liturgice, 
nu mai este astăzi atât de vizibil. Este valabil şi pentru 
acesta, ca şi pentru Vohodul Mic de la Dumnezeiasca Liturghie, 
ceea ce constată Sfântul Nicolae Cabasila. Adică «(fiecare din 
gesturi) se face... pentru nevoia care există... care este 
ducerea Evangheliei pe Sfântul Altar» (Tâlcuirea Dumnezeieştii 
Liturghii, 17, 5). Această „nevoie” constă pe de o parte la 
Vecernia obişnuită — fără pericopă evanghelică — în aducerea 
de tămâie la Sfântul Altar, în legătură cu care şi există o 
aluzie clară în rugăciunea de intrare („indreptează rugăciunile 
noastre ca tămâia înaintea Ta”). Pe de altă parte, la Vecerniile 
la care este prevăzută citirea Evangheliei (Vinerea Mare, 
Paşti, ajunul Crăciunului şi al Bobotezei, atunci când praznicul 
cade Duminică sau luni) Vohodul se face „cu Evanghelie”. 
Această a doua variantă, exact din aceleaşi motive, este valabilă 

şi pentru Vecerniile care sunt unite cu Dumnezeiasca Liturghie, 
prin urmare Vohodul Vecerniei se identifică cu Vohodul Mic 
al Dumnezeieştii Liturghii, deoarece urmează să se citească 
o pericopă evanghelică (Joia Mare, Sâmbăta Mare, ajunul 
Crăciunului şi Bobotezei). Prin extensie, acelaşi lucru este 
valabil şi pentru Liturghia Darurilor mai înainte sfinţite, al 
căreia Vohod se face „cu Evanghelia” (pomeniri de sfinţi, 
primele trei zile ale Săptămânii Mari) dacă este prevăzută 
citirea unei pericope evanghelice, ori numai „cu cădelniţa” în 
restul situaţiilor, care sunt cele mai dese. Citirea pericopelor 
din Vechiul şi Noul Testament la slujbele de Vecernie (la 
praznice, la pomeniri de sfinţi care sunt hramul unor biserici, la 
Apostoli, la Vecernii din Postul Mare) nu influenţează Vohodul, 
deoarece tradiția liturgică nu cunoaşte un „vohod cu Sfintele 
Scripturi” — al Vechiului sau al Noului Testament — după 
cum s-a introdus la Liturghia Sfântului lacov din înţelegerea 
greşită a prevederilor tipiconale respective. Vohodul de la 
Dumnezeiasca Liturghie sau de la Vecernie se face întotdeauna 
şi numai „cu Evanghelia” sau „cu cădelniţa”, după cum o 
impune „nevoia”. Să notăm cu această ocazie că rânduiala 
Liturghiei asmatice a cunoscut şi un Vohod „fără lumini şi 
cădelniță” — bineînţeles şi „fără Evanghelie” — la slujba 
ceasurilor „trei-şase (trithektis)”, însă niciodată un Vohod cu 
o altă carte liturgică în afară de Evanghelie (la „slujba trei- 
şase” se citeau pericope din Isaia şi lezechil). 

In special despre Vecernia plecării genunchilor de la 
Cincizecime, am văzut personal undeva că s-a făcut vohod cu 
Evanghelia în ciuda prevederii clare din Tipic. lar dacă judecăm 
după întrebare, se pare că acea situaţie nu a fost unică. 
Preoţii s-au justificat prin aceea că „aşa au preluat şi ei de la 
ceilalţi”. Cu siguranţă este vorba despre o imitare a practicii 
Vecerniei Paştelui sau despre o influenţă a prochimenului 
„Cine este Dumnezeu mare...”, care se cântă în amândouă 
situațiile, sau despre faptul că rugăciunile plecării genunchilor 
au fost socotite ca ceva paralel cu lectura evanghelică, sau, în 
fine, pentru a se da mai multă grandoare vohodului. N-aş 
vrea să amintesc şi o experienţă recentă, adică un vohod de 

la Vecernia Buneivestiri, care a coincis cu slujba Acatistului 
(1989), şi acesta cu Evanghelie, probabil, din aceleaşi motive. 
Cu siguranţă această practică îşi are cauza ei în necunoaşterea 
sau înţelegerea greşită a prevederilor tipiconale legate de 
acest subiect, în orice caz nu cu un respect corect față de 
scopul liturgic practic al Vohodului. Vohodul, chiar şi în forma 
lui actuală, nu este un „vohod/intrare a Evangheliei” sau 
„vohod/intrare a cădelniţei”, ci o intrare a preotului (sau a 
tuturor celor care slujesc) în altar (vezi şi „fă ca împreună cu 
intrarea noastră” de la rugăciunea vohodului de la Liturghie). 
Este o intrare făcută pentru a se citi Evanghelia sau pentru a se 
aduce tămâiere, după caz. Evoluţia liturgică (preotul se află deja 
şi înainte de Vohod în altar, Evanghelia stă singuratică pe Sfânta 
Masă, faptul că Sfântul Altar şi camera de păstrare a obiectelor 
sfinte — skevofilax — sunt o singură încăpere) şi diverse simbolisme 
(intrarea/ieşirea lui Hristos în lume etc.), au umbrit oarecum 
acel „după nevoie” al Vohodului şi l-au schimbat într-un fel 
de procesiune. În ciuda acestor lucruri pragmatismul liturgic, 
după cum am văzut, se ascunde în prevederile tipiconale 
care izvorăsc din această tradiţie şi rânduială inițială. 

Cu această ocazie trebuie să notăm faptul că la vohoadele 
de la Vecernie „cu Evanghelie” o problemă ar fi dacă s-ar 
elimina de tot ofranda de tămâie; dacă, cu alte cuvinte, vohodul 
ar trebui să se facă „cu Evanghelia” şi „cu cădelniţa” în acelaşi 
timp. Şi aceasta deoarece în cazurile de Vohod „cu Evanghelie” 
rămâne ca rugăciune de intrare rugăciunea „Seara şi dimineața 
şi la amiază...” cu referirea deja făcută la ofranda de tămâie. 
Acest tip mixt de Vohod l-am întâlnit în practica de astăzi în 
comunităţile de rit grec din Răsărit, care e posibil să păstreze 
vreo tradiţie veche legată de acest lucru. Aceasta probabil s-a 
estompat din raţiuni practice, de vreme ce ar fi fost nevoie ca 
la Vohod să participe doi diaconi, lucru destul de rar. Sau 
poate că a provenit şi din tendinţa de scoatere în evidenţă a 
Evangheliei, vohodul cu aceasta depăşind cu mult vohodul cu 
cădelnița. Acestea se pot concluziona din prevederile de 
tranziţie ale Tipicului Sfintei Sofia din Constantinopol din 
secolul al IX-lea (cod. Timiou Stavrou 40 şi Patmos 266). 

Potrivit acestora, la Vecernia Vinerii Mari vohodul se face 
„cu cea Mare (adică cu Evanghelia), fără tămâiere şi sfeşnice”, 
probabil pentru caracterul de tristețe al slujbei. Dimpotrivă, 
la Vecernia din Sâmbăta Mare, adică la slujba de toată noapte a 
Paştelui, Vohodul se face „cu cea Mare, ....cu cădelnița cea mare 
şi cu trei sfeşnice”. Tipicul mănăstirii Everghetidos (sec. XII) 
în toate situaţiile de mai sus vorbeşte despre vohod „cu cea Mare, 
adică cu Evanghelie”, fără să se vorbească despre tămâiere. 
Acest lucru de pietrifică treptat şi este determinat clar de 
tipicele mai noi: „Vohod cu Evanghelie, fără cădelniţă”. 


486 


Este îngăduit ca înălțarea Cinstitei Cruci la 14 
septembrie şi închinarea ei în Duminica Închinării 
Sfintei Cruci să se facă după Dumnezeiasca 
Liturghie, ca să fie prezenţi toţi credincioşii şi 
să se evite dezordinea inerentă din timpul sărutării 
Crucii şi a împărțirii florilor? 


Ă În mod normal, înălțarea Cistitei Cruci şi rânduiala 
Inchinării Cinstitei Cruci din Duminica cu acelaşi nume se 
fac la sfârşitul Utreniei şi legat de ea, mai exact după 
ultimul „Sfinte Dumnezeule” (care este „troparul covârşitor” 
- perissi”%) de la doxologie. Exact acest lucru este prevăzut 
de toate tipicele mai vechi sau mai noi, în cele două situaţii 
de mai sus, precum şi la Scoaterea Cinstitei Cruci de la 1 august. 
Aceeaşi rânduială este fixată şi de vechile tipice parohiale 
asmatice, ale Sfintei Sofia din Constantinopol din secolul al 
IX-lea (codicele Patmos 266 şi Timiou Stavrou 40) şi de 
Tipicul Sfintei Sofia din Tesalonic de dinainte şi de după 
reforma Sfântului Simeon, arhiepiscopul Tesalonicului. Motivul 
este evident, înălţarea Cinstitei Cruci sau procesiunea cu ea din 


% Vezi explicaţia de la întrebare 469. 

timpul celorlalte două zile pentru a fi expusă spre închinare, 
constituie culmea slujbei din ziua respectivă, iar după aceasta 
sunt prevăzute o ectenie întreită, un apolis complet şi întreruperea 
slujbei, după cum se întâmplă şi astăzi în Sfântul Munte, la 
Patmos, în mănăstirile care ţin rânduiala veche exactă şi în 
Bisericile slave. Prin urmare, stricarea ordinii datorată mişcării 
credincioşilor care merg să se închine Cinstitei Cruci nu a fost 
pentru perioada în care au fost alcătuite Tipicele o justificare 
suficientă pentru a naşte gândul că trebuie mutat momentul 
înălţării Crucii sau al închinării ei după Dumnezeiasca 
Liturghie. De altfel, Dumnezeiasca Liturghie mută accentul 
sensului teologic al sinaxei asupra întregului operei de 
mântuire a Domnului, asupra Paştelui veşnic al Bisericii. 
Subiectele praznicelor se epuizează aproape spre sfârşitul 
slujbei Utreniei. Pe lângă aceasta, în special la slujba înălțării 
Cinstitei Cruci, aplecarea de mai multe ori a preotului până la 
pământ după Dumnezeiasca Impărtăşanie nu ar fi recoman- 
dabilă din punct de vedere practic, ca, de altfel, nici sărutarea 
Crucii de către toţi cei care s-au împărtăşit. 

Acestea pentru Justificarea şi consolidarea rânduielii 
prevăzute de Tipic care, după cum s-a arătat, nu s-a fixat la 
întâmplare, ci în baza unor raţiuni liturgice, teologice şi chiar 
practice. De asemenea, este de la sine înţeles că, în general, 
intervenţiile de schimbare a Tipicului nu trebuie încurajate, 
atât pentru păstrarea unităţii de cult, cât şi pentru evitarea 
acţiunilor personale ale celor care intervin după capul lor şi 
a eventualelor greşeli abuziv introduse. 

Cu toate aceastea, rațiunile care au contribuit la mutarea 
ritualului înălțării şi închinării Crucii după Dumnezeiasca 
Liturghie nu sunt de neluat în seamă. Eu am cunoştinţă de 
situaţii în care se face aceasta în mod tacit de către unii 
preoţi. Bineînţeles, nu vorbim despre practica mănăstirilor, 
ci a bisericilor de mir. În acestea, Dumnezeiasca Liturghie se 
săvârşeşte unită cu Utrenia şi oricum ar fi din cauza mişcării 
mulţimii de credincioşi se creează destulă neorânduială, iar 
din cauza închinării la Cruce se mai şi întârzie slujba. Din 
acest motiv mulţi săvârşesc înălţarea Crucii sau procesiunea 

cu Crucea în momentul în care trebuie, dar lasă după apolis 
sărutarea Crucii şi împărţirea florilor, lucru care este şi el cu 
totul nepotrivit din punct de vedere liturgic. De asemenea 
este indiscutabil faptul că dacă înălțarea sau închinarea 
Crucii s-ar face după rânduiala corectă, la sfârşitul Utreniei, 
o mare parte din popor, dacă nu chiar cea mai mare parte, din 
motive binecuvântate sau nu, lipseşte din sinaxă. Dintotdeauna 
a fost luat în considerare acest lucru de către practica biseri- 
cească, după cum se vede din destul de multe cazuri de mutare 
a unor elemente atât de îndrăgite de popor din slujbele noastre. 
Din acest motiv, de exemplu, s-a mutat Evanghelia eotinală 
(de dimineaţă) între peasna a 8-a şi a 9-a de la Utrenia din 
Duminici, Prohodul de la Utrenia din Sâmbăta Mare s-a 
mutat după canon, procesiunea cu icoanele din Duminica Ortodoxiei 
s-a mutat după Dumnezeiasca Liturghie şi, bineînţeles, slujba 
Agheasmei Mari de la Bobotează din ziua praznicului s-a 
mutat de la sfârşitul Utreniei la sfârşitul Dumnezeieştii 
Liturghii. Toate aceste mutări, care au început să se facă 
neoficial şi local, s-au oficializat de către Tipicele ulterioare. 
Unele dintre acestea s-au impus nu numai în bisericile de 
mir, ci şi în mănăstiri, unde nu existau motivațiile speciale 
din bisericile de mir care să le influenţeze practica. Acelaşi 
lucru se întâmplă şi cu predica, care, din aceleaşi motive, se 
obişnuieşte să se mute în locul chinonicului, în ciuda 
multelor glasuri care arată cât de nepotrivit este acest lucru. 

În pofida tuturor acestor motive amintite puţin mai 
sus, sunt de părere că cel puţin pentru cele două motive practice 
importante pe care le-am amintit mai înainte (mişcările de 
înălțare şi aplecare pe care trebuie să le facă preotul, 
sărutarea Crucii), măcar în ziua Înălţării Cinstitei Cruci nu 
ar fi recomandabilă mutarea înălțării Crucii după Dumnezeiasca 
Liturghie. Pentru zilele Închinării şi Scoaterii Cinstitei Cruci 
s-ar mai putea discuta, totdeauna însă cu o serioasă rezervă, 
anume că acrivia este de preferat iniţiativelor individuale. 
De altfel, experienţa dobândită între timp a arătat faptul că 
mutarea Evangheliei eotinale şi a Prohodului a complicat 
fără prea mult folos practica bisericilor de mir. 

487 


Sfârşitul rugăciunii pentru morţi „Dumnezeul 
duhurilor şi a tot trupul...” este diferit în ediţii 
diferite în ceea cea priveşte un cuvânt: „cuvântul 
(Aoyoc) Tău este adevărul” sau „legea (vophoc) Ta 
este adevărul”. Care este grafia corectă „cuvânt” 
sau „lege'*:? 


Această rugăciune minunată şi foarte vece mai 
prezintă şi o astă problemă de critică textuală în legătură cu 
care avem şi o întrebare specială asupra căreia, cu ajutorul 
lui Dumnezeu, vom reveni. Ea se referă la cuvintele de 
început „Cel ce ai călcat moartea şi pe diavolul l-ai lăsat fără 
putere”, care în manuscrise, în cărți şi practică apare şi 
invers „Cel ce ai călcat pe diavolul şi moartea ai lăsat-o fără 
putere”. O primă tentativă de abordare a acestei probleme de 
critică textuală a dovedit că este destul de încurcată şi, de aceea, 
o lăsăm pentru un moment mai potrivit. Dimpotrivă, problema 
pe care o ridică întrebarea de faţă, şi ea de critică textuală, 
(„cuvânt — logos” sau „lege — nomos”) este mai simplă, dar nu 
atât de simplă cum ar părea la o primă vedere. 

Pentru început, majoritatea zdrobitoare a Evhologhioanelor, 
leratikoanelor, Agheasmatarelor sau a edițiilor separate în 
care apare această rugăciune au cuvântul „logos — cuvânt”, 
foarte puţine având „nomos — lege”. Bineînţeles, căutarea 
grafiei corecte nu este o problemă de majoritate, însă aceasta 
arată preferința tradiţiei asupra unui punct pus la îndoială 
din textele noastre de cult. Nici nu este cu putinţă — şi poate 
că nici folositor practic — să cerceteze cineva zecile de ediţii 
existente din cărţile noastre de cult. Din câte am apucat să 
văd, „cuvânt — logos” au următoarele ediţii: Evhologiile Goar 
1730, Veneţia 1760, 1832, Roma 1873; leratikoanele Veneţia 


3 In limba greacă diferă numai o prima literă A sau v. 

1975, 1881, Atena 1881, 1892, Constantinopol 1875, Apostoliki 
Diakonia 1950, 1951, 1968, Roma 1950, Atena (S. Pouli) f.a.; 
Agheasmatarele sau Micile Evhologhioane Veneţia 1868, 
1899, Atena (Ancira) f.a., Foinikos 1928, Saliberou — Talantiou 
f.a, Apostolikis Diakonia 1956, Roma 1955. Slujbele separate de 
pomenire de la Sfântul Munte 1889, 1935. Dimpotrivă, 
„nomos — lege” au, din câte am văzut: Evhologiile Veneţia 
1862 şi Atena (Saliberou — Papadopoulou) 1927; leratikoanele 
Atena (Saliberou — Papadopoulou) f.a. şi Apostoliki Diakonia 
1962, 1977; Agheasmatarele Veneţia 1869 şi Apostoliki 
Diakonia 1972 (şi extrasele separate din acestea). 

Recursul la manuscrise a fost clar în favoarea grafiei 
„logos - cuvânt”, fără ca aceasta să excludă faptul că în mulţimea 
de manuscrise care conţin o rugăciune atât de folosită poate 
să existe şi o altă grafie („nomos — lege”). „Şi cuvântul Tău este 
adevărul” au toate manuscrisele pe care le-am văzut eu, chiar şi 
cel mai vechi Evhologhion, codicele Barberini 336 din sec. 
VIII-IX, care este primul martor al tradiţiei noastre liturgice 
bizantine. „Cuvânt” au şi vechile traduceri slavone şi arabe. 

Şi Sfântul Simeon al Tesalonicului, în comentariul său 
la slujba înmormântării, tâlcuind rugăciunea în cauză, are în 
vedere grafia „logos — cuvânt”, nu „nomos — lege”, pe care o 
foloseşte atât ca legătură între rugăciune şi ecfonis, cât şi 
pentru a demonstra dependenţa totală a slujbei înmormântării 
de psalmul 118, „Fericiţi cei fără prihană”: «Şi că El este 
drept şi cuvântul Lui este adevărul, că şi adevăr este El; şi 
El a zis: „Eu sunt învierea şi viaţa”. Deci aceasta spunând 
preotul, zice către Dumnezeu: Că Tu eşti învierea”; căci 
nădăjduim că şi cel ce zace mort va fi viu şi va învia şi va 
afla odihnă pe Domnul. Deci aceasta se întâmplă şi la cele 
trei stări ale psalmului „Fericiţi cei fără prihană'» (Dialog, 
cap. 366). Într-adevăr, potrivit minunatei şi foarte exactei 
observaţii a Sfântului Simeon, această frază a rugăciunii 
depinde în ceea ce priveşte sensul de pasajul In. 17, 17 
„cuvântul Tău este adevărul” şi este redată apoi în ecfonisul 
„Că Tu eşti învierea, viaţa...”, care iarăşi depinde de cuvântul 
Domnului către Marta „Eu sunt învierea şi viaţa” (In. 11, 

25). Altfel, ecfonisul, adică finalul rugăciunii, rămâne pe 
lângă şi fără legătură cu conţinutul şi în principal cu partea 
a doua a rugăciunii, care vorbeşte despre iertarea păcatelor 
şi nu despre înviere. Astfel, „cuvântul” Domnului despre înviere 
şi viaţă deschide o perspectivă optimistă cu care se încheie 
această rugăciune foarte artistic scrisă. Acest „cuvânt” este 
nădejdea şi bucuria credincioşilor şi chezăşia pentru viața şi 
odihna noastră de după moarte. Referirea la „lege” ar fi 
nepotrivită, dacă nu chiar negativă într-un oarecare mod, de 
vreme ce „din faptele legii nu se va îndrepta nici un trup 
înaintea” lui Dumnezeu, conform Apostolului Pavel (Rom. 3, 
20, Gal 2, 26). Totuşi, fraza „dreptatea Ta este dreptate în 
veac şi legea Ta este adevărul” este o redare cuvânt cu 
cuvânt din versetul 142 al psalmului „Fericiţi cei fără 
prihană”, care de la început a fost parte componentă a slujbei 
înmormântării şi care a influenţat, după cum deja am văzut, 
foarte adânc structura şi conţinutul acesteia, atât de mult 
încât slujba înmormântării sau a pomenirii morţilor şi numele 
psalmului (în gr. „amomos — cel fără prihană” sau „amomoi — 
cei fără prihană”) să fie termeni sinonimi în limbajul liturgic. 
În timpul alcătuirii acestei rugăciuni, necunoscutul dar 
foarte priceputul ei scriitor fie a încercat, schimbând 
cuvântul „nomos” cu „logos”, să reuşească ceea ce am văzut 
deja că i-a reuşit foarte bine, legând versetul din psalm cu 
pasajul In. 17, 17 şi interconectându-l şi cu In. 11, 25 (ecfonisul), 
fie a avut în vedere manuscrisul psalmului, care are în 
controversata frază cuvântul „logos” în loc de cel care s-a 
impus „nomos”, care a provocat mai târziu şi corectura prin 
atracţie. Într-adevăr se păstrează manuscrise vechi ale Vechiului 
Testament care au la psalmul 118, 142b „şi cuvântul Tău 
adevărul”, grafie care cel puţin în textul rugăciunii noastre, 
după cum s-a văzut din cele spuse, este cea iniţială şi exactă, 
oricum cea mai de preferat. 

Cu ocazia discuţiei despre rugăciunea „Dumnezeul 
duhurilor...” şi a celor spuse despre ea, dați-mi voie să notez 
că în ultima vreme, în mod greşit se obişnuieşte să se înlocuiască 
acest text fără pereche şi foarte vechi, care constituie unul 

dintre cele mai minunate texte ale literaturii noastre cu 
rugăciuni (în câteva manuscrise este atribuit Sfântului 
Vasile cel Mare), şi cu care au fost petrecute la groapă 
generaţii şi generaţii de creştini ortodocşi, cu alte rugăciuni 
târzii şi cu multe cuvinte, care se referă la blesteme şi 
anateme şi la dezlegarea trupurilor fraţilor noştri adormiţi şi 
care nici măcar nu sunt rugăciuni de înmormântare, ci 
rugăciuni de iertare atunci când se face pomenire. 


488 


La prochimenele Apostolului din Duminici, 
începând cu Duminica a 29-a după Cincizecime 
şi până la a 5-a Duminică a Postului Mare, se 
observă o oarecare neregulă destul de vizibilă, care 
este accentuată de notele care există în Apostol. 
Care prochimen trebuie să se spună în cele din 
urmă, al Duminicii sau al glasului? Acelaşi lucru 
este valabil şi pentru eotinale şi pentru aliluarii. 
Cum este corect? 


În ediţia foarte îngrijită a Apostolului de la Apostoliki 
Diakonia a Bisericii Greciei, Atena 1979, p. 275, exact la 
Duminica a 29, de unde începe neregula, s-a pus o notă foarte 
exactă, care dă, în esenţă, răspunsul la această întrebare 
foarte firească. O redăm aşa cum este: «În Tipicul mănăstirii 
Sfântului Sava şi în capitolul al 98-lea al întrebărilor Tipicului 
se fixează prochimenele-aliluarii ale celor opt glasuri, cele 
care se cântă în Duminici. Acestea au fost adăugate în ediţiile 
Apostolului înainte şi, respectiv, după pericopa apostolică 
spre a fi mai uşor de găsit. Fără această adăugire se ajungea 
la acest lucru nepotrivit. Atât în cele două Duminici de 
dinaintea Crăciunului, cât şi în cele de după praznicul 
Bobotezei şi în cele ale Triodului, glasurile nu mai sunt în 
ordinea lor firească, datorită Paştelui care este mai devreme 

sau mai târziu. De aceea, în aceste Duminici se întâmplă să 
se spună alt prochimen şi aliluar decât cel al glasului săptămânii. 
Pentru a îndepărta acest lucru nepotrivit, s-au adăugat la 
începutul Apostolului prochimenele şi aliluarele celor opt 
glasuri. Astfel, citeţul poate, începând cu Duminica a 29-a şi 
după, când se face această neregulă, să găsească cu uşurinţă 
acolo prochimenul şi aliluarul glasului săptămâni». 

Intr-adevăr, „nepotrivirea” se datorează acelui lucru şi 
aşa se îndreptează „neregula” pe care a provocat-o intervenţia 
lipsită de simţ critic, bineînţeles dintr-o intenţie bună, a 
unui editor mai vechi al Apostolului care, vrând să uşureze 
citirea, a operat această aranjare. Aceasta însă nu justifică 
înveşnicirea acelei greşeli editoriale, mai ales după semnalarea 
ei. Este de ajuns ca restabilirea să se facă corect astfel încât 
să nu se mai provoace neorânduieli şi lucruri nepotrivite. 

Pentru început, cartea Apostolului este o carte a citeţului. 
Este justificat să existe în ea, în afară de pericopele apostolice şi 
prochimenele şi aliluarele, şi, printr-o oarecare iconomie, şi 
antifoanele şi chinonicele, de vreme ce acestea sunt cântate 
de strană, iar citeţul este un membru al stranei, într-un 
oarecare sens. Însă să se adauge înaintea apostolelor Duminicilor 
o indicație a eotinalei este cu totul nepotrivit. Până la 
Duminica a 28-a, până la care succesiunea Duminicilor este 
normală, să spunem că este tolerabilă. De acolo însă, era de 
la sine înțeles că indicarea eotinalei va provoca prima eroare. 
Şirul eotinalelor merge normal, însă pericopele evanghelice 
nu sunt legate de acesta până la Duminica a V-a din Postul 
Mare, după cum nu erau legate nici mai înainte, ci mergeau 
alături, dar independent. 

In al doilea rând, prochimenele şi aliluarele nu depind 
în nici un fel de pericopele biblice nou-testamentare. Ele 
urmăresc succesiunea celor opt glasuri, după ordinea lor 
cunoscută şi reluată continuu. Câtă vreme acestea sunt puse, 
foarte corect, la început, nu numai că tergiversează repetarea 
lor în fiecare Duminică, ci chiar devin pricina unei noi 
încurcături, mai ales atunci când de Minei este prevăzută 
citirea Apostolului Duminicii (şi acest lucru se întâmplă 

destul de des) cu greşelile inerente care se datoresc lipsei de 
experiență a citețului. Cu toții suntem martorii situațiilor în 
care în locul prochimenului mineiului se citeşte prochimenul 
Duminicii. De la Duminica a 29-a se repetă greşeala Eotinalelor. 
Glasurile urmează o ordine, pericopele evanghelice o altă 
ordine. Cu aceeaşi logică ar trebui să fie reluate în fiecare zi 
şi prochimenele şi aliluarele zilelor de rând (luni, marţi etc.), 
lucru care ar provoca o repetare insuportabilă, însă nu ar 
duce măcar la absurditatea întâmplată cu prochimenele 
Duminicilor după Duminica a 29-a. 

Aceeaşi absurditate s-ar întâmpla şi la aliluare, 
începând cu Duminica a XXIX-a şi după, dacă practica, 
bineînțeles în mod rău, nu le-ar fi scos din uz, în ciuda 
folosului lor practic şi teoretic. 

Am spus deja că se pot provoca noi erori dacă nu se 
realizează corect eventula sau, mai degrabă, impusa eliminare a 
prochimenelor şi aliluarelor de la pericopele Duminicilor în 
cazul unei încercări de restabilire a conţinutului corect al 
cărţii pericopelor apostolice. Şi aceasta deoarece anumite 
Duminici au propriile lor prochimene şi aliluarii, care se 
referă la subiectul praznicului inserat stabil în aceste 
Duminici. În acest caz prochimenul şi aliluarul nu depind de 
glasul de rând al săptămânii, ci de subiectul praznicului, pe 
baza căruia se alege şi pericopa apostolică. Astfel, Duminicile 
Paştelui, a Tomei, a celor 318 Sfinţi Părinţi, a Cincizecimii, a 
Tuturor Sfinţilor şi a Floriilor, iar din minei cele două 
Duminici ale Sfinților Părinţi (din iulie şi octombrie), Duminica 
de dinaintea Inălţării Cinstitei Cruci şi a Sfinţilor Strămoşi, 
Duminicile de dinainte şi de după Naşterea lui Hristos şi de 
dinainte şi după Teofanie au propriile lor prochimene şi aliluarii, 
care trebuie scrise înainte şi, respectiv, după pericopă. 

Perioada Triodului însă, are propriile ei probleme. 
După cum se vede din cea mai veche prevedere tipiconală care 
este păstrată în Tipicul Bisericii celei Mari din secolul al IX-lea 
(codicele Patmos 266 şi Timiou Stavrou 40), Duminicile 
Triodului atât în ceea ce priveşte prochimenele, cât şi în ceea 
ce priveşte aliluarele, urmează şirul glasurilor care se 

întâmplă să fie în acele săptămâni, în afară de Duminica 
lăsatului sec de carne, a lăsatului sec de brânză şi de prima 
şi a doua Duminică din post, care aveau propriile lor prochimene 
şi aliluarii, fără vreo legătură cu glasul săptămânii. Acest 
lucru nu se întâmpla arbitrar şi independent de regulile care 
ritmează întreg sistemul lecturilor şi al elementelor care le 
însoțesc. Cele patru pericope ale acestor Duminici nu urmau 
sistemul alegerilor în şirul normal, ci sistemul mineiului. 
Erau, cu alte cuvinte, pericope alese, prin urmare nici 
prochimenele şi aliluarele lor nu erau în concordanţă cu 
glasul săptămânii, ci cu conţinutul pericopei citite, pe cât era 
cu putinţă acest lucru. Astfel, pericopa din Duminica 
lăsatului sec de carne, care are ca subiect postul (I Cor. 8, 8- 
13. 9, 1-2), a avut ca prochimen versetele 5 şi 1 din psalmul 
146 („Mare este Domnul nostru şi mare este tăria Lui. 
Lăudaţi pe Domnul că bine este a cânta”) pe glasul al 3-lea, 
iar ca aliluar psalmul 49, 2-3 („Dumnezeu arătat va veni — 
foarte”) pe glasul 1. Duminica lăsatului sec de brânză, şi 
aceasta tot cu tema postului (Rom. 13, 11 — 14, 4)a avut ca 
prochimen pe glasul al 4-lea „Faceţi făgăduinţe şi le împliniţi... 
Cunoscut este în Iudeea Dumnezeu” (Ps. 75, 12. 22) şi aliluarul 
pe acelaşi glas „Mila şi judecata — la mine. Umblat-am întru 
nerăutatea — am urât” (Ps. 100, 1-2, 2-3%). Duminica l-a a 
Postului Mare „pomenirea ... Sfinţilor Proroci” atunci, avea 
apostolul prorocilor (Evr. 11, 24-26. 32-40) şi un prochimen şi 
aliluar tot prorocesc, „Lăuda-se-vor cuvioşii întru slavă — 
Cântaţi Domnului cântare nouă” pe glasul 7 (Ps. 149, 5.1) şi 
„Moise şi Aaron — numele Lui” pe glasul al 4-lea (Ps. 98, 6). 
In sfârşit, în Duminica a II-a a Postului Mare, în timpul căreia 
se săvârşea atunci la Sfânta Sofia „pomenirea ... nevoinţelor 
celui între Sfinţi Părintelui nostru Policarp, episcopul Smirnei”, 
prin mutarea ei de la 23 februarie, prochimenul glasului al 7-lea 
„Bucura-se-va dreptul” — „Auzi, Dumnezeule — spre Tine” (Ps. 


În Septuaginta. În ediţia românească 75, 11.1. 
3 [n Septuaginta. În ediţia românească Ps. 100, 1-2. 3-4. 

63, 11.2) şi aliluarul glasului al 4-lea „Dreptul ca finicul va 
înflori” (Ps. 91, 13) erau ale mucenicului. În celelalte Duminici 
erau, aşa cum am spus, cele ale glasurilor de rând, iar acestea, 
neputându-se prevedea, nu erau indicate la Duminici. 

Mai târziu s-au introdus şi alte teme în Duminicile 
Postului Mare, a restabilirii cultului sfintelor icoane din 
Duminica I-a, a Inchinării Cinstitei Cruci din a III-a, a Cuviosului 
loan Scărarul în a IV-a, a Cuvioasei Maria Egipteanca în a 
V-a şi, în fine, a Sfântului Grigorie Palama în Duminica a II- 
a a Postului Mare. Prochimenele şi aliluarele însă, ca şi 
pericopele apostolice, din cauza inflexibilităţii liturgice, au 
rămas aceleaşi, adică „cele care nu erau amintite, ale glasului”, 
chiar şi pentru Duminica a Il-a, dat fiind faptul că mutarea 
pomenirii Sfântului Policarp în această Duminică era o 
practică întru totul locală şi avea legătură numai cu 
rânduiala valabilă „în Sfânta şi Marea Biserică”. Astfel, 
după cum putem constata din diferite tipice vechi, în mod 
special aveau prochimene numai cele trei Duminici care 
aveau şi pericope alese special (a lăsatului sec de carne, a 
lăsatului sec de brânză şi Duminica l-a a Postului Mare), cu 
diferenţe mici în alegerea glasului şi stihului aliluarului. 

În Tipicul Sfântului Sava şi în Triod, care urmează, 
după cum se ştie, în principiu tradiţia savaită, se observă o 
tendinţă de stabilizare a glasurilor prochimenelor şi aliluariilor 
din Duminicile Triodului, având ca bază Duminica a V-a a 
Postului Mare. În aceasta se pune glasul al 8-lea şi celelalte 
se numără pe rând, retrospectiv, în ordine inversă, astfel încât 
în Duminica Vameşului şi a Fariseului se reia glasul al 8-lea. 
Prochimenele şi aliluarele sunt cele cunoscute, ale Duminicilor, 
cele „anastasime - ale învierii”, după cum sunt caracterizate 
în manuscrise, excepţie făcând Duminicile Lăsatului sec de 
carne şi de brânză, unde se păstrează vechile prochimene şi 
aliluare speciale pe care le-am întâlnit în Tipicul Sfintei 
Sofia. În felul acesta se păstrează, în afară de cele două 
cazuri, şirul glasurilor în succesiunea Duminicilor: glas 8 — 
Duminica Vameşului şi a Fariseului, glas 1 — a Fiului Risipitor, 
cele speciale în Duminicile Lăsatului sec de carne şi brânză, 

glas 4 — în Duminica I-a, glas 5 — în a Il-a, glas 6 — în a III-a, 
glas 7 — în a IV-a, glas 8 — în a V-a Duminică a Postului 
Mare. Faptul că această ordine era cea dorită şi căutată se 
observă din schimbarea prochimenului Duminicii I, unde se 
păstrează tema zilei (prorocii), dar se preferă prochimenul şi 
aliluarul glasului al 4-lea, din cântarea celor trei tineri (Daniil 
cap. 3) „Binecuvântat eşti, Doamne, Dumnezeul părinţilor 
noştri — Că drept eşti Tu întru toate...” şi din Psalmul 98, 6 
„Moise şi Aaron între preoţii Lui”, de la Duminica Sfinţilor 
Strămoşi, unde însă se prevede cântarea lor pe glasul al 8-lea. 
Dacă acest lucru s-a făcut numai ca să se uşureze practica în 
special numai la prochimene-aliluare sau dacă este o 
rămăşiţă de încercare mai generală de simplificare a slujbei 
şi a prevederilor tipiconale din Postul Mare, prin stabilizarea 
succesiunii glasurilor în această perioadă a anului bisericesc, 
ale cărei urme se găsesc în câteva manuscrise, nu se poate spune 
cu certitudine. Mai este nevoie încă de multă cercetare. 

In continuare vine un pas greşit care s-a făcut în edițiile 
Apostolului. S-a observat încercarea de păstrare a şirului 
glasurilor la prochimene şi aliluare, însă s-a finalizat greşit 
prin schimbarea prochimenelor şi aliluarelor tradiţionale 
speciale ale Duminicilor Lăsatului sec de carne şi de brânză 
cu cele corespunzătoare glasurilor 3 şi 4 din Duminici, care 
se păstraseră, după cum am văzut, în vechile manuscrise şi 
în Triod. Intr-o viitoare ediție a Apostolului se impune reabili- 
tarea situaţiei corecte, fie că se va ţine şirul glasurilor şi indicarea 
lor după tipicele mai noi, fie că se va prefera concordanța cu 
practica mai veche, care este valabilă şi astăzi în ceea ce 
priveşte succesiunea glasurilor şi în perioada Triodului. 

489 


Este îngăduit să se săvârşească parastase pe 14 
septembrie, de praznicul Înălţării Cinstitei Cruci? 


La praznicul Înălţării Cinstitei Cruci nu se săvârşesc 
parastase, din cauza înălţimii praznicului împărătesc, „care este 
asemenea Sfintei şi Marii Vineri”. 

Vom vorbi şi despre celelalte praznice împărăteşti într-un 
răspuns special. În ceea ce priveşte Înălţarea Cinstitei Cruci, 
însă, este de ajuns motivul că ea este egală cu Vinerea Mare, 
adică această zi este afierosită totalmente pomenirii Crucii — 
adică pătimirii pe Cruce — a Domnului. În Vinerea Mare — şi 
nimeni nu pune la îndoială acest lucru — nu se săvârşesc 
pomeniri ale morţilor; prin analogie, nici la praznicul Înălţării 
Cinstitei Cruci. Să ne amintim că în timpul acestei zile nu a 
putut fi pusă nici pomenirea — şi aceasta o pomenire într-un 
oarecare mod — marelui părinte al Bisericii, Sfântul loan 
Hrisostom, care a adormit pe 14 septembrie 407, dar pomenirea 
lui s-a mutat „pentru praznicul Cinstitei Cruci” pe 13 noiembrie, 
«nefiind cu putinţă ca slujba lui să se săvârşească împreună 
cu a Cinstitei Cruci», potrivit Sinaxarului. Dacă acest lucru a 
fost valabil pentru pomenirea Sfântului loan Hrisostom, cu 
atât mai mult trebuie că e valabil pentru pomenirile — cu sau 
fără colivă, nu contează — părinţilor şi fraţilor noştri 
adormiţi în dreapta credinţă. 

In timpul acestei zile se săvârşeşte, bineînţeles, slujba 
înmormântării şi se citesc rugăciunile de pomenire la mormintele 
morţilor. De asemenea, se pomenesc numele celor adormiţi la 
ectenia întreită, la proscomidie şi la pomenirile de la 
Dumnezeiasca Liturghie şi în această zi, ca şi în toate zilele 
anului şi chiar în Duminica Paştelui. Acestea nu pot fi aduse 
deloc ca argument pentru săvârşirea parastaselor în timpul 
sinaxei sărbătoreşti a Bisericii din ziua Înălţării Cinstitei 
Cruci, care are ca „temă unică” mântuitoarea Patimă. La fel, 
şi argumentele aşa-zis „teologice” aduse, că şi pomenirile 

morților se încadrează în atmosfera crucii-învierii a praznicului, 
ca o amintire a morţii şi învierii şi nu ca o pricină de întristare, 
sunt învechite şi fără putere să schimbe rânduiala şi tradiţia 
Bisericii în această problemă. Praznicul Înălţării Cinstitei 
Cruci trebuie cu necesitate păstrat neamestecat cu cele ale 
morţilor, după cum „neamestecat” se cântă şi slujba lui. 


490 


In bisericile cu hramul Invierii Domnului care 
tropar se pune în locul troparului Sfântului 
bisericii şi când se cântă acesta? 


Primul gând s-ar duce către „Hristos a înviat...”. Cred 
însă că nu este potrivit ca acest tropar să se cânte ca tropar 
al hramului, atât pentru faptul că, luat foarte exact, acesta 
nu este un astfel de tropar, cât şi deoarece cântarea lui este 
potrivită şi este caracteristică perioadei pascale. În Duminicile şi 
săptămânile Penticostarului, chiar dacă se continua oarecum 
sărbătoarea Paştelui, sunt prevăzute ca tropare, prin succesiune, 
troparele Învierii pe cele opt glasuri, iar „Hristos a înviat” 
deţine mai degrabă rol de refren, decât de tropar, ca şi în 
Săptămâna Luminată. Extinderea acestei practici din Penticostar 
şi în perioada din afara Penticostarului pentru bisericile cu 
hramul Învierii va fi, cu siguranţă, soluţia cea mai potrivită. 
Cu alte cuvinte, cântarea troparului Învierii de la glasul din 
săptămâna respectivă va asigura şi statornicia cerută de 
rânduiala liturgică şi scopul final al troparului, şi totodată şi 
o oarecare diversitate dată se schimbarea glasurilor. Acest 
lucru, de altfel, se face şi în biserica Învierii din Ierusalim, 
care a fost şi modelul după care s-au ridicat, spre a o imita, 
multe biserici cu acelaşi nume în toată lumea. 

În unele biserici, pentru a se evita posibila confuzie provocată 
de schimbarea glasurilor, în principal legată de cântarea 
troparului din memorie şi în afara bisericii, şi pentru o mai 

mare stabilitate, se preferă troparul glasului al 2-lea „Venind 
mai înainte de zori cele ce au fost cu Maria...”, ipacoi sau 
sedealnă a Paştelui. Granițele dintre tropare şi sedelne nu 
sunt atât de ermetice în tradiţia noastră imnografică. În mod 
special însă, troparul de mai sus, este şi foarte lung şi foarte 
greu de ţinut minte, motiv pentru care poporul, în timpul 
cântării lui ca ipacoi, repeta numai sfârşitul: „că este Fiul lui 
Dumnezeu...”. Spre deosebire de acesta, troparele Învierii 
celor opt glasuri sunt mult mai cunoscute, mai scurte şi mai 
uşoare, precum şi mai fireşti la cântare. 

Când să se cânte? Oricum nu la praznicele împărăteşti 
şi la după-prăznuirile lor, după cum se întâmplă şi în celelalte 
biserici care au ca hram un praznic împărătesc. De asemenea, 
se vor omite şi la slujba Obedniţei din zilele de rând din Postul 
Mare, deoarece conţinutul lor legat de Inviere nu se potriveşte 
cu caracterul de umilinţă al acestor zile. În fine, în şirul 
troparelor de după Vohodul mic de la liturghiile din zilele de 
rând, chiar dacă sunt ale Învierii, ele ar trebui să urmeze 
troparelor zilei, după cum se întâmplă în bisericile cu 
hramul Schimbării la Faţă a Mântuitorului, a Naşterii etc. 


491 


Ce înțelege Tipicul când în anumite cazuri scrie la 
canon că se cântă „fără stih”? Adică nu se cântă 
nimic înaintea troparelor, nici „Slavă Ţie, Dumnezeul 
nostru, slavă Ţie”, nici altceva? De ce? 


Pentru a se înţelege corect această prevedere tipiconală 
trebuie să ne referim la funcția iniţială a canoanelor şi la scopul 
încorporării lor în slujba bisericească. Vom reaminti, deci, câteva 
lucruri cunoscute, însă oarecum trecute cu vederea în practica de 
azi, care sunt socotite de la sine înţelese, fără ca în realitate să şi fie. 

După cum se ştie, canoanele sunt nişte sisteme de tropare, 
a căror funcţie iniţială şi principală este să înfrumuseţeze 
stihologia Odelor Psaltirii la slujba Utreniei mănăstireşti. O 
paralelă exactă a folosirii lor liturgice se află la stihirile 

psalmilor Vecerniei (140, 141, 149 şi 116), după sistemul 
care a supravieţuit până astăzi în mănăstiri şi, parţial, şi în 
bisericile de mir. Cu alte cuvinte, sunt cântate toate stihurile 
celor patru psalmi ai Vecerniei şi toate stihurile celor trei 
psalmi ai laudelor pe glasul primei stihiri sau a primei grupe 
de stihiri, care sunt prevăzute de fiecare dată de cărțile noastre 
de cult, iar la ultimele lor zece, opt, şase sau patru stihuri se 
inserează troparele. Stihologia psalmilor se încheie totdeauna 
cu aşa-numita doxologie „mică”, cu „Slavă... Şi acum...”, la 
care se inserează, de asemenea, ultimele două sau un singur 
tropar al grupului de stihiri ale Laudelor sau ale kekragariilor**, 
după indicaţiile tipiconale valabile în fiecare situaţie. Exact 
acelaşi lucru trebuie să ni-l închipuim şi pentru fiecare din 
cele nouă Ode ale Psaltirii, cu singura deosebire că troparele 
destinate fiecărei Ode nu sunt întru totul independente față 
de troparele celorlalte Ode, la fel ca troparele de la Vecernie 
şi Laude, ci au legătură unele cu altele, de vreme ce toate 
aparţin aceleiaşi alcătuiri poetice, canonul. Ca şi la „Doamne, 
strigat-am...” şi la „Toată suflarea...”, tot aşa şi aici, se 
cântau toate stihurile Odelor — adică ale fiecărei ode separat, 
iar la ultimele opt, şase sau patru stihuri ale ei se inserau 
troparele canonului sau ale canoanelor pe care le prevedea 
Tipicul, totdeauna însă cu „Slavă... şi acum...” la sfârşit. 
Această rânduială care, în ceea ce priveşte această fază de 
dezvoltare a slujbei bisericeşti, trebuie că este cea iniţială, 
este valabilă în teorie, după cum se află formulată în Ceaslov 
şi în anexa cu cele nouă Ode ale Psaltirii. Vezi acolo 
prevederile respective „pe 8 (stihuri)”, „pe 6 (stihuri)”, „pe 4 
(stihuri), care există la fiecare Odă în afară de a doua, 
pentru care fie era valabil un alt sistem de stihologie, fie au 
căzut în dizgrație prevederile după ce s-a îndătinat omiterea 
acesteia şi a troparelor corespunzătoare ale pesnei a 2-a ale 
vechilor canoane cu nouă pesne. 


3 Denumirea îndătinată în cărţile de muzică pentru „Doamne strigat- 
am...”. De la „kyrie ekekraxa” au fost numite kekragarii. 

Numărul mare de Ode (nouă sau opt după omiterea 
celei de-a doua) şi lungimea lor — şi în special lungimea pe 
care a dobândit-o slujba prin adăugarea la ode a cântării 
canoanelor — au provocat diferite prescurtări şi modificări, chiar 
şi în practica celor mai austere mănăstiri. Stihurile Odelor 
au fost restrânse la numărul troparelor, prin omiterea a mai 
multe sau mai puţine stihuri — în funcţie de numărul stihurilor 
fiecărei Ode — după cum vedem că s-au tipărit în extrasele în 
uz ale stihologiei Odelor. Aşa se cântă astăzi în mănăstirile 
care ţin foarte exact Tipicul. Adică întotdeauna se pune 
înainte de fiecare tropar al fiecărei pesne stihul corespunzător al 
fiecărei Ode din Psaltire, după cum se face la stihirile Vecerniei 
şi ale Laudelor. In practică, însă, s-au mai întâmplat şi alte 
simplificări, cum ar fi citirea mai înainte a stihurilor Odelor 
şi cântarea sau citirea grupată a canoanelor, după cum se 
întâmplă aproape întotdeauna în parohii în Postul Mare; sau 
chiar şi alte aranjări care, pe de o parte, uşurează desfăşurarea 
slujbei, însă, pe de alta, în esenţă, păgubesc mersul normal 
şi regulat al ei, dacă nu chiar distrug întreg sistemul de 
stihologie a Odelor-canoane, făcându-l de nerecunoscut. 

Deci, când Tipicul vorbeşte despre „stihuri”, nu înţelege 
altceva decât stihurile Odelor Psaltirii, pentru care e destinată 
fiecare peasnă a canonului. Nu o defineşte însă foarte exact, deoarece 
o socoteşte de la sine înțeleasă, după cum şi este în teorie. 

Există însă situaţii în care nu se pun stihurile Odelor 
Psaltirii. Prima şi cea dintâi situaţie de acest fel este Paştele 
Şi, prin extensie, întreaga Săptămână Luminată. Atunci „se 
întrerupe” Psaltirea şi stihologia Odelor ei, iar troparele 
canonului se cântă fără stihurile Odelor, adică „fără stihuri”. 
Este totuşi demn de remarcat faptul că aceasta — adică 
omiterea stihurilor — nu se extinde şi asupra troparelor de la 
Vecernie şi Laude. Acolo se cântă primele două stihuri, se 
omit stihurile din mijloc, şi se cântă apoi înaintea troparelor 
ultimele stihuri în funcţie de numărul stihirilor. Se pare 
aşadar că în cazul Odelor se întâmpla ceva asemănător, şi 
acest înţeles îl conţin vechile rânduieli care se găsesc presărate 
prin vechile Tipice, cum ar fi: «Să cântăm Domnului” nu 

zicem, ci începem îndată de la irmos» sau «Şi îndată tricântarea, 
glas 2 plagal „La Tine mânec...”. Şi începem acesta de la 
acest irmos, fără să zicem „Doamne, Dumnezeul nostru”. Şi 
facem aşa câte 12 tropare la fiecare odă împreună cu „Slavă. 
Şi acum» etc. Ultima prevedere provine din Tipicul mănăstirii 
Mântuitorului din Messina, din anul 1131, şi se referă la 
tricântarea lui Cosma de la Utrenia din Vinerea Mare (cântările 
5, 8 şi 9). Prima prevedere («Să cântăm Domnului” nu 
zicem...») se referă la un canon complet, care în consecinţă 
începe de la peasna l-a, şi se întâlneşte mai des în diferite 
Tipice din zilele în care „se întrerupe” Psaltirea. Este clar, 
cred, că în aceste zile se omiteau stihurile intermediare ale 
Odelor, rămânând însă ultimele stihuri pentru cântarea 
troparelor canoanelor, la fel ca la „Doamne, strigat-am” şi la 
„Toată suflarea”. La canoane irmosul suplinea cântarea primelor 
stihuri. Omiterea tuturor stihurilor Odelor şi cântarea canoanelor 
„fără stih” nu pare să fie practica iniţială, dar este totuşi un 
obicei destul de vechi, după cum o arată datele liturgice existente. 

In timpul Paştelui, aşadar, şi în Săptămâna Luminată 
se cântă canonul fără stihurile odelor, însă întotdeauna cu 
stihul „Slavă sfintei învierii Tale, Doamne” înaintea fiecărui 
tropar. Acest lucru îl lasă să se înţeleagă Tipicul atunci când 
scrie „fără stih”, adică fără stihologia Odelor biblice. 

Mai târziu, obiceiul acesta de omitere a Odelor biblice, ca 
ceva mai simplu şi mai practic, s-a extins prin imitarea Paştelui 
şi la celelalte praznice împărăteşti, la praznicele Născătoarei 
de Dumnezeu şi, treptat, şi la sfinţii mari. Ca stih înaintea tropa- 
relor canoanelor se folosea o frază potrivită cu tipul canonului, 
cum ar fi „Slavă Tie, Dumnezeul nostru, slavă Tie” la praznicele 
împărăteşti, „Preasfântă Născătoare de Dumnezeu, mântuieşte-ne 
pe noi” la cele ale Maicii Domnului, „Miluieşte-mă, Dumnezeule, 
miluieşte-mă” la canoanele de umilinţă, „Sfinte al lui Dumnezeu, 
roagă-te pentru noi” la canoanele Sfinţilor, şi altele asemenea 
acestuia. Acestea în legătură cu slujba Utreniei, unde există 
stihologia Odelor biblice din Psaltire, şi cu canoanele ca nişte 
elemente de înfrumusețare într-un oarecare fel a stihologiei 
Odelor cu care se întreţese cântarea acestora. 

Canoane se cântau însă şi în afara stihologiei Odelor 
Psaltirii, care se potriveşte numai Utreniei. Astfel, canoane, 
ca nişte alcătuiri poetice independente, s-au introdus treptat şi 
la alte slujbe care nu aveau stihologie, cum ar fi Miezonoptica 
din Duminici şi, în principal, la Pavecerniţă şi la procesiunile 
monahale. De asemenea, la slujbele care erau structurate 
după modelul Utreniei, cum sunt paraclisele, slujba înmor- 
mântării şi parastasele, slujba de maslu, slujba Agheasmei 
mici (în parte, deoarece avea numai peasna a 9-a), slujba 
Dumnezeieştii Impărtăşiri şi altele, se cântau canoane fără 
stihologia Odelor, tocmai pentru că nu erau slujbe de Utrenie 
sau cel puţin, într-o primă fază, le foloseau în particular şi 
independent de slujba obştească de dimineaţă. Astfel, în 
timpul acestor slujbe, canoanele se cântau fără stihurile Odelor 
biblice, însă totdeauna cu aceleaşi stihuri sau cu stihuri asemă- 
nătoare cu cele pe care le-am văzut la Utreniile de praznic, ca 
„Slavă Tie, Dumnezeul nostru, slavă Tie”, „Stăpâne Hristoase, 
miluieşte pe robii Tăi” şi altele asemenea. Acelaşi lucru se 
făcea tot la aceste slujbe şi cu stihirile Vecerniei sau ale 
Laudelor, care, tot prin imitarea Utreniei, le fuseseră adăugate. 
Şi acestea se cântau cu stihuri asemănătoare celor de la canoane 
şi nu cu stihurile Vecerniei sau ale Laudelor, tocmai pentru 
că nu era vorba despre slujbe de Vecernie sau Utrenie. 

Această practică a mănăstirilor a fost imitată şi de 
parohii, chiar şi atunci când acestea ţineau vechiul tipic parohial 
asmatic, deoarece canoanele monahale plăceau poporului şi 
aveau o oarecare adaptabilitate specială cu temele zilei şi 
flexibilitate la forma austeră şi arhaică a slujbei asmatice. Se 
pare că întâi s-au introdus canoanele praznicelor la slujba 
asmatică de priveghere, care se săvârşea la primele ore ale 
nopții, ca o mică agripnie”, la marile praznice şi la sfinţii mari. 
Spre sfârşitul perioadei bizantine Sfântul Simeon al Tesalonicului 


3 Slujbă de priveghere (vecernie, utrenie şi Dumnezeiasca Liturghie) la 
anumite praznice sau sfinţi, practicată astăzi în bisericile greceşti de parohie, 
care începe de obicei în jurul orei 22.00 şi se termină spre dimineață, orele 2-3. 

(+ 1429), în timpul reformei tipicului asmatic de la Sfânta 
Sofia pe care l-a întreprins, a introdus canoanele la slujba 
Utreniei asmatice «ca să vindece auzul multora şi, prin 
melodia canoanelor, să vină spre bunele obiceiuri şi, mai simplu, 
pentru că era foarte de trebuinţă acest lucru», «pentru înfrumu- 
seţarea ... şi buna rânduială a Bisericii, şi pentru slava lui 
Dumnezeu şi a sfinților Lui» (Expunere. Dialog, cap. 351). 
Astfel canoanele se cântau „ca o mângâiere”, fără stihurile 
Odelor, însă cu stihurile amintite de noi mai sus, în funcţie 
de praznic. Folosirea stihurilor cântate puse înaintea troparelor, 
şi la slujba mănăstirească, şi, mai târziu, şi la cea parohială 
era cerută în mod obligatoriu chiar de buna rânduială a slujbei. 
Cântarea stihului pus înainte era aşadar necesară şi din 
motive tehnice, ca să acopere mutarea canonarhului de la o strană 
la cealaltă. Canoanele erau întotdeauna cântate cu canonarh. 

Acelaşi drum facil, adică cântarea troparelor canoanelor 
fără stihurile Odelor biblice, însă cu stihuri speciale, l-a urmat şi 
practica bisericilor de mir, atunci când s-a răspândit şi în ele 
folosirea tipicului monahal. Poate că în acestea nu s-a aplicat 
niciodată alambicatul sistem al stihologiei Odelor în legătură 
cu troparele canoanelor. Insă acelaşi obicei s-a îndătinat şi în 
multe mănăstiri, sau mai bine zis în toate, şi s-a extins la 
toate zilele din an. Excepţii demne de luat în seamă nu au lipsit 
niciodată, după cum s-a întâmplat în anumite mănăstiri din 
Sfântul Munte, care până astăzi ţin cu acrivie vechea 
rânduială a stihologiei Odelor. 

In Tipice, însă, care continuă să socotească în vigoare 
veghea practică, anume că aceste canoane de la Utrenie se 
cântă împreună cu Odele Psaltirii, s-au păstrat vechile 
prevederi care se refereau la când se cântă canoanele „fără 
stih'-urile Odelor în timpul marilor praznice împărăteşti 
prevăzute de cea mai veche practică. In acest fel s-a provocat 
confuzie în cei care nu aveau cunoştinţa şi experienţa vechiului 
sistem. „Stihuri” s-a crezut că sunt stihurile speciale şi nu 
stihurile Odelor. Astfel a rămas în mintea multora înţelegerea 
greşită că, atunci când Tipicul scrie „fără stih”, canoanele se 
cântă fără stihurile speciale, adică numai troparele, lucru 

întru totul neafirmat şi necunoscut de tradiția noastră. 
Troparele canoanelor nu se cântă niciodată fără un stih din 
Ode sau un stih special. Tipicele mai noi sunt datoare, de 
vreme ce se înțelege greşit vechea prevedere specială „fără 
stih”, fie să o lămurească, fie să o omită cu desăvârşire, câtă 
vreme sistematic aceasta este greşit înţeleasă. 


492 


Diaconul (sau preotul) zice întotdeauna „Pe 
Născătoarea de Dumnezeu şi Maica luminii...” 
înainte de peasna a 9-a de la Utrenie, chiar şi 
atunci când nu se cântă „Ceea ce eşti mai 
cinstită” cu stihurile ei? 


În bisericile de mir, la slujba Utreniei, diaconul (sau 
preotul) spune întotdeauna cuvintele „Pe Născătoarea de 
Dumnezeu şi Maica luminii întru cântări cinstindu-o să o 
mărim” înainte de peasna a 9-a, fie că se cântă „Ceea ce eşti 
mai cinstită” cu stihurile ei, fie că se cântă numai canonul 
sau canoanele praznicului. Acest lucru se întâmplă numai la 
slujbele de Utrenie, nu şi la celelalte slujbe la care se pun 
canoane, care sunt structurate sau nu după modelul Utreniei, 
cum ar fi la Paraclise, la Maslu, la canonul cel mare, când se 
cântă la Pavecerniţă, la cântările treimice, la canoanele din 
Duminici sau oriunde altundeva. Dacă nu se face vreodată, 
este o greşeală făcută din neştiinţă sau neatenţie. Prin urmare, 
problema se întâlneşte numai la slujba Utreniei şi, în special, în 
cazurile în care nu se cântă „Ceea ce eşti mai cinstită” cu stihurile 
ei. Atunci, potrivit rânduielii care este în vigoare astăzi la 
mănăstirea Marea Lavră din Sfântul Munte, „Ceea ce eşti 
mai cinstită” nu se zice, ci se începe imediat cântarea pesnei 
a 9-a a canonului, începând cu irmosul. Deoarece rânduiala 
Marii Lavre este cea mai exactă şi mai veche, întrebarea — 
care probabil provine din Sfântul Munte — capătă o importanţă 

specială. Adică nu este atât de scolastică pe cât ar părea la o primă 
vedere şi nici nu este posibil să se datoreze unei neînțelegeri a 
prevederilor tipiconale sau unei tendinţe înnoitoare. 

Din câte cunosc, în Tipicele mai noi nu există prevederi 
speciale clare, ci mai degrabă toate presupun rânduială îndeobşte 
dominantă pe care am notat-o la început. O excepţie este 
Marea Lavră şi alte câteva mănăstiri aghiorite. Rânduiala 
ierodiaconiei, „compusă şi tipărită de presfinţitul patriarh 
ecumenic kyr Filotei” (începutul secolului al XIV-lea), care a 
fost scrisă de Filotei în momentul în care încă era egumen la 
Marea Lavră, are o prevedere foarte grăitoare: «Şi, după ce s- 
a terminat a opta (peasnă), diaconul cântă cu glas mare: „Pe 
Născătoarea de Dumnezeu şi Maica luminii întru cântări să 
o mărim”. Şi se cântă „Ceea ce eşti mai cinstită” cu stihurile 
ei. lar dacă nu (adică dacă nu se cântă „Ceea ce eşti mai 
cinstită”), cântă începutul irmosului pesnei a noua a praznicului». 
Faptul că această practică trebuie să fi fost cea iniţială şi 
corectă rezultă pe de o parte din rolul diaconului la slujbă şi, 
pe de alta, din legătura dintre cântarea a 9-a şi porunca 
diaconească „Pe Născătoarea de Dumnezeu...”. Diaconul 
exercită de foarte mult ori rolul de maestru de ceremonii sau 
„sufleor” chiar şi înaintea celui mai învăţat cu cele ale bisericii 
„canonarh”. Ceea ce zice are legătură directă şi organică cu 
cuvintele şi gestul liturgic care va urma, pentru care dă el 
însuşi porunca. Şi în situaţia de faţă „Pe Născătoarea de 
Dumnezeu şi Maica luminii întru cântări cinstindu-o să o 
mărim” este o poruncă, care chiar şi din punct de vedere al 
frazei trebuie să se lege de ceea ce se va cânta în continuare, 
care nu este altceva decât cântarea Născătoarei de Dumnezeu, 
care începe exact cu cuvântul „Măreşte”. „Pe Născătoarea de 
Dumnezeu...” nu este nimic altceva decât refrenul stihologiei 
cântării a 9-a, potrivit tipicului asmatic, care iniţial era mai 
scurt („Pe Născătoarea de Dumnezeu întru cântări să o 
cinstim”) şi, treptat, cu noile adăugiri, s-a lungit („Pe 
Născătoarea de Dumnezeu şi Maica luminii întru cântări să 
o mărim” — „Pe Născătoarea de Dumnezeu întru cântări 
cinstindu-o să o mărim”), până când a ajuns la forma actuală. 

Aceasta se zicea de către diacon ca un fel de stih antepus sau 
ca o reamintire sau poruncă, tocmai pentru că urma stihologia 
Odei Născătoarei de Dumnezeu. Altminteri nu se zicea sau, 
într-un mod oarecare, canonarhul începea irmosul. O intervenţie 
asemănătoare a diaconului sau a preotului sau a anagnostului 
avem tot în tipicul asmatic — care se păstrează până astăzi în 
Bisericile slave — la începutul doxologiei mari. După mărturia 
Sfântului Simeon al Tesalonicului şi a Tipicelor asmatice, 
cuvintele „Slavă întru cei de sus lui Dumnezeu” (la fel ca 
„Slavă Ţie Celui ce ne-ai arătat lumina” din Bisericile slave 
astăzi) erau spuse de citeţ din amvon, iar psalţii continuau 
doxologia mare. La fel şi aici. O simplificare a prevederii 
anterioare o aflăm în Tipicul manuscris mai nou (anul 1813) 
al mănăstirii Filotheou. Potrivit acestui tipic, atunci când se 
cântă „Ceea ce eşti mai cinstită” cu stihurile lui, se pune mai 
înainte „Pe Născătoarea de Dumnezeu...”. Când nu se cântă, 
se începe imediat peasna a 9-a a praznicului, îndată după a 
VIII-a: «La peasna a 9-a, dacă este praznic împărătesc sau al 
Maicii Domnului, „Ceea ce eşti mai cinstită” nu se pune, ci 
îndată după a opta începem pe a noua. lar dacă este 
Duminică sau pomenirea unui sfânt (mare), diaconul spune 
tare „Pe Născătoarea de Dumnezeu şi Maica...” şi cântăm 
„Ceea ce eşti mai cinstită” cu stihurile ei». 

Se pare însă că practica aceasta s-a stins treptat şi s-a 
generalizat (nu numai în bisericile de mir, unde practica a tins 
mai totdeauna către soluțiile mai facile, ci chiar şi în mănăstiri) 
folosirea îndemnului „Pe Născătoarea de Dumnezeu...” în 
toate situaţiile, fie că se cânta „Ceea ce eşti mai cinstită...”, 
fie nu. În manuscrisul Tipicului mai nou al mănăstirii Sfântului 
Pavel, găsim următoarea notă, foarte lămuritoare pentru evoluţia 
acestui moment al slujbei: «De asemenea, şi la peasna a 9-a a 
praznicelor împărăteşti şi ale Maicii Domnului, necântându-se 
„Ceea ce eşti mai cinstită”, nici „Pe Născătoarea de Dumnezeu 
întru cântări să o mărim”, nu se spunea înainte de irmos, pe 
care acum diaconul o rosteşte, ci se începea irmosul, [care se 
cânta] de două ori». 

Practica de astăzi nu este întru totul exactă, dar este 
destul de veche şi s-a impus peste tot. Pentru bisericile de 
mir, intervenţia preotului sau a diaconului înainte de peasna 
a 9-a, fie că se cântă sau nu „Ceea ce eşti mai cinstită”, este 
şi folositoare din punct de vedere practic, pentru a atrage 
atenția credincioşilor, este şi un îndemn indirect pentru popor 
ca să se ridice în picioare pentru rugăciune. Atunci când nu 
se cântă „Ceea ce eşti mai cinstită”, ci peasna a 9-a a canoanelor, 
intervenţia diaconului este chiar mai necesară. Totuşi, şi 
situația aceasta îndreptăţeşte caracterizarea Marii Lavre drept 
bastionul celei mai acrivice şi mai vechi rânduieli şi tradiţii. 

Cu această ocazie trebuie notat că intervenţia diaconului 
dintre pesnele a 8-a şi a 9-a a canoanelor este presupusă 
chiar de structura slujbei. Adică, în timpul cântării canoanelor, 
care se subinţelege că, atunci când era întreţesută cu stihologia 
odelor Psaltirii («zicându-se toate acestea — adică Odele biblice — 
la ultimele stihuri ale fiecăreia împletim cântări potrivite 
alcătuite de Părinţi, pe care le numim canoane», după Sfântul 
Marcu Eugenicul — Explicarea slujbei bisericeşti; despre Utrenie), 
avem două întreruperi: prima, între peasna a 3-a şi a 4-a, şi 
a doua între peasna a 6-a şi a 7-a. La prima se inserează o ectenie 
mică, rostită de diacon, şi ecfonisul preotului: „Că Tu eşti 
Dumnezeul nostru...”, după care urmează sedelnele sau ipacoi. 
La a doua întrerupere se inserează iarăşi ectenie mică, ecfonisul 
„Că Tu eşti împăratul păcii...”, după care urmează condacul, 
icosul şi sinaxarul. Chiar şi în zilele de rând, când nu se 
cântă catavasii, întreruperea cântării este marcată de repetarea 
irmosului pesnei a 3-a şi, respectiv, a 6-a, înainte de ectenie. 
In felul acesta cele nouă ode sunt împărţite în trei „stări”, să 
zicem, de câte trei, după chipul Sfintei Treimi. «Acum, aceste nouă 
cântări, întru chipul întreit al Treimii Celei mai presus de 
dumnezeire, Biserica le cântă prin canoane, ca pe nişte cântări 
de biruinţă şi de mulţumire. Şi se face oprire de trei ori, prin aceasta 
cinstindu-se Treimea...», observă Sfântul Simeon al Tesalonicului 
(Dialog, cap 310). Astfel, avem grupele 1, (2), 3—4,5,6-7,8ş9. 

Intre peasna a 8-a şi a 9-a nu există o ectenie, deoarece 
în felul acesta s-ar fi rupt unitatea celor trei stări, ci există o 

dovadă a opririi cantării, prin repetarea irmosului pesnei a 8-a, cu 
stihul de dinaintea lui „Să lăudăm, bine să cuvântăm...” — aşa 
numita strofă „covârşitoare (perissi)” sau „care ridică în picioare”. 
Aceasta înseamnă că rânduiala prevede o oarecare întrerupere 
scurtă — adică nu după modelul celor două anterioare — probabil 
cu „Pe Născătoarea de Dumnezeu şi Maica...” sau, după vechile 
rânduieli, cu începerea irmosului celei de-a noua de către canonarh, 
dacă nu se prevedea cântarea „Ceea ce eşti mai cinstită”. La 
aceasta face aluzie Sfântul Simeon, scriind că «ar după peasna 
a 8-a, la începutul celei de-a 9-a, măreşte (cine? Din cuvintele 
de dinainte se pare că cel mai probabil diaconul sau preotul) 
pe cea mai presus de toți sfinţii, pe Născătoarea de Dumnezeu... 
întru care (cântare) se şi cântă cele ale dumnezeieştii cântări a 
acesteia» (Dialog, cap. 312). Prin urmare, intervenţia diaconului 
este binevenită şi trebuie să rămână. Generalizarea cuvintelor „Pe 
Născătoarea de Dumnezeu...” se datorează evoluţiei spre sim- 
plificare a practicii iniţiale mai complexe. 


493 


La Vecernia din Vinerea Mare prochimenul 
„Impărţit-au hainele Mele loruşi...” se cântă sau 
se citeşte? 


494 


La slujba înmormântării trebuie să se cânte 
prochimenul Apostolului „Fericită este calea...” 
sau pur şi simplu să se citească? 


Prochimenele au fost făcute să se cânte, nu să se 
citească. In legătură cu aceasta nu mai încape nici o îndoială, 
deoarece ne este cunoscut modul iniţial de cântare a lor din 
diverse surse. De altfel, cunoaştem lucrurile în parte, atât 

din supraviețuirea lor în practica de astăzi, cât şi din indicarea 
glasului care există la toate prochimenele, fără excepţie. Este 
o realitate că evoluţia cultului le-a nedreptăţit mult. Astfel, 
iniţial cântau stihul ales — „prochimenul” psalmului — şi 
urma stihologia întregului psalm sau, dacă era prea lung, a 
unor stihuri la alegere din psalmul din care fusese luat 
prochimenul (aceasta trebuie că este proveniența termenului: 
„Stihul de dinaintea (pro) textului (keimeno)” = „prochimen”), 
iar la fiecare stih se repeta de către popor prochimenul, ca un 
refren. Numărul stihurilor s-a restrâns treptat, până când a 
ajuns la trei, la aşa numitele „prochimene mari” ale praznicelor 
şi la prochimenul Invierii „Domnul a împărăţit...” de la Vecernia 
de Sâmbătă seara, sau chiar la unu, stihul de început al 
psalmului, de la care începe cântarea stihurilor, dacă acesta 
nu fusese cumva ales chiar el de prochimen. Astfel, prochimenele 
— în afară de cele mari — au ajuns să se cânte astăzi de trei 
ori, de două ori fără stih şi o dată împreună cu stihul din psalm. 

Evoluţia lor a continuat şi mai mult. La Vecernii s-a 
păstrat cântarea lor ciuntită, de-a lungul întregului an 
bisericesc, cu excepţia Postului Mare, unde, sub presiunea slujbei 
lungi din timpurile mai noi, s-a îndătinat să se citească. Prin 
extensie, în anumite locuri, nu se cântă nici chiar prochimenul 
din Vinerea Mare. În zilele de rând din Postul Mare, când 
slujba se săvârşeşte aproape fără lume — vorbim despre bisericile 
de mir — citirea „prin iconomie” pentru scurtarea slujbei se 
justifică. Însă nu şi pentru Vinerea Mare. În multe părți acesta 
se cântă, iar eu cred că trebuie să se cânte peste tot. 

Cât despre prochimenele Apostolului, evoluţia a fost 
nemiloasă. S-a impus citirea lor, după modul citirii-cântate a 
Apostolului, pentru toate. Însă, aşa cum toate regulile au şi 
excepții, după cum se zice, tot aşa şi aici a rămas ca singură 
excepţie prochimenul slujbei înmormântării, care continuă 
să se cânte pe alocuri. Este singura situaţie corectă care ne-a 
mai rămas. Să dea Domnul să rămână ca o insulă a acriviei 
în cataclismul făcut „prin iconomie”. 

495 


Înainte de ultimul sau penultimul tropar al pesnei 
a 9-a a canoanelor, adică înainte de „Şi acum...”, 
se cântă stihul „Binecuvântăm pe Tatăl, pe Fiul 
şi pe Sfântul Duh, pe Domnul îl lăudăm” sau 
„Slavă Tatălui...” ca la celelalte pesne? 


Contextual, răspunsul de la întrebarea nr. 492 ne-a 
adus la această întrebare, care se referă la un subiect foarte 
de amănunt, aproape fără nici o valoare practică, cel puţin 
pentru practica bisericilor de mir. Nu îl vom trece cu vederea, 
insă, atât din dragostea pentru fratele care întreabă, cât şi 
pentru a se vădi încă o dată adevărul cuvintelor Sfântului Simeon 
al Tesalonicului că «nimic nu este mic (sau fără importanţă) 
în Biserica marelui Dumnezeu şi Mântuitorului nostru lisus 
Hristos; nimic nu este fără socoteală, căci Biserica este a 
Însuşi Cuvântului Celui viu. Drept aceea, toate sunt cu mare 
socoteală. Deci cum poate îndrăzni cineva ca întru totul, prin 
pornirile sale, să nu ia seama la cele făcute cu socoteală şi la 
cele ce sunt ale lui Dumnezeu Cuvântul şi să se facă pe sine 
legiuitorul acestor stricări?» (Dialog, cap. 365). În vremea noastră 
în special, astfel de amănunte sunt socotite nedemne de a vorbi 
despre ele, iar a te ocupa cu ele o „pierdere de vreme”, pentru 
că pe noi trebuie să ne preocupe numai temele mari şi serioase. 

Răspunsul la acestă întrebare depinde de care este 
finalul celei de-a opta Ode biblice, împreună cu care, potrivit 
practicii iniţiale şi corecte, se cântă peasna a VIII-a a canoanelor 
de la Utrenie. Toate celelalte pesne se termină cu „Slavă 
Tatălui... Şi acum...”, iar la finalul lor se inserează două (unul la 
„Slavă” şi unul la „Şi acum”) sau un tropar (la „Slavă... Şi 
acum”), după caz. În mod analog şi peasna a S-a ar trebui să 
se încheie cu „Slavă... Şi acum”, ca şi celelalte pesne. Această 
analogie a provocat confuzia pe care o lasă să se înţeleagă 
întrebarea noastră, confuzie care trebuie să fie destul de 
veche şi care se întâlneşte nu numai în cărţile tipărite, ci şi 

în manuscrise, şi, cu atât mai mult, în practica de zi cu zi. Şi 
aceasta, deoarece oricât ar părea de inconsecvent la o primă 
vedere, a VIII-a odă biblică (cântarea celor trei tineri, Daniil 
cap. 3, vv. 34-65) nu se încheie cu „Slavă Tatălui... Şi acum...”, ci 
cu „Binecuvântăm pe Tatăl... Şi acum...”. Aceasta este o ciudă- 
tenie a acestei cântări. „Binecuvântăm pe Tatăl...” este o modificare, 
foarte reuşită, a lui „Slavă Tatălui...”, adică a aşa-zisei 
doxologii „mici”, care s-a făcut după modelul stihurilor anterioare 
ale Odei biblice, care încep toate cu „Binecuvântaţi...”. In 
manuscrise şi în vechile Tipice, prin acest termen format 
dintr-un singur cuvânt („Evlogeite” — „Binecuvântaţi”) este 
numită întreaga odă a opta. Prin urmare, cu această încheiere 
(„Binecuvântăm... Şi acum...) este prezentă peasna a 8-a în 
vechile manuscrise, chiar şi în texte mai puţin folosite, unde 
practica — şi ignoranţa — nu au ajuns să le schimbe. Acest 
lucru se întâmplă la cântarea pesnei a opta, ca o singură 
excepţie a practicii actuale, în Sâmbăta Mare, la sfârşitul 
marelui şir de lecturi din Vechiul Testament de la Vecernia 
Paştelui, de la vechea priveghere pascală. 

Prin urmare, atunci când se pun stihurile Odei împreună 
cu peasna a VIII-a din canon, „punem”, după terminologia 
liturgică, „pe 4”, începând cu stihul „Binecuvântaţi, Anania...” 
etc., după cum continuă să noteze Psaltirea, Ceaslovul şi 
Stihologiile, şi inserăm troparele la cele două stihuri care 
urmează („Binecuvântaţi, Anania...” şi „Binecuvântaţi, Apostoli...”). 
La penultimul tropar punem înainte „Binecuvântăm pe 
Tatăl...”, iar la ultimul punem „Şi acum...”. Astfel este 
asigurată egalitatea dintre numărul troparelor şi al stihurilor. 
Altfel, prin încorporarea în peasna a VIll-a a stihului 
„Binecuvântăm pe Tatăl...” şi prin repetarea din nou a lui 
„Slavă Tatălui...”, stihurile se fac cinci, lucru nepotrivit. Mult 
mai rea este situația Psaltirilor şi Ceasloavelor care încadrează 
la această peasnă nu numai pe „Binecuvântăm pe Tatăl...”, 
fără „Şi acum...”, ci şi strofa prisositoare („perissi”), adică „Să 
lăudăm, bine să cuvântăm...”, şi pun înainte şi „Slavă...Şi 
acum”. Astfel greşeala sare şi mai mult în ochi: stihurile, din patru, 
se fac şase, din şase, opt şi din opt, zece, iar egalitatea numerică 

dintre stihuri şi tropare se distruge cu totul, de vreme ce 
numărul troparelor este mai mic cu doi decât numărul stihurilor 
sau, respectiv, stihurile sunt mai multe cu două decât troparele. 

La canoanele Triodului, unde alterarea practicii este 
mai mică, după cum am spus, la penultimul tropar al ultimului 
canon (al tricântării, al patrucântării etc.) al pesnei al VIII-a 
se pune înainte, după cum şi trebuie, „Binecuvântăm pe 
Tatăl...”, la ultimul tropar „Şi acum...”, şi, cum e şi firesc, la 
irmosul care se repetă la sfârşit ca „tropar covârşitor (perissi)” 
se pune stihul „Lăudăm...”. Nu încape nici o îndoială că 
aceasta este rânduiala corectă şi foarte exactă. 

Acum, să vedem un amănunt al amănuntului. Când 
canonul nu se cântă la Utrenie, deci nu se pun stihurile Odelor 
Psaltirii, atunci ar trebui să se spună la penultimul tropar al 
pesnei a VIII-a „Slavă Tatălui...” sau stihul „Binecuvântăm 
pe Tatăl...”? Cred că „Binecuvântăm pe Tatăl...” nu-şi mai 
află locul aici. Canonul se cântă ca o compoziţie imnografică 
independentă de Odele Psaltirii. Aceasta reiese atât din 
curgerea logică a lucrului, cât şi din mărturiile Triodului. 
Astfel, la canoanele colivelor din săptămâna l-a a Postului, 
ale procesiunii din Duminica Ortodoxiei, ale lui Lazăr şi la 
tricântările lui Andrei Criteanul din Săptămâna Mare, care 
se cântă la Pavecerniţă, poziţia respectivă e deţinută de 
„Slavă Tatălui...”. La Canonul cel mare şi la Acatist se pune 
„Binecuvântăm pe Tatăl...”, însă acolo este vorba despre o 
Utrenie şi, prin extensie, evident dintr-o greşeală, se repetă 
acelaşi lucru şi la cântarea pe bucăţi de la Pavecemiţă din prima 
săptămână. În aceste situaţii nu se cântă şi „troparul prisositor” 
cu „Lăudăm, binecuvântăm...”, adică irmosul pesnei a 8-a, iar 
unde se află o prevedere ca aceasta, ea se datorează mai 
degrabă unei erori editoriale. 


3 În Biserica Greciei, imnul Acatist se cântă împărţit în patru „stări” şi 
însoţit de canonul Buneivestiri în primele patru săptămâni din Postul 
Mare, unit cu slujba Pavecerniţei, după care se reia în întregime în săptămâna 
a V-a, la slujba Acatistului de Vineri, unită însă cu Utrenia. 

496 


Este îngăduit să se săvârşească nunți în zile de 
sâmbătă? 


497 


Este îngăduit să se săvârşească nunți în ziua de 
praznic a Înălţării Cinstitei Cruci sau în ajunul ei? 


Nu există canoane care să interzică săvârşirea nunţilor în 
zilele de sâmbătă şi la praznicul Înălţării Cinstitei Cruci. 
Conform canonului 52 al sinodului local din Laodiceea (mijlocul 
secolului al IV-lea) „nu trebuie să se săvârşească nunţi sau 
zile de naştere în Postul Mare”, deoarece, după cum foarte corect 
comentează Pidalionul, „sunt nepotrivite cu tânguirea şi 
postul Păresimilor”. 

Canonul se referă la Postul Mare, însă, prin extensie, 
se aplică şi la celelalte posturi, chiar şi la cele de miercuri şi 
vineri din fiecare săptămână. Canonul 23 al Sfântului Timotei 
al Alexandriei (sfârşitul secolului al IV-lea) hotărăşte ca soţii 
«în mod necesar... trebuie să se abţină sâmbăta şi Duminica, 
pentru jertfa duhovnicească care este adusă în aceste zile 
Domnului». Se subinţelege, aşadar, că, potrivit obiceiului 
epocii respective, ei urmau să se împărtășească la Dumnezeiasca 
Liturghie. Conexarea celor două canoane, potrivit tendințelor 
respectabile şi ascetice care au existat de la început în Biserica 
Răsăritului, a dus la interzicerea săvârşirii nunţilor şi în 
timpul marilor praznice, încă din ajunul lor, ba chiar şi în 
zilele de sămbătă şi Duminică. Bineînţeles că acest lucru se 
întâmpla oarecum ca o cutumă şi, cel mai degrabă, în practică 
nu se aplica întotdeauna, cel puţin în toată extensia pe care 
pare să o vrea să i-o dea Sfântul Nicodim în Pidalion. Era, în 
orice caz, o exagerare evlavioasă. Sfântul Cosma Etolianul sfătuia 
ca creştinii să-şi facă nunțile «în orice zi ... a săptămânii» 

vor, nu însă Duminica. Şi aceasta «nu pentru că o împiedică 
Legea, ci pentru neorânduielile care se întâmplă», şi, mai ales, 
pentru lipsa de la Dumnezeiasca Liturghie a celor care urmau 
să se căsătorească şi, evident, şi a rudelor lor, din cauza nunţii 
care avea să fie. Până nu demult cele mai multe nunţi se 
făceau cel mai adesea în Duminici, fără să lipsească şi nunţi 
făcute în zile de rând. Vinerea se săvârşeau chiar nunțile oficiale 
împărăteşti. Din câte am aflat, în ultimii ani a început să se 
obişnuiască şi să se răspândească, ca un fel de „modă”, săvârşirea 
nunţilor în zilele de sâmbătă. Sunt invocate motive practice 
şi sociale, care cu siguranţă că există. Dacă ar fi existat un 
motiv duhovnicesc serios, Biserica ar fi trebuit să reacționeze 
la timp şi peste tot, deoarece altfel am fi ajuns la situația absurdă 
şi la confuzie ca într-un loc să nu se facă nunţi sâmbăta, iar 
în parohia, oraşul sau episcopia învecinată să se facă. De 
altfel, acum este foarte târziu chiar şi să se mai gândească 
cineva la o încercare de reacţie sortită de dinainte eşecului. 

Canonul Sfântului Timotei este bine să fie ţinut de 
creştini. Numai să aibă grijă să nu cadă într-o cursă şi mai 
rea a satanei, adică să se socotească pe ei înşişi drepţi, iar pe 
ceilalți, care îşi fac nunțile sâmbăta, păcătoşi. Cât despre preoții 
care binecuvintează nunțile sâmbăta, să aibă eroismul să se 
socotească pe ei înşişi împreună-vinovaţi pentru încălcarea 
canonului şi a obiceiurilor ascetice ale Bisericii. Cea mai 
zadarnică acţiune a lor ar fi să amintească mirilor canonul 
23 al Sfântului Timotei, spălându-se pe mâini, rămânând cu 
sentimentul fals că mută eventualele responsabilităţi pe 
umerii noilor soţi iresponsabili. 

Cât despre praznicul Înălţării Cinstitei Cruci, sunt de 
părere că rămâne valabilă întru totul interdicţia canonului 
42 al Sinodului din Laodiceea. Înălţarea Cinstitei Cruci este o a 
doua Vinere Mare, orice zi a săptămânii ar cădea. Şi acest lucru îl 
pot înţelege cei ce urmează să se căsătorească, bine catehizați, şi 
care vor să facă o cununie religioasă. Responsabilitatea cade 
hotărâtor asupra preoţilor şi este grea şi de neiertat. Pe 
lângă aceasta. în această zi nu există rațiuni practice şi 
sociale ca în zilele de sâmbătă. Inălțarea este numai o singură zi 

din an, iar sâmbetele sunt cincizeci şi două. Cât despre ajunul 
ei, cel puţin de la săvârşirea Vecerniei ne aflăm din punct de 
vedere liturgic în ziua praznicului, pentru care este valabil, 
prin extensie, canonul din Laodiceea. Dacă însă nu voim să ne 
ascundem fariseic în spatele modelului — ora săvârşirii 
Vecerniei — nu ar fi exagerat să socotim şi ajunul ca o zi în care 
nu se poate face nuntă. Atunci vom fi mai consecvenți şi mai cinsti- 
tori față de cerința canonului 23 al Sfântului Timotei al Alexandriei. 


498 


În Postul Mare, atunci când citim slujbele Ceasurilor, 
începem Ceasul III şi IX cu rugăciunile începătoare, 
după cum scrie în Ceasloave, sau îndată cu „Veniți 
să ne închinăm”, după cum scrie în edițiile mai 
noi ale Păresimierelor”? 


499 


Când se săvârşeşte Vecernia fără să se fi citit înainte 
ceasul al IX-lea, începem cu rugăciunile înce- 
pătoare sau cu „Veniţi să ne închinăm” şi cu 
psalmul de început? 


După rânduiala exactă a Miezonopticii, Ceasul al II- 
lea, al IX-lea şi Pavecerniţa încep totdeauna cu „Impărate 
ceresc...”, „Sfinte Dumnezeule...” şi celelalte. Dimpotrivă, 
Ceasul I, Ceasul al VI-lea, mijloceasurile şi Vecernia încep 
îndată cu „Veniţi să ne închinăm”. Motivul este evident. 
„Impărate ceresc” şi celelalte rugăciuni începătoare cu care încep 
cele patru slujbe amintite mai înainte, nu aparţin acestor 


37 Probabil ediţii care cuprind slujbele din Postul Mare. 

slujbe. Adică nu sunt un element organic al structurii lor, 
cum sunt rugăciunile începătoare care se spun după psalmi. 
Ele sunt elemente ale unei mici slujbe „introductive”, de 
început, dacă e să o caracterizăm astfel, care nu se pune în 
mod special înaintea acestor slujbe, ci se pune înaintea unui 
grup de slujbe, dintre care prima este Miezonoptica, sau 
Ceasul al III-lea sau Ceasul al IX-lea sau chiar Pavecerniţa. 
Ceasul I, Ceasul III şi mijloceasurile sunt legate întotdeauna 
de slujbele de dinaintea lor, respectiv Ceasul I de Utrenie, 
Ceasul al VI-lea de Ceasul al III-lea, Vecernia de Ceasul al IX-lea, 
iar mijloceasurile de slujbele Ceasurilor corespunzătoare 
fiecăruia dintre ele. Prin urmare nu se pun înaintea lor 
rugăciunile începătoare, ci ele încep imediat cu începutul lor 
normal, adică cu „Veniţi să ne închinăm”. Ca o urmare firească, 
când tipicul vechi prevedea întreruperea slujbei după sfârşitul 
Utreniei şi după Ceasul al III-lea sau săvârşirea independentă a 
fiecărui Ceas, cum se face la slujba Ceasurilor împărăteşti 
(sau mari), fiecare Ceas, chiar şi Ceasurile I şi VI, începeau 
cu rugăciunile începătoare, aşa cum sunt ele formulate în 
Triod şi în mineele pe decembrie şi ianuarie. 

În tipicul mănăstiresc avem, pe de o parte, şapte slujbe în 
concordanţă cu numărul sfânt al deplinătăţiu şi potrivit cuvintelor 
psalmului „de şapte ori în zi te-am lăudat pentru judecăţile 
dreptății Tale” (Ps. 118, 164), cele „şapte laude” sau şapte „vremi 
potrivite rugăciunii”, care inițial se săvârşeau separat; însă, 
din motive practice, prin iconomie, s-au constituit mai târziu 
trei grupe de slujbe tot în concordanţă cu numărul sfânt şi 
potrivit cuvintelor psalmului „seara şi dimineaţa şi la amiază 
spune-voi, voi vesti şi se va auzi glasul meu” (Ps. 54, 19). 
Astfel s-a prelucrat un sistem practic şi viabil de succesiune 
a rugăciunii cu lucrul sau cu odihna, alcătuit pe trei „stări” 
ale ciclului unei zile, fiecare din ele cuprinzând, iarăşi pentru 
numărul sfânt, câte trei slujbe: Miezonoptica, Utrenia, Ceasul I 
— Ceasul al III-lea şi al VI-lea, Obedniţa — Ceasul al IX-lea, 
Vecernia, Pavecerniţa. Convenţionalismul noii scheme (3x3) 
este vizibil, deoarece nici Obedniţa nu este numărată între 
cele şapte „vremi”, nici Pavecerniţa nu era legată de Vecernie, 

deoarece între acestea două se lua masa la trapeză, iar aceasta 
se citea de obicei „la chilie”. Totuşi interpretarea teologică o 
justifica: «Şi trei sunt timpii zilei şi ai nopţii, trei sunt şi 
laudele fiecărei vremi, Biserica urmând în aceste vremi 
marelui Daniil, care de trei ori s-a rugat în fiecare din aceste 
vremi, după cum stă scris în „vedenii” (Dan. 6, 10); iar prin 
săvârşirea celor trei slujbe de la fiecare din cele trei vremi, 
se imită cele nouă cete, care sunt numărate în trei triade şi 
neîncetat pe Dumnezeu îl laudă», comentează Sfântul 
Simeon al Tesalonicului (Dialog, cap. 328). 

Deci, fiecare grupă de slujbe este precedată de „Binecuvântat 
este Dumnezeul nostru...”, dacă este un preot de față, sau de 
„Pentru rugăciunile...” în lipsa lui, de „Impărate ceresc...”, 
„Sfinte Dumnezeule”, „Preasfântă Treime...” şi Rugăciunea 
domnească. Scopul acestei introduceri la fiecare vreme de 
rugăciune este comentat excelent de Sfântul Simeon: «Apoi 
este chemat Duhul cel Sfânt, Cel ce desăvârşeşte rugăciunile, să 
vină şi să se sălăşluiască şi să ne curățească şi să ne mântuiască. 
Căci noi nu ştim cum să ne rugăm, dacă nu vom fi călăuziți 
de Dumnezeiescul Duh, căci prin Acesta şi trăim şi prin 
Acesta ne şi rugăm, zice Pavel, şi întru El strigăm „Avva, 
Părinte” (Rom. 8, 15-26, Gal. 4, 6). Apoi îndată cântarea 
întreit-sfântă (Sfinte Dumnezeule), urmând îngerilor, şi „Prea 
Sfântă Treime” pentru mila [venită] de la Treime şi pentru 
lauda asemenea îngerilor şi pentru mărturisirea singurului 
Dumnezeu, Celui în Treime. Apoi şi rugăciunea cea dată 
nouă de Domnul... lar după ce preotul spune ultima rugăciune, 
făcută spre slăvirea [lui Dumnezeul, se zice „Doamne, 
miluieşte” de douăsprezece ori, pentru cele douăsprezece 
ceasuri ale nopţii...» (Dialog, cap. 305). 

Potrivit celor de mai sus şi în conformitate cu duhul 
Părinților care au pus înainte aceste elemente la începuturile 
vremilor de rugăciune, precum şi după înțelesul care se dă 
acestora, acestea ar trebuie să se pună numai înainte de prima 
slujbă din fiecare grupă de slujbe. Dacă slujbele se zic legate, 
se vor omite, chiar dacă potrivit rânduielii vechi, care se 
păstrează în cărţile tipărite, se prevede să se spună (Ceasul 


IOANNIS FOUNDOULIS 305 


III, Ceasul IX în Postul Mare, Ceasurile împărăteşti etc.). 
Dimpotrivă, ca o urmare a celor pe care le-am spus, când nu 
se prevede de rânduiala mai veche „Impărate ceresc...” etc. şi 
astăzi această slujbă se săvârşeşte fără să se lege de o alta 
(ca de exemplu Utrenia fără Miezonoptică, Vecernia fără Ceasul 
al IX-lea), atunci ar trebui să se spună în mod normal după 
„Binecuvântat este Dumnezeul nostru...” „Împărate ceresc...”, 
„Sfinte Dumnezeule” şi Rugăciunea Domnească. Acest lucru 
îl învaţă, cel puţin, tradiţia. 

De rugăciunile începătoare la slujba Utreniei, care este o 
situaţie mai stranie, ne vom ocupa în răspunsul următor. 


500 


De ce slujba Utreniei are rugăciuni începătoare, 
deşi nu ar trebui să aibă, câtă vreme se uneşte 
cu Miezonoptica? 


Punerea rugăciunilor începătoare la slujba Utreniei 
constituie într-adevăr o mică, dar complexă problemă. In 
principiu, observaţia este corectă, anume că, de vreme ce 
Utrenia se uneşte întotdeauna cu Miezonoptica, ca a doua 
slujbă din prima grupă de „imne” a ciclului zilnic, potrivit celor 
pe care le cunoaştem şi celor pe care le-am scris în răspunsul 
anterior, nu ar trebui să facă excepţie, ci să înceapă cu 
„Veniţi să ne închinăm...” 

Aici însă începe o adevărată aventură de încâlceală în 
amănunte, care ne şi oboseşte, dar care şi luminează în cele 
din urmă ciudăţenia de la începutul Utreniei. Şi, ca să fim 
exacti, în zilele de rând Utrenia nu este a doua, ci a treia 
slujbă din prima grupă, deoarece între aceasta şi Miezonoptică 
se inserează ca mijloceas slujba pentru cei adormiţi, alcătuită 
din doi psalmi, tropare şi o rugăciune. Şi aceasta s-a lipit de 
Miezonoptica din zilele de rând şi nu creează probleme. O 
altă slujbă însă, singulară şi aceasta, s-a lipit la începutul 

slujbei Utreniei şi aceasta creează probleme. Este vorba 
despre „trisaghion pentru împărați” sau „slujba împărătească”, 
şi aceasta tot cu doi psalmi (Ps. 19 şi 20), care este introdusă 
prin „Veniţi să ne închinăm...” şi cuprinde rugăciunile 
începătoare, trei tropare („Mântuieşte, Doamne, poporul 
Tău...” etc.), o ectenie şi un ecfonis. Rugăciunile începătoare care 
sunt puse înaintea acestei slujbe, după toată probabilitatea, 
aparţin acesteia, nu Utreniei, deoarece a avut în tradiția 
slujbelor o oarecare independenţă, iar locul ei a variat între 
diverse puncte ale vremilor de rugăciune. Utrenia, tot ca 
excepție, nu se începe cu obişnuitul „Veniţi să ne 
închinăm...”, ci locul acestuia îl deţine „Slavă întru cei de sus 
lui Dumnezeu...” şi „Doamne, buzele mele vei deschide...”, 
care sunt puse înaintea celor şase psalmi. 

În realitate, la începutul Utreniei nu avem chiar o 
excepţie de la regulă, ci o simplă încâlcire a unor elemente 
inițial străine. Acest lucru se vede mai clar în rânduiala 
privegherilor, unde, tocmai pentru că se omite slujba 
împărătească, începutul Utreniei, după lectura biblică care 
se leagă de slujba Vecerniei mari, se face imediat de la „Slavă 
întru cei de sus...”, adică, am putea zice, de la ciudatul „Veniţi să 
ne închinăm...” al începutului ei. Şi în toate celelalte cazuri 
în care ni se pare că Utrenia începe cu rugăciunile începătoare, 
atunci când se uneşte cu Miezonoptica, rugăciunile începătoare 
nu sunt ale ei, ci sunt rugăciunile începătoare principale ale 
slujbei împărăteşti, unde se pune înainte, ca element 
începător, deşi nu este, ci reuşeşte să fie, după omiterea 
psalmilor împărăteşti. 

Oarecum ciudată este şi situaţia din Lunea Curată. 
Acolo Utrenia are „Împărate ceresc...” şi rugăciuni începătoare 
la începutul ei, deoarece nu se omite Miezonoptica „pentru 
rugăciunea/paraclis de seară”, potrivit tipicului Sfântului 
Sava şi Triodului. În Postul Mare Utrenia începe tot cu rugă- 
ciunile începătoare, chiar dacă este unită cu Miezonoptica, 
fie prin imitarea Lunii Curate, fie pentru că aceste rugăciuni 
începătoare trebuie socotite ca elementul de început al 
slujbei împărăteşti, element care s-a păstrat şi după lipirea 

celor două slujbe, fie, cel mai probabil din punct de vedere 
istoric, pentru că aici s-a păstrat într-un mod paradoxal — nu 
însă şi neobişnuit în cult — amintirea practicii celei mai vechi, 
conform căreia Miezonoptica era prima parte a Utreniei şi, 
într-un oarecare fel, existenţa ei nu este luată în seamă de 
Miezonoptica mai nouă. Aceasta este şi cea mai normală 
explicație pentru omiterea Miezonopticii în timpul privegherilor, 
unde ar trebui, ca un imperativ logic, să deţină poziţia centrală. 

432 


Conţinutul după material 


1. Botezul şi celelalte slujbe care îl însoțesc 


Untdelemn sfinţit pe mâinile naşului.............cceeeeeee. 
Înconjurarea colimvitrei o dată sau de trei ori............ 
Spălarea NOU DOLEZALU LUI acte aaa A ia da tac aia 


2. Dumnezeiasca Liturghie — împărtăşire 


Prelungirea şi scurtarea Dumnezeieştii Liturghii........ 
Săvârşirea Dumnezeieştii Liturghii fără veşminte......... 
Proscomidia - înţeles - importanţă... 


Proscomidia: săvârşirea ei de către un preot 


care nu slujëşte. ici out i aa Ea lo a 


Indemnurile diaconești (Binecuvintează, Porunceşte, 


Întăreşte etc.) — dacă trebuie spuse de către preot......... 


Legătura dintre rugăciuni şi ecfonise şi locul lor în 


Dumnezeiasca Litur&hie ci cosuri saca sea oaie ce Be aia 
Tipicalele şi antifoanele la Dumnezeiasca Liturghie....... 
Stihurile antifoanelor din Duminici......cee eee ceeace 


„Domnului să ne rugăm” de dinainte de ecfonisul 


rugăciunii țELSapIAlONILEIUI me poată diete ta a i lea 


„Şi în vecii vecilor” de la ecfonisul rugăciunii 


trisaghionului, spus de diacon... errre 


Prochimenele şi Aliluarele 


Duminicilor la Apostol”... is issa aa cnc cea aa 
Citirea a două pericope apostolice şi evanghelice........... 


Articularea sistemului pericopelor scripturistice — 


greşeli în timpul aplicării HUI sos sa tea a acele oală 

449 Legătura dintre pericope şi sfinţii din Minee................. 162 
431 Pericope duble din Apostol şi Evanghelie în Minee........ 102 
423 Legătura pericopelor evanghelice din Luca cu 


Crăciunul şi a Postului Mare cu Paştele.................... 78 
427 Pericope ale altor evanghelişti în perioadele lui 

Tia 495. Toan ginena ele aa E 0 al aa ele pt d aaa 86 
430 Citirea împreună a evangheliei lui Zaheu şi a 

apostolului Duminicii a 92-a ca cas setarea act em 97 
421 Repetarea aceloraşi pericope.........cee eee nenea 70 
444 Citirea Evangheliei de către un laic... ee cuceeue 152 
480- „Prefăcând” de la Dumnezeiasca Liturghie a 
481 Sfântului Vasile cel Mare... 252 
411 „Să nu opreşti harul”, înțelesul frazei... 33 
408 „Şi pe cei pe care fiecare...”, 

dacă se zice de către preoti it optica e ea ata ce Una 23 
484 Moduri de rostire a Rugăciunii domneşti...........c eee 265 
454 Ecfonisul rugăciuni „la aminte, Doamne”................i. 189 
pa Destinația şi evoluţia slujbei Împărtăşirii şi mulțumirii 241 
478 de după [Impărtăşire.........s.sssesrssrrsrirrirersrirrirrerreern 
447 Rugăciunile de noo şi de mulțumire — dacă se 

zic în timpul chinonicului.............. nasa 198 
478 Citirea slujbei împărtăşirii în i timpul Aa k, „241 
476 Apolisul slujbei împărtăşirii........ ceeace 241 
477 Apolisul slujbei de mulțumire după 

dumnezeiasca DR pei PLASE asia e pi ta fe unde AA 241 


428 Consumarea parţială a Sfintelor înainte de împărtăşirea 

ETECHDCLOŞILOT asa an ca Santo ii a ie d a aaa aia 91 
451 Dumnezeiasca Liturghie — deplină sau nu — dacă 

nu vine nici un credincios să se împărtăşească............. 181 
460 Consumarea Sfintelor de către diacon sau preot........... 204 
461 Consumarea Sfintelor de către un preot 

carenta slujit asesi erien pa Ai Bitu) nt aa aa 204 

434 „Pomeneşte, milostive” sau „Cel ce prin adâncul 


înţelepciunii” în loc de „Am văzut lumina” în 
sâmbăta morţilor din Penticostar... eee 


Liturghia Darurilor Mai Înainte Sfinţite 


430 Săvârşirea Liturghiei Darurilor mai înainte sfinţite în 
alte zile decât miercurea şi vinerea 
din Postul Vlare: sn ceea ta e ore ara i tc e e et i a a a 
445 Începerea Liturghiei Darurilor mai înainte sfinţite cu 
„Binecuvântată este Împărăţia” sau cu „Binecuvântat 
este Dumnezeul nostru” casa cea ai co ata te aaa pe 
446 Săvârşirea Liturghiei Darurilor mai înainte sfinţite 
cu o bucată din A BTN fosa aie anca aie la anala 
455 Înălţarea sau arătarea Sfântului Artos la „cele mai 
înainte sfinţite Sfintele Sfinţilor”... eee 


3. Nunta 


496 Nunta în zi de sambata. 2 e ca pat are aaa a ela da De Daca Gta 
497 Nunta în ziua de praznic a Înălţării Cinstitei Cruci....... 
465 Întreita repetare a cuvintelor „Se logodeşte...” şi 
Pe c CUT DIDNE-„arteaeli- bucati ta EEE Da ati ga 
463 Unde să se rostească „Binecuvântată este împărăţia...” 
la începutul slujbei Cununiei n ese se ceea tanda ci 
409 Tropare la slujba Cununlel + se ao ca sa cita pi 3 Dra A Da aa 


4. Maslu 


462 Făină sau grâu la Masi caz roata oa d ata te a d a 

5. Agheasma mare 


456 Asemănări şi deosebiri între Agheasma mare şi mică............ 197 
457 Diferenţa de har sfinţitor de la Agheasma mare şi mică....... 197 


6. Agheasma mică 


456 Asemănări şi deosebiri între Agheasma mică şi mare............ 197 
457 Diferenţa de har sfinţitor de la Agheasma mică şi mare....... 197 
412 Mutarea săvârşirii sfeştaniei de început de lună 

în timpul sâmbetelor din Postul Mare... 36 
458 Săvârşirea sfeştaniei după înmormântare.................... 202 


1. Inmormântare - pomeniri 


487 „Cuvântul Tău este adevărul” sau „legea Ta este 


adevărul” la ecfonisul rugăciunii înmormântării.......... 274 
467 Scurtarea slujbei înmormântării... eee 216 
467 Omiterea condacului şi Fericirilor la slujba 

ÎNOT APĂ a i ata iana ctg a Da da 216 
443 Schimbarea la feminin sau la plural a 

rugăciunilor şi troparelor înmormântării... 150 
494 Dacă se cântă prochimenul „Fericită este calea” 

la slujba INOT an ta Tila acas i ace piata da a 295 
442 Săvârşirea înmormântării în timpul Vinerii Mari.......... 149 
452 „Aliluia” de două ori la slujba înmormântării preoţilor....... 183 
458 Săvârşirea sfeştaniei la casa celui mort după îngropare........ 202 


489 Pomenirile la praznicul Înălţării Cinstitei Cruci............ 283 

8. Slujba bisericească 


Ectenii la canoanele treimice de la Miezonoptica 


din DUMINI C rată aa aa Aaa pă a at 0 a RES 76 
Rugăciunile începătoare de la Utreniei................ceeie. 305 
Canoane cu subiecti Dita asc ci ea a o 5 oda Die bg 234 
Tropare ale Născătoarei de Dumnezeu la sfârşitul 

fiecarei peasnă a canoanelor: nt sia a dac a ego 264 
Stihologia Odelor şi canoanelor... ie ce e aaa ce tal a 285 
canoane. fără stih era ceai i asaza ci na aaa aa cit 3 ala 285 
Omisiuni în cântarea canoanelor... eee 219 
Catavasia pesnei a 3-a, dacă se cântă de strana dreaptă 

sat de cea stânga nornir Pia il dau 0 eul al Ra st 228 
Catavasiile Schimbării la Faţă şi ale Înălțării................ 224 
Alternarea stranelor la catavasiile duble...................... 228 
„Binecuvântăm pe Tatăl, pe Fiul...” la sfârşitul 

DESI a :0e 27 yeten la Sai bai ia ied E e aa 09 297 
„Pe Născătoarea de Dumnezeu...” 

înainte de peasna a 9-a a accea cea ata da i ded eta 291 
Tămâierea în timpul cântării 

„Ceea ce eşti mai cinstită” sau la Laude...................... 184 
Rugăciunile începătoare la slujbele Ceasurilor............. 302 
Distribuirea diferită de tropare la slujbele Ceasurilor.......... 237 
Slujba Tipicalelor (Obedniţa).e aceea cae ceea nea 37 
Rugăciunile începătoare la slujba Vecerniei................. 302 


Repetarea cuvintelor „Pentru rugăciunile...” la slujba 
Payecernitei Măr reiasa ei a 3 area aaa ada oa age 9 

9. Anul liturgic 


486 Mutarea ritualului Înălţării Cinstitei Cruci după 


Dumnezeiasca Liture he taci ca acad aaa ai ada a 271 
489 Săvârşirea pomenirilor la praznicul 

Înăltțării Cinstitei CERC: ra na a ta a aid d 283 
497 Nunţi în ziua Înălţării Cinstitei Cruci... 300 
417 Corectarea troparului „Mântuieşte, Doamne, poporul 

Tău... biruință împăraților...” cazi aa 0 a oa eine atacata D8 
450 Corectarea stihirei a doua de la 

Vecernia Sfântului Dimitrie. e se soia aa cita 8 di aaa aa 178 
449 Legătura pericopelor Apostolului şi Evangheliei 

CU Sfinbil praznúiti easan vasal E aaa E iar da 162 
431 Pericope duble la sfinţii din Minei..........cceeee eee 102 
427 Pericope ale altor evanghelişti în perioada lui Luca............... 86 
423 Legătura dintre pericopele lui Luca şi perioada 

înainte-prăznuirii Crăciuiti Hui, aci ca ae a aaa a aaa 78 
429 Aliluarele Ceasurilor împărăteşti de la 

Crăciun şi BODOLEAZI sein că ae oa ca pl ani 2 e 92 
441 Prochimene înainte de lecturile biblice la Vecernia 

Crăciunului = BODOLEZEI ae acacia eee inta ae sera tra a 143 
471 Alternarea stranelor la catavasiile duble..................... 228 
448 Pericopa închinării magilor la Liturghia Crăciunului.......... 160 
430 Citirea împreună a evangheliei lui Zaheu şi a 

apostolului Duminicii a 32-a tar e aaa tă a ca da 97 
424 „Rodismos” la pomenirea evanghelistului loan (8 mai)....... 82 
466 Dezlegare la toate înaintea postului Sfintei Mării........... 214 
469 Catavasiile praznicului Schimbării la Faţă.................... 224 


412 Mutarea sfeştaniei de început de lună în timpul 

sâmbetelor din Postul Marei astea da ca ca oct ate ai da 36 
423 Legătura dintre pericopele apostolice şi evanghelice 

din Postul Mare şi Paşti. .... dz stai e 78 

439 

415 


Citirea împreună a Evangheliei Inchinării Cinstitei 


Cruci şi a praznicului Bunei vestiti i sc pata e a sa tea 


Irmosul pesnei a 3-a din Triod din vinerea 


săptămânii a 4-a a Postului Mare............cmee eee 


Irmosul pesnei a 6-a din Triod din vinerea 


săptămânii a 4-a din Postul Mare... 
Apolisul Duminicii FLOrIIlIOr; ca cae a iată cae i că at poa 
Aliluarele Ceasurilor împărăteşti din Vinerea Mare. ........... 


„Impărţit-au...”, prochimenul Vecerniei din 


Vinerea Mare — dacă se cântă... 
Doi tâlhari în Evanghelia Vecerniei din Vinerea Mare......... 
Săvârşirea înmormântării în Vinerea Mare.............. 


Ecfonisul „Că Tu eşti împăratul păcii...” la 


Utrenia din Sâmbăta Mare... 


„(Prochimenul) De seară” la Vecernia din 


Sambata. Marès rent i ao ae fa A r Dale a 
Prochimenul Vecerniei din Sâmbăta Mare.................... 
Pericope ale altor evanghelişti în perioada lui loan................ 
Catavasiile Înălţării — Cincizecimii....... eee eee 


„Pomeneşte, Milostive” sau „Cel ce prin adâncul 


HA 


înțelepciunii...” în loc de „Am văzut lumina...” în 


sâmbăta morţilor din Penticostar... 
Obiceiuri mortuare în Penticostar......... cec. 


Intrare/vohod cu Evanghelie la Vecernia 


is) etate vahif=4i ab parea | Le ORB RE RD E SE SD Re e RR 


Prăznuirea împreună în Lunea Sfântului Duh a celei 


de-a treia aflări a capului Sfântului loan Botezătorul....... 


315 

10. Diverse 


406 Pomenirea arhiereului 


(„părintelui şi arhiepiscopului” casate d dat cd 20 
426 „Pentru rugăciunile sfântului stăpânului nostru” 

când arhiereul nu stă pe tronul său... nene neeerene 85 
425 Pomenirea stareței la ectenii. șes mec e e ec ari ao 84 
464 „a închinătorului (hagiului)” la pomenirea numelor.......208 
407 Înălțarea Panaghiei de către un preot... 22 


417 Corectarea cuvintelor „biruinţă împăraţilor” 
în troparul „Mântuieşte, Doamne, poporul Tău”.......... 58 
490 Troparul bisericilor cu hramul Învierii Domnului......... 284 


